
APENDIX — Demedicalizarea anxietăţii sociale — o abordare 
hermeneutică a ruşinii, a jenei şi a timidității ceea eee 


Dedic această carte 
părinţilor mei, Anton şi Maria, 
soţiei mele, Simona, 
fiicelor mele, Cristina şi Wanda, 
şi lui Marius... 


1. Introducere 


Dragă cititorule, 

Am scris această carte cu gândul la tine. Dacă eşti o persoană a 
cărei timiditate, jenă şi ruşine îţi afectează performanţa socială, eşti 
exact persoana la care m-am gândit. 

Scopul cărţii este acela de a te ajuta să te cunoşti mai bine, să 
afli rădăcinile problemelor tale şi să te înveţe abilităţi noi prin care 
poţi face o schimbare benefică majoră. Cartea este scrisă de pe pozi- 
tiile experienţei mele profesionale şi a concepţiei că nu există anxi- 
etate socială, ci doar o medicalizare (interpretare, transpunere me- 
dicală) excesivă a trăsăturilor de timiditate, jenă şi ruşine, trăsături 
care sunt prezente în grade diferite la fiecare individ, dar şi conform 
unei consultări bibliografice extinse. Nu am citat niciuna dintre aces- 
tea deoarece toate documentările de specialitate au fost reinterpre- 
tate şi reformulate într-un limbaj comun, uşor accesibil celei mai 
largi categorii de cititori. În fond, este o carte despre cum să te ajuţi 
singur! Asta nu înseamnă că această carte este „simplă“, din contră, 
conţine foarte multe tehnici terapeutice complicate, moderne, dar 
am căutat să fie expuse cât mai accesibil. 

Cartea aceasta nu îţi este de niciun ajutor dacă o cumperi şi apoi 
o ţii în bibliotecă, citind ocazional din ea, când ai timp şi chef. Este 
o carte care te conduce de-a lungul unui program riguros, ce nece- 
sită motivaţie şi tenacitate, şi în urma căruia vei deveni capabil să-ţi 
înfrunţi problemele şi să le gestionezi astfel încât viaţa ta să fie mai 
bună. 

Acesta este următorul volum din seria „Ajută-te singur“, pe care 
am iniţiat-o împreună cu Editura ALL, Bucureşti, prin bunăvoința şi 
viziunea acesteia, căreia îi mulţumesc încă o dată. 

Mulţumesc şi persoanelor cu anxietate socială pe care le-am 
cunoscut, oameni care m-au făcut să aflu tot ce ştiu astăzi despre 
această problemă. Îi sunt recunoscător şi soţiei mele, Simona, ca- 
re m-a înţeles, m-a susţinut, mi-a oferit primele sugestii şi critici 
şi care mi-a corectat cu minuţiozitate manuscrisul de fiecare dată. 

În final, vreau să-i asigur încă o dată pe cititorii mei că am ră- 
mas acelaşi partizan al ideii că în fiecare dintre noi stă puterea de 
a schimba tot ce este greşit sau distorsionat în existenţa noastră. 

Dr. Radu Vrasti 

August, 2015 
Kitchener, Ontario 


2. Anxietatea socială ca o problemă 
a felului cum diferiţi oameni vorbesc 
despre ea timiditate, jenă şi ruşine 


2.1. MINTE ŞI LIMBAJ 


Înainte de a discuta despre semnificaţia unor termeni folosiţi 
atât de oamenii obişnuiţi, cât şi de profesionişti pentru a denumi 
ceea ce unii dintre noi trăiesc în diferite situaţii de viaţă şi chiar 
în situaţii sociale, este bine să vorbim de importanţa limbajului, a 
cuvintelor pe care le folosim atunci când ne descriem problemele. 
Dintr-o anume perspectivă, este vorba de a vedea dacă există vreo 
legătură între ceea ce avem în minte şi cuvintele pe care le folosim 
atunci când gândim sau vorbim despre suferinţa noastră. 

S-a spus pe drept cuvânt că limbajul reflectă structura minţii 
noastre şi că nu putem gândi decât în cuvinte. Este destul de uşor să 
ne imaginăm cât de dificil ar fi, dacă nu chiar imposibil, să înţelegem 
ce se întâmplă cu noi şi să comunicăm altora gândurile şi emoţiile 
noastre dacă nu am avea cuvinte. Atunci ar trebui să găsim gesturi 
sau alte modalităţi personale de a semnaliza şi transmite ceea ce es- 
te înăuntrul nostru, în mintea noastră, cu condiţia ca aceste semna- 
le să fie înţelese de cei cărora li se adresează. La fel este şi în cazul 
cuvintelor, înţelesul lor trebuie cunoscut de cel care le receptează. 
Cuvintele, însă, sunt cunoscute de toţi acei care folosesc aceeaşi lim- 
ba. Totalitatea cuvintelor, împreună cu legile care guvernează mo- 
dul lor de alăturare pentru a da un sens, pentru a alcătui o frază cu 

înţeles, formează limbajul. Limbajul este învăţat din primele luni 
de viaţă sau ulterior, când învăţam o altă limbă, însă proprietatea 
creierului nostru de a învăţa şi utiliza un limbaj este înnăscută. Pe 
măsură ce este învăţat, limbajul devine matricea pe care se aşază 
gândurile şi ceea ce reflectăm despre ce se întâmplă în exteriorul şi 
interiorul nostru. Oamenii se vor deosebi prin abilitatea cu care uti- 
lizează limbajul, unii dintre noi fiind mari „meşteri“ în a folosi cu- 
vintele pentru a descrie lumea şi pentru a imagina ceea ce nu există 
sau încă nu s-a spus. 

De mii de ani oamenii au gândit că există o relaţie care porneşte 
de la minte spre cuvinte, acestea fiind o oglindă fidelă a minţii noas- 
tre, a modului în care este construită mintea noastră. Legătura aceas- 
ta poate fi gândită şi în sens invers — respectiv, limbajul, odată do- 
pândit, poate influenţa felul în care individul percepe lumea şi modul 
în care vorbeşte despre ea. Cu alte cuvinte, structura limbajului de- 
termină şi limitează modelele prin care gândim despre noi şi lume. 
Această relaţie ne poate duce la ideea că mintea este într-un fel pri- 
zoniera limbajului:. Nu ne putem gândi la ceva despre care nu avem 
cuvinte. Putem gândi, simţi sau imagina doar lucruri sau senzaţii ca- 
re pot fi puse în cuvinte. Tot ce este în afara cuvintelor este într-un 
fel indescriptibil, inimaginabil, de neperceput în mod conştient. 
Toate aceste lucruri, departe de a fi o filosofie, încep să aibă înţeles 
mai ales atunci când ne gândim că unii oameni pot vorbi foarte uşor 
şi nuanţat despre ei şi lume, pe când alţii au mai puţine cuvinte şi 
astfel se fac mai puţin înţeleşi, atât de către ceilalţi, cât şi de ei înşişi. 
Aceşti din urmă indivizi vor avea probleme şi în a înţelege ceea ce 
alţii deja au înţeles, vorbesc sau scriu. În această situaţie nu este 
vorba despre un deficit, ci de o dezvoltare insuficientă a limbajului, 
de rămânerea la un nivel inferior din cauza unor carenţe formative, 
a unor activităţi îndelungate care nu solicită comunicare, din cauza 
vieţuirii în locuri izolate şi, mai ales, din cauza lipsei lecturii. Citirea 
textelor scrise, de orice tip ar fi ele — cărţi, ziare, reviste etc.—, dezvol- 
tă limbajul, pentru că lărgeşte vocabularul, măreşte plaja de cuvinte 


1 Teorie care a fost numită „ipoteza lui Sapir-Whorf“. 

cunoscute şi utilizabile, a înţelesurilor şi a legăturilor semnificative 
dintre ele, aduce noi modele de expresie verbală şi, mai ales, aduce 
noi sensuri ale lumii pe care o reflectă, lume pe care o împărtăşim cu 
toţi, dar despre care gândim şi vorbim diferit. 

Cuvintele şi limbajul au o mare importanţă atunci când suferim. 
Cineva poate crede că suferim atunci când ne doare ceva, însă o ana- 
liză mai atentă a memoriei noastre ne arată că suferim doar atunci 
când punem o situaţie în cuvintele suferinţei. Fiecare dintre noi are 
un vocabular al suferinţei format din cuvinte care descriu emoţii sau 
durere sufletească ori fizică. Cuvinte ca deznădejde, deziluzie, tea- 
mă, lipsă de speranţă, tristeţe, mânie, singurătate, abandon, lipsă 
de încredere în ce priveşte viitorul, umilire, dezgust, respingere etc. 
fac parte din acest vocabular. Felul în care ne exprimăm în cuvin- 
te atunci când suferim diferă de la om la om. Spaţiul pe care aceste 
cuvinte îl împărtăşesc în mintea noastră se numeşte subiectivitate, 
deoarece în acest spaţiu se aşază gândurile şi emoţiile care privesc 
propria persoană şi felul în care se reflectă lumea în ea. Acest spațiu 
virtual este propriu fiecărei persoane, este privat, este „subiectiv“ 
pentru că aparţine subiectului ca persoană şi numai el poate vorbi 
despre acest spaţiu, care este o naraţiune la persoana întâia. 


2.2. BOALA, SUFERINŢA ŞI 
NARAȚIUNEA CARE LE SUSŢINE 


Pentru a ne descrie pe noi şi lumea care se reflectă în noi, uti- 
lizam un limbaj, o descriere, o naraţiune, într-un fel, imaginea în 
oglindă a minţii noastre. Când ne întâlnim cu alte persoane căro- 
ra vrem să le împărtăşim ceva din sufletul nostru, putem utiliza 
această descriere autentică despre noi sau putem folosi modele pe 
care le-am luat din lecturi, filme, poveştile altora şi astfel facem o 
„compilaţie“ între versiunea originală şi una construită din materi- 
ale prefabricate, după un model considerat a fi adecvat situaţiei în 
care ne aflăm. Dacă sunt trist şi abătut, pot descrie nuanţat şi pe larg 
ceea ce simt şi gândesc sau pot să utilizez un şablon, spunând doar 

că sunt depresiv. Cele mai multe dintre aceste şabloane care pretind 
că descriu stările sufleteşti, deci stări subiective, personale, private, 
sunt promovate în limbajul oamenilor de profesioniştii din dome- 
niul sănătăţii mintale. Aceştia au lansat în limbajul comun un voca- 
bular plin de termeni sau concepte profesionale ca fiind adevăruri, 
explicaţii, cauze ale experienţelor negative pe care le pot avea indivi- 
zii la un moment dat. Oamenii obişnuiţi le-au încorporat în limbajul 
lor ca urmare a încrederii în autoritatea profesioniştilor şi astfel au 
înlocuit naraţiunea proprie, autentică, cu un limbaj comun, univer- 
sal, şablonard. Pentru mulţi oameni este astăzi mai uşor să vorbeas- 
că doar despre anxietate decât să descrie în cuvintele lor incertitudi- 
nea, tensiunea sau îngrijorările pe care le resimt. Această abdicare a 
oamenilor în favoarea limbajului tehnic în descrierea subiectivităţii 
explică de ce mulţi dintre ei stau blocaţi în poziţia lor mentală, fără 
posibilitatea de a călători spre alte ţărmuri. Însă în cazul unora, lip- 
sa cuvintelor este cea care îi împiedică să acceadă la ceea ce se în- 
tâmplă cu adevărat în mintea lor. 

Mai există un lucru despre care vreau să-ţi vorbesc: selful. Deo- 
sebirea esenţială între om şi restul vieţuitoarelor este dată de ca- 
pacitatea de a reflecta asupra fiinţei sale, luată ca un obiect în sine. 
Această abilitate sofisticată de autoevaluare, de autoreflexie, pre- 
supune un aparat cognitiv aparte pe care îl denumim self. Pe baza 
existenţei selfului, omul are sentimentul proprietăţii vieţii psihice şi 
al autobiografiei, adică reflectează asupra trecutului, prezentului şi 
viitorului propriei persoane. Astfel, oamenii pot avea credinţe, ati- 
tudini şi sentimente despre ei înşişi care pot rămâne tăcute sau se 
pot exprima prin modificările aduse acţiunilor lor şi, mai mult de- 
cât atât, prin simbolizarea lumii din interiorul sau exteriorul lor. Se 
poate spune că omul are capacitatea de a trăi atât într-o lume reală, 
cât şi într-una psihologică, care este subiectivă. Cuvintele noastre ne 
permit să construim şi să vorbim despre self. Dacă avem un vocabu- 
lar bogat, care conţine nenumărate cuvinte, atunci suntem laborioşi 
şi meticuloşi când descriem selful şi experienţele lui, însă dacă avem 
puţine cuvinte, aceste descrieri vor fi sumare şi chiar confuze. În 
acest din urmă caz, selful nu se va regăsi în aceste descrieri şi, din 

cauza acestei inadvertenţe sau confuzii lingvistice, el îşi va găsi o no- 
uă sursă de suferinţă. 

Am spus toate acestea pentru a înţelege de ce unii oameni se 
pot transpune foarte uşor în cuvinte atunci când vorbesc despre an- 
xietatea lor socială, pe când alţii împrumută definiţii gata constru- 
ite, pe care le ataşează ca pe nişte etichete propriilor persoane, în 
speranţa că astfel vor găsi o alinare a suferinţei lor. 

În această carte, când voi vorbi despre „terapie“ mă voi referi 
mai ales la cuvinte, iar noi vom dialoga pentru a te ajuta să descoperi 
noi cuvinte prin care să-ţi descrii trăirile, subiectivitatea, identita- 
tea. Vei afla că ar trebui să foloseşti cuvinte pe care nu le-ai avut în 
uzul curent, că ar trebui să cauţi sinonime sau antonime, să foloseşti 
comparații, analogii, metafore şi astfel vei descoperi o parte din ti- 
ne la care nu ai avut acces până acum. Pentru că trebuie să ştii că, 
în accepțiunea mea, vindecarea sau schimbarea înseamnă, până la 
urmă, rescrierea persoanei, punerea ei în alte cuvinte. Te rog să nu 
uiţi această frază: te vei îndrepta în direcţia cuvintelor tale, cuvin- 
tele vor merge mai întâi spre ţărmul la care vrei să ajungi, apoi vei 
ajunge şi tu. 

Dacă ar fi să sintetizăm ce este limbajul şi care sunt funcţiile 
lui, ar trebui să spunem că limbajul este modul prin care comuni- 
căm, mijlocul prin care reflectăm lumea exterioară, construim alte- 
ritatea şi aflăm cine suntem, ne formăm selful şi identitatea, ne for- 
măm conştiinţa de sine, modul prin care citim mintea altora şi ne 
vedem prin ochii altora, putem lua contact cu mintea altuia, mijlo- 
cul prin care aflăm şi depozităm adevărul, prin care suntem sceptici 
atunci când auzim vorbele altuia sau suntem încrezători în vorbele 
noastre. Prin limbaj creăm simboluri şi imaginăm ceea ce nu exis- 
tă, ne punem în versuri sau proză, iubim sau urâm, prin limbaj des- 
coperim ceea ce e bine şi ceea ce e rău, prin el descoperim ceea ce e 
mai presus de noi, prin cuvinte ne vindecăm punându-ne în cuvinte, 
pentru ca apoi să ne rescriem şi să ne schimbăm... 

Aş vrea să te întreb dacă ai înţeles ceea ce ai citit până acum, 
iar dacă nu, te rog să mai citeşti încă o dată cu atenţie. Vreau ca apoi 

să putem merge împreună după cuvintele tale. A şti cine eşti este 
cunoaşterea de care ai nevoie pentru a avea o viaţă... 


2.3. CE SUNT ANXIETATEA ŞI FOBIA 


Acum o să vorbim despre anxietate şi fobie. Atât anxietatea, cât 
şi fobia sunt termeni care au ajuns în limbajul cotidian din limbajul 
tehnic al medicinei şi al psihologiei. Când emitem un cuvânt, care 
de fapt este o înlănţuire de sunete corespunzător literelor din care 
este compus, noi codificăm un sens, o semnificaţie a acelui cuvânt, 
avem deja în minte o definiţie a acelui cuvânt, iar receptorul, adică 
cel care aude sunetele, le decodifică aproape instantaneu şi astfel 
recepționează sensul mesajului. Pentru a decodifica sensul unui cu- 
vânt din sunetele emise de vorbirea altuia, trebuie să avem deja sto- 
cată în minte relaţia dintre felul în care se pronunţă un cuvânt şi ceea 
ce semnifică, cu alte cuvinte, trebuie să vorbim aceeaşi limbă, trebuie 
să avem mecanismul de codificare şi decodificare a sunetelor pe care 
le emitem. Pentru cineva care aude diferite cuvinte, dar nu cunoaşte 
limba în care s-au emis, sunetele vorbirii nu au niciun înţeles, mintea 
lui nu are instalat programul după care un mesaj sonor, vorbit, poate 
fi decodificat în mesaje care au sens. La fel se întâmplă şi atunci când 
cineva, deşi cunoaşte limba celui care vorbeşte şi distinge foarte bine 
sunetele care au fost emise, nu le poate decodifica, deci nu poate de- 
cripta un sens, o semnificaţie, pentru că nu ştie ce înseamnă cuvântul 
pe care l-a receptat, nu l-a mai auzit niciodată. Pot exista şi confuzii, 
atunci când cuvintele sunt receptate sau înţelese greşit, fals, şi li se 
ataşează semnificaţii mai mult sau mai puţin apropiate de înţelesul 
adecvat. Situaţiile acestea se pot petrece şi atunci când cineva citeşte 
un text, cuvintele citite nefiind altceva decât expresia unui limbaj ci- 
frat pe care mintea noastră îl decriptează pe baza cunoaşterii unor 
reguli şi a semnificaţiilor ataşate fiecărui cuvânt. Cineva poate auzi 
sau citi doar o parte dintre sunetele ori literele unui cuvânt şi poa- 
te să înţeleagă ceea ce lipseşte, adică îşi dă seama „despre ce este 
vorba“. La fel se întâmplă şi cu cuvintele, sonore sau scrise, care al- 
cătuiesc o propoziţie sau o frază. Putem înţelege ceea ce au vrut să 

transmită chiar înainte de a le auzi pe toate. Aceasta în cazul în care 
„maşina de descifrare“ funcţionează bine, adică recunoaşte fiecare 
cuvânt/sunet, le decodifică şi cunoaşte regulile după care cuvintele 
se leagă între ele pentru a construi un sens, diferit de ceea ce ar pu- 
tea semnifica fiecare cuvânt în parte. 

Aceasta este situaţia şi în cazul utilizării cuvintelor precum an- 
xietate sau fobie. Ele sunt împrumutate din altă limbă, li s-a găsit o 
exprimare sonoră locală şi li s-a ataşat înţelesul din alte limbi, din 
limbajul internaţional tehnic. Pentru unii dintre noi, acest înţeles es- 
te cunoscut pe de-a întregul, pentru alţii mai puţin, iar în cazul altora 
chiar deloc; uneori oamenii înţeleg sensul acestor cuvinte doar din 
context. O problemă apare atunci când aceste cuvinte sunt folosite 
pentru a eticheta pe cineva sau când o persoană le foloseşte în mod 
incorect. Astfel, ele se aşază în spaţiul comunicării şi creează distor- 
siuni ale condiţiei receptorului sau a emiţătorului, după caz. Aceştia 
pot rămâne prizonierii unei etichete pe care o primesc sau o acceptă 
fără să cunoască semnificaţia exactă şi pot suferi consecinţele ulte- 
rioare ale acestei situaţii, de exemplu, să se comporte ca şi cum ar fi 
ceea ce li se spune. De exemplu, dacă cineva este etichetat ca anxi- 
os şi acea persoană nu ştie exact ce înseamnă acest cuvânt, dar ac- 
ceptă calificativul doar pe considerentul că cel care l-a spus are un 
oarecare temei sau cunoaştere, va începe să se comporte sau să se 
descrie aşa cum crede el că înseamnă să fii anxios. Rămâne prizoni- 
erul unui cuvânt! 

Situaţia descrisă mai sus se întâmplă des în cazul tulburărilor 
psihiatrice. Psihiatria a fost denumită „medicina fără semne“, adică 
ramura medicală în care nu există semne obiective, unde nu se mă- 
soară tensiunea sau temperatura, unde nu se palpează abdomenul 
şi nu se ascultă plămânul, nu se fac analize şi nici nu se trimite pa- 
cientul la radiologie sau ecografie. Aici totul rămâne la nivelul cu- 
vintelor. De aceea, cuvintele sunt cele care fac să se poată pună un 
diagnostic şi tot ele fac să existe un tratament. Iată de ce, în relaţia 
medic-pacient din cadrul psihiatriei, cuvintele iau o valoare cu to- 
tul excepţională, iar interpretarea lor greşită poate conduce la dau- 
ne uneori ireparabile. 

Acum o să vorbim despre ce înseamnă cuvintele anxietate şi 
fobie în cazul tulburărilor psihice şi cum sunt ele utilizate în limba- 
jul curent. Cuvântul „fobie“ vine din limba greacă şi înseamnă frică 
faţă de ceva care poate fi identificat şi numit. În limba greacă, fo- 
bia înseamnă aversiune, repulsie sau frică morbidă. Începând din 
a doua jumătate a secolului al XVIII-lea, în limbajul comun şi apoi 
în cel medical a început să fie folosit cuvântul fobie ca un sufix, pu- 
nându-se înaintea lui situaţia care genera frica. Astfel prima fobie 
care a apărut în limbaj a fost hidrofobia sau „frica de apă“, care era 
considerată un simptom al turbării. Ulterior au apărut o mulţime de 
cuvinte precum agorafobie (frica de spaţii largi), claustrofobie (fri- 
ca de spaţii înguste), acrofobie (frica de înălţime), oxifobie (frica de 
obiecte ascuţite), arahnofobie (frica de păianjeni) şi o mulţime de 
alţi termeni care denumesc fobii specifice, dar au apărut şi cuvinte 
care semnifică o atitudine sau o discriminare socială, precum ho- 
mofobie (frica de homosexualitate) sau xenofobie (frica de străini). 

Cuvântul „anxietate“ vine din latină şi a început să intre în lim- 
baj cu semnificaţia de astăzi doar din secolul al XIX-lea, desemnând 
o frică sau ameninţare faţă de ceva general, nenumit, neidentifi- 
cat, ca un fel de grijă sau incertitudine, tradusă mai ales prin sem- 
ne corporale ca tensiune resimţită în piept, bătăi rapide de inimă, 
senzaţie de lipsă de aer sau de lipsă de control general al corpu- 
lui. Semnele corporale ale anxietăţii sunt aceleaşi ca într-o stare de 
emoție, de spaimă sau sperietură. Diferenţa între fobie şi anxietate 
constă în faptul că, în fobie, frica este îndreptată spre ceva identi- 
ficabil, precum fobia de a vorbi în public, fobia de avion, fobia de 
dentist, pe când în anxietate, frica este nelămurită, este fără obiect. 
A doua diferenţă este că, în fobie, frica este trăită mai mult în min- 
tea subiectului, pe când în anxietate, frica este mai mult în corpul 
lui. În medicină, atât fobiile, cât şi anxietatea au devenit boli „ofi- 
ciale“ doar în secolul trecut, mai ales în a doua jumătate a acestuia, 
când s-au descris criterii de diagnostic pentru fiecare şi tratamente 
specifice. Astfel, în anul 1927, în toată literatura medicală şi psiho- 
logică, cuvântul anxietate a fost întâlnit doar de trei ori, în 1966 a 
fost întâlnit de peste 200 ori, iar în anul 2008, de 100 661 ori. De 

aici se poate vedea cât de des au început să fie etichetate ca anxie- 
tate anumite stări psihologice ale oamenilor. Cu toate că termenii 
fobie şi anxietate au intrat astăzi în limbajul curent şi sunt folosiţi 
foarte des ca şi cum ar însemna acelaşi lucru, nu toată lumea poate 
da o definiţie exactă a lor, deşi toţi pot să le articuleze sonor sau să 
le scrie corect. În schimb, toţi oamenii sunt de acord să le ataşeze 
acestora un înţeles comun, în sensul că ambele trădează o frică exa- 
gerată care necesită uneori atenţie medicală, adică o vizită la un me- 
dic sau psiholog, precum şi un tratament medical sau psihologic. 

Ceea ce uneşte cele două stări este frica, dar ce este aceasta? 
Frica este o emoție esenţială pentru supraviețuirea omului şi fa- 
ce parte din cele 6 emoţii bazale (mânia, dezgustul, frica, fericirea, 
tristeţea şi surpriza), emoţii care sunt spontane, nu cer conştiinţă de 
sine pentru a fi trăite, au o bază biologică, sunt înnăscute, sunt uni- 
versal recunoscute, puţin influențate de factorii culturali şi prezintă 
expresii faciale distincte. Dacă prin rațiune omul cunoaşte adevărul, 
prin emoţii omul simte adevărul. Se poate deduce uşor că detectarea 
„adevărului“ prin emoţii se face mult mai repede decât prin rațiune 
şi, din această cauză, emoţiile au un rol esenţial în supraviețuirea in- 
dividului, detectând aproape instantaneu un pericol de care trebuie 
să fugă sau pe care trebuie să-l învingă. Acest răspuns faţă de frică, 
denumit „luptă sau fugi“, foarte caracteristic animalelor, s-a trans- 
format la om în „evită sau acceptă“. Într-o situaţie amenințătoare, 
omul are la dispoziţie două răspunsuri: să caute să evite situaţia sau 
să accepte şi să o înfrunte. A te confrunta cu un pericol înseamnă să-l 
înţelegi şi apoi să găseşti un mod raţional de a-l combate, neutraliza 
sau a-i accepta consecinţele. Răspunsul corporal la frică reprezintă o 
altă componentă a acesteia. Astfel, emoția de frică este caracterizată 
de creşterea frecvenţei pulsului şi a respirației, transpiraţie, tremu- 
rături, senzaţie de presiune toracică şi tensiune musculară, la care se 
adaugă o stare de vigilenţă crescută. Toate aceste semne corporale 
trădează creşterea tonusului sistemului nervos simpatic şi a neuro- 
mediatorului său, adrenalina, ceea ce face ca organismul să fie capa- 
bil să înfrunte pericolul iminent. 

Oamenii care au anxietate sau fobie, două ipostaze ale fricii, 
vor avea în mare acelaşi tip de reacţie: fie evitarea situaţiilor care le 
declanşează, fie acceptarea lor. Cu cât componenta de frică din anxi- 
etate sau fobie este mai mare, cu atât răspunsul de evitare este mai 
mare. Persoanele afectate vor fi recunoscute de ceilalţi mai ales prin 
acest comportament vigilent, evitant şi ezitant, dar şi prin semnele 
corporale descrise mai sus. Aceşti oameni vor fi mai mult sau mai 
puţin capabili să descrie în cuvinte trăirile lor, în funcţie de cât de 
bogat este vocabularul subiectivităţii lor. Dacă acest vocabular este 
bogat, atunci descrierea anxietăţii lor va fi mai nuanţată şi aceasta 
îi va ajuta să înţeleagă mai bine ce se petrece cu ei, care sunt facto- 
rii declanşatori şi care este capacitatea lor de a depăşi aceste situaţii. 
Cu cât oamenii cu acest tip de suferinţe vor avea mai puţine cuvinte 
pentru a le descrie, cu atât problema lor va fi mai greu înţeleasă, mai 
severă şi căutarea ajutorului extern mai frecventă. 

Cât de frecventă este frica la oameni? Pot să spun fără să 
greşesc că frica este cvasigenerală la oameni, nu există indivizi care 
să nu fi simţit frică într-un moment oarecare al vieţii lor. Nu acelaşi 
lucru se poate spune despre fobiile specifice. S-au făcut multe studii 
care să evidenţieze prevalența acesteia în populaţia generală, adică 
proporţia din populaţia generală care are această problemă într-o 
perioadă definită de timp sau chiar pe durata întregii vieţi. Astfel, 
o analiză făcută pe un lot larg din populaţia generală a relevat fap- 
tul că aproximativ 25% dintre oameni se tem de şerpi, 12% au frică 
de înălţime, 11% au frică de zbor cu avionul, 3,1% se tem de furtuni 
şi tunete, 2,4% au frică de dentişti, 3,3% se tem de moarte şi 5% au 
teamă de a fi închişi într-o încăpere. Studiile epidemiologice pri- 
vind fobiile specifice au arătat că, de-a lungul ultimilor 25 de ani, 
prevalența generală a acestora a crescut semnificativ. 


2.4. DESPRE ANXIETATEA SAU 
FOBIA SOCIALA 


După cum am văzut, fobia şi anxietatea sunt stări mintale 
care ne semnalizează existenţa unui pericol. Ele au o importanţă 

deosebită pentru organism deoarece ajută la adaptarea la mediu. 
Dar ce însemnă adaptare? Adaptare la mediu este definită ca di- 
rijarea corectă a resurselor şi a abilităţilor organismului față de 
circumstanţele exterioare, lucru care îl ajută să depăşească situaţia 
şi astfel să supravieţuiască. Dacă în urma cu zeci de mii de ani aces- 
te emoţii l-au ajutat să identifice şi să facă faţă unor situaţii din me- 
diul fizic şi în faţa pericolului prădătorilor de care era înconjurat, pe 
măsura creşterii importanţei mediului social, prin apariţia şi dez- 
voltarea aglomerărilor urbane, aceste emoţii îl ajută acum să iden- 
tifice şi să facă faţă unor pericole generate de convieţuirea în grup 
şi competiţia dintre indivizi. Fără aceste emoţii, noi am intra într-o 
situaţie „cu capul înainte“, fără să anticipam pericolele, fără să ju- 
decăm şansele noastre de câştig sau pierdere, adică fără să ne adap- 
tăm mediului social. 

Dacă aceste stări sunt necesare adaptării sociale, se pune în- 
trebarea de ce au devenit ele astăzi boli? Cineva spunea că atunci 
când medicii nu pot să ajute pe cineva aflat într-o situaţie complica- 
tă, ei au tendinţa de a „medicaliza“ acea situaţie, adică de a o pune 
în termeni de boală şi sănătate, şi majoritatea oamenilor a accep- 
tat explicaţia acestei stări emoţionale în termenii modelului medi- 
cal. Aceasta s-a întâmplat din cauză că, trăind în grupuri din ce în 
ce mai mari, cu relaţii din ce în ce mai complexe între ei, ceea ce a 
generat competiţie atât pentru resurse, cât şi pentru roluri şi sta- 
tute, indivizii care au prezentat reacţii de frică mai accentuat decât 
alţii au fost judecaţi ori s-au autoevaluat ca fiind „slabi“. Pierderea 
unei competiţii reale sau imaginare în mediul social are tendinţa de 
a fi judecată în termeni de inabilitate, slăbiciune sau incapacitate. 
Pentru aceştia din urmă a fost mai uşor să „externalizeze“ această 
slăbiciune, adică să o pună în termeni de boală, să-i găsească cau- 
ze care să-i exonereze de o răspundere personală, să spună că fri- 
ca lor este dată de moştenirea genetică, de traume din copilărie, de 
existenţa altor boli concomitente, de dezechilibre ale neuromedi- 
atorilor cerebrali etc. În felul acesta „boala“ nu le mai aparţine, ei 
nu au nicio răspundere pentru existenţa ei. În acest caz, oamenii 
respectivi se duc la medic şi îşi predau problema, moment în care 

sunt eliberaţi de răspundere. Astfel au apărut diagnosticele de fobie 
sau anxietate socială. 

Dar ce este anxietatea sau fobia socială? Te rog să accepţi teo- 
ria mea că acestea sunt doar nişte cuvinte. Ele au fost încorporate în 
jargonul „specialiştilor“ cam pe la începutul secolului XX, când timi- 
ditatea şi ruşinea excesivă din situaţiile de expunere socială au înce- 
put să fie incluse printre celelalte fobii specifice, dându-li-se nume- 
le de „fobii sociale“. Această denumire făcea referire la indivizii care 
aveau frică de a fi observați şi evaluaţi de către alţii. Fobia respecti- 
vă a ajuns să fie o tulburare psihiatrică doar începând cu anul 1980. 
Astfel, dacă tu consideri că suferi de anxietate sau fobie socială, să 
ştii că suferi de această boală doar începând cu 1980, până atunci 
erai sănătos! Îţi dai seama că este vorba de o convenţie socială baza- 
tă pe „adevăruri“ construite doar din cuvinte? 

În anul 1980 apare a treia versiune a clasificării bolilor mintale 
formulată de Asociaţia Psihiatrilor Americani, cunoscută sub denu- 
mirea de Diagnostic and Statistical Manual — III sau DSM-III. În 
această clasificare, fiecare tulburare mintală a fost conceptualizată 
ca un sindrom clinic semnificativ din punct de simptomatologic, ceea 
ce presupune existenţa de criterii distincte de diagnostic. Pentru pri- 
ma oară, oamenii cu frică de a fi ţinta criticii altora sau care se simt 
jenaţi în public au fost consideraţi ca având o „tulburare de anxieta- 
te socială“ într-o clasificare oficială a bolilor psihice. Se poate spune 
că, din acel moment, timiditatea a fost transformată într-o boală de 
un grup autoselectat de psihiatrii americani. Aceştia au decis prin 
consens că timiditatea este o trăsătură de anxietate. Este adevărat că 
încă dinainte de apariţia DSM-III a existat o tendinţă de a include ti- 
miditatea şi ruşinea excesivă din situaţii de expunere socială printre 
fobiile speciale, precum fobia de păianjeni sau de şerpi, fobia de den- 
tist şi altele, dându-i numele de „fobie socială“. Sub această denumi- 
re erau diagnisticaţi indivizii cărora le era teamă de a fi evaluaţi ne- 
gativ de alţii. Dar fobia socială a devenit oficial o boală mintală doar 
după apariţia DSM-III, în anul 1980. 


> American Psychiatric Association: Diagnostic and Statistical Manual of 
Mental Disorders, Third Edition, Washington DC (1980). 

Definiţia fobiei sociale din DSM-III era: „dorinţa imperioasă 
de evitare şi frica iraţională de situaţii în care individul este expus la 
evaluarea sau observarea de către alţii... ceea ce conduce la jenă sau 
umilinţă, fiind recunoscută de individ ca excesivă sau neraţională.“ 
După şapte ani, ediţia revizuită a DSM (DSM-III-R,1987) include 
27 de entităţi clinice noi şi se vorbeşte din nou de fobia socială care 
are, în linii mari, aceeaşi definiţie: „o frică persistentă de una sau mai 
multe situaţii în care persoana este expusă la posibila observare şi 
evaluare de către alții, atunci când el sau ea fac ceva sau acţionează 
într-un mod care va conduce la umilinţă sau jenă“. După încă şapte 
ani, apariţia DSM-IV (1994) continuă tendinţa de a mai acapara cå- 
te ceva din teritoriul normalităţii şi astfel apar şapte tulburări clinice 
noi. Cu această ocazie, fobia socială îşi găseşte un sinonim în tulbura- 
rea de anxietate socială, definiţia ei rămânând aproape neschimbată, 
doar că nu se mai vorbeşte de tendinţa de evitare a situaţiilor sociale 
anxiogene. O definiţie mai largă conduce şi la creşterea prevalenţei 
fobiei sociale de la 2,75% la 13% din populaţie, existând chiar un stu- 
diu care raportează că frica de a vorbi sau acţiona în public poate să 
afecteze până la 20% din populaţia generală. 

Dezvoltarea în continuare a DSM consfinţeşte tendinţa de pro- 
movare a diagnosticului psihiatric doar pe baze simptomatologice, 
fenomenologice, încurajând categorisirea cât mai multor compor- 
tamente din viaţa de toate zilele ca simptome de tulburări psihice, 
astfel că au mai apărut 68 de entităţi clinice noi. În descrierea bo- 
lilor psihice, următoarea versiune abreviată DSM-IV-TR (2000 a 
folosit un limbaj accesibil publicului larg şi, în felul acesta, fiecare 


3 American Psychiatric Association (1987): Diagnostic and Statistical Manual of 
Mental Disorders, Third Edition-Revised, Washington DC: American Psychiatric 
Association. 

+ American Psychiatric Association (1994): Diagnostic and Statistical Manual 
of Mental Disorders, 4th edition, Washington, DC: American Psychiatric 
Association, 2000. 

5 American Psychiatric Association (2000): Diagnostic and Statistical Manual 
of Mental Disorders, 4th edition, text revised. Washington, DC: American 
Psychiatric Association. 

putea să se includă sau să se excludă. S-a ajuns astfel la un mod 
generalizat de etichetare publică şi la creşterea stigmatului social 
ataşat tulburărilor psihice. 

În DSM-IV-TR, fobia socială sau tulburarea de anxietate soci- 
ală este prezentată ca „o frică persistentă şi marcată de situaţii şi 
activităţi sociale care pot să producă jenă şi un răspuns anxios“. 
Printre trăsăturile descriptive ale acestei afecţiuni se menţionează: 
„hipersensibilitate la critică, la evaluare negativă sau respingere, 
dificultăţi în a fi încrezător, stimă de sine scăzută şi sentimente de 
inferioritate“. Sunt descrise două forme de fobie socială: (i) forma 
generalizată, în care frica este generată de o multitudine de situaţii 
şi interacțiuni sociale şi (ii) forma specifică, când anxietatea este ge- 
nerată doar de o anumită situaţie, de exemplu, frica de a vorbi în 
public. 

În versiunea a cincea, DSM-V (APA, 2013), se menţionează că 
tulburarea de anxietate socială este „o frică marcată sau anxietate 
referitoare la una sau mai multe situaţii sociale în care individul es- 
te expus la o posibilă examinare de către alţii... precum interacțiuni 
sociale, observare, activitate în faţa altora... ca şi teama că simpto- 
mele lui de anxietate, cum sunt ruşinea sau jena pe care le exprimă 
în astfel de situaţii, vor fi negativ interpretate de ceilalţi“. Printre 
trăsăturile comune ale acestei afecţiuni se menţionează: „indivizii 
cu anxietate socială pot exprima o lipsă de încredere sau compor- 
tament excesiv de obedient... postură rigidă a corpului, contact vi- 
zual inadecvat, conversaţie cu voce scăzută... aceştia sunt timizi sau 
rezervaţi, puţin comunicativi şi nu le place să vorbească despre ei 
înşişi.“ Dacă în DSM-III dorinţa de evitare a situaţiilor anxioase era 
subliniată pregnant, treptat s-a ajuns ca în DSM-V ea să fie doar 
amintită în treacăt şi astfel diferenţierea între timiditatea obişnuită 
şi cea care provoacă evitarea situaţiilor sociale să fie ştearsă, lucru 
care a dus la încadrarea mai multor indivizi în statutul de bolnavi. 


6 American Psychiatric Association (2013): Diagnostic and Statistical Manual 
of Mental Disorders, 5th edition, text revised. Washington, DC: American 
Psychiatric Association. 

Dacă ar fi să utilizez o metaforă, aş putea spune că pe parcur- 
sul acestei evoluţii, DSM a căutat să prindă cât mai bine în „cătarea 
puştii“ un individ „vulnerabil“ după criteriile de astăzi, adică un om 
ruşinos, timid, rezervat, politicos, gata să lase locul altuia, pentru 
a-l „medicaliza“ şi astfel a-l stigmatiza. Ce s-a întâmplat de-a lungul 
ultimelor decenii cu acest tip de comportament uman apreciat, sti- 
mat, uneori chiar încurajat, de a ajuns să fie considerat patologic? 
Timiditatea este doar timiditate, jena nu este altceva decât o emoție 
pe care o poate resimţi oricine într-un anumit context, ruşinea este 
doar un semnal că accepţi faptul că ai greşit sau ai încălcat o regulă. 
Astfel de formulări, cu definiţii şi criterii diagnostice, ascund de fapt 
„tirania actuală a diagnosticului medical“, o dorinţă de a legitimiza 
boli şi de a ascunde modul artificial în care au fost construite. Aceste 
„boli“ nu sunt, de fapt, decât nişte prelungiri ale comportamentului 
normal sau simple dezadaptări. 

La începutul anilor 1990 se spunea deja că tulburarea de anxi- 
etate socială ar fi „tulburarea deceniului“, cea de-a treia tulburare 
psihiatrică după cea depresivă şi dependenţa de alcool. Timiditatea 
„patologică“, adică timiditatea care afectează funcţionarea generală 
a individului la care se referă tulburarea de anxietate socială, afec- 
tează 13% din populaţie, adică una din opt persoane. Timiditatea 
a devenit „patologică“ din cauză că indivizii timizi au început să 
se teamă să fie văzuţi astfel, le era frică de faptul că vor fi respinşi 
şi stigmatizaţi. Medicalizarea timidităţii a vizat un comportament 
care prezintă trăsături precum linişte, reticenţă, reflexivitate, 
umilinţă, care era privit ca valoros în trecut, în linie cu valorile reli- 
giei creştine. Sunt aceşti oameni bolnavi? Se poate spune pe drept 
cuvânt că creşterea alarmantă a frecvenţei acestui diagnostic a fost 
doar expresia presiunii pe care societatea o exercită asupra oame- 
nilor timizi de a accepta această categorie diagnostică artificial con- 
struită. Aceştia au renunțat din ce în ce mai mult la ceea ce credeau 
în mod natural, autentic, despre ei înşişi, în favoarea interpretării 
psihiatrului ca „expert al sufletului“. Putem găsi aici explicaţia fap- 
tului că aceşti oameni timizi, tăcuţi, retraşi, ruşinoşi, gata să lase lo- 
cul altuia, au acceptat să fie catalogaţi ca anxioşi din punct de vedere 

social şi să caute tratament în speranţa că astfel vor fi mai uşor 
acceptaţi în societate. Pe de altă parte, ei au început şi să resimtă 
din ce în ce mai mult prăpastia care se deschide între ceea ce erau ei 
şi modelul psihologic pe care societatea îl promovează ca dezirabil. 


3. Demedicalizarea conceptului 
de anxietate socială 


În cele ce urmează o să încerc să fac o critică a medicalizării 
anxietăţii sociale, un concept care reuneşte timiditatea, ruşinea şi 
jena, emoţii cât se poate de normale care stau la baza interacțiunii 
omului în societate. 


3.1. OMUL ACTUAL ŞI REGULILE 
SOCIALE ALE INTALNIRII 


Agitaţia şi tumultul sunt constantele vieţii noastre cotidie- 
ne. Este suficient să ne gândim cât de emblematice sunt imagini- 
le mulţimii de pe peroanele trenurilor de navetă din Tokyo, Londra 
sau Toronto, de pe străzile Manhattan-ului la orele de vârf, de pe 
stadioane sau aglomerările vehiculelor pe autostrăzi. Foarte des au- 
zim că omul este o fiinţă gregară, adică are tendinţa de a se strânge 
laolaltă şi a flecări. Nu tot atât de dese sunt însă imaginile unui om 
solitar, citind o carte pe o bancă într-un parc sau mergând pe o că- 
rare de munte. 

Dar lucrurile nu au stat întotdeauna aşa. Printre virtuțile cul- 
turii creştine, şi nu numai, s-au numărat modestia, temperanţa, 
ruşinea, timiditatea şi chiar umilinţa. Însuşi mitul esenţial al lui 
Adam şi Eva semnifică ruşinea şi pedeapsa de a nu-ţi fi dirijat com- 
portamentul în conformitate cu ceea ce e prescris şi drept. Secole 
de-a rândul, aceste virtuţi au fost cultivate şi au dirijat relaţiile 

sociale ale oamenilor. A fi reticent, modest, rezervat, reflexiv sau 
chiar solitar era un lucru de admirat. 

Îmi amintesc că în primii ani de şcoală învăţasem să cânt la pi- 
an şi părinţii mei aveau obiceiul să mă invite să arăt ce ştiu atunci 
când aveau musafiri. Acesta era un supliciu pentru că îmi era ruşine, 
consideram că nu ştiu să cânt atât de bine, încât s-o pot face în faţa 
altora. De fapt, îmi era ruşine şi atunci când părinţi vorbeau despre 
realizările mele în faţa altor persoane, deoarece eram convins că în 
felul acesta se viola o valoare în care credeam, cea a modestiei. Mi 
se părea deplasat să vorbeşti despre ceea ce ştii sau poţi fără să fie 
nevoie de asta, nu era „manierat“, toate aceste lucruri vor fi văzute 
de alţii la timpul potrivit sau niciodată. În fond, toate acele abilităţi 
le aveam pentru mine, nu pentru a mă lăuda cu ele. Treptat lumea 
s-a schimbat şi eu odată cu ea; poate că totuşi am rămas un pic în 
urmă, atât cât să pot scrie această carte. Oamenii s-au schimbat ali- 
niindu-se tipologiei „moderne“, astfel că unii dintre noi, poate cea 
mai mare parte, se potrivesc pe deplin cu tiparul actual şi se inte- 
grează social cu uşurinţă, alţii mai au de făcut unele ajustări şi ră- 
mân ceva mai în urmă, într-un fel, rămân în trecut. 

Manierele, adică acel comportament simbolic declanşat de în- 
tâlnirea faţă în față, de prezenţa altora, au jucat un rol important în 
stabilirea şi menţinerea relaţiilor dintre oameni. Sociologii şi antro- 
pologii le-au dat diferite denumiri, precum etichetă, comportament 
ceremonial, ritual social, ritual de interacţiune sau, simplu, politeţe. 
Această politeţe era învățată în familie şi, în cultura noastră, este sau 
era subsumată conceptului de „cei şapte ani de acasă“. Aceste ma- 
niere îndeplinesc funcţii sociale foarte importante, precum un mod 
subtil de reglare şi control al relaţiilor sociale, generează sentimen- 
tele care-i fac pe oameni să-şi asume roluri sociale şi să comunice ci- 
ne sunt şi ce loc ocupă în ordinea socială. Aceste caracteristici sunt 
întrupate cel mai bine în ceremonialul salutului, prin care se expri- 
mă curtoazia, respectul şi toate celelalte. Într-o întâlnire, fiecare sa- 
lută sau este salutat în funcţie de relaţiile pe care le are cu celălalt. 

Manierele sau oricum le-am denumi aduc pacea şi liniştea între 
oameni şi chiar reconcilierea, atunci când relaţiile au fost încordate. 

Dacă legile juridice, moralitatea sau religia sunt necesare pentru ca 
oamenii să trăiască în grup, celelalte reguli, precum manierele, sunt 
necesare pentru a valida ordinea socială cu fiecare întâlnire dintre 
ei. Manierele sunt acte încărcate de semnificaţie, sunt semnale ale 
întâlnirii prin care comunicăm, adesea nonverbal, cine suntem şi 
ce aşteptăm unul de la altul. Însă nu putem vorbi de maniere şi eti- 
chetă, de felul de a apărea în public, fără să spunem că la baza lor 
se află emoţiile de ruşine, jenă, vină şi timiditate, pe de-o parte, şi 
aroganță, mândrie şi gelozie, pe de altă parte. Acestea sunt conside- 
rate emoţiile conştiinţei sinelui sau ale selfului și despre unele din- 
tre ele vom vorbi în această carte. A nu saluta o persoană pe care o 
cunoşti şi o respecţi, un individ superior din punct de vedere ierar- 
hic, a face o gafă în public, a avea un comportament deplasat sau a 
eşua atunci când se presupune că trebuie să realizezi ceva, iată doar 
câteva exemple care-i fac pe oameni să le fie ruşine sau să se simtă 
jenaţi. În ce măsură are un om aceste emoţii este o problemă a fie- 
cărui individ în parte. 

Schimbul de cuvinte şi priviri dintre oameni, atunci când se în- 
tâlnesc, este ceva inerent naturii noastre şi e dificil să nu fie luate în 
consideraţie. Un subiect transmite mesaje prin vorbă şi prin expresie 
facială. În timp ce mesajele verbale pot fi despre orice, mesajele fa- 
ciale vorbesc despre persoana care le emite, sunt involuntare, spon- 
tane, necalculate. În întâlnirea faţă în faţă mesajele acestea nu pot 
fi trucate, deşi uneori încercăm să disimulăm. De ce? Pentru că prin 
aceste mesaje interlocutorii se experimentează unul pe celălalt. Din 
acest motiv oamenii vor să vadă faţa celuilalt, se observă unul pe ce- 
lălalt pentru a distinge aceste mesaje expresive care spun cine eşti. 
De aceea ne uităm unul la altul atunci când ne intersectăm fără să 
ne cunoaştem. Majoritatea oamenilor suportă privirile celorlalţi fă- 
ră sentimentul că sunt văzuţi, observați, citiţi sau spionaţi şi, astfel, 
se simt confortabil printre ceilalţi, aceasta datorită faptului că ma- 
re parte din comunicarea dintre oameni este tipizată, organizată în 
funcţie de ocaziile sociale în care are loc, pe stradă, în locuri publi- 
ce, în locuri oficiale, în propria casă sau în vizită la alţii. Un exemplu 
ar putea fi cine salută primul, cine zâmbeşte primul, cine vorbeşte 

primul, cine determină când se încheie comunicarea, cine tace, cine 
şi în ce situaţie se arată mai supus etc. Am putea spune că în majori- 
tatea situaţiilor sociale comunicarea tinde să fie codificată. De la sa- 
lut şi zâmbet, în cazul întâlnirii cu necunoscuţi sau cunoscuţi, până la 
ate opri sau nu să comunici verbal, toate aceste obiceiuri sunt aproa- 
pe tipizate şi subsumate la ceea ce se numeşte „etichetă“, „maniere“, 
„politeţe“, „bună creştere“. Respectarea lor lasă sentimentul de adec- 
vare în cazul unei întâlniri faţă în faţă. Dar sunt şi persoane care au o 
sensibilitate deosebită şi se cred examinate, observate, monitorizate, 
fără să existe în mod real o astfel de intenţie din partea altora. Acesta 
ar fi cazul persoanelor cu trăsături de anxietate socială care trăiesc 
întâlnirea faţă în faţă cu credinţa că sunt privite şi interpretate de ce- 
lălalt, cu frica de a nu fi ceea ar trebui să fie. Ei sunt aceia care, după 
încheierea unei întâlniri faţă în faţă, continuă să analizeze mesajele 
acestei întâlniri şi să le ataşeze noi înţelesuri, precum stânjeneală, 
ruşine, vinovăţie sau manie. Pentru aceşti oameni, aparenţa, impre- 
sia lăsată joacă un rol primordial. De aici vin în mare parte emoţiile 
conştiinţei sinelui, pagubele, rănile întâlnirii din spaţiul social, de- 
oarece ştim cu toţii, instinctiv, că de acestea depinde modul în care 
o persoană este luată în considerare. 

Pentru fiecare dintre noi, aceste norme ridică problema 
autenticităţii. Se poate spune că existenţa socială ne forțează uneori 
să ne punem o mască şi să jucăm un joc pentru a satisface cerinţele 
vieţii sociale, lucru care afectează oarecum selful originar. În acest 
sens, individul trebuie să posede propriul echipament pentru a face 
față întâlnirii şi comunicării sociale, adică să „citească“ cu sponta- 
neitate întâlnirea şi să fie adecvat la ea, să răspundă la comunicarea 
altuia şi să fie capabil să exprime ceea ce vrea să fie într-o anumi- 
tă situaţie, conform uzanțelor culturale. Acest echipament constă în 
capacitatea de a comunica în două planuri, unul obiectiv, al comu- 
nicării efective, şi altul subiectiv, în care individul caută să verifice 
în ce măsură este înţeles, cât de mult este interesat interlocutorul 
să comunice etc. Acest din urmă sistem nu face altceva decât să su- 
pravegheze comunicarea şi reacţia interlocutorului. Prin această su- 
praveghere el încearcă să deceleze impresiile pe care le lasă, cât de 

interesat este cel din faţa lui, cât este de bine primit, cât de prezent 
şi autentic este celalalt, iar în funcţie de acestea îşi modulează comu- 
nicarea verbală, lungimea ei, subiectul etc. Pe de altă parte, sistemul 
de supraveghere modulează şi expresivitatea subiectului care comu- 
nică. În final, comunicarea poate fi etichetată din punct de vedere 
emoţional ca satisfăcătoare, nereuşită, favorabilă, a fost un eşec, a 
rămas neterminată, ar fi trebuit să fie condusă altfel, comunicatorul 
a lăsat o bună impresie, s-a făcut de ruşine, nu a fost bine înţeles etc. 
Dacă acest sistem de supraveghere ne oferă posibilitatea de a citi au- 
tenticitatea, poate fi şi constrângător atunci când este foarte „aspru“ 
cu noi înşine. În acest caz, sistemul de supraveghere ne poate lăsa 
sentimentul de eşec, de ridicol, de neîmplinire în urma unei întâlniri 
cu alţii, sentiment care este exagerat în raport cu o evaluare neutră. 

Sentimentul de confort al întâlnirii interumane ne lasă senti- 
mentul că în această lume suntem acasă, o lume pe care o simţim 
ca pe ceva familiar, din care facem parte nemijlocit. Noi trăim în 
această atmosferă care ne înconjoară constant. „A fi acasă“ în aceas- 
tă lume înseamnă că noi ne simţim bine şi ne putem dezvălui fără 
frica de a fi înţeleşi greşit. Această semnificaţie este produsul exclu- 
siv al minţii noastre, produsul interpretărilor şi al activităţilor de 
fiecare zi, al celor în care am crescut şi ne-am dezvoltat şi pe care o 
împărtăşim cu alţii. Această istorie operează pe nesimţite în spatele 
nostru şi formează interpretările pe care le avem despre lume şi des- 
pre noi înşine şi deschide perspectiva în care vom fi în viitor. Orice 
am face, nu ne putem desprinde de aceste interpretări construite pe 
baza tradiţiei istorice şi familiale în care am crescut. 

A fi acasă, a te simţi familiar în această lume înseamnă a găsi o 
balanţă între ceea ce vrea lumea să fii şi ceea ce eşti tu cu adevărat. 
Pentru majoritatea covârşitoare dintre noi, a fi acasă însemnă a fi 
autentic, adică a putea să te arăţi aşa cum eşti în faţa ta şi a altora, 
fără să doreşti să fii altfel, să te ascunzi, să eviţi sau să disimulezi. 
Dacă această aserţiune este adevărată, poate un individ modest, ti- 
mid, introspectiv să se simtă acasă în lumea din afara lui sau, din 
contră, se simte împins să rămână închis în lumea din interiorul lui 
pentru a nu-i fi ruşine de cum este? Recunoaştem aici situaţia unui 

individ care astăzi este etichetat ca „suferind“ de tulburare de anxi- 
etate socială sau de fobie socială, lucru care ridică multe întrebări: 
un astfel de individ poate să se simtă acasă în lumea de astăzi? Poate 
să se arate lumii aşa cum este, adică poate fi el autentic? Iar dacă 
nu, această neautenticitate, această nepotrivire se petrece din cauza 
lui sau a lumii din jur? Dacă l-am pune în „tunelul timpului“ şi l-am 
transporta suficient de mult în trecut, ar exista o perioadă în istoria 
lumii în care el s-ar simţi acasă şi nu ar mai fi considerat ca bolnav 
de anxietate socială? Se pare că da, în vremurile când a fi modest, 
reticent, politicos, ruşinos era modelul cel mai prețuit. 


3.2. ÎNTRE A FI AUTENTIC ȘI A FI 
CONFORMIST 


Autenticitatea poate fi înţeleasă ca un proiect personal, ca o în- 
tâlnire dintre vocea lumii interioare care îţi spune cine eşti şi vocea 
lumii exterioare care îţi spune cine ar trebui să fii, adică să te confor- 
mezi altor cerinţe. Am putea spune că există tendinţa naturală, inter- 
nă, „genetică“ de a deveni ceea ce ţi-e dat să fii, printr-o predestinare 
inerentă fiinţei tale, şi o tendinţă exterioară, ambientală, de sorginte 
socială în cea mai mare parte, de a deveni ceea ce se cere, ce se ca- 
de, ceea ce este necesar din perspectiva altora sau, de multe ori, din 
perspectiva a ce crezi tu că ar fi în mintea altora. Fiecare dintre noi 
a constatat că existenţa noastră socială ne abate de la a fi noi înşine 
pentru simplul motiv că societatea funcţionează cel mai bine cu oa- 
meni care sunt doar rotiţe ale maşinăriei vieţii de zi cu zi. Societatea 
funcţionează mai bine cu oameni care se identifică cu rolurile lor şi 
le îndeplinesc fără să crâcnească. Cu toate aceste, noi continuăm să 
credem că numai prin exprimarea naturii noastre adevărate, printr-o 
sinceritate față de noi înşine, putem dobândi autorealizarea şi auto- 
împlinirea. Cui aparţinem în proporţia cea mai mare, nouă înşine 
sau realităţii mai largi din afară noastră? Religia creştina a căutat 
să rezolve această dilemă afirmând că autenticitatea interioară se 
regăseşte doar în sentimentele de umilinţă, pioşenie, evlavie, modes- 
tie şi vinovăţie prin care ne prezentăm în faţa lui Dumnezeu. 

Reforma religioasă, spiritul antreprenorial, dezvoltarea ştiinţei 
din epoca modernă mută proiectul autenticităţii din relaţia cu divini- 
tatea în centrul individului. Înțelegerea modernă a societăţii porneşte 
de la sensul că ea este ceva realizat de om, produsul relaţiilor şi al de- 
ciziilor umane, mai curând decât ceva natural şi preordonat, în care 
individul are de jucat diferite partituri, de citit diferite texte în viaţa 
publică, texte care de cele mai multe ori nu sunt scrise de el, ci de 
alţii. Acum devine evidentă importanţa „altuia“ în opoziţie cu cine 
sunt eu cu adevărat, diferenţa între public şi privat, între a fi auten- 
tic sau conformist, între artificial şi natural. Spaţiul privat, privit ca 
depozitar al autenticităţii, începe să fie considerat doar ca un refu- 
giu şi un om este cu adevărat el însuşi doar atunci când sălăşluieşte 
în viaţa privată, în viaţa din afară, el fiind nevoit să se conformeze. 

În modernitate, atunci când individul doreşte să participe şi 
să se realizeze în viaţa socială, el înțelege că selful şi interioritatea 
sunt cele care-l fac să fie mai aproape sau mai departe de lumea so- 
cială. Se poate spune că, odată cu modernitatea, unitatea şi întregul 
în viaţă au fost pierdute, deoarece apare o discrepanţă între ceea ce 
este în interiorul şi în afara noastră. Societatea este acum văzută ca 
o cauză a pierderii sensului de întreg şi unitate caracteristice vieţii 
contemporane. Rolurile sociale, convențiile sociale şi preocuparea 
constantă pentru existența materială blochează abilitatea noastră de 
a fi ceea ce suntem cu adevărat. Concepţia „romantică“ de a consi- 
dera că fericirea şi împlinirea nu pot fi atinse decât prin întoarcerea 
spre interiorul nostru, prin ascultarea vocii care izvorăşte din natu- 
ra noastră internă, în care proiectul autenticităţii devine „o călătorie 
internă în căutarea locului nostru de început“, ce se află în interiorul 
nostru şi nu în afara noastră, devine iluzorie. 

Distincția dintre realitatea din afară şi din interiorul nostru este 
legată şi de distincţia pe care o facem între viaţa publică şi privată, 
care la rândul ei e legată şi de distincţia dintre artificial şi natural, 
spiritual şi material, veritabil şi fals. Astfel, ceea ce este înăuntru e 
adevărat, autentic, pur şi original, în timp ce ceea ce este în afară e 
derivat, periferic. A fi autentic înseamnă a fi în contact cu adevăra- 
tul self originar. A fi tu însuţi, ruşinos, timid sau jenat de ce ar putea 


35 


vedea şi gândi alţii despre tine poate fi contrabalansat de gândul că 
aceste trăsături aparţin felului tău autentic de a fi, pentru că ele ţin 
de natura ta originară, pură. 

Pretenţia că adevărul este universal şi cunoaşterea adevărului se 
dobândeşte numai prin ştiinţă a făcut ca oamenii să renunţe la dis- 
cursul veritabil al subiectivităţii lor, în favoarea unui limbaj uniform, 
promovat de societatea modernă. Aceasta a făcut ca selful omului 
modern să se afle într-o continuă dezbatere între autenticitate şi uni- 
citatea interioară, pe de-o parte, şi conformism şi uniformitate ex- 
terioară, pe de altă parte. Peste tot apar incitaţii ca omul modern să 
se uniformizeze, să se tipizeze, să se alinieze la cerinţe exterioare. 
Aşteptările faţă de el sunt normalizate sub formă de reguli, legi şi 
ierarhie. În condiţiile în care, secole de-a rândul, selful se privea prin 
propriii ochi sau ai unei puteri transcendentale, acum selful începe 
„să se privească prin ochii altora“. Acum apar sursele de ameninţare 
ale selfului, precum evaluarea negativă, respingerea interpersonală, 
eşecul de a atinge standarde comune, frica de a nu fi acceptat, toate 
acestea fiind şi sursele emoţiilor autoconştiente sau ale selfului, pre- 
cum ruşinea, jena şi timiditatea. Este momentul în care individul cu 
astfel de trăsături este medicalizat, iar problemele lui capătă etiche- 
ta diagnostică de tulburare de anxietate socială. Până în anul 1980, 
acest diagnostic nu era utilizat în mod oficial. Prin versiunile succe- 
sive ale DSM, conceptul de tulburare de anxietate socială sau fobie 
socială este din ce mai larg, pentru a cuprinde o plajă cât mai mare 
de indivizi cu timiditate accentuată. 


3.3. CRITICA PSIHIATRIEI MODERNE 


Este legitim să ne întrebăm de ce psihiatria modernă a încer- 
cat cu obstinaţie să cucerească noi teritorii ale „normalităţii“ şi să 
le aducă pe tărâmul „alienarii“? Un răspuns ar fi acela că psihiatria 
a fost creaţia epocii iluministe, când calea de a descoperi adevărul 
s-a mutat de la religie la rațiune, iar investigația ştiinţifică a devenit 
prioritară pentru cunoaştere în general. Tot ce ameninţa raţiunea 

şi ordinea era privit ca un pericol împotriva societăţii, iar oamenii 
„iraţionali“ puteau fi ţinta unor măsuri coercitive ale societăţii. În 
secolul XX, psihiatria promitea controlul alienării prin utilizarea 
ştiinţei medicale, iar societatea a validat aceasta prin promulgarea 
autorităţii şi a calităţii de expert a psihiatrilor. 

Lumea modernă a adus şi concepţia prin care individul a fost 
făcut responsabil de ce se întâmplă cu el, iar lumea lui internă, su- 
biectivitatea, a devenit doar laboratorul în care se naşte alienarea şi 
suferinţa. Apoi psihiatria s-a biologizat, postulând faptul că diferite- 
le simptome, diferitele expresii ale realităţii tulburării mentale pot 
fi exprimate doar în termenii unui singur mod de cunoaştere, cel bi- 
ologic, iar cauzele bolilor psihice sunt peste tot aceleaşi, pentru că 
oamenii sunt peste tot aceiaşi. Deci bolile psihice pot fi privite ca 
universale! Aceasta a determinat în mare măsură şi modul în care 
vorbim şi gândim despre noi înşine. Astfel, multe dintre suferinţele 
noastre emoţionale sunt astăzi privite ca dezordini biochimice ale 
creierului. Mai mult decât atât, prin acest limbaj psihiatrul impune 
propria lui interpretare trăirilor pacientului, iar în întâlnirea din- 
tre aceştia se aude doar vocea expertului, adică cea a psihiatrului. 
Interpretarea individuală a tulburării mintale este înlocuită de cea a 
expertului, aceasta din urmă fiind privită ca una validă, indubitabilă. 
În felul acesta se înţelege mai uşor de ce psihiatrul va privi înclinația 
spre timiditate şi jenă a individului din faţa lui ca fiind expresia unei 
tulburări psihice care se numeşte tulburarea de anxietate socială, 
lucru ce va prevala în faţa interpretării personale a acestei trăsături 
comportamentale. 

În măsura în care limbajul tehnologiei psihiatrice este univer- 
salizat, în aceeaşi măsură şi definiţia normalităţii şi a bolii se unifor- 
mizează. Oamenii din diferite părţi ale globului încep să înţeleagă şi 
să exprime viaţa, nevoile şi relaţiile lor în termenii promovați de cei 
ce produc servicii şi de instituţiile de îngrijire a sănătăţii mintale. 
Indivizii renunţă treptat la povestea autentică a subiectivităţii lor, 
în favoarea unui limbaj promovat de psihiatria modernă legată de 
industria farmaceutică, limbaj care este eminamente tehnic. 

Este vorba aici de problema morală a psihiatriei. Psihiatria ac- 
tuală ar trebui să fie ştiinţifică, neutră şi dezinteresată. Realitatea 
este că psihiatria zilelor noastre este încărcată cu preconcepţiile lu- 
mii vechi despre relaţiile dintre minte şi corp, minte şi societate şi de 
credinţa că tehnologia şi ştiinţa sunt instrumentele de cunoaştere a 
adevărului universal. Exemplul medicalizării timidităţii, ruşinii şi je- 
nei este grăitor în acest sens. Apariţia tulburării de anxietate socială 
ca entitate clinică diagnosticabilă şi tratabilă nu este în niciun caz în 
favoarea oamenilor care se simt stizmatizaţi pentru a fi diferiţi faţă 
de o normativitate socială lipsită de autenticitate. Beneficiara aces- 
tei medicalizări este, în fond, menţinerea puterii psihiatriei în câm- 
pul social, validarea psihiatrului în calitate de expert şi interpret al 
trăirilor umane. Ce anume este adevărat sau fals e stabilit de acest 
tip de discurs. Contactul cu sistemul psihiatric înseamnă contactul 
cu sistemul învestit cu puterea şi cunoaşterea prin care indivizilor li 
se dă nu numai o etichetă diagnostică, ci şi un mod de a se înţelege 
pe ei înşişi. Înțelegerea alienării și a suferinţei este furnizată de acest 
discurs. În felul acesta putem explica de ce oamenii au renunţat la 
ceea ce credeau ei în mod natural, autentic, în favoarea interpretării 
expertului şi, astfel, găsim raţiunea pentru care acei indivizi timizi, 
tăcuţi, retraşi, ruşinoşi, jenaţi în diferite contexte sociale au accep- 
tat să fie catalogaţi ca având o tulburare de anxietate socială şi să ca- 
ute tratamente medicamentoase sau psihoterapice pentru a deveni 
ceea ce ei nu erau şi nu vor fi niciodată, nişte oameni făcuţi după ti- 
parul altcuiva. 


3.4. RUŞINEA, JENA ŞI TIMIDITATEA 
CA EMOŢII ALE SELFULUI 


Emoţiile sunt un răspuns multifaţetat al organismului la o 
situaţie care are înţeles pentru subiect şi care conduce la modificări 
în trăirea subiectivă, în comportamentul şi fiziologia individului. Ele 
apar mai ales atunci când un individ se află într-o situaţie care este 
relevantă pentru scopurile sale. Emoţiile sunt un semnal care indică 

nevoia unui răspuns cu caracter adaptativ, în sensul că orientează şi 
organizează gândurile şi acţiunile subiectului în mediul lui natural 
şi social în scopul supravieţuirii sale. Emoţiile sunt esenţiale pentru 
funcţionarea individului. 

Emoţiile sunt distincte unele de altele, depind de factorii 
raţionali, cognitivi, individuali, care furnizează interpretarea şi eva- 
luarea stimulului declanșator, intern sau extern, au o expresie exte- 
rioară facială şi vocală diferită, sunt măsurabile şi prezintă un răs- 
puns fiziologic diferit. 

Există mai multe feluri de a clasifica emoţiile, dar în cartea de 
faţă eu le voi împărţi în trei categorii: (i) emoţii bazale precum mâ- 
nia, dezgustul, frica, fericirea, tristeţea şi surpriza, emoţii care sunt 
spontane, nu cer conştiinţă de sine pentru a fi trăite, au o bază bi- 
ologică, sunt înnăscute, universal răspândite, puţin influențate de 
factorii culturali, prezintă expresii faciale distincte şi se găsesc şi la 
mamiferele superioare, (ii) emotii ale selfului sau ale conştiinţei de 
sine, precum ruşinea, jena, vina, timiditatea, pe de-o parte, şi mân- 
dria şi invidia sau gelozia, pe de altă parte, care sunt emoții legate de 
viziunea despre noi înşine şi în relaţie cu ceilalţi, nu sunt universale, 
sunt influențate de factorii culturali şi nu au expresii faciale univer- 
sal identificabile, şi (iii) emoțiile secundare, precum dorul, dragos- 
tea, suferinţa, optimismul, extazul, simpatia, grija, afecțiunea, bu- 
curia, veselia, iritarea, supărarea etc., care sunt rezultatul judecării 
şi al interpretării conştiente sau inconştiente, pe termen mai lung, a 
emoţiilor din primele două categorii. 

Emoţiile bazale şi cele ale conştiinţei de sine s-au transfor- 
mat de-a lungul evoluţiei omului pe Pământ şi s-au rafinat, pen- 
tru a ajunge aşa cum le ştim şi trăim cu toţii astăzi. Emoţiile baza- 
le ajută individul să supravieţuiască în mediul ambiental fizic, iar 
cele ale selfului îl ajută să supravieţuiască în mediul social, pro- 
movând incluziunea socială, participarea, reconcilierea şi stima 
de sine. Emoţiile bazale ne ajută să decelăm rapid pericolele sau 
oportunităţile de supravieţuire şi să generăm reacţii în consecinţă. 
Emoţiile conştiinţei de sine ne ajută să ne vedem cum apărem în 
faţa altora şi să înţelegem cum ne văd alţii. Ele sunt autoreflexive, 

privesc selful, imaginea propriei noastre fiinţe şi identitatea, filtra- 
te prin ochii altora şi prin normele şi regulile comunităţii din care 
facem parte. În felul acesta, emoţiile conştiinţei selfului joacă un rol 
de control în motivarea şi reglarea gândurilor, a sentimentelor şi a 
comportamentului oamenilor în mediul social. 

Majoritatea oamenilor consumă o mare parte din timp căutând 
aprobarea socială şi evitarea ruşinii şi a jenei. Suntem îngrijoraţi de 
faptul că ne putem pierde statutul social în ochii altora şi fiecare act 
social al nostru este influenţat chiar şi de cea mai mică şansă de a 
fi ruşinaţi sau de a pierde imaginea pe care o avem în societate. Noi 
stăm mereu între ruşine şi mândrie. Jena, vina şi ruşinea împing oa- 
menii să se străduiască să reuşească în diferite domenii şi să se com- 
porte moral şi adecvat din punct de vedere social în interacţiunile 
cu alţii. 

Când individul este confruntat cu un eveniment, primul lucru 
pe care-l face este evaluarea în ceea ce priveşte supraviețuirea, adică 
se întreabă dacă evenimentul este relevant pentru supravieţuire şi/ 
sau reproducere. Dacă da, el va genera una dintre emoţiile de bază 
care îl va pune în poziţia de a rezolva situaţia de faţă. Dacă nu, el nu 
va genera niciuna dintre emoţiile de bază şi va trece la evaluarea pe 
următorul palier: evenimentul respectiv este relevant pentru identi- 
tatea, reputaţia şi relaţiile sale cu alţii? Dacă da, se activează procese- 
le de atenţie şi supraveghere direcționate către sine care permit auto- 
reprezentarea şi autoevaluarea, ceea ce va duce în final la evaluarea 
felului în care evenimentul interacționează cu obiectivele individu- 
lui, cu obligaţiile şi îndatoririle lui, faţă de el şi faţă de alții. Astfel, se 
poate spune că există evenimente care vor activa procesul de atenţie 
focalizat pe sine ce va genera emoţiile conştiinţei de sine. Deci se 
poate spune că emoţiile autoconştiente sunt emoţii izvorâte din self 
şi îndreptate către self. Această capacitate a omului de autorefle- 
xie are repercusiuni extraordinare asupra abilității individului de a 
trăi în grup, lucru esenţial pentru supraviețuirea lui pe termen lung. 
Capacitatea noastră de a fi conştienţi de noi înşine permite să plani- 
ficăm viitorul, să ne stabilim scopuri şi să monitorizăm progresele 

în dobândirea lor. Putem observa şi evalua gândurile şi comporta- 
mentele noastre şi ne putem imagina punctele de vedere ale altora, 
ce gândesc alţii despre noi. 

Termenul de conştiinţă de sine se referă la atenţia direcţionată 
asupra propriei persoane, asupra propriului self. Se face diferenţa 
între conştiinţa de sine publică şi cea privată. Conştiinţa de sine pu- 
blică se referă la tendinţa de a fi atent la impresia pe care o lăsăm 
altora, iar o persoană cu această trăsătură va fi întotdeauna foar- 
te interesată de ce impresie lasă. Conştiinţa de sine privată se re- 
feră la calitatea unui individ de a fi reflexiv, conştient de gândurile 
şi emoţiile sale, fiind atent la felul în care se reflectă lumea în si- 
nea lui. În acest caz, focalizarea atenţiei este îndreptată către sine, 
iar individul este înclinat să atribuie evenimentele selfului. Deci el 
va resimţi ruşine sau jenă atunci când se petrece un eveniment ne- 
gativ doar dacă el îl va lega de self. Ulterior acest individ va fi ti- 
mid şi retractil în situaţii publice tocmai de frica de a nu mai trăi 
ruşinea. Studiile au arătat că oamenii cu conştiinţă de sine privată 
sunt înclinați spre ruşine, jenă şi timiditate, iar cei cu autoconştiinţă 
publică sunt înclinați către vinovăţie. 

O persoană care este sensibilă la impresia pe care o lasă pose- 
dă atât o autoconştiinţă publică, cât şi un comportament de auto- 
monitorizare. Astfel de persoane sunt foarte atente la sugestiile din 
relaţiile interpersonale, la dinamica situaţiilor şi la încălcarea nor- 
melor şi a regulilor ce se presupune că reglementează aceste relaţii, 
precum politeţea, respectul ierarhiei, morala. Ei tind să pună mare 
preţ pe autoprezentare şi sunt foarte sensibili la felul în care îi pri- 
vesc alţii. Se poate spune că aceştia se văd pe ei înşişi prin ochii al- 
tora. Aceasta îi face extrem de vulnerabili la experienţa de ruşine şi 
jenă. Când cineva resimte ruşine față de o greşeală sau încălcare a 
unor reguli în care crede, ruşinea reflectă de fapt cine este această 
persoană, nu situaţia exterioară. Aceste persoane au tendinţa de a 
se retrage, din dorinţa de a scăpa de situaţiile care induc ruşine, de 
frica de a nu fi deconspiraţi cu această trăsătură care presupune o 
slăbiciune în faţa altuia. 

3.5. CE ESTE RUŞINEA? 


Conform Dicţionarului Explicativ al Limbii Romane (DEX, 
2009), ruşinea este un „sentiment penibil de sfială, de jenă, provo- 
cat de un insucces sau de o greşeală“. După NODEX (2002), ruşinea 
este o „senzaţie sau sentiment de neplăcere, amestecată cu jenă, ca- 
uzate de o situaţie penibilă“; ruşinea mai semnifică un „sentiment 
de decenţă în relaţiile sociale; rezervă în comportare, determinată 
de bună-cuviinţă, pudoare“. Dicţionarul lui Şăineanu (ed. VI, 1929) 
defineşte ruşinea ca „sentiment penibil excitat în suflet prin ideea 
sau temerea de necinste“. Pentru a înţelege mai bine înțelesurile 
acestui sentiment, DEX furnizează şi diferite expresii folosite cu- 
rent la români: „fără ruşine“ semnifică acelaşi lucru cu „fără jenă“, 
cu obrăznicie; „a muri de ruşine“ sau „a-i plesni cuiva obrazul de 
ruşine“ se spune atunci când cineva se simte foarte ruşinat; „n-ai 
(sau n-are) ruşine“ ori „nu ţi-e (sau nu-i/nu le este) ruşine (obrazu- 
lui)“ se spune cuiva lipsit de bun-simt, obraznic, nesimtit, neruşinat; 
„a păţi o ruşine“ se spune atunci când cineva a ajuns de ocară sau de 
batjocură, când a suferit un lucru umilitor; „a fi de ruşine, a rămâne 
de ruşine, a da pe cineva de ruşine“ semnifică faptul că cineva este 
de batjocoră, de ocară, este sau a ajuns de râs, este sau a ajuns într-o 
situaţie penibilă, de dezonoare ori umilinţă. După Dicţionarul de si- 
nonime (2002), ruşine înseamnă „jenă, rezervă, modestie, reţinere, 
timiditate, sfiiciune, bună-cuviinţă“, pe de-o parte, sau „nepotrivire, 
dezonoare, necinste, batjocoră, ocară“, pe de alta. 

Din cele de mai sus se vede limpede cum în limba română 
ruşinea, jena şi timiditatea sunt sinonime, putând fi folosite una în 
locul alteia cu acelaşi înţeles, dar în psihologie şi în cartea de faţă 
sunt emoţii distincte, aparţinând categoriei de emoţii ale selfului 
sau ale conştiinţei de sine. 

Ruşinea este o emoție foarte importantă pentru individ 
şi pentru relaţiile lui cu ceilalți. Ea se găseşte plasată şi prin- 
tre emoţiile morale, alături de vinovăţie sau dezgust. În faţa unei 
erori sau greşeli, în faţa unei încălcări a unei reguli morale, sel- 
ful se întoarce spre el însuşi, evaluându-se şi judecându-se. Astfel, 

experienţa ruşinii şi a vinovăţiei ghidează comportamentul nos- 
tru şi influenţează felul în care ne privim cu propriii noştri ochi. 
În faţa unor situaţii de acest gen, selful se evaluează şi prin ochii 
celorlalţi şi, astfel, această emoție influenţează felul în care stabi- 
lim şi menţinem relaţiile cu alţii, felul în care ne găsim locul printre 
alţii şi cât de mult suntem acceptaţi sau respinşi într-o colectivitate. 

Se consideră că ruşinea este o „emoție ascunsă“ şi însăşi cuvân- 
tul „ruşine“ are la origine sensul de a te ascunde. Ea este o emoție 
involuntară care poate schimba starea mentală anterioară a indivi- 
dului. De cele mai multe ori, ruşinea generează anxietate şi este greu 
să concepi ruşinea fără senzaţia de tensiune, neliniște, înroşirea 
feţei, tahicardie, respiraţie rapidă, transpiraţie, motiv pentru care 
mulţi au asemănat-o cu atacul de panică şi au vorbit de „atacul de 
ruşine“. Ruşinea poate conduce şi la depresie, manie, iritabilitate, 
vinovăţie, retragere socială. 

Există un consens în a considera că ruşinea se dezvoltă la copi- 
lul mic în primele 16-24 luni de viaţă, când el devine foarte atent şi 
sensibil la aprobarea celorlalţi şi mai ales a îngrijitorilor apropiaţi. 
El priveşte faţa şi comportamentul celor care îl îngrijesc şi caută să 
găsească aprobarea şi validarea acestora, pe baza cărora va dezvol- 
ta un afect pozitiv. Astfel copilul va fi interesat să deceleze şi să res- 
pecte reguli, să împlinească standarde şi să caute apoi aprobarea de 
pe faţa părinţilor/îngrijitorilor. Este foarte atent la rezultatul jocu- 
rilor şi comportamentului lui, fiind sensibil la succes, ca expresie 
a dezvoltării capacităţii lui de autoevaluare. După vârsta de 16-18 
luni, în medie, mama începe să emită primele semnale negative sau 
chiar punitive faţă de copil, în încercarea de a dirija comportamen- 
tul acestuia între bine şi rău. Acesta este momentul în care apar şi 
apoi se dezvoltă primele emoţii de ruşine, care traduc înlocuirea 
afectului pozitiv cu inhibiţia comportamentală. Copilul începe să 
deceleze felul în care nevoile şi dorinţele lui se oglindesc în alţii, în- 
cepe să înveţe să se privească prin intermediul feţei altora. Ulterior, 
el îşi va dezvolta capacitatea de „citire a minţii“ altora, iar emoția 
de ruşine va fi dirijată de felul în care gândeşte el că este evaluat în 
mintea altora. Toate acestea constituie premisele prin care ruşinea 

devine o frică a individului de a fi expus, observat sau judecat ne- 

gativ de alţii. 

Conţinutul ruşinii se leagă de conceptul de „transparenţă“, ca- 
re presupune să ne imaginăm felul în care apărem în faţa altora, 
imaginaţia despre cum ne judecă alţii. Astfel, ruşinea se poate pe- 
trece în lumea externă, în funcţie de felul în care ne privesc alţii, dar 
şi în lumea internă, după felul în care ne privim noi înşine. Ruşinea 
externă implică anticiparea că alţii ar putea să-ţi judece compor- 
tamentul tău Când comportamentul individului este controlat de 
ruşinea externă, acesta crede că prin evitare nu poate fi descope- 
rit. În cazul ruşinii interne, evitarea nu este un mecanism prin ca- 
re ruşinea poate fi depăşită uşor. Mulţi indivizi se vor simţi ruşinaţi 
chiar dacă nu îi vede nimeni, pentru că evaluarea se face în raport 
cu norme internalizate. Ambele ipostaze sunt bine cunoscute indi- 
vizilor cu anxietate socială. 

Pentru a se declanşa emoția de ruşine trebuie să existe câteva 
condiţii precum: 

(i) atenţie focalizată asupra altora sau asupra propriului self, 

(ii) credinţa individului că nu este capabil să îndeplinească sau să 
se ridice la nivelul standardelor altora ori ale celor personale 
cu privire la valoare sau onoare, respectiv credinţa că nu poate 
fi ceea ce ar dori să fie, 

(iii) tendinţa de autoblamare a propriului comportament, 

(iv) compararea socială, prin care standardele şi idealurile proprii 
sunt luate ca termene de comparare socială între indivizi, ca 
modalitate de validare a propriilor acţiuni. 

Oamenii cu astfel de caracteristici vor fi mult mai înclinați să 
dezvolte ruşine. Dintre aceştia vor apărea cei care se prezintă la me- 
dic cu credinţa că se poate schimba ceva pentru a se simţi mai în lar- 
gul lor în relaţiile sociale. 

Autoevaluarea individului ca fiind inferior într-un proces de 
comparare socială este originea cel mai des invocată pentru ruşine. 
Oamenilor le e frică de evaluarea socială pentru că aceasta ar putea 
scoate la lumina un defect, o inconsistenţă, o greşeală. Frica este 
mai ales faţă de judecata socială făcută în public. Astfel, cu cât sunt 

mai mulţi oameni de faţă, cu atât creşte probabilitatea de a fi făcuţi 
de ruşine, iar această ruşine va fi mult mai greu de suportat. Este 
vorba aici şi de o anticipare a criticii publice, de falsă atribuire a in- 
teresului altora de a se uita critic la noi. 

Ar părea legitim să ne întrebăm dacă viaţa oamenilor nu ar 
fi mai bună în condiţiile în care nu am avea emoţiile de ruşine. 
Beneficiază în vreun fel oamenii de pe urma ruşinii? Un răspuns la 
această întrebare trebuie să vină dintr-o privire asupra funcţiilor şi a 
rolului ruşinii în procesul de adaptare a omului la mediu. Din această 
perspectivă, putem spune că ne deosebim de animalele superioare 
şi în special de primate, în mai multe moduri, dar mai ales prin ca- 
pacitatea fără precedent de a transmite informaţii cu caracter soci- 
al şi de a ne adapta la condiţiile sociale şi cooperare dintre indivizi. 
Ruşinea face parte dintre emoţiile autoconştiente pe care se sprijină 
aceste caracteristici deoarece ajuta cooperarea, orientează relaţiile 
între superior şi inferior, conduce la pacificarea relaţiilor, la integra- 
rea în grup prin conformarea cu normele şi regulile grupului, la auto- 
reflexie şi la cunoaşterea felului în care ne privesc alţii şi ne înţeleg. 

Ruşinea este exprimată prin coborârea trăsăturilor feţei şi a 
umerilor, un mers şi o postură aplecate în faţă, privire în jos. În 
opoziţie, mândria se exprimă printr-o expresie corporală diferi- 
tă, precum privirea directă, corpul drept, umerii ridicaţi, mersul 
apăsat. Acest comportament este un mod de comunicare cu alţii 
prin care se exprimă subordonarea sau ameninţarea şi intimidarea 
celorlalţi. 

Una dintre cele mai importante funcţii ale ruşinii este cea de 
reconciliere, de reparare a unei relaţii amenințate cu deteriorarea. 
Viaţa socială umană este guvernată de mii de reguli pe care indivizii 
le încalcă din când în când, amenințând armonia relaţiilor sociale şi 
chiar fundamentele ordinii sociale. Pentru remedierea relaţiilor so- 
ciale deteriorate de încălcarea regulilor sociale, oamenii se bazează 
pe cererea de iertare şi pe diferite gesturi de reconciliere prin care se 
exprimă obedienţa, docilitatea şi afiliaţia, care conduc la rândul lor 
la iertare şi pacificarea relaţiilor sociale. Astfel, un individ ruşinat 
semnalizează dorinţa lui de a rămâne inclus în grup, frica de a nu 

fi respins, îşi exprimă docilitatea, pacifismului şi dorinţa de restau- 
rare a relaţiilor sociale prin reducerea agresivităţii şi a caracterului 
beligerant al celui/celor din faţa sa. Individul ruşinat îşi exprimă re- 
gretul, dorinţa de a fi iertat, dorinţa de a evita conflictul, înjosirea şi 
umilirea. Aceasta explică de ce, în multe situaţii, ruşinea nu este as- 
cunsă de indivizi, de ce aceştia încearcă să fie expliciţi prin mesajul 
lor nonverbal. Există însă şi cazuri în care individul doreşte să as- 
cundă ruşinea, mai ales atunci când există un conflict între ceea ce 
trăieşte selful și felul în care vrea să se prezinte altora, cu alte cuvin- 
te, atunci când vrea să se camufleze. În astfel de situaţii, problema 
este că expresia facială a ruşinii poate deconspira tendinţa internă 
de camuflare a ei. 

Altă funcţie a ruginii este aceea de a evidenția poziţia, rangul 
sau statutul social al individului. În acest caz vorbim de felul în care 
ruşinea este legată de comportamentul de rol, de frica de a fi evalu- 
at ca neadecvat pentru rolul presupus a-l îndeplini. În îndeplinirea 
unui rol social, indivizii abordează diferite strategii, precum împli- 
nirea a ceea ce alţii aşteaptă de la ei, formarea de alianţe, docili- 
tatea, evitarea conflictelor şi a pagubelor. În toate aceste strategii, 
ruşinea joacă un rol mediator, pacificator, reconciliant, reparator şi 
chiar de culegere a simpatiei. S-a constatat că indivizii care exprimă 
ruşine sunt mai simpatizaţi decât cei care exprimă alte emoţii, pre- 
cum vinovăţie, umilinţă sau mândrie. Se spune că ruşinea este pri- 
ma emoție socială şi că experienţele ruginii se petrec ca răspuns la 
situaţii sau circumstanţe care prezintă o ameninţare pentru legătu- 
rile sociale. În acest caz, ruşinea se exprimă prin faptul că individul 
se simte mic, inferior altora şi izolat, cu dorinţa de a se ascunde sau 
de a pleca. 

A treia funcţie a ruşinii este de ordin moral. În măsura în care 
ruşinea, ca şi alte emoţii ale selfului, este generată de procesele de 
autoreflexie şi autoevaluare, prin această emoție individul obţine un 
feedback asupra propriului comportament sau atitudine faţă de nor- 
mele şi standardele morale împărtăşite cu alţii. Ea poate fi conside- 
rată ca un barometru emoţional moral, pentru că ruşinea este strâns 
legată de încălcarea acestor norme, ceea ce face ca ea să exercite o 

influenţă puternică asupra alegerilor morale şi să contribuie la for- 
marea standardelor morale. Este uşor de înţeles faptul că un individ 
lipsit de ruşine va putea încălca aceste reguli morale fără să resimtă 
vreun regret sau frică de consecinţe. 

Tendinţa de a obţine aprobare socială, acceptare, reputaţie po- 
zitivă şi prestigiu este elementul-cheie din comportamentul social 
uman. Oamenii au nevoie să fie valorizaţi, să fie convinşi că au o 
bună imagine în mintea altora şi să aibă un sistem de autoevaluare 
care să promoveze competenţe personale şi ocuparea de poziţii so- 
ciale care să ducă la acceptare de către ceilalţi. De aceste nevoi se 
leagă şi ruşinea ca emoție care reglează gradul în care împlinim sau 
eşuăm în acest demers. 

A crea sentimente pozitive în mintea altora creşte şansa unui 
individ de a avea un rol social adecvat şi astfel de a face lumea 
mai sigură pentru el. Dar ce control putem avea noi asupra minţii 
celorlalţi? Totul începe din relaţia timpurie pe care o are copilul 
cu mama sa. Faptul că, la specia umană, copilăria, cu lipsa ei de 
siguranţă, durează atât de mult, îi face pe copii să fie sensibili la co- 
municarea cu îngrijitorii şi în special cu mama. Să fie iubit şi îngrijit, 
să fie capabil să dezvolte relaţii suportive şi de siguranţă reprezin- 
tă obiectivul copilului şi această tendinţă domină pe tot parcursul 
maturării selfului. Să fie capabil să citească ce este în mintea ma- 
mei sale este un obiectiv foarte important şi pentru aceasta el caută 
să se reflecte empatic şi să rezoneze cu sentimentele şi mintea ma- 
mei sale. Modul în care mintea mamei este capabilă să influenţeze 
mintea copilului şi invers, printr-un proces de rezonanță empatică, 
este un mecanism prin care trăirea sentimentelor altora se reflec- 
tă asupra subiectului. Această reglare dintre mintea mamei şi cea a 
copilului are influenţă asupra maturării creierului copilului, pentru 
formarea conexiunilor neuronale, dezvoltând abilitatea înţelegerii 
şi a reglării propriilor emoţii şi a comportamentului. Acesta este 
modul subtil prin care indivizii există în mintea altora. Emoţiile 
autoconştiente, din care face parte şi ruşinea, se dezvoltă din felul 
în care un individ se priveşte prin ochii altora, prin felul în care un 
individ există în mintea altora. Aici este vorba de procesul de „citire 

a minţii“ cuiva. Acest concept presupune abilitatea cuiva de a atri- 
bui stări mentale, credinţe, intenţii, dorinţe, cunoaştere altcuiva, 
lucruri care sunt diferite de ale lui proprii, şi astfel înţelege şi ac- 
ceptă că există aceste discrepanțe. Noi înțelegem că nu putem avea 
acces la mintea altcuiva, dar acceptăm că prin atenţie, limbaj, expre- 
sie emoţională, cunoaştere şi observarea comportamentului putem 
deduce şi înţelege gândurile, emoţiile, dorinţele şi intenţiile altora 
şi chiar putem să facem anumite predicții despre acestea. Datorită 
capacităţii de citire a minţii altora noi încercăm să „construim“ dife- 
rite roluri sociale şi să inițiem activităţi mutual benefice. Siguranţa 
şi acceptarea izvorăsc din faptul că existăm pozitiv în mintea altora, 
iar ruşinea este o emoție care ne atenționează că suntem pe cale de 
a pierde această siguranţă. Această aserţiune este în acord cu ideea 
mai veche că ruşinea este legată de pierderea capitalului de senti- 
mente pozitive din mintea altora, capital în care investim perma- 
nent. Prin intermediul abilităţilor de a citi mintea altora noi avem 
posibilitatea de a gândi despre celălalt, de a motiva comportamentul 
lui, valorile lui, de a evalua ce ştie şi ce nu ştie, ce doreşte şi ce nu, 
şi ce am putea face ca să ne placă. Pe baza acestei capacităţi noi ne 
„interpenetrăm“ şi ne „intercondiţionăm“ unii cu alţi. Abilitatea de a 
intui ce gândesc alţii despre noi are în centrul ei problema reputației 
într-o interacţiune socială. Prestigiul şi reputaţia înseamnă crearea 
unei imagini pozitive a selfului în mintea altora. Este vorba despre 
selful simbolic, bazat pe abilitatea de a imagina selful (sau pe alţii) 
ca pe un obiect şi de a judeca sau a-i da o valoare lui şi altora. Acest 
self simbolic creează sentimentul de mândrie sau ruşine. 
Abilitatea de a citi ceea ce gândesc alţii despre noi pune în 
discuţie şi problema stigmatului. Dacă luăm în considerare expre- 
sia ruşinii, putem spune că este o trăsătură psihologică puternic re- 
liefată la mulţi oameni, un comportament caracteristic pentru cei 
înclinați spre aceasta, comportament pe baza căruia unii pot avea o 
reputaţie de „ruşinoşi“ sau „sfioşi“. Se înţelege că, de cele mai mul- 
te ori, stigmatul se naşte în oamenii care se privesc prin ochii al- 
tora, cărora le atribuie o interpretare critică, peiorativă şi lipsită 
de consideraţie faţă de caracteristicile lor psihologice. Astfel, când 

oamenii trăiesc ruşinea externă, acea ruşine legată de incapacitatea 
de a îndeplini un rol sau o normă, ei o resimt ca pe un stigmat de 
care cu greu se pot elibera. La fel, indivizii înclinați spre a dezvolta 
emoții de ruşine se simt stigmatizaţi deoarece au credinţa că expre- 
sia lor facială sau corporală a ruşinii îi va face să fie identificaţi şi 
etichetaţi ca atare şi, în final, priviţi ca inferiori sau slabi, respinşi 
de lume. Ei vor avea probleme de a întreţine relaţii sociale egale cu 
alţii. Nu de multe ori, drumul spre stigmatizare are un traseu invers, 
ceilalţi considerând că oamenii care se ruşinează foarte repede pre- 
zintă o „infirmitate socială“. 


3.6. CE ESTE JENA? 


Dicţionarul explicativ al limbii române (DEX) din 2009 fur- 
nizează următoarele definiţii pentru substantivul „jenă“: (i) „sen- 
timent de sfială de care este cuprins cineva atunci când se află în- 
tr-o situaţie penibilă, stinghereală“; (ii) „situaţie grea, neplăcută; 
încurcătură, strâmtoare“; (iii) „senzaţie supărătoare, durere orga- 
nică uşoară, sâcâială“. A fi jenat înseamnă „a avea un sentiment de 
reţinere faţă de ceva; a se ruşina; a se sfii“. 

Spre deosebire de alte emoţii, jena este o emoție exprimată mai 
mult corporal decât verbal, astfel că este vizibilă şi inteligibilă pen- 
tru alţii. Ea este caracteristică pentru situaţii în care comportamen- 
tul personal devine obiect de consideraţie şi judecată publică de ca- 
re individul este conştient. Jena este legată atât de convențiile care 
guvernează expunerea publică a corpului, cât şi convențiile sociale 
şi morale. Se spune că jena nu este un lucru aparte, ci face parte din 
comportamentul social obişnuit. 

Jena este o emoție care apare brusc şi durează destul de puţin, 
dar care cauzează subiectului o stare de stânjeneală, de stinghereală 
şi neplăcere care apare în general după o mică încălcare a unor re- 
guli sau norme consfinţite într-un anume grup sau spaţiu cultural. 
Este vorba de norme sau reguli care guvernează comportamentul ori 
care evidenţiază caracterul sau virtuțile unui individ, iar încălcarea 

lor poate conduce la aprecieri negative cu privire la calitatea, valoa- 
rea sau meritele unui astfel de individ. Evenimentele care conduc 
la acest tip de încălcări pot fi reale sau imaginare, majoritatea fiind 
neaşteptate, iar subiectul este luat prin surprindere. Astfel jena poa- 
te fi descrisă ca involuntară, apărând fără indicii premonitorii, după 
o situaţie de neanticipat. Ea este pentru noi ca o surpriză neplăcută, 
de cele mai multe ori generată de sentimentul de a fi expus în faţa 
altora într-o postură nepotrivită, într-o imagine nedorită sau care 
are darul de a lasă o impresie greşită. În felul acesta, înţelegem că 
niciodată nu ne putem pregăti pentru emoția de jenă. 

În mare, jena apare în două tipuri de situaţii: 
(i) când selful individului este expus şi 
(ii) când selful este evaluat de alţii. 
În majoritatea cazurilor, jena apare atunci când cineva încalcă nor- 
me de manieră, civilizaţie, autocontrol sau eleganţă, prin comite- 
rea unei erori în aceste domenii. Important este ca cineva să fie 
prezent, martor al acestei încălcări a normelor. Jena nu se produce 
niciodată când persoana este singură sau dacă persoana de faţă nu 
împărtăşeşte standardul care a fost violat. 

S-au inventariat cinci situaţii care conduc la jenă: 
(i) ameninţarea pierderii stimei de sine, 
(ii) frica de a fi evaluat de alţii, 
(iii) absenţa regulilor care reglementează interacţiunea, 
(iv) nevoia de a corecta greşeala şi 
(v) dorinţa simbolică de a aduce reconcilierea după o încălcare a 

normelor. 

Există mai multe modele explicative ale jenei, dar modelul care 
a deschis poarta jenei către anxietatea socială este cel care a sublini- 
at originea socială a jenei. După acest model, jena este produsul în- 
tâlnirii faţă în faţă, în cursul interacțiunii sociale. Mergând pe urme- 
le acestui punct de vedere, se consideră că problema centrală a jenei 
este autointerpretarea prezenţei sociale şi faptul că indivizii foarte 
sensibili la semnificaţia socială a conduitei lor văd mereu o diferenţă 
între propria conduită şi cea ideală, iar din această discrepanţă se 

naşte tensiunea, frustrarea, stima de sine scăzută, jena, ruşinea şi, 
în final, anxietatea socială. 

Ca şi în cazul celorlalte emoţii ale selfului, jena are o caracte- 
ristică facială care o face să fie recunoscută de către cei care sunt de 
faţă în contextul interacţional. Astfel, caracteristice pentru jenă sunt 
înroşirea obrajilor, chiar mai frecvent decât în cazul ruşinii, privire 
coborâtă, colțurile gurii lăsate în jos, buze subţiate şi apariţia unui 
zâmbet specific, sfios, umil, supus, căruia i-am spune „un zâmbet 
jenat“. Se mai constată tendinţa unor indivizi de a-şi ascunde faţa, 
acoperind-o cu palmele, şi o uşoară vorbire împleticită sau chiar bâl- 
bâială. Acestei expresii exterioare îi corespund modificări fiziologi- 
ce, precum roşeaţa la nivelul feţei, creşterea tensiunii arteriale şi a 
frecvenţei cardiace. Toate aceste modificări durează câteva secunde, 
tot atât cât durează şi emoția de jenă, dar ele sunt suficient de carac- 
teristice încât să se poată spune că jena nu a fost mimată sau trucată. 

Există şi diferenţe interindividuale, respectiv oameni care au o 
înclinaţie către jenă şi alţii care au un prag mai ridicat şi cărora le 
trebuie mai mult pentru a se simţi jenaţi. Aceste diferenţe interin- 
dividuale ţin de nevoia diferită o oamenilor de a aparţine unui grup, 
de a fi acceptaţi de alţii, de frica de respingere, de cât de alerţi sunt 
la modul în care sunt percepuți de alţii, de hipersensibilitatea la eva- 
luarea socială. La acestea se mai pot adăuga nivelul de anxietate şi 
îngrijorare al unui individ. 

Ca şi ruşinea, jena are o origine timpurie, apărând în al doilea 
an de viaţă. Este momentul când copilul interiorizează standardele 
altora, devine sensibil la standardele părinţilor şi manifestă un inte- 
res evident în a nu le încălca. De exemplu, copilul doreşte să nu strice 
jucăriile, să nu rupă cărţile, să facă pe plac mamei, astfel încât ulte- 
rior să arate chiar o responsabilitate în dobândirea situaţiilor în care 
este premiat pentru această grijă şi respect. În dezvoltarea ulterioară 
a jenei contează experienţele personale, familia de origine, influenţa 
egalilor şi alte contexte formative din primii ani de viaţă, experienţe 
care se stochează în memorie şi modulează sistemul de autoevalua- 
re şi monitorizare a propriei persoane în a fi adecvat sau inadecvat. 


51 


Ca şi în cazul ruşinii, principala funcţie a jenei este de ordin co- 
municativ, fiind un indicator al veridicităţii şi autenticităţii compor- 
tamentelor sociale şi morale. Jena semnalează faptul că individul a 
recunoscut încălcarea regulilor şi a normelor şi este gata să repare 
tot ce a greşit. Cei care se înroşesc semnalizează faptul că îşi dau 
seama ce au făcut şi le pare rău, că le pasă, că le e frică de reacţia 
celorlalţi. Astfel jena ar putea fi considerată ca un mod simbolic 
de a-şi cere iertare. Se mai spune că jena este un fel de confesiune 
paraverbală, o scuză paraverbală cu scopul de a evita ostracizarea. 
Este un semnal de bune intenţii şi astfel se înţelege de ce oameni ca- 
re prezintă ruşine sunt mai uşor acceptaţi de ceilalți. Pentru aceste 
motive jena promovează răspunsuri conciliatorii, motivează com- 
portamentul de remediere a relaţiilor sociale. Aceasta determină şi 
faptul pentru care cei mai mulţi oameni nu îşi vor reprima jena, o 
vor lăsa să fie evidentă în contextul social. A exprima jenă, a fi jenat 
face o bună impresie — aceşti oameni sunt trataţi mai bine şi uneori 
beneficiază chiar de circumstanţe atenuante. În schimb, cei care nu 
o dezvoltă vor încălca normele, fără să-şi dea seama de acest lucru 
sau fără să le pese acest lucru. Într-o altă perspectivă, jena conduce 
şi la inhibarea pentru scurt timp a comportamentului, conduce la 
un anume conformism social şi chiar la amânarea satisfacerii inte- 
reselor personale. Oamenii care exprimă jenă sunt grijulii cu nor- 
mele convieţuirii, cu normele morale şi cu imaginea pe care aceştia 
vor să o lase în urma lor. 

De obicei, intensitatea jenei este proporţională cu stimulul care 
o provoacă. Există însă şi indivizi sensibili care dezvoltă jenă la cele 
mai mici greşeli, pe baza credinţei că acţiunea lor este vizibilă de că- 
tre ceilalţi, imaginându-și că sunt ţinta observaţiei celorlalţi. Ei sunt 
aceia care cred că alţii vor observa şi judeca în mod critic acţiunile 
lor, mai ales eşecurile lor. Se consideră că această hipersensibilitate 
este susţinută de credinţa că ei atrag atenţia altora. Evident că ni- 
mănui nu-i pasă atât de mult cum ne pasă nouă de ceva sau de noi 
înşine. Totuşi, ideea unora că atragem atenţia ne lasă impresia că 
ceea ce gândim despre noi înşine este şi ceea ce gândesc alţii despre 
noi, credinţă care ne orientează comportamentul. Preocuparea faţă 

de impresia pe care o lăsăm ne face să fim jenaţi de greşelile noas- 
tre, chiar dacă alţii realmente nu le-au observat. La fel se întâmplă 
în cazul grijii excesive faţă de evaluarea critică a celorlalţi, fiind vor- 
ba aici de frica de o evaluare negativă. Se vede încă o dată modul în 
care jena a ajuns să se plaseze la temelia anxietăţii sociale, aşa cum 
este ea definită astăzi de psihiatrie. 

Iluzia că selful nostru este transparent, pe care o are „timidul, 
ruşinosul sau jenatul“, ne conduce la ideea că trăirile noastre, mai 
ales emoţiile noastre sunt evidente şi pentru alţii. Pe această iluzie 
se construiesc gândurile noastre despre jenă şi ruşine, frica de a ne 
simţi jenaţi şi ruşinaţi, anticiparea că alţii îşi vor da seama de efor- 
turile noastre de a stăpâni jena şi ruşinea. În fond, este vorba aici 
despre frica de frică, la fel ca în cazul atacului de panică. Această 
frică, expresie a legării ei de reputaţie, ne face să fim şi mai jenaţi 
de prezenţa jenei pe obrajii noştri. Frica de a fi percepuți de alţii ca 
jenaţi face ca jena să fie păguboasă. Noi ne imaginăm — mai ales cei 
cărora le e jenă să vorbească în public — că alţii sunt înclinați spre 
evaluări aspre şi neprietenoase şi asta ne face să nu ne comportăm 
firesc. În felul acesta ne închidem într-un cerc vicios al jenei și al 
fricii că alţii ne vor descoperi jena noastră 


3.7. CE ESTE TIMIDITATEA? 


Conform Dicţionarului explicativ al limbii române (DEX), 
2009, a fi timid înseamnă „a fi lipsit de îndrăzneală, de încredere în 
sine, sfios, ruşinos, ceea ce presupune a avea o astfel de fire“. După 
NODEX (2002), timiditatea se manifestă ca „lipsă de îndrăzneală, 
sfioşenie, ruşine, lipsă de siguranţă şi curaj“. Dicţionarul de sino- 
nime (2002) menţionează următoarele sinonime pentru a fi timid: 
„a fi ruşinos, sfiicios, sfios, modest, lipsit de îndrăzneală, lipsit de 
încredere“. Timiditatea, ca substantiv feminin, semnifică însuşirea 
de a fi timid; lipsit de îndrăzneală; cu sfială sau jenă. 

Timiditatea a fost definită ca o stare caracterizată de o pre- 
ocupare egocentrică exagerată şi grijă excesivă faţă de evaluarea 

socială, cu consecinţe care duc la comportament de inhibiţie, re- 

tragere şi evitare sau dorinţa de a scăpa din situaţie. Ea este consi- 

derată o emoție distinctă care aparţine clasei de emoţii ale selfului 

sau ale conştiinţei de sine. Alţii definesc timiditatea ca tendinţa de a 

evita interacțiuni sociale şi sentimentul de eşec în cazul participării 

la situaţii sociale. Se spune că timiditatea este o problemă atât pri- 
vată, cât şi publică, generată de modul de autoevaluare a individu- 
lui, care este exprimată public sau nu, şi care se manifestă cel mai 
adesea în interacţiunea cu persoane, locuri sau situaţii nefamiliare. 

În mod concis, se consideră că există trei situaţii în care oame- 
nii pot prezenta timiditate: 

(i) în prezenţa persoanelor care sunt considerate a avea autoritate, 
a fi superioare sau a fi înzestrate cu o poziţie sau abilitate criti- 
că ori evaluativă, 

(ii) în situaţii noi şi/sau în faţa oamenilor necunoscuţi şi 

(iii) în situaţii care necesită luarea de iniţiative, precum exprimarea 
unei opinii, acţionarea ca leader în conversaţie sau în relaţia cu 
persoane de sex opus. 

În toate aceste situaţii este vorba de o creștere a stării de alertă 
mentală, de frica de a părea inferior, de incapabilitatea de a atinge 
anumite standarde, de a fi monitorizat sau de conştiinţa că selful 
devine un obiect al evaluării altora. 

Cât de răspândită este timiditatea ne spune un studiu care a 
administrat o scală de autoevaluare 817 subiecţi tineri şi a aflat că 
40% dintre respondenţi s-au evaluat ca timizi, 25% s-au conside- 
rat ca fiind timizi în mod cronic, iar 7% au spus că nu au trăit nicio- 
dată senzaţia de timiditate. Cu altă ocazie s-a văzut că unul din trei 
studenţi englezi raportează dificultăţi în abordarea altora, în a lua 
iniţiativa într-o conversaţie sau în a invita un partener la dans. Alte 
studii au arătat că incidenţa timidităţii în populaţia generală vari- 
ază mult în funcţie de factorii culturali, ajungând astfel la 24% din 
populaţie la evreii americani şi 60% la populaţia din Hawaii sau din 
Japonia. 

Timiditatea este şi ea o emoție a selfului care apare ca o trăsă- 
tură constantă a dispoziţiei individului. Ea este legată de self prin 
trei mecanisme: 

(i) conştiinţa propriei persoane, condiţie necesară deoarece timi- 
ditatea nu apare decât atunci când subiectul întoarce evaluarea 
spre el însuşi în situaţii sociale, 

(ii) evaluarea propriei persoane prin perspectiva altuia, care ţine 
de abilitatea simbolică a selfului, şi 

(iii) timiditatea susținută de scheme cognitive, credinţe şi concepţii 
care duc la inhibiţia comportamentului în prezenţa unora care 
l-ar putea evalua sau observa. 

Timiditatea apare devreme în copilărie, când anumiţi copii în- 
cep să prezinte frică şi comportament de retragere socială pentru că 
se simt evaluaţi sau în centrul atenţiei. Încă de la vârste fragede se 
vede că în timiditate este vorba de un conflict între a interacţiona şi 
a evita contactul social. Primul lucru care se observă la aceşti copii 
este faptul că sunt prea liniștiți, nu vorbesc sau dialoghează cu difi- 
cultate atât cu adulţii, cât şi cu copiii de aceeaşi vârstă. 

Discuţia despre originea şi dezvoltarea timidităţii a identificat 
trei rădăcini: 

(i) inhibiţia comportamentală, 

(i) conştiinţa selfului şi 

(iii) familia. 

Astfel, cei mai mulţi autori consideră că originea timidităţii la 
copilul mic constă în inhibiţia comportamentală faţă de oameni, 
obiecte şi contexte nefamiliare. Confruntat cu „nefamiliaritatea“, 
copilul devine alert, suspicios şi retractil. Conştiinţa propriei per- 
soane, condiţie necesară dezvoltării timidităţii, apare cam pe la mij- 
locul celui de al doilea an de viaţă, când se dezvoltă sensul selfului 
ca reprezentare a propriei fiinţe, când apare şi ideea de „eu“, „mi- 
ne“ şi „al meu“. Acest proces începe din momentul în care copilul 
se recunoaşte pe el însuşi în oglindă. Ulterior, această oglindă se 
mută în ochii altora. Din acel moment copiii încep să-şi judece pro- 
priul comportament cu referire la standardele oferite de cei din jur 
şi devin capabili să exprime ruşine, mândrie, vină şi jenă; ulterior se 

dezvoltă şi timiditatea. Cam înainte de a împlini 4 ani copiii înţeleg 
cuvântul „timiditate“, iar după vârsta de 5 ani majoritatea copii- 
lor pot oferi o definiţie rezonabilă a timidităţii. Primele semne ale 
timidităţii încep să apară de la această vârstă în interacţiunea cu 
egalii, interacţiune care oferă copilului contextul prin care va afla şi 
va învăţa câte ceva despre self şi ceilalţi. Influenţa colegilor de cla- 
să din primii ani de şcoală este de multe ori hotărâtoare în dezvolta- 
rea timidităţii. De fapt, contextul întâlnirii cu ceilalţi va rămâne sur- 
sa utilizată de-a lungul întregii vieţi prin care noi ştim cine suntem. 

Influenţa familiei de origine se exercită prin activarea scheme- 
lor cognitive ale autoevaluării şi a autoprezentării, ca modalităţi de 
reacţie a selfului la felul în care este privit de alţii. Comportamentul 
parental joacă un rol foarte important în dezvoltarea timidităţii la 
copil. Astfel, în cultura vestică, există tendinţa părinţilor ca atunci 
când observă reacţii de retractibilitate la copil, inhibiţie comporta- 
mentală şi lipsă de încredere, să dezvolte un comportament supra- 
protector şi de supracontrol. Această tendinţă duce la menţinerea 
sau chiar exacerbarea acestor trăsături ale copilului care, ulterior, 
se manifestă ca retras, însingurat şi cu o autopercepţie negativă. 
Copilul dezvoltă mai departe scheme negative de autoevaluare şi 
autopercepţie din cauza comportamentului parental supraprotec- 
tor, care barează formarea unei imagini autentice a selfului. Astfel, 
stilul parental contribuie la dezvoltarea unui temperament inhibi- 
tor la copil manifestat prin retragere socială, reticenţă şi timiditate. 

La copiii mici, timiditatea este legată şi de frica de nou, de ce- 
ea ce este străin şi ameninţător, ceea ce se numeşte „timiditate in- 
fantilă“ şi are o componentă genetică. Începând cam de la vârsta 
de 4-5 ani, această formă de timiditate infantilă lasă locul alteia, 
mai mature, care se leagă de selful social, de anticiparea felului în 
care poate fi privit de alţii. Această formă este denumită „timidi- 
tatea autoconştientă“. Este momentul când copilul mare și adoles- 
centul observă şi înțelege diferenţele interindividuale, contribuţia 
emoţiei în apariţia timidităţii, felul în care situaţiile sociale contri- 
buie la apariţia timidităţii şi chiar contribuţia factorilor cognitivi în 
susţinerea timidităţii. Această timiditate nu mai este trăită ca o frică, 

ci ca o dorinţă de evitare sau retragere din situaţii care ar pune sel- 
ful în prim-plan social. Printre factorii declanşatori se pot enumera 
situaţiile sociale noi, vizibilitate socială prea mare, lipsa de intimita- 
te, situaţii în care individul este ridiculizat sau tachinat/ridiculizat 
emoţional. 

Cum spuneam anterior, există o componentă genetică în 
apariţia şi dezvoltarea timidităţii. Contribuţia genetică este impor- 
tantă pentru acea timiditate care se manifestă devreme în copilărie 
şi care este evidentă atunci când copilul prezintă o stare de frică la 
vederea unor persoane sau lucruri nefamiliare. Jocul dintre ceea ce 
este moştenit şi ceea ce este dobândit explică diferenţele interindi- 
viduale în expresia timidităţii sau de ce nu toţi oamenii care prezin- 
tă jenă au şi timiditate şi invers. 

Timiditatea moderată are efecte adaptative pozitive. Ea per- 
mite oamenilor să facă faţă indivizilor şi situaţiilor neanticipate şi 
să inhibe comportamentele sociale inacceptabile, favorizând astfel 
acceptarea şi cooperarea. Expresia timidităţii semnalizează în mod 
nestructurat că individul recunoaşte nevoia de ierarhie şi de paci- 
ficare a relaţiilor sociale. Dintre efectele pozitive ale timidităţii se 
menţionează pe drept cuvânt modestia, stilul rezervat, respectul, 
luarea în considerare a intereselor altora, deferenţa, sinceritatea, 
senzitivitatea, discreţia, tactul sau politeţea. 

Timiditatea poate fi privită ca un sindrom psihologic care pre- 
zintă atât trăsături afective, cât şi comportamentale. Din punct de 
vedere afectiv, timiditatea se manifestă ca o creştere a vigilităţii şi a 
anxietăţii, când există credinţa că subiectul este ţinta unei evaluări 
în situaţii sociale reale sau imaginare, iar din punct de vedere com- 
portamental, se manifestă prin inhibiţie, reticenţă și retragere so- 
cială, ce se poate observa în special din întoarcerea privirii în altă 
direcţie şi tendinţa corpului de a se micşora. Faptul că indivizii ti- 
mizi refuză să vorbească reflectă frica lor că ceea ce ar putea spune 
nu merită să fie auzit de alţii, nu are valoare sau că ar putea confir- 
ma credinţa altora că ei sunt persoane inferioare. 

Există diferite ipoteze care încearcă să explice mecanismul de 
apariţie a timidităţii. Unii autori susţin că timiditatea apare atunci 

când există un deficit de abilităţi sociale, încercând să explice în acest 
fel evitarea sau reticenţa din diferite situaţii sociale, în timp ce alţii 
consideră că stima de sine scăzută sau atenţia crescută față de pro- 
priul self face ca individul să adopte un comportament inhibat sau 
retractil, de frica de a nu greşi sau a părea inferior. Toate aceste te- 
orii exprimă de fapt că la baza timidităţii stă credinţa unei diferenţe 
între selful existent şi cerinţele presupuse a fi împlinite. Este unanim 
acceptat că timiditatea este doar o problemă a întâlnirii interumane, 
ea fiind inexistentă dacă cineva ar trăi pe o insulă pustie. 

Timiditatea poate fi episodică, fiind legată de anumite situaţii, 
sau poate fi generalizată, când se manifestă indiferent de situaţia so- 
cială în care este prezent subiectul. În primul caz vorbim de timidi- 
tate ca stare, iar în al doilea caz ca dispoziţie, semnificând constanţa 
acestei trăsături, situaţie în care timiditatea poate fi considerată ca 
aparţinând personalităţii individului. 

Timiditatea este mediată de cogniţii specifice şi este determina- 
tă de situaţii sociale intimidante pentru subiect. Aceste situații sunt 
întotdeauna anticipate de subiect şi ele nu vor lua niciodată prin 
surprindere un timid, ca în cazul jenei. De obicei, individul poate 
furniza o interpretare raţională timidităţii sale, de cele mai multe 
ori fiind vorba de o situaţie socială pe care el o judecă ca fiind eva- 
luativ-critică pentru calităţile sau valoarea lui. În aceste contexte, 
timidul pare să aibă puţin control asupra a ceea ce se petrece şi, ast- 
fel, el se simte îndreptăţit să anticipeze pericole în legătură cu felul 
în care va fi privit de alţii şi să dezvolte comportamentul de evitare. 

Nu există o fizionomie caracteristică timidităţii. Uneori timi- 
dul arată ca un individ care exprimă jenă, numai că fizionomia jenei 
durează doar cinci secunde, pe când cea a timidităţii durează mult 
mai mult, atâta timp cât subiectul este expus situaţiei. Şi în cazul 
timidităţii putem constata o privire plecată, evitarea contactului vi- 
zual cu cei din jur, un zâmbet supus, subţierea buzelor, coborârea 
colţurilor gurii şi lăsarea capului în jos. Însă comportamentul ca- 
racteristic timidităţii este dat de tendinţa individului de a rupe con- 
tactul cu ceilalţi şi cu situaţia generatoare, evitarea interacțiunii, 
reticenţa de a conversa, de a răspunde la întrebări, dorinţa de a 

trece neobservat sau de a ocupa un spaţiu cât mai mic sau mai puţin 
vizibil. Fizionomia şi comportamentul nonverbal al timidităţii sunt 
uneori destul de uşor detectabile de ceilalţi şi acesta este un lucru 
pe care timidul nu și-l doreşte deloc. Pe de altă parte, timidul poate 
ascunde această emoție prin comportamentul său de evitare disimu- 
lat prin diferite motive şi stratageme. 

Din punctul de vedere al situaţiilor care o generează, timidita- 
tea se deosebeşte de celelalte emoţii ale selfului. Timiditatea, ca şi 
jena sau ruşinea, este înainte de toate o experienţă socială. Nu ne 
putem închipui că cineva este timid în ambianța locuinţei sale, în 
schimb este de înţeles faptul că timiditatea este întotdeauna interac- 
tivă. Putem înţelege cât de neliniştit şi tensionat va fi timidul în în- 
tâlnirea cu alţii atunci când consideră că va fi evaluat. Timiditatea 
este o emoție care apare când subiectul anticipează o evaluare ne- 
dorită ce conduce la judecăţi negative. Timidul nu va fi niciodată 
luat prin surprindere pentru că el ştie dinainte situaţiile sau tipul 
de situaţii care-l aduc în această stare. Ceea ce uneşte aceste situaţii 
este lipsa lor de „familiaritate“. Cu cât o situaţie interactivă este mai 
„străină“, mai atipică, cu atât timiditatea va apărea mai uşor. Pe mă- 
sură ce o situaţie se repetă şi devine mai familiară, timiditatea lui va 
descreşte. Timidul va fi reticent să vorbească cu „necunoscuţi“, dar 
va vorbi din ce în ce mai spontan şi mai mult pe măsură ce aceştia îi 
devin „cunoscuţi“. Timpul care trebuie să treacă până când un eve- 
niment îi devine familiar unui individ timid este o chestiune care 
depinde de diferenţele interindividuale. Se înţelege de ce timiditatea 
nu se manifestă în situaţiile rutinei zilnice, ci doar în acelea în care 
individul anticipează o evaluare nedorită sau cu un rezultat nedorit. 


3.8. EXISTĂ VREO DEOSEBIRE ÎNTRE 
RUŞINE, JENĂ ŞI TIMIDITATE? 


Emoţiile, precum jena şi ruşinea sau timiditatea, sunt esenţiale 
pentru stabilirea şi menţinerea relaţiilor interumane, ele ser- 
vind printre altele la acceptarea şi afiliaţia la grup, stabilirea şi 

menţinerea ierarhiei, reconcilierea cu individul dominant şi sem- 
nalarea supunerii, reducerea tensiunii şi a tendinţelor agresive şi 
creşterea coeziunii. În fond, coeziunea umană se realizează prin 
interacţiunea diadică şi negocierea perpetuă a statutelor indivizi- 
lor. Se înţelege de ce indivizii înclinați spre ruşine, jenă şi timidi- 
tate au unele probleme în interacţiunea socială şi în ocuparea unui 
statut social înalt, dar asta nu îi califică drept persoane cu o tulbu- 
rare mintală. 

Ruşinea, jena şi timiditatea îşi dispută dreptul de existenţă se- 
parată, deşi limbajul folosit pentru descrierea lor, expresia lor faci- 
ală, factorii declanşatori sau mecanismele cognitive de bază sunt în 
multe privinţe asemănătoare. În limbajul popular ele au denumiri 
diferite, dar oamenii le utilizează de cele mai multe ori ca sinonime. 
De exemplu, sunt oameni care nu văd nicio diferenţă între a fi jenat 
sau a fi timid ori între a fi ruşinos sau a fi jenat, deşi folosesc cuvinte 
diferite. Până şi Dicţionarul explicativ al limbii romane formulează 
definiţii în care o emoție este definită prin cuvinte care sunt folosite 
la definirea celorlalte două. Cu toate acestea, majoritatea oameni- 
lor pot face o distincţie clară între aceste trei emoţii şi le utilizează 
adecvat, în contexte sociale şi emoţionale bine conturate. În cadrul 
unui studiu, 182 de studenţi fără o pregătire psihologică deosebită 
au fost rugaţi să descrie în cuvinte felul în care trăiesc jena, vina şi 
ruşinea. Analiza răspunsurilor lor a relevat în mod indubitabil fap- 
tul că aceste trei cuvinte denumesc emoţii distincte, cu o fenomeno- 
logie diferită şi cu moduri specifice de exprimare şi trăire subiectivă. 

Alţi autori plasează aceste emoţii într-un continuum. Astfel, 
jena ar fi la un capăt, ca o formă mai uşoară a ruşinii, iar la celălalt 
capăt ar fi umilinţa, ca o formă extremă a ruşinii. Jena este gene- 
rată de încălcări sociale mai mici, ruşinea de încălcări mai serioa- 
se, iar umilinţa se petrece atunci când ruşinea este generată în mod 
voit de către alţii. 

Pentru noi, jena pare să fie înrudită cu ruşinea şi timiditatea, 
deoarece ea poate fi considerată ca o poartă prin care celelalte do- 
uă emoţii intră în câmpul conştiinţei fiecăruia dintre noi. De foarte 
mult timp s-a considerat că ruşinea, jena şi timiditatea împărtăşesc 

multe trăsături comune, precum lipsa de confort în prezenţa altora 
şi tendinţa de evitare a acestora, dar în acelaşi timp ele diferă una 
de alta prin circumstanţele în care se produc şi prin fenomenologia 
lor specifică. Astfel, jena şi ruşinea nu sunt niciodată coincidente în 
timp. Timiditatea este o trăsătură caracteristică persoanei, în timp 
ce jena apare ca o emoție legată de un eveniment, iar odată apărută, 
durează doar câteva secunde. Devine clar faptul că jena este o emoție 
care afectează brusc şi automat un individ, în timp ce timiditatea 
operează ca o dispoziţie psihologică pe perioade lungi. Timiditatea 
este caracterizată de conştiinţa de a fi îngrijorat, de dezaprobarea 
care încă nu s-a produs, este o „stare de dispoziţie orientată spre 
viitor“, în timp ce jena este o reacţie la o ameninţare reală în pre- 
zent. La fel, ruşinea produce un dezgust şi desconsiderare faţă de 
o greşeală făcută, pe când jena produce doar o uşoară stinghereală. 
Timiditatea şi ruşinea sunt mai puţin dezirabile decât jena. În timp 
ce timiditatea face ca persoana să se retragă, în caz de jenă, persoa- 
na este conciliatorie şi semnalizează că este gata să facă pe plac altu- 
ia. Astfel, jena, timiditatea şi ruşinea apar ca emoţii autoconştiente 
care depind în parte de grija individului faţă de ce vor gândi oame- 
nii despre ei, dar care sunt diferite din punct de vedere fenomenolo- 
gic, cu expresii faciale şi comportamentale specifice şi declanşate de 
evenimente diferite, precum şi cu efecte diferite asupra interacțiunii 
sociale. Totuşi, există şi o viziune unitară, considerând că atât jena, 
cât şi timiditatea sunt doar aspecte diferite ale ruşinii. 


3.9. RELAŢIA DINTRE EMOŢIILE 
SELFULUI ŞI ANXIETATEA 
SOCIALA 


Oamenii sunt fiinţe eminamente sociale care au o nevoie pu- 
ternică de asociere şi în acest scop doresc să fie plăcuţi, valorizaţi şi 
aprobaţi de ceilalţi. Pentru a trăi în grup, oamenii au dezvoltat un 
aparat sofisticat, emoţional-cognitiv, pe baza căruia se prezintă, se 
evaluează pe ei înşişi şi prin ochii altora, stabilesc criterii şi indicii 

când normele şi regulile sunt încălcate, precum şi ierarhii. În com- 
punerea acestui aparat, emoţiile conştiinţei de sine, precum jena, 
ruşinea şi timiditatea, joacă un rol esenţial. Acest aparat pe baza 
căruia se face incluziunea socială, acceptarea şi afiliaţia conduce în 
mod auxiliar şi la anxietate sau frică. De foarte mult timp s-a obser- 
vat că aceste emoţii autoconştiente sunt însoţite uneori de caracte- 
risticile comportamentale ale anxietăţii, precum tendinţa de evitare 
sau reacţia de alertă cu activarea sistemului nervos vegetativ, astfel 
că ruşinea, jena şi timiditatea s-au grupat treptat sub umbrela con- 
ceptului global de „anxietate socială“. Când vorbesc aici de anxieta- 
te socială nu mă refer la tulburarea de anxietate socială, de o boa- 
lă (de a cărei existență mă îndoiesc), ci de un concept, umbrela sub 
care se strâng diferite stări anxioase asociate emoţiilor individului 
atunci când este în relaţie cu alții. Astfel, eu văd anxietatea socială 
ca pe o mixtură de emoţii, în principal timiditate, jenă şi ruşine, ca- 
re apar la oameni în proporţii diferite şi în contexte sociale diferite. 

Dacă se intenţionează să se dea o definiţie conceptului de an- 
xietate socială, atunci există o problemă de terminologie, deoarece 
sub această umbrelă se strâng diferite etichete din limbajul uzual, 
precum timiditatea, anxietatea de performanţă, fobia socială, re- 
tragerea socială, izolarea socială, frica de a vorbi în public, frica de 
comunicare, frica de respingere interpersonală, frica de întâlnire 
cu persoane de sex opus, anxietatea de separare, frica de străini, 
ruşinea, jena, inhibiţia socială — toate acestea şi multe altele fiind 
ipostaze ale anxietăţii sociale. Aceste condiţii au un înţeles similar, 
acela de anxietate, şi ele exprimă felul cum înţelegem noi diferite 
situaţii sociale în care individul se simte tensionat, inconfortabil, re- 
tractil, inhibat, ezitant, evitant sau timid. În limbajul curent, aceşti 
termeni sunt de multe ori folosiţi în mod interşanjabil. Aici trebuie 
să se remarce faptul că termenii de anxietate sau de fobie nu repre- 
zintă în sine părţi ale conceptului de boală sau tulburare aşa cum 
sunt înţeleşi în medicină sau psihologie, ci ca expresii ale limbaju- 
lui psihologic din viaţa de toate zilele. A spune despre cineva că îi 
este frică de străini sau că are anxietate când vorbeşte în public nu 


62 


înseamnă că acea persoană este bolnavă de ceva, ci doar că prezintă 
un nivel de anxietate într-un anumit context social. 

Dezbaterea terminologică a tras în mijlocul ei timiditatea, ca 
emoție care uneşte toate aceste ipostaze ale anxietăţii omului în me- 
diul social. Plasarea timidităţii în această poziţie i-a făcut pe mulţi 
autori să o aşeze pe un continuum al severităţii, având la un capăt 
absenţa totală a anxietăţii şi la celălalt anxietatea socială patologică, 
adică aşa-zisa tulburare de anxietate socială. Deosebirea principală 
între timiditatea „obişnuită“ şi cea „patologică“ ar fi dată de existenţa 
comportamentului de evitare a situaţiilor care generează timiditate. 
Cu cât acest comportament este mai accentuat, cu atât timiditatea 
este mai „patologică“. Eu consider că orice timiditate, oricât de mică 
ar fi, are o fărâmă de dorinţă de evitare, pentru că doar evitarea con- 
duce la stingerea acestei emoţii. Cum spuneam anterior, timidul nu 
ar mai fi timid pe o insulă pustie. În consecinţă, timiditatea nu poate 
fi patologică în sine, ea este o emoție care erăspândită în populaţie 
în grade diferite şi care nu îi califică pe unii dintre noi ca bolnavi. 

Nu se poate discuta problema timidităţii în afara conceptului 
de anxietate socială, ca termen-umbrelă. Aici mai participă şi jena, 
pentru că ea împărtăşeşte foarte multe dintre trăsăturile atribuite 
condiţiilor care se aşază în clasa mare a anxietăţii sociale. Nici jena 
şi nici anxietatea socială nu ar exista dacă oamenilor nu le-ar fi fri- 
că de evaluarea celorlalţi. Construite astfel, anxietatea sau fobia so- 
cială sunt stări psihologice care sunt răspândite în grade variate în 
populaţia generală, dar şi în tulburări psihiatrice precum tulburări 
anxioase ori depresive, schizofrenie, tulburări de personalitate sau 
tulburări adictive. Un inventar al caracteristicilor comune, cogniti- 
ve, comportamentale şi fiziologice, ale acestor condiţii subsumate 
conceptului de anxietate socială sunt prezentate în Tabelul 1. 

Modelul care explică existenţa anxietăţii sociale este modelul 
cognitiv. Acest model afirmă că la originea anxietăţii sociale se află 
frica de situaţii sociale care ar supune subiectul la standarde exa- 
gerate de performanţă, credinţa distorsionată privind capacităţile 
personale şi consecinţele acţiunilor lui. Conform acestui model, an- 
xiosul social prezintă 10 distorsiuni cognitive: 

(i) va interpreta evenimentele sociale externe într-un mod negativ 
excesiv, 

(ii) va avea o atenţie sporită asupra lui însuşi în prezenţa acestor 
evenimente, 

(iii) va procesa superficial din punct de vedere informaţional astfel 
de evenimente, 

(iv) va genera imagini distorsionate asupra felului în care este pri- 
vit de alţii, 

(v) va accesa imagini negative despre el însuşi stocate deja în me- 
morie, 

(vi) va declanşa un comportament de căutare a siguranţei înainte 
de a avea certitudinea că selful este în pericol, 

(vii) va fi absorbit de atenţia faţă de propria persoană şi de compor- 
tamentul de scăpare, ceea ce îl face puţin atent la interacţiune, 
retras şi nevorbăreţ, 

(viii)va procesa distorsionat informaţiile primite de la alţii ca fiind 
semne de dezaprobare, 

(ix) va prezenta anticipări negative ale situaţiei înainte de a se afla 
în ea şi 

(x) va prezenta prelucrări negative post-eveniment. 

La o citire mai atentă a acestui model, se vede că de fapt el se 
suprapune exact pe un ipotetic model cognitiv al timidităţii! 

În cartea de faţă, timiditatea, ca trăsătură a personalităţii unui 
individ, şi anxietatea socială, ca termen generic pentru stările anxi- 
oase generate de emoţiile selfului (timiditate, jenă, ruşine) apărute 
în diferite contexte sociale, vor fi folosite ca având acelaşi înţeles. 

Acest model propune plasarea timidităţii şi a anxietăţii socia- 
le pe un continuum, aşa cum se găsesc răspândite în populaţia ge- 
nerală. Astfel, la un capăt vom avea indivizii care nu prezintă deloc 
sau foarte puţină timiditate /anxietate socială, iar la capătul celălalt 
vom avea indivizii cu timiditate/anxietate socială cu comportament 
exagerat de evitare. Aceştia din urmă reprezintă grupul predilect din 
care psihiatria îşi recrutează bolnavii de anxietate socială. 

Tabelul 1. Caracteristici comune stărilor de anxietate socială. 


Caracteristici Caracteristici Caracteristici 
cognitive comportamentale fiziologice 
Îngrijorarea faţă de Evitare Creşterea frecvenţei 
daunele selfului cardiace 

Gânduri de a fi Separare Tremurături 
înspăimântat 


Frica de a părea prost 


Căutarea suportului 


Respirație scurtă 


Gânduri autocritice 
Gânduri de 


Lipsa de contact vizual 
Plâns/criză de nervi 


Tensiune musculară 
Urinare frecventă 


inadecvare 

Gânduri de Voce tremurândă Greaţă /vărsături 
incompetenţă 

Tulburări de Perplexitate Dureri de cap/tulburări 
concentrare gastrice 

Frică de evaluare Nevoia de persoană de |Ameţeală 
negativă acompaniament 

Frică de consecinţe Ritualuri Transpiraţii 
negative 

Gânduri de lipsă de Retragere socială Diaree 

prieteni 


În Fig. 1 se prezintă acest model al spectrului timidităţii şi al 


anxietăţii sociale aşa cum sunt răspândite aceste trăsături în popu- 


laţia generală. 


Figura 1. Modelul spectru al timidităţii/anxietăţii sociale (AS). 


Timiditate Timiditate Timiditate 

minimă moderată exagerată 

AS minimă AS mode- AS exage- 
rată rată 


O privire critică a modului în care se construiesc astăzi entităţile 
clinice în psihiatrie a generat multe dubii asupra existenţei vreunei 
deosebiri între timiditate şi tulburarea de anxietate socială. Un stu- 
diu asupra relaţiilor dintre timiditate şi tulburarea de anxietate soci- 
ală, pe baza evaluărilor a 2 202 subiecţi din populaţia generală, arată 

că 49% dintre indivizii care sunt foarte timizi îndeplinesc şi criteriile 
de tulburare de anxietate socială, comparativ cu doar 18% dintre cei 
care au grade de timiditate normală. Concluzia ar fi că timiditatea şi 
tulburarea de anxietate socială sunt constructe înrudite, dar nu com- 
plet sinonime, existând şi indivizi timizi care nu îndeplinesc criteri- 
ile de tulburare socială de anxietate. Ceea ce ar distinge tulburarea 
de anxietate socială de timiditate ar fi severitatea comportamentului 
de evitare şi nivelul de afectare a funcţionării sociale şi ocupaţionale, 
deci doar aspecte cantitative, nimic calitativ. În opinia mea, astfel de 
studii au deficienţe conceptuale şi metodologice, printre care con- 
siderarea că timiditatea exagerată şi evitarea sunt sinonime şi de- 
vin un criteriu de diagnostic pentru tulburarea de anxietate socială. 
Se pune întrebarea dacă două categorii pot fi considerate diferite în 
condiţiile în care, de fapt, ele se deosebesc doar prin severitatea lor? 
Studii epidemiologice au arătat că prevalența tulburării de anxietate 
socială printre persoanele timide este de 18%, în comparaţie cu 3% 
cât este în populaţia generală, deşi 82% dintre indivizii cu timiditate 
nu au tulburare de anxietate socială. De fapt, confuzia vine şi din fap- 
tul că se uită că majoritatea, dacă nu totalitatea criteriilor diagnosti- 
ce nu sunt altceva decât comportamente care izvorăsc din timiditate, 
precum comportamentul de evitare, frică de situaţii în care individul 
este expus la o posibilă examinare a altora, frica sub formă de jenă şi 
ruşinea de a fi interpretat negativ de alţii etc. 

Din punctul meu de vedere, care constituie de fapt şi scopul 
principal al acestei cărţi, timiditatea este o condiţie umană natu- 
rală care se exprimă mai mult sau mai puţin evident, în funcţie de 
contextul social şi de particularităţile individului la care a apărut şi 
s-a dezvoltat. Anxietatea socială nu este o boală, ci este un construct 
cultural cu o expresie lingvistică caracteristică, rezultatul medica- 
lizării timidităţii şi al trecerii limbajului tehnic medical în limbajul 
laic, ca parte a „discursului terapeutic“, acel vocabular prin care oa- 
menii de astăzi îşi descriu subiectivitatea şi trăirile selfului, atât în- 
tre ei, cât şi în cabinetul de terapie psihiatrică sau psihologică. 

Ideea pe care vreau să o subliniez este aceea că nu există decât 
anxietate socială dată de timiditate, iar aceasta „nu este o boală, ci 

doar expresia eşecului nostru în proiectul autenticităţii“. Conţinutul 
ei, severitatea ei, durata în timp sau consecinţele funcţionale sunt 
doar în funcţie de contextul în care apare. 


3.10. CE ESTE ANXIETATEA SOCIALĂ 
IN VIZIUNEA „POSTPSIHIATRIEI“ 


Este legitim să ne întrebăm de ce se ia mereu câte ceva din viaţa 
normală pentru ca apoi să fie transportat pe tărâmul psihiatriei sub 
forma unei noi boli mintale? Cine dirijează acest proces, cine bene- 
ficiază şi cine îl supervizează? 

Se spune că, astăzi, puterea industrială şi cea financiară produc 
nu numai bunuri şi servicii, ci şi subiectivităţi, noi nevoi şi noi relaţii 
sociale, altfel spus produc corpuri şi minţi noi. Din ce în ce mai mulţi 
oameni înţeleg vieţile lor în termenii livraţi de cei ce produc bunuri, 
servicii şi distracţii, în cazul nostru de cei care produc „bunuri şi ser- 
vicii“ de îngrijire a sănătăţii mintale, respectiv de psihiatria şi indus- 
tria de medicamente căreia le sunt aserviţi. „Postpsihiatria“ oferă o 
versiune diferită asupra alienării şi a suferinţei care îşi au rădăcinile 
în discursul postmodernist. În această viziune nu mai există un sin- 
gur adevăr care să explice lumea şi contradicţiile ei, deci nu există 
legi universale care să se aplice tulburărilor psihice. Reducţionismul 
biologic al psihiatriei, respectiv credinţa că numai prin biologie şi 
genetică se poate obţine adevărul despre bolile psihice şi că admi- 
nistrarea medicamentelor poate elibera individul din suferinţa de- 
presiei sau anxietăţii este falsă. În schimb, postpsihiatria furnizează 
un alt discurs, conform căruia adevărul despre suferinţa psihică este 
local, contextual, depinzând de factorii culturali şi credinţele locale 
despre ce este suferinţa psihică. Prin acest discurs, postpsihiatria dă 
prioritate spuselor şi credințelor pacientului în faţa „adevărurilor“ 
ştiinţifice ale psihiatriei moderne. 

Problema medicalizării treptate a unor zone mari din normali- 
tate poate fi explicată şi prin importanţa diagnosticului în psihiatrie. 
Timp de două secole, psihiatria şi-a exercitat puterea prin coerciţie, 


67 


în schimb, în zilele noastre, caută să-şi exercite puterea prin metode 
mai subtile, precum diagnosticul. Psihiatria este astăzi îndreptăţită 
să ofere criterii prin care o persoană poate fi considerată bolna- 
vă, poate obţine circumstanţe atenuante, poate primi compensaţii 
sau beneficii băneşti, poate să funcţioneze sau nu. Diagnosticul es- 
te fundamental pentru practica psihiatrică deoarece dă un nume 
stării subiectului şi aduce un cadru explicativ pentru trăirile paci- 
entului care sunt descrise sub formă de simptome, în credinţa că 
simptomele sunt universale şi întotdeauna aceleaşi pentru un anu- 
mit diagnostic. Simptomele sunt extrase din relatările pacientului, 
din experienţele lui, şi apoi reformulate în limbajul psihiatriei, lim- 
baj care are pretenţia de a fi universal. În felul acesta, descrierea 
suferinţei de către subiect este translatată în limbajul psihiatric şi 
astfel se pierde semnificaţia pentru cel ce suferă în favoarea a ce- 
ea ce este important pentru diagnosticul psihiatric. Conform criticii 
psihiatriei moderne, diagnosticul psihiatric este modul de interpre- 
tare a experienţelor pe care le au oamenii. El este modelul şi cadrul 
de interpretare a experienţei de alienare şi suferință. Acest cadru are 
limbajul şi conceptele sale specifice, tehnice, ce rezidă în terminolo- 
gie, definiţii, evaluare, interpretare, iar astfel problema este mai mult 
tehnică. În acest mod, „viaţa pacientului“ este înlocuită cu discursul 
tehnologiilor terapeutice. Viaţa şi experienţele subiectului nu se re- 
găsesc decât fragmentar în acest discurs, vocea subiectului fiind în- 
locuită de vocea expertului. 

Din cauza ambiţiei psihiatriei moderne de a da o aparenţă 
ştiinţifică simptomelor şi diagnosticelor pe care le promovează, psi- 
hiatria este obsesiv legată de validarea, confidenţa şi clasificarea 
bolilor mintale. Această strădanie a făcut-o să se izoleze de contex- 
tul şi semnificaţiile în care trăieşte subiectul, de relaţiile cultura- 
le, lingvistice şi sociale ale acestuia și să pună suferinţa subiectului 
într-o fotografie „în timp real“, repovestită de vorbele psihiatrului. 
Diagnostic and Statistical Manual şi alte clasificări „internaţionale“ 
nu reprezintă altceva decât expresia acestei situaţii. 

Cele de mai sus pot constitui o explicaţie pentru modul în ca- 
re tulburarea de anxietate socială a fost construită de limbajul 

psihiatric, ce ignoră contextul social şi cultural în care apare, şi 
înțelesurile pe care le generează, care nu sunt fixe şi care călătoresc 
în timp în mintea subiectului aflat în căutarea unei expresii auten- 
tice a selfului, în căutarea unei păci între ceea ce este în interiorul şi 
în afara lui. 

Postpsihiatria propune abandonarea descriptivă a suferinţei 
psihiatrice în favoarea a ceea ce este etic şi semnificabil pentru cel 
care suferă. Faptul că suntem aşa cum suntem este pentru că un 
anume tip de lume s-a deschis pentru noi, iar acest tip de lume se 
deschide pentru că fiecare dintre noi o vede şi o aude în felul său 
specific. Această lume este adusă în fiinţa noastră datorită propri- 
ilor proprietăţi perceptuale, filtrate prin raţiunea, cultura şi istoria 
noastră. Noi percepem lumea nu ca pe o colecţie de lucruri, ci în to- 
talitatea lor, şi le trăim ca fiind semnificative datorită înţelesului lor. 
În această lumină, este de neacceptat modul în care anxietatea soci- 
ală poate să se aşeze ca o boală, pentru că ceea ce trăieşte un om cu 
această stare este doar un răspuns individual, este doar un înţeles 
particular la o situaţie particulară. Etalate în timp, cuvintele indi- 
vidului cu anxietate socială nu sunt mereu aceleaşi, ci în funcţie de 
context. Limbajul lui nu conţine simptome, ci un mod prin care in- 
dividul vorbeşte despre viaţa interioară. Fiecare are înțelesurile pro- 
prii pe baza experienţei proprii. Adevărul aparţine numai subiectului 
care vorbeşte despre ceea ce trăieşte şi nu interpretului său, psihia- 
trul. Astfel trebuie să se separe valoarea semnificativă dintre lumea 
internă a subiectului şi lumea externă a celor care-l interpretează. 
Pretenţia psihiatriei că bolile psihice au simptome universale este 
falsă, dacă ne gândim că fiecare individ va exprima suferinţa lui în- 
tr-un discurs specific, cu cuvinte diferite, iar transformarea lor în 
simptome nu face altceva decât să falsifice înţelesul original al trăi- 
rilor subiectului. 

Conceptualizarea problemelor de sănătate mintală ca entităţi se- 
parate de boală mută atenţia spre diagnostic şi tratament şi dă întâ- 
ietate vocii psihiatrului. Postpsihiatria merge dincolo de acest model 
şi pune accentul pe aspectele etice ale acestei relaţii. Relaţia dintre 
pacient şi profesionist îşi schimbă focalizarea spre probleme precum 

speranţa, încrederea, demnitatea, încurajarea, găsirea de înţelesuri, 
împuternicire şi autorizare, empatie şi îngrijire. Actualmente, tulbu- 
rarea de anxietate socială este expresia autorităţii punitive a psihia- 
trului ca expert. Ea apare ca un abuz asupra modului de expresie al 
subiectului, căruia i se neagă calitatea de purtător de cuvânt al pro- 
priei vieţi interne. În loc să-i insufle speranţă, putere, încredere, în 
loc să-l ajute să-şi găsească autenticitatea, psihiatrul de astăzi îl me- 
dicalizează, punându-i o etichetă şi făcându-l obiect de tratament. 
În cele din urmă, individului i se ştirbeşte libertatea. Identitatea şi 
autonomia lui se pierd în spatele interpretării psihiatrice. Unde şi 
cum poate vorbi un individ despre timiditatea lui, despre contextele 
în care o trăieşte, când pe clinician nu-l va interesa decât să surprin- 
dă doar criteriile diagnostice. Este contextul clinic locul în care in- 
dividul cu aşa-zisa tulburare de anxietate socială poate să vorbească 
despre el însuşi, despre cum societatea îl obligă să abandoneze pro- 
iectul propriu al autenticităţii, de a fi şi a se arăta aşa cum este, în fa- 
voarea unei alte „fizionomii sociale“, construite arbitrar? Nu se pre- 
dă el psihiatrului doar din dorinţa ascunsă de a rămâne acceptat de 
ceilalţi, de lumea în care trăieşte şi care nu este capabilă să-l ia aşa 
cum este? Postpsihiatria revalorizează rolul limbajului, al cuvinte- 
lor folosite. Doar limbajul reflectă varietatea infinită a vieţii umane, 
el este expresia condiţiei umane. Prin limbaj există lucruri pe care le 
împărtăşim cu toţii şi lucruri care sunt doar ale fiecăruia. Limbajul 
ne ajută să ne organizăm în dialogul dintre „eu“ şi „altul“. Tot prin 
limbaj se construieşte un „punct de vedere“. Această poziţie nu es- 
te fixă, deoarece orice punct de vedere este, prin definiţie, un punct 
de vedere dintr-un anume loc şi într-un anumit context. Orice eve- 
niment este văzut dintr-o poziţie socio-istorică anume, care are un 
set de valori şi trebuie înţeleasă în relaţie cu o infinită varietate de 
alte poziţii, fiecare dintre ele având propriile presupoziţii. Astfel, tul- 
burarea de anxietate socială este o problemă determinată de setul 
de valori din momentul de faţă, este doar un punct de vedere. Este 
acest punct de vedere cel al individului sau este indus şi chiar impus 
lui de către ceilalţi? Şi atunci revin cu întrebarea: care voce trebu- 
ie să se audă, cea a subiectului sau cea a interpretului său, adică a 

psihiatrului? Modelul medical al bolii face să se audă doar vocea me- 
dicului. Nu este corect, nu e drept, nu e etic! Postpsihiatria încearcă 
să facă psihiatria să accepte ambiguitatea, contradicţiile şi incerti- 
tudinile în care este învelită alienarea şi suferinţa, lăsând să iasă la 
iveală înțelesurile pe care cel care suferă le dă suferinţei sale. Mai de- 
parte, postpsihiatria ne spune că anxietatea socială nu este nici mai 
mult, nici mai puţin decât o voce care se aude printre atâtea voci! Nu 
e nimic patologic în sine, ci un mod de a fi în lume în anumite con- 
texte, într-un anume timp. 

Analiza din perspectivă postpsihiatrică a anxietăţii sociale 
ne dezvăluie modul în care noi, inconştient, dăm un sens proprii- 
lor noastre preconcepţii despre timiditate, acum, la început de se- 
col al XXI-lea. Astfel se dezvăluie modul în care am participat pe 
nesimţite la producerea normelor sociale pe baza cărora a fi timid, 
jenat sau ruşinos într-un context social te face să te consideri ne- 
potrivit şi chiar bolnav. Această analiză ne permite să obţinem o 
distanţă obiectivă, pentru a determina dacă un astfel de comporta- 
ment este patologic sau nu. Şi cum spuneam înainte, problema vine 
din contextul social actual în care trăim. Vechile tradiţii care ghidau 
acţiunile noastre au devenit caduce şi existenţa a devenit fragmenta- 
ră. A apărut o nouă configuraţie a identităţii personale care nu mai 
are legătură cu istoricul familial. Vechiul model, acela de a fi res- 
pectuos, obedient, rezervat şi chiar umil, s-a perimat. O nouă formă 
a prins contur, forma care promovează abilitatea de a fi atractiv, în 
prim-plan, volubil şi vorbăreţ, extrem de încrezător în sine şi chiar 
neînfricat. Selful actual a fost reconfigurat, acesta ştie acum să se 
vândă pe el însuşi pe o piaţă care are noi valori: optimismul genera- 
lizat, omnipotenţa, grandomania, gregarismul. Timiditatea, ruşinea, 
jena, ca expresie a proiectului autenticităţii interne, sunt puse în 
discuţie ca fiind o piedică în exprimarea socială, ca o barieră în suc- 
cesul funcţional şi ca un stigmat ce conduce la izolare. 

Cum să mai fii „tu“ dacă eşti supus continuu unei presiuni 
de a fi ceea ce „se cere“, dacă ai mereu în față un model fabricat 
în care nu te regăseşti? Cum rezolvi distanţa dintre ceea ce eşti şi 
şabloanele sociale promovate de o putere difuză, neidentificabilă, 

dar mereu prezentă şi asupritoare? Să rămân ceea ce sunt sau să fiu 
ceea ce ar trebui, conform standardelor sociale? Pot eu să fac asta? 
Voi rămâne singur, izolat, împins spre margine sau voi fi eu împre- 
ună cu alţii? Sunt gata să plătesc preţul acesta? Am eu această pu- 
tere? Pot fi eu însumi în întâlnirea faţă în faţă cu alţii sau trebuie să 
joc o partitură care nu este a mea? Pot să o joc fără ca cineva să-şi 
dea seama că de fapt eu mi-am pus o mască, că de fapt eu sunt al- 
tfel pe dinăuntru? 

Această carte nu este despre tulburarea de anxietate socială sau 
fobia socială ca tulburare psihică, ci despre anxietatea socială ca un 
concept global care subsumează manifestările polimorfe ale indivi- 
zilor cu timiditate, jenă şi ruşine în spaţiul social. Din perspectiva în 
care este scrisă cartea de față, această distincţie este esenţială, de- 
oarece încă de la început pune individul în poziţia de a nu avea vreo 
boală mintală. Atâta timp cât vei accepta că aceste trăsături de carac- 
ter sunt parte a unei boli psihice, vei pierde prilejul de a te înţelege în 
termenii care te fac capabil să fii „autonom, independent“ în spaţiul 
social, să fii tu însuţi, autentic. În schimb, dacă te vei considera ca 
toţi ceilalţi, vei avea prilejul să înveţi să-ţi gestionezi emoţiile care 
te-ar putea face vulnerabil în anumite contexte sociale. 


4. Oameni pe care 
i-am cunoscut... 


„Aş vrea să cânt, dar nimeni să nu mă audă, 
aş vrea să iubesc, dar nimeni să nu mă rănească, 
aş vrea să dansez, dar nimeni să nu mă vadă...“ 


(Tiff, http://shyunited.proboards.com/thread/ 
61687ixzz3Vu8x4TIU) 


Dragă prietene, în continuare vei găsi o scurtă descriere a unor 
oameni cu care am stat de vorbă şi care au avut probleme de anxi- 
etate socială, adică probleme generate de timiditate, jenă şi ruşine 
în spaţiul social. Ei nu au fost niciodată oameni bolnavi, ci doar 
oameni a căror emoţionalitate le-a generat o serie de probleme în 
relaţia cu alţii. După ce şi-au identificat corect problemele şi modul 
în care să le gestioneze, viaţa lor a fost ca şi a celorlalţi. De fapt, ei 
au fost şi sunt la fel ca noi toţi, oameni care avem emoţii, credinţe, 
interpretări, judecăţi diferite faţă de ce se petrece în jurul nostru şi 
cu noi înşine. Uneori acestea ne fac să avem un comportament care 
să interacţioneze negativ cu viaţa de toate zilele. În măsura în care 
identificăm aceste probleme şi originea lor, putem să le gestionăm 
în aşa fel încât viaţa noastră să curgă lin şi fascinant. 


George, 36 de ani. În ultimii 12 ani a lucrat ca economist pen- 
tru o mare fabrică de îmbrăcăminte. El are o istorie lungă de anxie- 
tate socială. Se plânge de apariţia unei frici intense atunci când sunt 
de faţă mai mulţi oameni sau persoane pe care nu le cunoaşte. Frica 
aceasta este amplificată şi de faptul că ceilalţi şi-ar putea da seama 
de emoţiile lui. Astfel, principala sa grijă este ca nu cumva să spună 

prostii, să nu greşească şi să nu roşească atunci când este întrebat 
ceva, când vorbește cu o persoană cu autoritate sau cu o femeie. Îşi 
imaginează că dacă oamenii vor vedea că roşeşte, se vor întreba ce 
este cu el şi vor gândi că are probleme mintale. George mai crede 
că oamenii ar putea şti ce gândeşte şi din această cauză doreşte să 
fie văzut cât mai puţin de cei din jur, drept pentru care a dezvoltat 
un comportament care îl ţine cât mai departe de contactele cu alţii. 
Se plânge că, de fapt, este tensionat în aproape toate situaţiile când 
sunt şi alți oameni de faţă. Din această cauză îşi petrece majorita- 
tea timpului singur. Nu a avut niciodată relaţii intime şi nici prie- 
teni apropiaţi. Preferă să fie singur, deoarece interacţiunile socia- 
le conduc la obligaţii faţă de alţii pe care el nu le-ar putea îndeplini 
şi asta ar influenţa cariera lui profesională. Se consideră inferior 
altora, capabil să facă greşeli şi astfel să se simtă ruşinat. Pentru 
George, participarea la întruniri sau la un curs, întâlnirea cu o per- 
soană străină, răspunsul la telefon, chiar şi folosirea transportului 
public reprezintă o problemă. 

El spune că are această anxietate socială din copilărie, când a 
apărut sentimentul de timiditate, de frica de a fi criticat de alţii, sen- 
timent care l-a afectat pentru că i-a impus singurătate. 


Rodica, 34 de ani, necăsătorită. A început să aibă dificultăţi 
după moartea mamei sale. Ea a trăit întotdeauna acasă împreună 
cu mama ei, de care era foarte ataşată. Tatăl ei a murit cu 20 ani în 
urmă. Rodica a fost dintotdeauna foarte timidă şi temătoare să fie 
judecată aspru, îi era frică să pară ridicolă sau jenată în relaţii so- 
ciale. Din această cauză era dependentă de mama ei, care era ca un 
scut între ea şi lume şi care rezolva toate problemele din viaţa so- 
cială. Mama ei avea grijă de toate problemele casnice, repara tot ce 
era de reparat, o ajuta să-şi aleagă hainele şi să-şi gestioneze proble- 
mele. Rodica nu a avut relaţii cu bărbaţi, era prea timidă să accepte 
întâlniri sau să meargă la petreceri. Familia a încercat mereu să-i 
găsească un partener, dar ea a refuzat de fiecare dată. A avut doar 

o singură prietenă apropiată, o colegă de şcoală, pe care o descrie 
ca fiind o persoană la fel ca ea. La sfârşit de săptămâna ele mergeau 
împreună la cumpărături, la librării sau la un film. Viaţa sa socia- 
lă se limita doar între mama ei, prietena ei şi prieteni ai mamei sa- 
le, care veneau să o viziteze pe aceasta, să joace cărți sau rummy. 
Rodica a terminat literele şi actualmente are un post de bibliotecară 
la biblioteca publică, post care a fost obţinut prin intermediul pri- 
etenilor mamei sale. Ea spune că îi este greu să obţină un alt servi- 
ciu deoarece îi este imposibil să se ducă la un interviu de angajare. 
Problemele ei s-au accentuat după moartea mamei, când relaţiile sa- 
le sociale s-au restrâns şi mai mult, fiind obligată să interacţioneze 
în situaţii sociale mult mai mult decât înainte. Actualmente se simte 
foarte singură şi izolată. Frica ei include aproape toate situaţiile so- 
ciale, în care ea se vede expusă, observată, „citită“ de alţii şi consi- 
derată o persoană slabă, proastă şi fără a avea vreun merit deosebit. 


Beatrice are 16 ani şi este elevă în clasa a 10-a la un liceu cu 
specializare de matematică-informatică. Ea spune că este tensio- 
nată mereu, mai ales la şcoală sau când trebuie să facă ceva nou. 
Părinţii vor să o trimită într-o tabără la vară, dar ea nu vrea, pentru 
că e „agitată“, fiindu-i frică de situaţii în care ar putea fi în centrul 
atenţiei, situaţii când alţii ar putea râde de ea. Este foarte tensio- 
nată şi îşi monitorizează atent propriul comportament şi expresia 
feţei atunci când este în spaţii publice, deoarece e foarte îngrijorată 
de cum arată şi de ce ar putea gândi alţii despre ea. Îi este frică să 
mănânce în public, să folosească toaletele publice, să meargă în lo- 
curi unde poate întâlni oameni pe care nu-i cunoaşte. Îi este frică şi 
de anumite activităţi, pe care le evită, precum vorbitul în faţa clasei, 
scrisul la tablă, discuţia cu dirigintele sau cu alte persoane „impor- 
tante“. Evită să răspundă la telefonul de acasă pentru că nu-i place 
să interacţioneze cu străini, de când a observat că începe să se bâl- 
pâie şi să răspundă monosilabic. Ea explică toate acestea prin frica 
de a nu greşi, de a nu spune ceva care i-ar face pe alţii să gândească 

că ea e proastă sau caraghioasă. Deşi îi place să meargă la cofetă- 
rie sau la fast-food, nu se duce decât însoţită de sora ei, pentru că 
nu vrea să-şi comande singură mâncarea de teama că ar greşi sau 
s-ar bâlbâi. Nu se duce nici la petreceri sau alte întâlniri cu colegii 
din cauză că şi-ar face multe griji pentru felul în care s-ar îmbrăca 
şi pentru cum ar apărea în faţa altora. Este îngrijorată de cum arată 
şi nu iese din casă decât cu o persoană de încredere, una dintre pri- 
etenele ei cele mai bune. Beatrice ştie să cânte la pian, îi place foar- 
te mult acest lucru, dar nu ar cânta niciodată pe scenă şi nici chiar 
acasă, în faţa unor persoane pe care nu le cunoaşte. Îi este teribil 
de frică că ar greşi, că s-ar face de râs şi niciodată după aceea nu ar 
mai avea curajul să iasă din casă de jenă. Nu iniţiază niciodată vreo 
activitate, să meargă undeva, să invite un prieten acasă sau să dea 
un telefon. Când vin în vizită prieteni ai părinţilor, Beatrice stă mai 
mult în camera ei, pentru că este intimidată şi tensionată de gândul 
că ar spune ceva greşit sau că aceştia ar gândi ceva rău despre ea, 
lucru care ar face-o să se simtă foarte umilită. 


Monica, 25 de ani, fără ocupaţie, necăsătorită. Prezintă frică şi 
comportament de evitare în situaţii pe care le percepe ca poziționări 
în centrul atenţiei, precum conversații, participarea la mitinguri, 
mâncatul şi scrisul în faţa altora care o pot observa, vorbitul în pu- 
blic, vorbitul cu persoane necunoscute, întâlniri neaşteptate. În toa- 
te aceste situaţii îi este frică că se va simţi ruşinată şi umilită. Când 
este în faţa cuiva, îşi concentrază atenţia asupra propriei persoane, 
iar când spune ceva, imediat se sperie şi se gândeşte: „Vai, ce-am 
spus“, „Vai, ce proastă sunt“, şi imediat se autocondamnă şi se in- 
hibă. De asemenea, are impresia că oamenii vor vedea pe faţa ei ce- 
ea ce se întâmplă în mintea ei, respectiv această frică de a se face 
de ruşine. Această stare de anxietate se manifestă prin tensiune în 
muşchi, înroşirea feţei, palpitaţii şi un fel de paralizie a întregului 
corp. De aceea, îi este frică de faptul că alţii o să creadă că este „ne- 
bună“. Se uită pe furiş la ceilalţi, încercând să detecteze semne care 

să-i arate cam ce ar gândi ei despre ea. Are întotdeauna dubii, dar 
toate aceste dubii se finalizează cu sentimentul că oamenii gândesc 
prost despre ea, că şi-au dat seama că ea este o persoană cu proble- 
me. Cel mai bine, crede ea, ar fi să evite toate aceste situaţii şi să stea 
acasă. Comportamentul acesta o face să nu vrea să-şi găsească un 
serviciu şi să trăiască în mizerie. 


Rebeca, 36 de ani, necăsătorită, contabilă la o firmă de asi- 
gurări. A crescut într-o familie în care regulile, ordinea, curăţenia 
şi respectul erau valori esenţiale. De mic copil ea a dorit să înde- 
plinească toate cerinţele rostite sau nerostite ale părinţilor. Mama 
ei era o persoană hiperprotectoare, care o ferea de toate relele din 
lume, dar şi o persoană care o certa pentru cele mai mici greşeli. 
Astfel a dezvoltat o atenţie deosebită pentru a nu încălca disciplina 
şi regulile parentale. De fapt, ea recunoaşte că toate acestea au fă- 
cut-o să se simtă foarte încorsetată, niciodată liberă. A aşteptat să 
plece la facultate în alt oraş doar pentru a putea „să fie de capul ei“. 
Privind retrospectiv, ea realizează că mama ei era o persoană anxi- 
oasă, exagerat de grijulie, cu frică de boli, cu dorinţa de a ţine copi- 
lul departe de influenţa altor copii mai puţin educați, de la care ar 
putea învăţa lucruri rele ori de la care ar putea lua microbi sau boli. 
Astfel, Rebeca a fost mereu ţinută în casă, nu a avut voie să partici- 
pe la activităţi recreative cu alți copii, trebuia să stea acasă şi să ci- 
tească. În acest fel explică ea modul în care i s-a dezvoltat frica de 
a-i fi ruşine, timiditatea, sentimentul de jenă, frica de oameni stră- 
ini, de greşeli, de a părea proastă, frica de a fi observată, de a lucra 
sau mânca în faţa altora, frica de a fi nevoită să folosească o toaletă 
publică, frica de a vorbi în public, de a vorbi cu oameni străini etc. 


Victor, 19 ani. A fost îndrumat la terapie de părinţii lui, du- 
pă ce au aflat că acesta nu mai mergea la facultate şi nici la alte 

activităţi şcolare, deşi ei credeau că o face. Victor stătea toată ziua 
în camera sa din căminul studenţesc, evitând contactele cu colegii şi 
activităţile didactice. Întrebat de ce făcea acest lucru, Victor spune 
că îi era frică de contactul cu alţii pentru că aceştia l-ar putea cre- 
de prost. În liceu a fost un elev bun, era printre primii la matemati- 
că şi şi-a construit un prestigiu şi o reputaţie legată de aptitudinile 
lui de matematician. Când a ajuns la facultate, a constatat că şi-a 
pierdut acest statut, era doar o persoană oarecare dintre sutele de 
studenţi şi s-a trezit fără identitatea la care ţinea atât de mult. Asta 
l-a înfricoşat, pentru că nu ştia cum va putea să o recapete, s-a văzut 
în imposibilitatea de a avea o voce, din cauza fricii că ceea ce spune 
ar putea fi greşit. Tatăl său a fost întotdeauna o persoană care a vrut 
ca fiul său să fie perfect. Dacă rezolva bine un exerciţiu la matema- 
tică, însă avea o mică greşeala, tatăl îi spunea că a greşit total. Fie 
era bun, fie era greşit, nu exista o alternativă. El a dezvoltat treptat 
frica de a nu face nici o greşeală, din cauză că alţii vor gândi negativ 
despre el şi astfel a apărut un comportament de evitare a situaţiilor 
în care ar putea fi observat sau evaluat de cineva. Ori era perfect, 
ori altfel trebuia să se ascundă. La toate acestea s-a adăugat şi fap- 
tul că are o figura copilăroasă, care-l face să se inhibe în situaţii so- 
ciale, din cauza fricii că va fi luat drept un copil, că va fi ridicol. A 
mai dezvoltat şi frica de a răspunde la telefon, din cauză că vocea 
lui este mai subţire şi s-a întâmplat ca cei care sunau la telefon să 
considere că vorbesc cu o femeie. Victor mai prezintă şi frica de a 
se afla într-un grup şi de a se uita la alţii. Nu vrea ca privirea lui să 
fie surprinsă de cel pe care îl priveşte. Astfel persoana respectivă va 
crede că el o spionează sau gândeşte ceva rău despre ea. Din aceas- 
tă cauză se uită mai mult în jos atunci când se află într-un grup sau 
într-un loc public. După ce petrece un timp în grup, când se retrage 
în camera lui rememorează ceea ce a spus şi brusc are sentimentul 
că a vorbit prostii, că a făcut o gafă şi că ceilalţi au avut prilejul să 
gândească faptul că e un prost. Alte situaţii care îi generează anxi- 
etate socială sunt acelea în care trebuie să se desfăşoare pe o scenă 
în faţa altora sau când trebuie să-şi susţină o idee în contradicţie cu 

alţii. Îi este frică să nu eşueze, eşecul fiind o pierdere uriașă a stimei 
de sine, un lucru greu de reparat. De fapt, cea mai mare anxietate o 
dezvoltă în raport cu părinţii, faţă de ei îi este frică să nu greşească, 
să nu fie luat ca prost, ineficient, să nu eşueze. Eşecul personal este 
mai rău decât orice! 


Adrian, 23 de ani, student la Drept. Este un tânăr dominat de 
frica de a fi văzut în public, în tramvai, pe stradă, la mall, deoarece 
trăieşte sentimentul că oamenii se uită la el şi-l studiază, îl privesc 
cu ochi critici, pentru că pot vedea prin el şi ştiu cine este. Când es- 
te alături de alţii, el observă cum aceştia îşi schimbă brusc expresia 
feţei, le prinde privirile iscoditoare şi atunci se înroşeşte, se întoarce 
cu spatele sau se ascunde într-un fel. A ieşi din casă şi a lua un mij- 
loc de transport în comun este pentru el o povară deosebită. Când 
merge la facultate, crede că colegii îl privesc într-un mod aparte, din 
cauză că aceştia îl văd cum e pe dinăuntru, ştiu ce gândeşte şi ştiu 
cât de slab şi fricos este. În contact cu alţii preferă să tacă, pentru a 
nu atrage atenţia asupra lui şi de frică să nu spună ceva care ar pu- 
tea să-l transforme într-o persoană ridicolă. Adrian este un băiat în- 
alt şi frumos, multe fete ar vrea să se afle în compania lui, dar este 
reticent, nu are încredere în sine, nu ştie ce să spună, ce să facă, îşi 
pierde tot curajul, orice iniţiativă i se pare un risc pentru prestigiul 
său, aşa că mai bine rămâne tăcut şi rezervat. El ştie că este timid 
şi că e dominat de un sentiment de ruşine atunci când face ceva în 
faţa altora. Nu se simte confortabil nici când trebuie să vorbească 
la telefon cu fete, deşi primeşte semnale că ar fi bine-venit să tele- 
foneze şi să stabilească o întâlnire. El întreabă: „Ce să le spun, cum 
să fac?“ Ar vrea să i se spună ce fraze ar trebui să folosească pen- 
tru a iniţia o întâlnire, ca şi cum ar exista un model tipic de a vor- 
bi cu o fată pe care să-l înveţe pe de rost şi să-l aplice mecanic în 
orice situaţie. Crede că s-ar putea descurca în orice situaţie socială 
dacă cineva l-ar învăţa cum să vorbească şi cum să se comporte, îşi 
imaginează că există un model care trebuie învăţat şi nu unul care 

izvorăşte în mod spontan şi personal pentru fiecare situaţie socia- 
lă. Incapacitatea de a rezona în mod autentic cu situaţiile sociale îl 
face pe Adrian să stea mai mult în casă; nu vrea să pară caraghios 
şi alţii să-l considere inferior, aşa că doarme dimineaţa până târziu, 
apoi pierde timpul cu tot felul de lucruri şi caută mereu pe intrnet 
tot felul de remedii pentru problema anxietăţii lui, precum remedii 
naturiste, diete, cură cu apă alcalină etc. A luat în considerare chiar 
şi ideea de a-şi face o operaţie pe creier prin care să „neutralizeze 
zonele care îi produc emoţii negative în spaţiul social“. 


Valentin, 33 de ani, funcţionar, necăsătorit, locuieşte singur. 
Principala lui plângere este senzaţia de jenă, de ruşine care apare 
după ce trece în revistă comportamentul şi spusele lui din cadrul 
unei adunări. Dacă participă la o discuţie cu mai multe persoane, 
obişnuieşte ca imediat ce ajunge acasă să mai treacă o dată în revis- 
tă, în gând, ceea ce a spus şi brusc are sentimentul că a spus numai 
prostii, că a greşit iremediabil şi atunci îi apare o senzaţie de ruşine 
la gândul că ceilalţi participanţi au realizat imediat cât de prost es- 
te. Aceştia nu s-au manifestat în niciun fel doar ca să nu-l jignească, 
dar altfel ei au avut evaluări negative asupra lui. Se întâmplă aproa- 
pe regulat să aibă evaluări retrospective negative asupra propriilor 
cuvinte şi comportament, după ce a fost cu mai multe persoane în- 
tr-un local, la un club sau la o petrecere privată. Sentimentul aces- 
ta îl face să se controleze mai mult, chiar să fie un pic inhibat, dar 
uneori este luat de val şi vorbeşte fără a se gândi prea mult la felul 
în care îl vor vedea sau interpreta alţii, pentru ca mai apoi să realize- 
ze că a făcut o gafă, că a fost nepotrivit, că a fost ridicol. El nu poate 
proba greşelile pe care le-a făcut, dar oricum este convins că ceilalţi 
l-au judecat negativ. Pentru a se pune la adăpost de astfel de situaţii, 
Valentin preferă să se întâlnească mereu cu aceiaşi oameni pe care 
îi cunoaşte. Când se vede cu persoane noi, sentimentul ulterior de 
ruşine şi jenă că a făcut ceva greşit este copleşitor. 

Mihăiţă, 19 ani, student la Istorie, este trimis la o consultaţie 
psihiatrică după ce s-a plâns mereu de faptul că este foarte timid, 
anxios şi retras. Toate acestea vin mai ales din frica de a nu roşi în 
public, de a nu se observa că transpiră pe frunte şi în palme şi pre- 
zintă un tremor la mâinilor, în special atunci când trebuie să scrie 
ceva în faţa altora. Îi este teribil de frică de faptul că aceste reacţii ar 
putea să fie observate de ceilalți şi astfel să fie considerat o persoană 
inferioară, care ar putea fi ţinta batjocurii celorlalţi. Toate acestea se 
repercutează asupra felului în care vorbeşte în faţa altora, cu ezitări 
şi chiar cu bâlbâieli. Atunci roşeşte şi transpiră şi mai tare. Este te- 
ribil de temător, nu are încredere în sine, nu are siguranță şi curaj. 
De mic copil a avut astfel de reacţii când întâlnea persoane necunos- 
cute, dar acum, când este student, frecvenţa cu care se întâlneşte cu 
persoane necunoscute este mai mare şi este pus mai des în situaţii 
în care e observat de alţii. Când este în public, el se uită pe furiş la 
ceilalţi pentru a vedea dacă nu este observat sau dacă ceilalţi nu au 
o reacţie faţă de comportamentul său emoţional. Deşi vrea să ascun- 
dă acest comportament, el este sigur că ceilalţi îl „citesc“. Ar vrea să 
stea mai mult retras, dar nu poate, din cauză că trebuie să se ducă 
mereu la cursuri şi seminarii. Uneori lipseşte pentru diferite moti- 
ve medicale pe care le creează artificial. Frica de a nu roşi, de a nu 
transpira, de a nu se observa cât îi este de frică, teama dea nu fi vă- 
zut şi evaluat îl face să fie mereu vigilent, dar pe de altă parte şi-ar 
dori să treacă printre ceilalţi cu ochii în jos, pentru că dacă nu-i ve- 
de se simte mai confortabil. 


Petrică, 29 de ani, contabil la o întreprindere cu sediul într-o 
mică localitate rurală, locuieşte doar cu tatăl său, care este agricul- 
tor. Petrică se plânge de înfăţişarea sa. El este profund nemulţumit 
de felul în care arată, deşi nu poate indica nicio diformitate sau 

vreun defect fizic. Pentru a compensa această deficiență, el face în 
mod curent culturism, astfel că a devenit un bărbat foarte muscu- 
los, care lasă să se vadă aceasta prin tricourile lui mulate pe corp. 
Ar vrea să cunoască femei pentru a-şi găsi partenera ideală şi pen- 
tru a-şi întemeia o familie, lucru pe care şi l-ar dori şi tatăl său, dar 
nu îndrăzneşte să intre în contact cu ele. Are prilejul să se întâlneas- 
că cu femei atunci când se duce la oraş, la diferite bănci cu care are 
afaceri firma la care lucrează. Atunci trebuie să interacţioneze cu 
diferite funcţionare şi să le prezinte diverse documente, cecuri sau 
să discute probleme financiare. Doar gândul că trebuie să vorbească 
cu femei îi produce frică. Când stă faţă în faţă cu o femeie este foar- 
te timid, nu poate să susţină un contact vizual mai mult de câteva 
secunde, pentru ca mai apoi să privească în jos sau într-o parte. Tot 
atunci începe să se înroşească la faţă, să transpire, simte un nod în 
gât şi nu poate articula cuvintele corect, vocea i se subţiază şi chiar 
se bâlbâie, îşi pierde încrederea în sine. Petrică îşi dă seama cât este 
de ridicol şi aceasta îl face şi mai ruşinos, neştiind cum să rupă mai 
repede contactul. Deşi se pregăteşte, se îmbracă frumos şi poartă 
tricouri care să îi evidenţieze corpul musculos, fiecare contact cu o 
femeie tânără se încheie cu sentimentul de eşec. Toate femeile cred 
că este un „papă-lapte“, un individ slab. Nu ştie ce ar trebui să spu- 
nă fără să se simtă caraghios. Mereu îi întreabă pe alţi bărbaţi ce le 
spun aceştia femeilor atunci când le invită la o întâlnire şi îşi notea- 
ză cu grijă într-un carneţel, apoi învaţă pe de rost diferite formule. 
Dar când este în faţa unei femei pe care ar dori să o invite la o ca- 
fea sau la un restaurant, uită ce să spună ori se bâlbâie şi apare din 
nou acea frică teribilă că este caraghios şi că femeile vor râde de el. 


Aurel, 50 de ani, poştaş, spune că încă din anii de şcoală min- 
tea sa parcă se golea atunci când trebuia să vorbească în faţa clasei 
sau a unui grup de oameni, iar din această cauză nu putea să co- 
munice ce avea de spus. Acest lucru s-a menţinut peste ani, până 
în prezent. Din această cauză, el evită să se ducă la zile onomastice 

sau altfel de întruniri, pentru că nu ştie ce să vorbească cu alții, pen- 
tru că se teme că o să spună o prostie şi astfel o să atragă atenţia 
celorlalţi care vor gândi că este un stupid, aşa că stă tăcut într-un 
colţ ca să fie cât mai puţin vizibil. De fapt, a avut mereu probleme 
să iniţieze o conversaţie cu oamenii din jur; când nu avea încotro, 
trebuia să anticipeze o astfel de întâlnire şi să repete de mai multe 
ori în gând ce urma să spună. De aceea, îi era foarte frică de între- 
bări care l-ar lua pe nepregătite. A avut mereu puţini prieteni şi nu 
s-a simţit niciodată confortabil cu necunoscuţi, din cauză că i-a fost 
frică de evaluări negative sau de a fi în centrul atenţiei. Cu persoa- 
nele de sex opus s-a simţit şi mai inconfortabil, pentru că nu a ştiut 
niciodată cum să arate sau cum să se comporte pentru a nu părea 
un caraghios ori un bărbat slab. Şi atunci când şi-a căutat o slujbă 
a avut probleme, pentru că interviul de angajare i s-a părut o pro- 
blemă aproape insurmontabilă. Trebuia să anticipeze toate între- 
bările şi răspunsurile pentru a putea face față. Prefera probe scrise. 
Postul de poştaş i se potriveşte într-o oarecare măsură pentru că are 
interacțiuni mai puţine cu oamenii, iar acestea sunt după un anumit 
tipic, aşa că şi-a făcut un ritual legat de ceea ce vorbeşte sau întrea- 
pă. I s-a propus să treacă la o funcţie de birou, dar a refuzat din ca- 
uză că aceasta ar presupune mai multe contacte sociale. 


Barbara, 33 de ani, lucrează la o companie mare, ca director 
de vânzări. A fost promovată recent în această funcţie care presu- 
pune conducerea unei armate întregi de agenţi de vânzări, pe care 
trebuie să-i instruiască şi să-i dirijeze astfel ca produsele companiei 
să aibă succes pe piaţă. Încă de la începutul activităţii a trăit o ade- 
vărată teamă atunci când se află în faţa noilor săi subalterni, pentru 
a face prezentări. Îi este frică de faptul că mintea i se va goli, că îşi 
va pierde şirul ideilor şi astfel va deveni ridicolă şi va părea o incom- 
petentă pentru funcţia pe care tocmai o ocupă. Când se uită în sală 
şi vede ochii celorlalți aţintiţi asupra ei, începe brusc să se bâlbâie şi 
să lase ochii în jos sau să se uite oriunde altundeva. S-ar simţi mai 

bine dacă ar citi un text, însă problema este că oricum vor fi între- 
pări pe care nu le poate anticipa şi astfel frica nu dispare. Ea este 
prezentă nu numai în timpul prezentării, dar şi la gândul că trebuie 
să ţină întâlniri de afaceri. Barbara a fost întotdeauna o persoană 
foarte ordonată, iubitoare de curăţenie, conformistă şi disciplinată. 
I-a fost uşor să respecte ierarhia, regulile şi regulamentele. Toate 
aceste trăsături veneau şi din frica ei de a fi criticată, de a fi obser- 
vată, evaluată. Prefera să facă totul perfect, mai degrabă decât să ac- 
cepte probabilitatea de a greşi şi a fi criticată. De mică a fost terifiată 
de criticile părinţilor şi, mai apoi, la şcoală, de criticile profesorilor 
sau de opinia colegilor. De atunci i s-a dezvoltat frica de a fi văzută 
în situaţii pe care ea le considera inconfortabile, precum a se duce 
la o toaletă publică, a mânca în faţa altora sau a vorbi la telefon în 
faţa altora. A acceptat funcţia de director tocmai pentru faptul că are 
un birou separat, pe care nu mai trebuie să-l împartă cu colegii. Nu 
i-a plăcut să lucreze în echipă, preferând să muncească mai mult, 
dar singură, decât să împartă sarcinile cu cineva. Dacă trebuia să lu- 
creze în echipă, era agitată la ideea că ar putea greşi şi ceilalţi şi-ar 
da seama cât de proastă şi nepricepută este. Ca o constantă, frica 
de evaluare negativă a fost problema ei de când se ştie. Din aceas- 
tă cauză a privit întotdeauna cu suspiciune orice persoană nouă, a 
preferat cunoştinţele vechi, cu care a păstrat legătura cu obstinaţie. 


Daciana, elevă, 17 ani. Are rezultate foarte bune la informati- 
că, fiind olimpică în fiecare an. Ea se descrie ca o persoană liniştită, 
calmă, dar foarte timidă, cu un simţ exagerat al disciplinei şi înda- 
toririlor. Învață foarte mult şi doreşte cu tot dinadinsul să ia no- 
te foarte mari. Atunci când este uşor depunctată se simte rănită şi 
chiar nedreptăţită. Este în război cu restul colegilor, care o iau în râs 
pentru faptul că nu iese niciodată din clasă în timpul recreaţiilor, 
nu participă împreună cu ei la jocurile sau glumele din pauze ori la 
întâlniri în afara şcolii. Colegii mai râd de ea şi pentru că are o vo- 
ce subţire şi are preocupări copilăreşti. Ei fumează, vorbesc despre 

vedetele momentului, flirtează între ei, fac sport, îşi fac farse unii 
altora, dar ea este departe de astfel de preocupări. Nu are decât o 
singură prietenă, o fată la fel ca ea, cu care interacționează numai 
la şcoală, în timpul pauzelor. În restul timpului nu se vede cu ni- 
ciun alt tânăr de aceeaşi vârstă cu ea. Stă acasă pentru a învăţa, iar 
atunci când are timp se uită la desene animate sau filme vechi. Se 
mai descrie a fi sensibilă la evaluările altora, este îngrijorată de felul 
cum o văd alţii şi o doare foarte tare când râd de ea. De aceea caută 
să evite cât mai mult contactul cu persoane necunoscute sau cu co- 
legii care fac „băşcălie“. Din aceleaşi motive, la şcoală evită să folo- 
sească toaletele liceului, de frică să nu fie observată şi să nu fie ţinta 
glumelor grosolane şi răutăcioase sau a evaluărilor negative. Este 
şi motivul pentru care nu îi place să meargă în locuri publice, unde 
este multă lume, îi este greu să cumpere ceva, să interacţioneze cu 
o vânzătoare, să ceară ceva sau să se arate nemulțumită. Face toate 
acestea doar în prezenţa mamei ei. Spune că tatăl său se arată foarte 
nemulţumit de felul ei de a fi fricos şi retractil, plângându-se mereu 
altora că şi-ar fi dorit o fată mai „isteaţă“. 


Daniel, 24 de ani, student la Informatică. Lucrează cu jumăta- 
te de normă la o firmă de IT şi face parte dintr-o trupă rock (chita- 
ră de acompaniament). Solicită terapie pentru ceea ce el consideră 
că ar fi atacuri de panică. În timpul şedinţelor de terapie se relevă 
şi trăsături de timiditate care îl fac să ducă o viaţă singuratică, să 
aibă puţine contacte sociale şi să-i fie teamă să evolueze pe scenă. 
De fapt, este preocupat să reducă pe cât posibil interacţiunile cu alţi 
oameni sau să interacţioneze doar cu cei care fac parte din rutina 
zilnică. În timpul liber preferă să stea singur în camera lui, să vadă 
filme, să cânte la chitară sau să lenevească în pat. De cele mai multe 
ori refuză invitaţiile colegilor de serviciu de a ieşi cu ei la o bere sau 
la întâlniri cu fete de aceeași vârstă, consideră că toate acestea sunt 
pierdere de timp. Atunci când este obligat să intre în contact cu per- 
soane pe care nu le cunoaşte sau cu oameni cu autoritate, prezintă 

transpiraţii şi palpitaţii, simptome care îi trezesc imediat gândul că 
îşi va pierde controlul şi va arăta neajutorat şi prost în faţa altora. 
Daniel caută pe cât posibil să evite toate aceste întâlniri şi preferă să 
meargă oriunde cu bicicleta, cu căştile la urechi, şi să fie absent la ce 
se întâmplă în jur. Spune că dacă i s-ar fura bicicleta ar fi distrus. De 
fapt, el şi-a construit un comportament care să-l ţină departe de oa- 
meni, pentru a nu-l vedea cât este de timid şi temător de evaluările 
celorlalţi. Tot din acest comportament face parte şi brutalitatea cu 
care alungă pe oricine se apropie de el şi fizionomia închisă şi nepri- 
etenoasă pe care o abordează. Când trebuie să urce pe scenă cu tru- 
pa lui de rock este un supliciu, dar o face gândindu-se la altceva şi 
încercând să facă abstracţie de spectatori, la care nu se uită nicioda- 
tă atunci când cântă. De cele mai multe ori, frica de a fi evaluat ne- 
gativ sau de a fi observat de ceilalţi este considerată de Daniel drept 
atac de panică, deoarece este însoţită de simptome corporale pre- 
cum transpiraţie, valuri de căldură, palpitaţii, tensiune musculară. 


Mirela, 35 de ani, necăsătorită, raportează că de mică a fost ti- 
midă, i-a fost frică să fie privită de alţii, iar când părinţii aveau mu- 
safiri, se retrăgea cât putea de repede în camera ei. Dacă aceştia do- 
reau să vorbească cu ea, răspundea monosilabic şi stătea mereu cu 
ochii în jos. Acest comportament s-a menţinut peste ani; în prezent 
se simte tot inconfortabil în prezenţa altora şi îşi face griji pentru fe- 
lul în care o privesc ceilalţi şi ce gândesc despre ea. Îi este foarte greu 
să-şi spună opiniile despre ceva anume, îi este frică de faptul că va 
părea proastă sau că opiniile ei sunt greşite. Îi este greu să contrazică 
pe cineva, să spună nu, să se ducă înapoi la un magazin dacă s-a făcut 
o greşeală, îi este jenă să interacţioneze cu casiera sau cu vânzătorul 
şi mai bine acceptă o pierdere decât să se întoarcă să îndrepte lucru- 
rile. Crede că are o slăbiciune de caracter care trebuie cu orice preţ 
ascunsă altora, ca să nu fie ţinta comentariilor defavorabile. A rămas 
cu aceiaşi cunoscuţi proveniţi de la familia de origine sau cu puţinii 
colegi cu care s-a simţit în largul ei. Nu a avut relaţii romantice cu 
bărbaţi, deşi şi-ar fi dorit să-şi întemeieze o familie. 

Valentin, 42 de ani, inginer, căsătorit, cu un copil. El rapor- 
tează că întotdeauna i-a fost frică să nu fie considerat prost, inferior, 
să nu pară un fraier sau un om slab. Nu a fost niciodată mulţumit 
de fizicul lui, când era adolescent avea acnee, purta ochelari şi co- 
legii râdeau de el. Uneori era ţinta „băşcăliei“ colegilor din cauză că 
era timid, nu se prea descurca cu fetele, era reticent şi niciodată nu 
avea o opinie personală. Prefera să repete ce spuneau alţii sau să 
fie de acord cu ceilalţi, de frică să nu spună prostii. Aceste trăsături 
s-au păstrat şi mai târziu, precum frica de a fi evaluat, de a fi în cen- 
trul atenţiei sau de a fi criticat. Este mereu atent să facă totul bine, 
tocmai pentru a nu da prilejul de a i se face observaţii. Nu cere ni- 
ciodată nimic, de frică să nu fie nevoit să facă faţă la o situaţie nouă 
şi astfel să pară ignorant sau prost. Ţine foarte mult la aspectul său 
exterior şi e mereu atent să nu aibă pete de mâncare sau cafea pe 
haine, să fie proaspăt bărbierit şi se dă întotdeauna cu deodorant, 
ca nu cumva să miroasă a transpiraţie. Când cineva se uită la el doar 
în treacăt devine îngrijorat că s-a întâmplat ceva, că arată caraghios, 
că are ceva pe faţă sau pe haine ori că se discută ceva rău despre el. 
Nu îi place să vorbească cu persoane necunoscute sau să apară în 
faţa unor necunoscuţi, crede că toţi vor întoarce capul spre el şi vor 
descoperi ceva ridicol sau de comentat. 


5. Descoperă 
lanţul evenimentelor 


Dragă prietene, 


În acest capitol vei afla despre: 
— lanţul evenimentelor ce conduc la anxietate so- 
cială 


— identificarea fiecărui element în parte 
— denumirea) fiecărui eveniment 


— descrierea fiecărui eveniment 


Ai citit „cazurile“ din capitolul anterior? Au fost scurte descri- 
eri ale problemelor unor persoane la fel ca noi toţi. Poate te-ai recu- 
noscut într-o anumită măsură în unele dintre aceste descrieri, dar 
parcă tu eşti diferit. Da, fiecare dintre noi este diferit şi este bine să 
rămânem aşa, pentru că aşa am fost născuţi, să fim diferiţi unii de 
alţii. Cu toate acestea, ai putea să decelezi unele trăsături pe care le 
au în comun aceste persoane, precum şi unele particularităţi indi- 
viduale. Îţi propun un exerciţiu care este foarte important pentru a 
merge mai departe. Te rog să iei un caiet, care să fie „spaţiul“ în ca- 
re dialoghezi cu mintea ta, cu ideile, opiniile sau credinţele tale şi cu 
ajutorul căruia îţi vei dezvolta vocabularul prin care te descrii, iar în 
final vocabularul prin care te vei schimba. Acest caiet este esenţial şi 
îl vom denumi caietul „temelor pentru acasă“, căci în el îţi vei face 
exerciţiile, comentariile, dezbaterile prin care vei afla cum gândeşte 

Figura 2. Secvența evenimentelor în apariţia anxietăţii sociale. 


COMPORTAMENT REACTII 
SITUATIE (evitare/scăpare) CORPORALE 
EMOȚII d AI 


mintea ta şi cum poţi să o stăpâneşti. Trebuie să mai ştii că nu exis- 


tă altă cale de comunicare cu mintea ta decât scriind ori vorbind cu 
glas tare. Dialogul în gând este prea superficial şi volatil, din cauză 
că ceea ce ai aflat sau hotărât rămâne acolo doar câteva secunde sau 
minute. Nu poţi „prinde“ mintea prin dialogul intern, deşi ai impre- 
sia că poţi face acest lucru. O să mai vorbim despre acest subiect, 
aşa că hai să facem această convenţie de la început, ia-ţi un caiet în 
care să-ţi faci toate notițele şi toate exerciţiile pe care le hotărâm cu 
fiecare întâlnire. 

Pe de altă parte, te rog să urmezi pas cu pas cursul acestor 
exerciţii, să nu sari peste ele, chiar dacă ai face-o doar din curiozita- 
te. Lasă-mă să te conduc eu prin aceste etape, pentru că înlănţuirea 
lor are o logică internă — dacă nu o respectăm, efectele benefice se 
vor lăsa aşteptate. 

Pentru început, încercăm să aflăm modul în care au gândit, 
simţit şi acţionat fiecare dintre persoanele descrise în capitolul an- 
terior în diferite situaţii care le-au provocat „frică socială“. Cu toa- 
te că fiecare caz este diferit, putem constata că există un „numitor 
comun“ al tuturor acestor cazuri. Am putea spune că toate prezin- 
tă caracteristici care se pot reuni în patru grupe (situaţia, gândul, 
emoția şi acţiunea), aşa că îţi propun ca pentru fiecare persoană să 
decelezi următoarele caracteristici: (i) ce situaţie sau situaţii socia- 
le au generat frica socială, respectiv timiditatea, jena şi ruşinea; (ii) 
ce gânduri a avut persoana expusă la situaţia (situaţiile) respectivă; 
(iii) ce emoţii a avut; (iv) ce comportamente sau acţiuni a generat şi 
(v) ce reacţii corporale a avut. De fapt, trebuie să identifici existenţa 

unei secvenţe a evenimentelor care începe cu apariţia unei situaţii 
sau eveniment cu care este confruntat subiectul, situaţie care îi ge- 
nerează un gând specific, automat, care la rândul lui îi provoacă o 
emoție sau un sentiment şi care, în final, va conduce la un compor- 
tament sau acţiune ori la dorinţa de a se comporta sau acţiona în 
acest fel. Această secvenţă o poţi vedea în Fig. 2. 

În mare, sunt două tipuri de situaţii pe care le întâlneşte o per- 
soană cu anxietate socială. Să presupunem că un individ cu anxie- 
tate socială se îndreaptă spre locul unde trebuie să se întâlnească 
cu o persoană importantă sau spre locul unui interviu de angaja- 
re. Acestuia i se vor activa în mod automat în minte anumite gân- 
duri negative care îi vor spune că o să eşueze, că nu este bun, că va 
fi ridicol etc. Gândurile de acest tip apar în cazul anticipării unei 
situaţii sociale, tipic pentru o persoană cu timiditate, gânduri care 
sunt generate de trei stereotipuri sau scheme cognitive: (i) aşteptări 
negative, (ii) credinţe într-un deznodământ negativ şi (iii) gânduri 
automate negative. Aici mai joacă un rol şi memoria, care poate re- 
chema în câmpul conştiinţei evenimente trecute, asemănătoare sau 
identice cu cele anticipate acum, şi care s-au soldat cu un rezultat 
negativ legat de felul în care a apărut persoana în faţa altora. În ast- 
fel de cazuri, pe primul plan se află gândurile ce generează emoția 
timidităţii, care, aşa cum am văzut în capitolul introductiv, se bazea- 
ză pe anticiparea unui rezultat dezastruos al întâlnirii interumane. 
Ulterior apare şi reacţia comportamentală cu tendinţă de evitare; în 
exemplul de faţă, persoana se poate întoarce din drum gândindu-se 
că nu poate trece de această încercare, că nu poate suporta eşecul 
sau evaluarea negativă a altora. 

Alt tip de situaţie este atunci când o situaţie socială se înfăţişează 
unei persoane pe neaşteptate, situaţia este lipsită de nota de famili- 
aritate cu care este obişnuit individul, caz în care emoţiile sunt cele 
care apar primele şi gândurile doar le succed. Persoana va fi cuprinsă 
imediat de emoția de a fi evaluată sau monitorizată în relaţie cu stan- 
darde pe care nu le poate îndeplini sau se autoevaluează prin ochii 
persoanelor din faţa sa şi în felul acesta apare jena şi/sau ruşinea, 
iar aceste emoţii generează aproape instantaneu gândurile negative, 

reacţiile corporale, comportamentul caracterizat de dorinţa de scă- 
pare şi percepţia globală a unei anxietăţi sociale. Gândurile de acest 
tip sunt denumite gânduri automate negative. Studiile recente de ne- 
urobiologie arată că prima modificare apare la aproximativ 500 de 
milisecunde şi este reacţia corporală, reacţie care este de fapt emoția 
propriu-zisă, pentru ca mai apoi aceasta să fie conştientizată de indi- 
vid sub formă de sentiment al emoţiei. Pentru ca programul pe care 
ţi-l propun să fie eficient, el trebuie să cuprindă secvenţa despre care 
am vorbit mai sus, secvenţă căreia îi corespund modulele de terapie 
care vor fi expuse succesiv în această carte. 

În ambele cazuri, relaţia dintre situaţie, gânduri şi emoţii es- 
te una complicată, cu influenţe reciproce care le fac să se potenţeze 
unele pe altele. De aceea, a influenţa numai una dintre ele în proce- 
sul terapeutic nu va duce la niciun rezultat. Programul pe care ţi-l 
propun este unul care abordează întregul lanţ de evenimente. 

În Tabelul 2 o să găseşti câteva exemple de gânduri, emoţii, 
comportamente şi chiar reacţii fiziologice pe care le poate avea un 
om cu timiditate excesivă atunci când se află într-o situaţie socială. 


Tabel 2. Exemple de gânduri, emoţii, comportamente şi reacţii fi- 
ziologice pe care le pot avea indivizii cu timiditate şi frică socială. 


Gânduri Emoţii Comportamente Reacții 
fiziologice 
Ce o să gândeas- | Ruşine Sfială Înroşirea obra- 
că oamenii des- jilor 
pre mine... 
Osămăfacde  |Jenă Fâstâceală Transpiraţie 
râs 
O să par inferior | Frustrare Retragere Tensiune mus- 
culară 
Nu am curaj Frică Evitare Tremor 
O să par slab Umilinţă Dorinţa de a se face | Ameţeală 
mic 

O să se vadă că | Vinovăţie Plecatul ochilor şia | Frecvență respi- 
sunt ruşinos şi capului în jos ratorie crescută 
jenat 

Lumea o să râdă | Panică Evitarea contactului | Presiune în piept 

de mine vizual 

O să par cara- Manie Plasarea în locuri Diaree 

ghios puţin vizibile 

Nu pot să ţin Tristeţe Poziţie retrasă a cor- | Senzaţie de nod 

pasul cu lumea/ pului în gât 

cu alţii 

Lumea o să se Deziluzie Articulare dificilă a | Greaţă 

uite la mine cuvintelor 

critic, o să mă 

evalueze 

O să se vadă cât | Deznădejde | Bâlbâială Palpitaţii 

sunt de timid 

O să mă pierd Descurajare | Inhibiţie Amorţeli/furni- 
cături ale mem- 
brelor 

Lumea o să-mi | Disperare Confuzie, dezorien- | Fiori reci 

întoarcă spatele tare 

O să pierd stima | Supărare Obedienţă Uscăciunea gurii 

altora 


Tabelul 3. Caracteristicile fiecărui caz de fobie/anxietate socială 


Situaţia/ Gândul care | Emoţia/ Comportamentul/ 
eveni- apare sentimentul acţiunea dorită 
mentul generat de sau efectuată 
acesta 
— Trebuie să |- Osămăfac |- Frică — Dorinţa de a pleca 
vorbesc În de râs — Ruşine — Dorinţa de a nu fi 
faţa altora |- O să uit ce — Jenă văzut 
am de spus — Dorinţa de a scăpa 
— Osămă 
încure 
— Lumea o 
să creadă 
că sunt un 
prost 
- Mă — Nu ştiu ce să | — Timiditate — Roşeaţă 
întâlnesc spun — Jenă — Transpiraţii 
cu o femeie | — Nu mă pot — Dorinţa de a 
care îmi uita în ochii mă face una cu 
place ei pământul 


Acum îţi propun să iei câte trei persoane din cele menţionate în 
capitolul 4, să citeşti încă o dată descrierea lor şi să completezi pen- 
tru fiecare dintre ele un tabel după modelul Tabelului 3, tabel care 
trece în revistă cele patru caracteristici: situaţie, gânduri, emoții şi 
comportament. În tabelul de mai jos vezi un exemplu care să-ţi în- 
drume modul în care trebuie să distingi cele patru tipuri de eveni- 
mente şi cum trebuie să le înregistrezi pe tabel. După cum observi, 
am pus gândurile în fața emoţiilor, deşi nu întotdeauna succesiunea 
este în acest fel. În cazul timidităţii, gândul apare înainte, în timp ce 
în cazul ruşinii şi jenei, emoția este cea care apare prima. Dar pentru 
a avea o anumită ordine, îţi propun să urmărim succesiunea astfel: 
situaţie, gând, emoție şi comportament. Îţi fac această propunere 
şi din motivul că în fiecare dintre capitolele următoare vom discu- 
ta metode terapeutice dedicate unui tip de eveniment din această 
secvenţă, respectiv cum poţi schimba gândurile (terapie cognitivă), 
cum poţi gestiona emoţiile (terapie emoţională) şi cum poţi dirija 
comportamentele (terapie comportamentală). 

Acum începe cu primul caz pe care l-ai ales, citeşte-l cu atenţie, 
pune-te în pielea acestui personaj, imaginează-ţi ce gândeşte şi ce 
simte, distinge cele patru trăsături ale cazului şi trece-le în tabel. 
Pentru fiecare situaţie, notează cât mai multe gânduri pe care le-ar 
putea avea subiectul şi cât mai multe emoţii şi comportamente. 
Apoi trece la următorul caz şi apoi la cel de-al treilea, făcând câte 
un tabel separat pentru fiecare dintre ele. S-ar putea să constaţi că 
ai tendinţa de a trece pentru fiecare caz aceleaşi situaţii, gânduri, 
emoţii sau acţiuni. Te rog să eviţi această interpretare stereotipă şi, 
tocmai în acest scop, descrie fiecare caracteristică în cât mai mul- 
te cuvinte care să-i surprindă particularităţile specifice. Nu te gră- 
bi, fă acest exerciţiu pe îndelete. După o pauză sau chiar în ziua ur- 
mătoare poţi să continui cu încă trei cazuri. Nu trebuie să le faci pe 
toate deodată; ocupă-te de lucrurile tale obişnuite şi, când te simţi 
pregătit, când ai chef, aşază-te în linişte şi începe să te gândeşti la 
exerciţiu, ia caietul de teme pentru acasă, fă un tabel şi citeşte cazul 
care urmează, gândeşte-te la el şi distinge cele patru caracteristici pe 

care le pui în tabel. Când l-ai terminat, uită-te încă o dată la tabel şi 
întreabă-te dacă ceea ce ai trecut acolo descrie cu acuratețe ceea ce 
îți închipui că trăieşte subiectul respectiv. 

Gândindu-te la comportamentele pe care le are cineva şi chiar 
tu însuţi atunci când te cuprinde frica socială, vei constata că sunt de 
două felul: (i) „comportamente de evitare“ a situaţiei şi (ii) „compor- 
tamente de siguranţă, de scăpare“, adică comportamente care au ca 
scop să te pună la adăpost de evaluarea negativă a celorlalţi. Astfel, 
cineva poate să evite să se ducă la un miting din cauza fricii de a fi 
văzut în public, dar dacă totuşi este forțat să o facă, atunci el poate 
adopta nişte comportamente de siguranţă, precum acela de a sta în 
ultimul rând, de a se face că nu-i vede pe cei pe care-i cunoaşte, de 
a se face că citeşte ceva, de a se preface că trebuie să plece undeva 
urgent etc. 

O altă constatare ar putea fi faptul că oamenii cu frică socială 
sunt prizonierii unui cerc vicios. Ei vor dori cu tot dinadinsul să nu 
fie descoperiţi, să nu se afle că au această problemă şi, astfel, la frica 
iniţială să ataşează şi această frică secundară. La inhibiţia iniţială, 
dată de frica de a fi evaluat, privit, judecat, cântărit, se adaugă 
inhibiţia secundară, legată de frica de a fi văzut că e fricos. Astfel, 
la „fâstâceala“ iniţială se adaugă o doză în plus de „fâstâceală“. De 
exemplu, cineva poate avea frică de a vorbi cu străinii, dar când va 
trebui totuşi să articuleze câteva cuvinte va avea şi frica de a nu se 
descoperi că are această problemă. De aceea, una dintre grijile ti- 
midului este aceea de a nu roşi în situaţii sociale, de a nu exprima 
în vorbire, pe faţă şi în comportament jena şi ruşinea, lucru foarte 
greu de stăpânit. 

Continuă tot aşa, în tranşe de câte trei cazuri, până când ter- 
mini de analizat toate cazurile pe care ţi le-am prezentat în capito- 
lul anterior. Probabil că exerciţiul acesta o să-ţi ia 4-5 zile. Nu tra- 
ta această temă ca pe o corvadă. Vei vedea că la sfârşitul acestui 
exerciţiu o să fii capabil să identifici destul de repede succesiunea 
caracteristică pentru un individ cu anxietate socială, de exemplu: 
acesta este confruntat cu o situaţie ce îi generează în mod auto- 
mat nişte gânduri care erau parcă adormite în mintea lui şi care 
sunt brusc trezite de această situaţie, pentru ca mai apoi să genereze 


94 


nişte emoţii, destul de tipice, care duc la comportamente şi acţiuni, 
care în mare trădează același lucru, şi anume dorinţa de a scăpa, 
de a nu fi acolo, dorinţa de a evita, de a se face mic şi de a-l „înghiţi 
pământul“ de ruşine sau jenă. Cred că îţi dai seama că nu poate 
exista nicio emoție de acest fel dacă persoana respectivă nu ar fi 
pusă într-o situaţie care să-i declanşeze cascada de evenimente. 
Succesiunea ar consta din apariţia gândurilor sau credințelor „au- 
tomate“, de exemplu, că va fi observat, va fi evaluat, va fi criticat, va 
fi privit ca inferior, va fi umilit etc., gânduri care, la rândul lor, ge- 
nerează emoţii caracteristice de frică, jenă sau ruşine, pentru ca apoi 
să apară un comportament mai mult sau mai puţin specific, dorinţa 
de a pleca de acolo, coborârea capului şi a privirii, dorinţa de a-l 
înghiţi pământul, dorinţa de a nu fi acolo, vorbire dificilă, greutăţi 
de articulare, bâlbâială, voce schimbată, gâtuită. 

În mare, aceste situaţii generatoare de fobie/anxietate socială 
pot fi împărţite în (i) situaţii când o persoană trebuie să facă ceva în 
faţa altora, de exemplu, să vorbească sau să mănânce în faţa altor 
oameni, şi/sau (ii) situaţii când o persoană se află în contact cu alţii, 
de exemplu, când trebuie să vorbească cu o persoană de sex opus 
sau să răspundă la telefon. 

Dacă te gândeşti că fiecare dintre aceşti oameni a trăit de mai 
de multe ori astfel de situaţii, ai putea accepta şi faptul că el are ca- 
pacitatea de a anticipa ce i se va întâmpla în diferite situaţii care îi 
provoacă emoţii şi comportamente de acest gen. Această anticipare 
face parte din caracteristica de timiditate a fiecăruia dintre ei. A fi 
timid înseamnă, în fond, a crede, mai mult sau mai puţin conştient, 
că nu eşti capabil să suporţi privirile, observaţia şi evaluarea altora 
în contexte sociale şi a anticipa un rezultat negativ al acestei întâl- 
niri. Rezultatul ar duce la jenă, ruşine şi chiar umilinţă, care se vor 
reflecta asupra stimei de sine, asupra valorii şi identităţii persoanei, 
iar în consecinţă va conduce la dorinţa imperioasă de a evita astfel 
de situaţii cunoscute sau asemănătoare, dar potenţial la fel de pe- 
nibile. Ai mai putea spune că, în cazul timidităţii, oamenii prezintă 
emoţiile de frică, jenă, ruşine chiar înainte de a ajunge în situaţia re- 
spectivă şi din această cauză ei vor avea tendinţa de a evita situaţia 
sau, dacă nu pot, atunci vor adopta diferite comportamente precum 

lipsa de comunicare, articulare greoaie a cuvintelor, fâstâceală, co- 
borârea privirii, dorinţa imperioasă de a scurta contactul cu acea 
situaţie, la care se poate adăuga roşeaţa obrajilor, transpiraţii, ten- 
siune musculară. Mai putem spune că există şi teama că astfel de 
emoţii, precum jena şi ruşinea, ar putea să fie văzute de ceilalţi, ceea 
ce face ca toată problema să se amplifice şi să apară sentimentul de 
umilinţă, deoarece se prezintă ca nişte oameni „slabi“. 

Există „specialişti“ care cred că anxietatea socială este dată atât 
de timiditate, cât şi de frica de umilinţă. Eu cred că aici se ascun- 
de o confuzie, toţi anxioşii sociali sunt sensibili la emoţiile de je- 
nă, ruşine şi umilinţă. Aceste emoţii apar atunci când se află într-o 
situaţie socială la care cred că nu vor face faţă, vor greşi, vor părea 
inferiori etc. Timiditatea este o condiţie psihologică ce constă din 
anticiparea acestor emoţii şi a pagubelor produse selfului persoa- 
nei. Timiditatea este un fel de scut de protecţie, un fel de mecanism 
care îl fereşte pe subiect de a fi luat pe nepregătite de situaţii pe ca- 
re nu le poate gestiona, de frica de a se simți jenat, ruşinat şi umi- 
lit. Pe cale de consecinţă, orice subiect care are anxietate socială va 
avea un grad de timiditate, nu poate exista anxietate socială fără ti- 
miditate, adică fără anticiparea daunelor selfului. Timidul va căuta 
să anticipeze aceste situaţii, să le identifice înainte de a participa la 
ele şi astfel să le evite sub diferite pretexte. Atunci când nu poate, el 
va participa la situaţie ca un om sfios, retractil, fâstâcit, mergând în 
„vârful picioarelor“, sperând că în felul acesta va fi mai puţin vizibil, 
că situaţia nu-l va atinge atât de mult şi jena, ruşinea şi umilinţa vor 
fi mai mici. Nu e nimic rău în această descriere, nu e nimic rău să fii 
timid şi, după cum spuneam, există un grad de timiditate în orice 
om. După părerea mea, doar un singur tip de indivizi nu au timidi- 
tate deloc, aceştia sunt cei cu tulburare de personalitate antisocială, 
adică persoane care nu văd binele, care nu văd durerea altora, per- 
soane care sunt lipsite de valori morale. 

Putem acum să identificăm două eventualităţi care generează 
comportamentul de anxietate socială: 

(i) anticiparea situaţiilor, când timiditatea joacă rolul principal; 
(ii) participarea la situaţii pe care timidul nu le-a putut evita, când 
jena şi ruşinea joacă rolul principal. 

După ce ai terminat tot exercițiul, gândeşte-te la tine şi la 
emoţiile pe care le ai atunci când te găseşti în locuri publice, în fața 
mai multor oameni, în faţa străinilor, când ar trebui să faci ceva 
în faţa altora şi la alte situaţii pe care le anticipezi ca jenante, in- 
confortabile, tensionante pentru tine. Te rog să faci un inventar cu 
situaţiile care ţi-ar putea genera jenă, timiditate şi ruşine. Deschide 
caietul de teme pentru acasă şi notează toate aceste situaţii sub for- 
ma unui tabel, una sub alta. După ce ai terminat, citeşte-l încă o da- 
tă şi vezi dacă mai trebuie să adaugi vreuna pe care ai uitat-o. După 
ce ai terminat, compară tabelul tău cu cel pe care-l găseşti mai jos 
(Tabelul 4) şi vezi dacă sunt asemănări sau deosebiri. 


Tabelul 4. Diferite situaţii sociale, în care oamenii cu timiditate, 
jenă şi ruşine pot prezenta comportament de anxietate socială. 
Situaţia 

A vorbi în public (de exemplu, prezentări, conferinţe, luări de cuvânt etc.) 


A participa la întruniri publice care presupun întrebări şi răspunsuri 


A fi în centrul atenţiei 

A mânca în faţa altora 

A folosi toaletele publice 

A scrie în faţa altora 

A cânta sau declama pe scenă 

A practica un sport în faţa altora 

A intra într-o sală unde alţii deja stau jos 
A te întâlni cu oameni străini 

A vorbi cu colegi sau prieteni 


A invita pe alţii pentru a face diferite lucruri 


A participa la evenimente sociale, precum serate, dineuri etc. 
A da o întâlnire cuiva 
A fi insistent 


A expune şi apăra opinii 

A vorbi la telefon 

A lucra în grup 

A comanda ceva la restaurant 

A merge înapoi la un magazin pentru a returna un produs cumpărat 


A susţine un interviu de angajare 
A vorbi cu o persoană cu autoritate sau cu un statut social înalt 

Gândeşte-te de ce apar asemănări şi mai ales deosebiri. Poate 
ai uitat să pui unele situaţii, ori poate ai folosit alte cuvinte pentru 
a le denumi. Nu-i nimic, tocmai acesta este sensul exerciţiului, să 
găseşti ceva cu care să te confrunţi, să te verifici şi ceva cu care să-ţi 
sporeşti cuvintele pe care le foloseşti. 

Cu acest exerciţiu ai trecut de la stadiul de a te gândi la alţii 
la cel de a te gândi la tine. Vorbind despre tine, ar trebui să fii mai 
concret, să cunoşti mai multe detalii despre lanţul evenimentelor pe 
care am reuşit să-l identificăm până acum. Așa că te rog să-ţi pui în- 
trebarea: ce contribuie mai mult la comportamentul tău de anxieta- 
te socială, anticiparea situaţiilor sau participarea la aceste situaţii? 
Pentru a-ţi fi mai uşor să răspunzi la această întrebare, te rog să iei 
tabelul pe care l-ai făcut şi să-i adaugi două coloane în partea dreap- 
tă, în care să notezi pe o scală de la 1 la 10 cât de multă frică/anxie- 
tate îți provoacă anticiparea şi cât de multă frică /anxietate îţi pro- 
voacă participarea la astfel de situaţii (vezi Tabelul 4). 


Tabelul 5. Evaluarea anxietăţii sociale în funcţie de anticiparea sau 
participarea la situaţie. 


Situaţia Frică la an- |Frică la par- 
ticiparea ticiparea la 
situaţiei situaţie (1-10) 
(1-10) 

Nu uita, dacă te simţi copleşit sau crezi că este prea mult pentru 
o singură dată, poţi face o pauză şi poţi continua când crezi că eşti 
în stare. După ce ai făcut exerciţiul de mai sus, te rog să iei din nou 
tabelul cu situaţiile care îţi generează anxietate socială şi să adaugi 
la el o coloană în dreapta, pe care să evaluezi cât de mult vrei să eviţi 
fiecare situaţie, pe o scară de la 1 la 10 (vezi Tabelul 6). 

Aranjează apoi situaţiile în funcţie de nota acordată, în ordi- 
ne crescătoare, de la situaţia pe care doreşti să o eviţi cel mai puţin, 
până la situaţia pe care doreşti cel mai mult să o eviţi. Dacă făcând 
acest tabel ţi-ai mai adus aminte de o situaţie care îţi provoacă un 
comportament de anxietate socială, te rog să o adaugi la tabel şi 
să-i apreciezi cu o notă dorinţa de evitare. Notele care evidenţiază 
dorinţa de evitare a situaţiilor sociale trădează de fapt cât de sen- 
sibil eşti la contactul, observarea, evaluarea altora, cât de mult te 
evaluezi prin ochii şi criteriile altora, lucru care reprezintă nucleul 
anxietăţii sociale. În final, te rog să aduni notele de evitare pe verti- 
cală şi vei obţine o sumă totală, despre care se poate spune că repre- 
zintă nota ta generală de anxietate socială. Pentru mine, adevăratul 


Tabelul 6. Evaluarea dorinţei de evitare a situaţiilor ce declanşează 
anxietate socială. 


Situaţia Dorinţa de evitare 
(1-10) 

scor al anxietăţii sociale este dat de dorinţa de evitare şi de frica pe 
care o ai atunci când anticipezi o situaţie şi mai puţin de frica pe ca- 
re o ai când participi la situaţia respectiva. Aceasta reprezintă au- 
toevaluarea ta şi scorul de anxietate socială pe care l-ai obţinut. Te 
rog, să notezi aceste cifre în caietul de teme pentru acasă şi să treci 
şi data când le-ai obţinut. Aceste scoruri vor reprezenta baza după 
care vei putea aprecia progresele făcute ulterior. 

Mă vei întreba cum poţi să te evaluezi prin aceste scoruri. Să 
zicem că ai un tabel cu 10 situaţii; atunci scorul tău poate să se în- 
tindă de la 10, când fiecare situaţie este punctată cu 1, până la 100, 
când fiecare situaţie este punctată cu maximum, adică 10. Un scor 
mare se consideră a fi peste jumătatea produsului dintre numărul 
de situaţii înmulţit cu cifra 5, adică un scor aflat la jumătatea acestei 
plaje dintre scorul minim şi cel maxim. În cazul despre care vorbim, 
acela al unui tabel cu 10 situaţii, un scor mare va fi peste 50, adică 
10 situaţii înmulţite cu scorul de 5. Cu cât scorul este mare, în cazul 
nostru mai aproape de 100, cu atât anxietatea socială este mai mare. 
Te vei putea evalua din nou după un timp, în acelaşi fel. Dacă scorul 
în ce priveşte evitarea va fi mai mic, înseamnă că ai progresat, dar 
dacă va rămâne acelaşi, înseamnă că baţi pasul pe loc. 

Există şi instrumente internaţionale pentru evaluarea anxietăţii 
sociale. În mare, ele constau într-un chestionar în care fiecare în- 
trebare reprezintă o situaţie pe care trebuie să o cotezi, în funcţie 
de cât de mult sau cât de puţin anxios eşti atunci când te confrunţi 
cu aceasta şi cât de mult doreşti să o eviţi. Cu cât scorul pe care îl 
generează chestionarul este mai mare, cu atât persoana care-l com- 
pletează este mai anxioasă din punct de vedere social. 

Scala anxietăţii sociale a lui Liebowitz este una dintre cele mai 
cunoscute scale de evaluare a anxietăţii sociale. Ea constă dintr-o 
listă de 24 de situaţii care se presupun a genera anxietate socială. Ca 
şi în cazul evaluării propuse de mine, scala îţi cere să cotezi fiecare 
situaţie pe două paliere — frică şi evitare. Fiecare dintre acestea sunt 
evaluate la rândul lor conform clasificării situaţiilor care generează 
anxietate socială, adică situaţii în care faci o activitate în faţa altora 
şi situaţii în care interacţionezi cu alţii. 

Atât frica, cât şi dorinţa de evitare se notează pe o scară care 
evaluează cât de frecvent ţi se întâmplă. Astfel, scorul o este atunci 
când nu ţi se întâmplă niciodată să-ţi fie frică sau să doreşti să eviţi, 
iar scorul 3 este atunci când ţi se întâmplă întotdeauna să-ţi fie frică 
şi/sau să doreşti să eviţi. Scorurile se pun în spaţiile goale ale scalei 
care separă situaţiile ce ţin de activitate de situaţiile care presupun 
interacţiune. 

Pentru mine este mai corect să măsori intensitatea acestei 
frici sau dorinţe de evitare, aşa cum propune metoda mea, decât 
să măsori frecvenţa acestora. Dacă vei face progrese în diminuarea 
anxietăţii sociale, atunci aceste progrese se vor evidenția mai degra- 
bă în scăderea intensității fricii şi a dorinţei de evitare, şi mult mai 
puţin în diminuarea frecvenţei acestora. 

Acum trage-ţi sufletul, ia o pauză şi hai să continuăm mâine. 
Uită-te la tabelul care cuprinde situaţiile care îţi generează anxieta- 
te socială. Extrage primele trei situaţii, deci începe cu cele care au 
notele cele mai mici la evitare, şi completează pentru fiecare din- 
tre ele un tabel ce cuprinde gândurile, emoţiile şi comportamentul 
pe care-l ai în situaţia respectivă (vezi exemplul din Tabelul nr. 6). 
Închide pentru o clipă ochii, intră în situaţia respectivă şi apoi pu- 
ne în tabel gândurile, emoţiile şi acţiunile tale. Nu fi scurt, notează 
cât mai multe dintre gândurile, emoţiile şi comportamentele pe ca- 
re le ai. Evită cazul în care unei situaţii îi corespunde doar un gând, 
o emoție şi un comportament. Pune aceste trei tabele pe caietul tău 
de teme pentru acasă şi păstrează-le, căci vom avea nevoie de ele 
mai târziu. Când ai timp, extrage următoarele trei situaţii din tabe- 
lul tău şi completează un tabel pentru fiecare. Fă aceasta până când 
epuizezi situaţiile de pe tabelul general al situaţiilor care îţi generea- 
ză anxietate/fobie socială. Deasupra fiecărui tabel notează situaţia, 
apoi pune nota de evitare (din Tabelul 6) şi nota de frică la partici- 
pare (din Tabelul 5). 

La acest moment, te voi întreba dacă ai făcut toate tabelele, co- 
respunzătoare tuturor situaţiilor pe care le-ai inventariat ca gene- 
ratoare ale anxietăţii tale sociale. Dacă da, vom merge mai departe. 
Te rog acum ca sub fiecare dintre aceste tabele să scrii 1-2 situaţii 

Tabel 7. Scala anxietăţii sociale a lui Liebowitz 


o = deloc o = niciodată 
1 = uşor 1 = ocazional 
2 = moderat 2 = adesea 
3 = sever 3 = obişnuit 
Frică | Evitare 
E 5 
Dl | | 
Ne Situaţie a k G. k 
art. LA |£|ă 
SIEIS IE 
scai i [E [e IE 
Cât de des ai frică/dorinţă de evitare © © 
când... 
1 |A telefona în public 
2 |A fiîntr-un grup mic 
3 |A mânca în locuri publice 
4 |A bea cu alții în locuri publice 
5 |A vorbi cu oameni sus-puşi sau cu autoritate 
6 |A acționa sau a vorbi în fața unui auditoriu/altor 
persoane 
7 |A merge la o petrecere 
8 |A lucra când eşti observat 
9 |A scrie când eşti observat 
10 |A vorbi la telefon cu cineva pe care nu-l cunoşti 
11_|A vorbi cu oameni pe care nu-i cunoşti bine 
12 |Ate întâlni cu oameni pe care nu-i cunoşti 
13 |A folosi un WC public 
14 |A intra într-o cameră unde alţii deja s-au aşezat pe 
scaune 
A fi în centrul atenţiei 
16 |A lua cuvântul la un miting 
17 |Adauntest 
18 |A exprima dezacordul faţă de oameni pe care nu-i 
cunoşti 
19 |Aprivi în ochii oamenilor pe care nu-i cunoşti 
20 |A da un raport în faţa unui grup 
21 |A încerca să inviţi pe cineva la tine sau în oraş 
22 |A returna la magazin lucruri pe care le-ai cumpărat 
23 | A organiza o petrecere 
24 |A rezista la insistenţele cuiva 
Scor total activitate 
Scor total interacţiune 
Scor total 


102 


Tabelul 8. Înregistrarea gândurilor, a emoţiilor şi a comportamen- 
tului pentru fiecare situaţie în parte şi descrierea unei situaţii con- 
crete. 


Situaţia: vorbitul la telefon în faţa altora Evitare = 3; Participare = 4. 


Gândul care apa- | Emoţia/sentimen- Comportamentul / 
re în mod auto- tul acţiunea dorită sau efec- 
mat generat de acesta tuată 
— o să mă fac de râs | — frică — mă fac că nu aud telefonul 
— o să mă bâlbâi — ruşine — mă duc încet spre tele- 
— osămăîncure |- jenă fon, poate se opreşte până 
— o să par un prost |- umilinţă ajung la el 
— nu ştiu cum săļ|-— neputinţă — mă fac că sunt absent 
mă port — sentimentul că|- bâlbâială 
sunt prost — inhibiţie 


Descrierea situaţiei concrete: 


G) am avut ca musafir un prieten bun şi el a dorit să comand pizza la te- 
lefon, 

(îi) m-am fâstâcit, mi-a fost ruşine să vorbesc la telefon în faţa lui, 

(iii) am reuşit cu greu să mă fac înţeles şi să realizez comanda, 

(iv) prietenul a observat şi s-a făcut că nu aude ce se întâmplă, 

(v) probabil că a gândit că sunt foarte timid şi cred că m-am făcut de 
ruşine. 


de viaţă cărora a trebuit să le faci faţă în ultimele luni sau un an. 
Astfel, dacă ai identificat faptul că ai anxietate atunci când vorbeşti 
la telefon, te rog să scrii în josul tabelului respectiv o situaţie care 
s-a petrecut aievea. De exemplu, ai avut ca musafir un prieten bun 
şi el te-a rugat să comanzi pizza la telefon, iar tu ai făcut-o cu greu- 
tate şi cu foarte mare ruşine. Te rog să atingi punctele următoare: 
(i) să descrii situaţia, (ii) ce ai simţit, (iii) dacă ai putut face ceea ce 
era de presupus să faci, (iv) dacă alţii au observat anxietatea ta şi (v) 
ce crezi că au gândit ei despre tine. Alt exemplu: te simţi incapabil 
să inviţi o persoană de sex opus la o întâlnire, situaţie pe care ai cu- 
prins-o într-unul din tabele. Scrie în josul acelui tabel ce s-a întâm- 
plat în realitate şi atinge cele 5 puncte (vezi Tabelul 6). Sau: cazul în 
care ţi-e frică să vorbeşti în public, dar a trebuit să faci o prezentare 
la serviciu. Continuă tot aşa până când dai exemple concrete la toa- 
te tabelele tale. Prin acest exerciţiu ai reuşit să treci de la descrierea 

situaţiilor „generice“ la situaţii „concrete“, care s-au petrecut aievea, 
şi descrii felul în care s-au reflectat asupra ta. Este foarte important 
să faci acest pas, altfel există riscul să vorbeşti despre ceva care nu 
există cu adevărat sau care te afectează doar în imaginar. 

Când faci toate aceste exerciţii, nu te consulta cu altcineva. 
Indiferent cât de apropiată ţi-ar fi o persoană, fă-le singur! Dacă 
pe parcurs sau chiar mai târziu simţi nevoia să faci vreo modifica- 
re, poţi s-o faci. 

Acum citeşte toate rândurile pe care le-ai scris în josul tabelelor 
ce înfăţişează fiecare situaţie care îţi provoacă anxietate/fobie soci- 
ală. Gândeşte-te la toate cele scrise şi fă o listă privind felul în care 
această problemă a anxietăţii sociale ţi-a influenţat sau ţi-a afectat 
viaţa. De exemplu, cineva cu astfel de probleme poate spune că, din 
această cauză, are mai puţini prieteni, a rămas la un loc de muncă 
mai prost plătit, nu s-a dus la facultate, nu s-a căsătorit, stă încă cu 
părinţii etc. Te rog să faci o astfel de listă şi să o treci în Tabelul 8, 
unde găseşti un exemplu. Ca să fie mai uşor, poţi să împarţi aceste 
consecinţe ale fricii tale sociale în funcţie de domeniile în care apar: 
în relaţiile cu străinii, cu oficialităţile, cu instituţiile comunitare, în 
relaţiile de muncă, în relaţiile de familie, în relaţiile intime, în viaţa 
de zi cu zi, în timpul liber şi activităţi recreative. 


Tabelul 9. Consecințele personale ale anxietăţii/fobiei sociale. 


Consecințele anxietăţii/fobiei mele sociale: 


Nu am prieteni 


Locuiesc singur 


Am un serviciu prost 


Mă simt izolat 


Nu am nicio distracţie 


Mi-e greu să-mi găsesc un partener/parteneră 


Evit să mă duc în locuri publice 


Nu pot participa la activităţi de perfecţionare profesională 


Am început să consum alcool etc. 

Citeşte această listă şi, cu această ocazie, vei descoperi pagube- 
le pe care ți le provoacă anxietatea socială. Asta te va motiva să con- 
tinui programul pe care ţi-l propun. Când îţi pierzi motivaţia, când 
devii delăsător şi amâni pe mâine exerciţiile şi ritmul pe care-l presu- 
pune acest program, gândeşte-te cât de semnificativ interacționează 
această frică cu diferite aspecte din viaţa ta. Ai putea spune că gesti- 
onarea cu succes a problemelor pe care le-ai înşiruit pe această listă 
reprezintă scopurile pe care ţi le stabileşti acum, la început de drum. 
Important este să le păstrezi în minte şi să vezi la sfârşit cât de mult 
ai reuşit. 

Hai să recapitulam ceea ce am aflat până acum: 

1. Există o serie de situaţii care generează frica/anxietatea socia- 
lă, dar ele variază de la un individ la altul; 

2. Aceste situații pot fi anticipate ca generatoare de anxietate sau 
pot fi trăite ca anxioase mai ales atunci când nu sunt familiare 
individului; 

3. Aceste situaţii iniţiază o cascadă de evenimente, precum gân- 
duri automate şi emoţii specifice, care la rândul lor conduc 
la comportamente de evitare, de retragere, de dispariţie din 
situaţia respectivă şi la reacţii fiziologice corporale, care sunt 
caracteristice fiecărui individ; 

4. Abilitatea noastră de a distinge elementele componente ale 
lanţului determinant, denumirea fiecăruia dintre ele şi descri- 
erea lor în cuvinte sunt esenţiale pentru remedierea anxietăţii 
sociale; 

5. Astfel se poate înţelege cum anxietatea/fobia socială afectează 
gândurile, emoţiile, comportamentul şi reacţiile corporale ale 
unui individ; 

6.  Timiditatea sau frica socială interacționează semnificativ cu 
unele aspecte ale vieţii sociale; fiecare dintre cei afectaţi ştiu 
bine care sunt consecinţele sau daunele provocate de felul lor 
de a fi, iar acestea pot reprezenta motive pentru care oamenii 
şi-ar dori să-şi gestioneze mai bine reacţiile din astfel de situaţii 
sociale; 

7.  Definind scopurile pe care le poate urmări un individ ce intră în 
programul de autoajutorare propus prin această carte, el poate 
monitoriza progresele făcute tocmai văzând cât de departe sau 
cât de aproape este față de aceste deziderate; evaluarea acestei 
distanţe poate determina amploarea motivaţiei de a continua 
programul; 

8. Progresele se pot evalua şi prin scalele de autoevaluare pe care 
le propune programul celui care doreşte să-l urmeze; 

9. Acest program nu se încheie odată ce cartea este parcursă din 
„scoarță în scoarță“; programul reprezintă o strădanie pentru 
toată viaţa, el urmăreşte construirea unor abilităţi cognitive, 
emoţionale şi comportamentale care trebuie exersate mult timp 
pentru ca ele să devină parte din personalitatea individului. 

Dragă prietene, situaţiile care îţi generează frica socială, cele care 
îți aduc în prim-plan timiditatea, jena şi ruşinea, îţi sunt bine cu- 
noscute, deja le-ai înregistrat în caietul tău de teme pentru acasă 
şi este evident că acestea îţi provoacă gânduri, emoţii şi comporta- 
mente specifice. Programul pe care ţi-l propun se adresează în prin- 
cipal felului în care poţi corecta reacţiile cognitive, emoţionale şi 
comportamentale atunci când eşti în astfel de situaţii. Următoarele 
trei secţiuni reprezintă un program ce se adresează gândurilor, 
emoțiilor şi comportamentelor specifice persoanelor cu fobie soci- 
ală. În fiecare dintre aceste secţiuni, programul are modalităţi prin 
care poţi să-l adaptezi situaţiilor sociale la care eşti vulnerabil şi ca- 
racteristicilor tale psihologice. Ulterior o să treci la alte secţiuni care 
abordează problema anxietăţii sociale din perspectiva comunicării 
şi a imaginii corporale. 


6. Cum să confrunt 
gândurile pe care le am 


Dragă prietene, 


În acest capitol o să vorbim despre: 

— modul în care gândeşti/interpretezi diferite situ- 
aţii sociale; 
care sunt distorsiunile modului de a gândi; 

— aşteptări, credinţe şi gânduri negative automate; 


— cum să confrunţi gândurile negative; 

-— cum să-ţi construieşti moduri prietenoase de a 
gândi; 

— cum să neutralizezi gânduri pe care nu le poţi 
schimba. 


Iată că ai ajuns în faza în care poţi spune că eşti conştient 
de felul cum timiditatea, jena, ruşinea te cuprind în multe dintre 
situaţiile vieţii curente, emoţii care îţi ruinează multe dintre clipele 
în care ţi-ai dori să fii altul. Aceste emoţii apar în mod cert în situaţii 
sociale pe care le trăieşti sau le anticipezi/imaginezi. Pe de altă par- 
te, aceste situaţii nu pot fi schimbate, ele sunt un dat, vin şi pleacă 
fără o ordine anume, conform cursului vieţii. Mai mult, unele dintre 
ele sunt situaţii pe care ai vrea să le stăpâneşti mai bine, pentru că 
ele ţi-ar putea aduce un loc de muncă mai bun, o promovare, o ima- 
gine mai bună în ochii altora, te-ar putea face să cunoşti oameni noi 
şi interesanţi sau, de ce nu, să întâlneşti dragostea. 

Te întrebi de multe ori dacă această timiditate reprezintă o boa- 
lă? Dacă crezi că ceea ce se întâmplă cu tine este o boală, cartea 
aceasta o să te ajute foarte puţin. Oameni care sunt de acord cu pă- 
rerea multor psihiatri că timiditatea excesivă este o boală, respectiv 
o tulburare de anxietate socială, sunt cei care vor în mod instinctiv 
să plaseze problema lor altora şi, astfel, să intre în şablonul medical 
care presupune medicamente şi alte activităţi de la care să aştepte 
„rezultate“. Ei sunt cei care mai apoi se plâng că, de fapt, au făcut tot 
ce se putea, dar „boala“ lor de anxietate este foarte severă şi astfel 
găsesc o scuză pentru lipsa lor de acţiune. În schimb, cei care cred 
că fac parte din problemă şi din rezolvarea anxietăţii sociale vor fi 
motivaţi să caute soluţii pe care să le implementeze în mod activ. 
Ei îşi vor pune întrebarea: ce trebuie făcut, ce ar putea fi schimbat? 
Dacă faci parte din această categorie, atunci poţi fi sigur că această 
carte îţi este adresată pe de-a-ntregul. Şi te va ajuta! 

La întrebarea ta legitimă, ce trebuie făcut, ce trebuie schimbat, 
eu îţi răspund cu toată certitudinea că felul în care gândeşti despre 
acele situaţii care te fac timid, jenat şi ruşinos este primul lucru ca- 
re trebuie schimbat şi primul lucru asupra căruia vom lucra împre- 
ună. Această schimbare se face prin metode care aparţin terapiei 
cognitive. 

Dacă îţi aminteşti de lanţul evenimentelor pe care l-ai descope- 
rit în capitolul trecut, atunci ştii că primul lucru care se declanşează 
atunci când eşti într-o anume situaţie socială sau anticipezi că vei fi 
este un gând sau un şir de gânduri care cuprind mintea ta, gânduri 
care îţi aduc emoţiile, comportamentele şi reacţiile corporale speci- 
fice anxietăţii sociale. 

În plan istoric, există o lungă dezbatere despre ceea ce se naște 
mai întâi în mintea unui individ atunci când este confruntat cu o 
situaţie, indiferent dacă ea este reală sau doar imaginară (se zice că 
este „intenţională“, adică în prim-planul minţii). Unii spun că pri- 
ma reacţie este emoţională și aceasta, la rândul ei, determină reacţii 
corporale, apoi gânduri evaluative şi comportamente adaptative. 
Alţii spun că ceea ce apare imediat sunt gândurile evaluative şi doar 
apoi emoţiile caracteristice. Mai nou, cercetările neuropsihologice 

au arătat că pe primul loc este o percepţie a situaţiei care generea- 
ză, la interval de câteva sute de milisecunde, o reacţie emoţională 
şi corporală, pentru ca apoi să pornească bine cunoscuta cascadă a 
evenimentelor, sentimentele care sunt legate de aceste emoţii, gân- 
durile şi comportamentele. Pusă astfel în ecuaţie, cogniţia, din care 
face parte procesul de percepţie, apare o ţintă legitimă pentru tera- 
pia ce are în vedere corectarea răspunsului emoţional şi a gânduri- 
lor evaluative negative. 

După cum am aflat în capitolul anterior, situaţiile sunt de do- 
uă feluri: 

() situaţii anticipate 

(îi) situaţii trăite în timp real, adică cele date de întâlnirea interu- 
mană imediată. 

Se poate accepta faptul că fiecăruia dintre aceste două tipuri 
de situaţii îi corespund gânduri specifice izvorâte din contextul pro- 
priu. Astfel: 

—  însituaţiile anticipate, unui individ cu anxietate socială i se vor 
activa „credinţele“ şi „expectaţiile“ (aşteptările sau predicțiile) 
negative despre el şi despre situaţia socială. Aceste credinţe şi 
aşteptări negative vor genera o anume secvenţă a gândurilor 
care îi va da certitudinea că acestea sunt logice şi adevărate. De 
exemplu, dacă el află că şeful l-a chemat în biroul său, pe de-o 
parte va avea credinţa că a fost convocat pentru a fi criticat, va 
anticipa faptul că a făcut o greşeală şi asta va atrage după sine 
evaluări negative, poate o scădere de salariu şi, de ce nu, poa- 
te va fi demis (credinţe negative faţă de situaţia socială), iar pe 
de altă parte va crede că n-o să fie în stare să se justifice, să-şi 
susţină cauza etc. (credinţe negative față de sine); 

— în cazul situaţiilor trăite în timp real, adică cele date de întâlni- 
rea interumană, mai ales în cazul situaţiilor noi, cu care subiec- 
tul nu este familiarizat, acestuia i se vor activa „gândurile nega- 
tive automate „, din teama că va fi observat şi evaluat de cei în 
faţa cărora se află. De exemplu, dacă el se află într-un grup de 
colegi care îşi spun părerea într-o chestiune, va începe imediat 

să se gândească cât de inadecvat va apărea, cât de stupid este şi 

ce impresie negativă lasă dacă îşi va spune şi el părerea; 

— individul cu anxietate socială va prezenta şi gânduri care sunt 
comune ambelor situaţii, gânduri activate de tendinţa acestu- 
ia de a se automonitoriza şi autoevalua în situaţia dată. Este 
ca şi cum subiectul s-ar divide în două părţi, una care se află 
în situaţie şi alta care-l urmăreşte ce face, ce gândeşte şi îl ju- 
decă. Această ultimă parte, care aparţine selfului individului, 
este necruțătoare, aspră, critică, gata să găsească ceva negativ, 
să cârtească şi să treacă cu vederea orice aspect pozitiv. În ce- 
le două exemple de mai sus, individul se simte în fiecare clipă 
în strânsoarea propriei observaţii şi a judecății neîndurătoare, 
fapt care-l face să nu poată fi pe de-a-ntregul în situaţie, începe 
să aibă probleme cu atenţia, concentrarea şi exprimarea verba- 
lă sau cu privitul în ochii celuilalt, este ca şi cum cineva l-ar tra- 
ge mereu de mânecă spunându-i că greşeşte, că e prost, că lasă 
o impresie deplorabilă, că ce bine era dacă nu se afla acolo... 

O să mă întrebi dacă aceste gânduri nu sunt comune tuturor 
oamenilor. Ba da, ele sunt comune tuturor oamenilor, dar în grade 
diferite. Astfel, ele pot apărea în câmpul conştiinţei, dar sunt imedi- 
at combătute, neutralizate parţial sau în totalitate; uneori sunt luate 
ca adevărate, alteori false, ca produse exclusiv mentale, fără legă- 
tură cu realitatea. În funcţie de cât de credibile sunt pentru individ, 
în funcţie de măsura în care antrenează emoţii, comportamente şi 
reacţii corporale, ele pot fi nepotrivite şi dăunătoare. 

Raportat la plasarea în timp a situaţiei, gândurile pe care le 
poate avea o persoană cu anxietate socială pot fi: 

(i) Gânduri care apar înainte de situaţie, când subiectul ştie că 
va fi confruntat în curând cu situaţia respectivă. Aşa cum am 
arătat mai înainte, conţinutul acestor gânduri este generat de 
credinţele şi aşteptările individului, de schemele cognitive cre- 
ate de acesta pe parcursul istoriei lui şi care îi determină acest 
mod de judecată. De exemplu, gânduri că nu va fi în stare să 
reuşească, că va eşua, că va greşi, că va părea incapabil, că va 
arăta ca un prost ete. Aceste gânduri conţin un verb la timpul 
viitor. 

(i) Gânduri care apar în timpul situaţiei. Acestea sunt gânduri 
automate, aproape instantanee, foarte scurte, care trec rapid 
prin câmpul conştiinţei, cu greu pot fi „prinse“ ca atare şi lasă 
în urma lor o imagine negativă a persoanei sau a rezultatului 
acţiunii sale; de aceea, ele mai sunt numite şi gânduri automa- 
te negative. De exemplu: „sunt un prost“, „sunt un fraier“, „nu 
sunt bun de nimic“, „nu pot să încep“, „nu ştiu să rezolv“ etc. 

(iii) Gânduri care apar după situaţie. Acestea sunt în general gân- 
duri circulare care retrăiesc şi reinterpretează situaţia trecu- 
tă, mai ales în aspectele ei negative, şi care fac ca subiectul să 
rămână prizonierul sentimentelor negative cu privire la re- 
zultatul întâlnirii, la capacitatea lui de a se valoriza în relaţie 
cu alţii. Acest tip de gânduri au un caracter cvasi-obsesiv şi se 
mai numesc şi „ruminaţii“, din cauza caracterului lor stărui- 
tor, provocându-i subiectului o frământare şi o preocupare de 
lung parcurs. De exemplu, o persoană care tocmai s-a întors 
de la o întâlnire de serviciu începe să se frământe în legătură 
cu felul cum a vorbit, ce impresie a lăsat şi i se pare că în mul- 
te momente a fost ridicol, a făcut greşeli nescuzabile, a părut 
incompetent, a „gafat“, şi retrăieşte aceste imagini şi emoţiile 
însoţitoare pentru mai multe zile la rând. 

După cum am văzut până acum, există mai multe tipuri de gân- 
duri caracteristice unei persoane cu anxietate socială: 

(i) credinţe negative, 

(ii) expectaţii sau aşteptări negative, 

(iii) gânduri negative automate, 

(iv) ruminaţii cu caracter negativ şi 

(v) gânduri generate de sistemul de automonitorizare şi autoeva- 
luare pe baza cărora subiectul se interpretează într-o lumină 
critică şi negativă. 

Credinţele sunt scheme cognitive create pe parcursul dezvoltă- 
rii individului, în contact cu persoane sau evenimente semnificative, 
formative. Pe baza acestora, un individ îşi organizează informaţiile 
şi le dă un sens, modalitate prin care judecă sau interpretează un 
eveniment. Ele sunt ca nişte valori în care credem, nişte postulate 
față de care nu ne putem abate prea mult fără să avem sentimentul 

de greşeală sau eşec. Prin intermediul lor ne formulăm standardele 
personale, judecăm consecinţele acţiunilor noastre şi ne privim pe 
noi înşine. Credinţele negative se activează atunci când evenimentul 
care apare este asemănător cu cele care au condus la formarea lor 
cu mult timp înainte. Astfel, dacă tatăl îi spunea mereu copilului că 
nu este harnic, acesta, mai târziu, la cea mai mică critică a şefului 
său, va avea tendinţa de a crede că gândeşte la fel ca şi tatăl său des- 
pre capacitatea lui, iar vocea tatălui şi a şefului vor fi una şi aceeaşi. 

Expectaţiile sau aşteptările negative sunt gânduri probabilis- 
tice, care în general apreciază în mod negativ şansa de a realiza un 
anumit lucru. În cazul unui individ cu anxietate socială, acesta eva- 
luează care este şansa ca cineva să-l critice sau care este şansa să 
greşească în faţa altora. Expectaţiile sunt rezultatul credințelor ne- 
gative şi fac ca subiectul cu frică socială să aprecieze că probabili- 
tatea unui rezultat negativ într-o situaţie socială este foarte mare. 

Gândurile automate negative sunt gânduri care apar foarte 
rapid în câmpul conştiinţei, în condiţiile în care subiectul se con- 
fruntă cu o situaţie care-i pune în joc statutul sau reputaţia, gân- 
duri precum „nu sunt bun“, „nu reuşesc“, „sunt ridicol“, „sunt slab“, 
„nu pot să suport“, „am greşit“ etc. Spre deosebire de credinţe sau 
expectaţii, aceste gânduri au întotdeauna verbul la prezent, deoare- 
ce ele sunt generate de o situaţie prezentă. 

După cum am văzut, gândurile ruminative sunt gânduri circula- 
re, persistente, care evaluează retrospectiv rezultatul unei activităţi 
sau interacțiuni. Gândurile ruminative negative fixează subiectul 
într-o autoanaliză critică perpetuă, care îi reîntăreşte sentimentul 
de eşec, furnizează sentimentul de jenă şi justifică comportamentul 
de evitare. Aceste ruminaţii se întorc înapoi în timp şi generează în 
mod circular autoevaluarea negativă şi emoţiile specifice. 

Alt tip de gânduri caracteristice individului cu anxietate socia- 
lă, respectiv cu timiditate, jenă şi ruşine, sunt cele generate de sis- 
temul mental de automonitorizare. Automonitorizarea sau autosu- 
pravegherea este expresia unui aparat cognitiv care ne arată mereu 
cine suntem. Datorită ei avem proprietatea gândurilor, a emoţiilor, 
a comportamentului, avem sentimentul că suntem protagoniștii 
propriilor acţiuni, gânduri şi dorinţe; datorită ei ne judecăm, ne 

admirăm, dorim să progresăm, şi chiar datorită ei ai cumpărat 
tu cartea aceasta şi o citeşti. Aceste gânduri, numite şi gândurile 
conştiinţei de sine, ne vorbesc despre propria persoană şi reprezin- 
tă nucleul cognitiv al timidităţii, jenei şi ruşinii, care împreună con- 
stituie ceea ce numim emoţii ale selfului sau emoţii autoconştiente. 
Subiectul cu anxietate socială va avea mereu o imagine negativă în 
faţa propriilor ochi, va fi atent doar la lucrurile negative care îşi au 
originea în felul lui de fi şi acţiona, le va stoca în memorie doar pe 
acestea, îşi va reaminti doar întâmplări care justifică această inter- 
pretare negativă, va înlătura şi cele mai mici evidențe care l-ar putea 
ajuta să apară într-o lumină favorabilă. 

Te rog să reţii că anxietatea socială este susţinută de cele cinci 
tipuri de gânduri despre care am vorbit şi că acestea pot apărea îna- 
inte de situaţia declanşatoare, în timpul ei şi după consumarea ei. 
Toate aceste gânduri sunt legate între ele şi se intercondiţionează 
reciproc, aşa cum se înfăţişează în Fig. nr. 2. Am putea spune că 
unele fără altele nu ar putea exista, așa că nu se poate vorbi de o te- 
rapie adresată doar unui tip de gânduri distorsionate. Ori le abor- 
dăm pe toate, ori pe niciunele dintre ele. 


Figura 3. Relaţiile dintre tipurile de gânduri caracteristice anxi- 


etăţii sociale. 
Credinţe 
negative 


Aşteptări 
negative 


Ruminaţii Gânduri negative 
negative automate 


Gânduri negative 


despre propria 

Terapia adresată gândurilor tale, adică terapia cognitivă, te 
ajută să identifici gândurile pe care le ai, să cunoşti conţinutul lor, 
condiţiile şi modul în care apar în mintea ta şi felul în care le poţi 
„confrunta“. Nu uita că aceste gânduri au o structură lingvistică şi 
a le cunoaşte înseamnă a recunoaşte cuvintele din care sunt con- 
struite şi gramatica prin care ele au sens. A le confrunta înseamnă 
a te uita atent la ele, a le lega de situaţiile în care apar, a le prinde 
vocabularul, sensul şi legătura cu frica ta socială, dar şi a găsi me- 
todele raţionale de a le înlocui cu gânduri judicioase, care vor ajuta 
să schimbi relaţia ta cu situaţiile declanşatoare şi cu imaginea din 
propriii tăi ochi. În fond, acest proces înseamnă a schimba cuvinte- 
le cu alte cuvinte, care dau un nou înţeles. Nu uita, te vei îndrepta 
întotdeauna în direcţia cuvintelor pe care le vorbeşti sau gândeşti. 

Împreună vom exersa câteva tehnici cognitive de confruntare 
cu gândurile negative automate şi apoi cu credinţele şi aşteptările 
tale negative. 

1. Prima metodă pe care o vom discuta este cea a „definirii 
termenilor“. Te rog să-ţi iei caietul de teme pentru acasă şi să-l 
deschizi la tabelele pentru fiecare situaţie care îţi generează anxie- 
tate socială. Ele sunt în ordinea descrescătoare a notei ce reflectă 
gradul de evitare. Ia primul gând din tabel, corespunzând situaţiei 
la care ai cea mai mică notă de evitare. Uită-te la coloana unde ai 
notat gândurile care îţi apar în minte atunci când eşti în asemenea 
situaţii. Aceste gânduri sunt în cea mai mare parte gânduri negative 
automate şi mai puţin expectaţii sau chiar credinţe negative. De ce- 
le mai multe ori, aceste gânduri conţin sau definesc un „calificativ“ 
pe care ţi l-ai aplicat singur: „prost“, „fraier“, „caraghios“, „ratat“, 
„incompetent“, „fricos“, „laş“. Tu iei aceste gânduri ca fiind adevă- 
rate, pentru că numai aşa se explică de ce comportamentul tău este 
în concordanţă cu ele, iar sentimentele pe care le ai susţin adevărul 
acestora. De exemplu, gândeşti că eşti incompetent şi crezi în acest 
gând. Ceea ce te face să-l crezi este convingerea ta, intuiţia ta, sen- 
timentul că este aşa. Ai putea să spui că „simţi“ acest adevăr. Nu 
ai stat niciodată în mod serios să analizezi dacă cunoşti acest ade- 
văr şi prin rațiune, adică dacă poţi să-l pui în cuvinte şi să-i dai o 

logică internă şi criterii externe. Trebuie să ştii că emoţiile te fac să 
„simţi“ adevărul, în timp ce raţiunea te face să ştii adevărul. De cele 
mai multe ori suntem tentaţi să credem în ceea ce ne spun emoţiile, 
pentru că adevărul lor este perceput mai repede, el apare primul în 
mintea noastră, sub forma intuiţiilor. Acum te rog să dai o definiţie 
a ceea ce crezi că înseamnă să fii incompetent. Dacă nu poţi să o 
formulezi, caută într-un dicţionar definiţia corectă şi vezi dacă ţi se 
aplică. Cu această ocazie poţi să afli dacă există vreo diferenţă între 
ceea ce crezi tu despre tine şi definiţia independentă. La fel, dacă 
crezi că eşti „fraier“, „ratat“, „prost“, „caraghios“, caută să găseşti 
definițiile corecte ale acestor termeni şi apoi vezi cât de departe sau 
aproape eşti de acestea. Vei avea astfel posibilitatea să faci prima 
confruntare cu gândurile tale automate şi să vezi dacă ele sunt pur- 
tătoarele adevărului. Poate ai fost prea aspru cu tine, poate ai folosit 
cuvinte nepotrivite! Fă corecţiile de rigoare şi înlocuieşte calificati- 
vul tău cu unul care pare acum mai adecvat. Scrie-l în dreptul fiecă- 
rui gând din tabel, acolo unde se potriveşte. Fă această operaţiune 
pentru toate situaţiile şi gândurile corespunzătoare pe care le ai, în 
ordinea lor din caietul de teme pentru acasă. 

A doua metodă de confruntare a gândurilor tale negative pe 
care ţi-o propun se numeşte: „gândeşte în nuanţe“. De cele mai 
multe ori, adevărul ne apare în faţa ochilor brusc. Dintr-odată parcă 
ştim despre ce este vorba. El pare absolut, adică mai presus de ori- 
ce discuţii. Pentru că acest adevăr este fabricat de mintea noastră, 
nu stăm prea des să ne gândim dacă este aşa sau nu, cât de „ade- 
vărat“ este şi cum am ajuns la el, mai ales atunci când este vorba 
despre noi înşine. Acest tip de adevăr este fabricat de mintea noas- 
tră sub formă binară, două eventualităţi opuse de tipul da sau nu, 
există sau nu există, bine sau rău, greşit sau corect. Ne aruncăm în- 
tr-o parte sau alta cu frenezie. Dar de câte ori adevărul este de acest 
tip? De cele mai multe ori, adevărul suportă o discuţie, o dezbatere 
despre cât de mult este bine sau rău, cât de mult este greşit sau co- 
rect, există sau nu există, iar atunci constatăm că, de fapt, între cei 
doi poli stau o mulţime de alte variante „cantitative“, care ar putea 
plasa adevărul pe diferite trepte, precum: „puţin“, „un pic“, „destul 

de“, „mult“, „rar“, „adeseori“, „uneori“... Astfel, dacă tu crezi că eşti 
un „perdant“, asta nu înseamnă că eşti mereu sau întotdeauna un 
perdant, ci poţi să spui că eşti doar uneori un perdant. Sau nu poţi 
spune că eşti ridicol tot timpul, ci doar uneori se întâmplă să fii ri- 
dicol, iar uneori nu eşti chiar ridicol de tot. Schema cognitivă care 
susţine această gândire binară se numeşte „gândirea în alb şi negru“ 
ori „gândirea totul sau nimic“. Am putea spune că acest tip de gân- 
dire este un mod simplificat, chiar rudimentar de a vedea lucrurile, 
pentru că nu lasă loc niciunei nuanţe — un lucru este fie 100% aşa, 
fie nu este deloc. Acest tip de „distorsiune cognitivă“ este destul de 
frecvent întâlnit la persoanele cu frică socială care se etichetează în 
diferite moduri, ca şi cum ele ar fi întotdeauna şi în totalitate aşa, 
ca şi cum ele ar fi 100% în modul în care se descriu sau cred că ar 
fi. Gândirea totul sau nimic îl face pe anxiosul social să fie legat cu 
totul de credinţa că, într-o situaţie anume, el va reacţiona de fieca- 
re dată 100% la fel, ca şi cum a fi ruşinos în faţa fetelor înseamnă 
că va fi la fel de ruşinos în faţa fiecărei fete pe care o va întâlni. Aici 
se suprapune şi un alt tip de distorsiune cognitivă, care se numeşte 
„sărirea la concluzie“, ceea ce înseamnă că dacă s-a întâmplat o da- 
tă se va întâmpla de fiecare dată. Dacă ar fi vorba despre altcineva, 
ai fi de acord să spui că există moduri de gândire greşite, dar pentru 
că este vorba despre tine, nu descoperi aceasta. Ei bine, ia şi de da- 
ta aceasta tabelele pe care le-ai făcut şi, pentru fiecare gând pe care 
l-ai notat într-o anume situaţie, evaluează cât de adevărat este, în 
procente sau în cuvinte precum „cât de des“ şi „cât de mult“ crezi 
că e adevărat. De exemplu, dacă crezi că eşti inferior şi confrunţi 
acest gând, te poţi întreba: „Bine, sunt inferior, dar în ce măsură, 
sau sunt aşa întotdeauna?“ Vei constata că te simţi inferior numai 
în proporţie de 60% sau că nu te simţi întotdeauna inferior şi nu în 
totalitate. Dezbătând cu tine însuţi, cu caietul în faţă şi scriind în 
dreptul fiecărui gând procentele sau gradul în care gândul este ade- 
vărat, îţi vei provoca mintea să furnizeze un adevăr mai nuanţat, ca- 
re să te pună într-o lumină corectă şi, de ce nu, pozitivă, umană. Nu 
crede în totalitate evaluările pe care le faci la repezeală despre tine 

însuţi, ele sunt expresia automonitorizării negative. Dar dacă stai 
calm şi le confrunţi cu luciditate, vei vedea că nu este întotdeauna 
doar alb şi negru. 

2. Metoda semantică este o altă tehnică de a-ţi confrun- 
ta cogniţiile negative ce susțin anxietatea socială. Am comentat de 
mai multe ori pe parcursul acestei cărți faptul că mintea noastră are 
structura limbajului, adică este construită din cuvinte care, puse îm- 
preună după reguli gramaticale, dau un sens, o semnificaţie ce poate 
fi înţeleasă de tine însuţi şi de alţii. Pe baza acestui lucru se produce 
comunicarea. Când avem o problemă, o punem automat în cuvinte 
şi îi dăm un sens. Am putea spune că, într-un spaţiu cultural oare- 
care, oamenii tind să pună aceeaşi problemă în cuvinte asemănă- 
toare şi astfel pot să îi dea un nume, pot să o împărtăşească între ei 
sau pot să aibă compasiune unii faţă de alţii pentru că înţeleg pro- 
blema. Tot aşa se întâmplă şi cu oamenii care prezintă frică socia- 
lă — aceştia vor avea cuvinte mai mult sau mai puţin asemănătoare 
prin care îşi descriu problemele. Astfel, dacă există suficiente argu- 
mente pentru a înţelege frica socială a unor persoane ca pe o pro- 
blemă generată de emoţionalitatea lor exagerată în situaţii sociale, 
resimţită ca timiditate, jenă sau ruşine, care se reflectă asupra felu- 
lui în care îşi evaluează prestigiul şi propria reputaţie, atunci exis- 
tă şi argumente pentru ca aceste persoane să fie mult despovărate 
dacă îşi vor schimba vocabularul tipic prin care îşi descriu proble- 
mele. Metoda semantică încurajează aceste persoane să înlocuiască 
cuvintele care descriu frica lor socială cu alte cuvinte. De exemplu, 
un individ are ruminaţii negative cu privire la rezultatul unei întâl- 
niri şi îşi spune: „Nu ar fi trebuit să fac asta, pentru că am părut un 
caraghios“ sau „Nu ar fi trebuit să spun asta, pentru că am făcut o 
gafă“. El ar putea înlocui astfel de exprimări cu „Ar fi fost bine dacă 
nu făceam asta“ sau „Ar fi bine să fiu mai atent când spun ceva.“ Aşa 
că, dragă prietene, când te uiţi retrospectiv la felul în care te-ai des- 
curcat într-o situaţie socială şi ai tendinţa de „a te pune jos“ cu di- 
ferite critici şi judecăţi negative, schimbă un pic cuvintele: în loc de 
„ar fi trebuit să...“ pune „ar fi bine să...“. Fii generos cu tine, spune-ţi 

cuvinte pozitive, încurajează-te, nu folosi fraze ori etichetări negati- 
ve, schimbă-le cu unele mai puţin aspre. Foloseşte-ţi imaginaţia şi, 
nu uita, te îndrepţi în direcţia cuvintelor pe care le foloseşti. Nu de- 
scrie situaţia prezentă, descrie situaţia viitoare în care vrei să per- 
formezi, bun şi curajos. 

3. Cea mai eficientă metodă cognitivă pare a fi cea a exami- 
nării evidenţelor. Atunci când afirmăm ceva ar trebui să avem 
criterii pe baza cărora facem respectiva afirmaţie. Uneori spunem 
despre cineva că „nu ştie ce vorbeşte“ tocmai pentru că afirmă ce- 
va fără să aducă niciun argument în sprijinul celor spuse. Aceasta 
depinde într-o oarecare măsură de procesul educaţional prin care 
oamenii învaţă importanţa legăturilor de cauzalitate, logica forma- 
lă, „vorbirea îngrijită“ şi respectul față de interlocutor. Dar oamenii 
vorbesc şi interpretează realitatea şi după scheme cognitive, care nu 
le lasă prea mare libertate. Asemenea scheme cognitive prin care lu- 
crurile sunt privite şi capătă înţeles s-au format pe parcursul dezvol- 
tării individuale, în contact cu oameni şi evenimente semnificative. 
Schemele cognitive sunt modele preformate de gândire care se acti- 
vează în anumite condiţii şi impun un filtru faţă de ceea ce se perce- 
pe, judecă şi comunică. Ele sunt cele care determină ceea ce suntem 
şi cum reacţionăm cognitiv, nelăsându-ne nicio alternativă atunci 
când sunt activate. Ceea ce spunem şi credem este doar reflectarea 
modelelor cognitive. De pildă, dacă cineva va vedea un om fericit, 
se va gândi că este normal să fie fericit dacă schema lui cognitivă, 
credinţa lui, îi spune că „este mai uşor să fii fericit dacă eşti frumos, 
bogat şi creativ“. Nu se va gândi în ce măsură este adevărată această 
credinţa şi în ce mod a ajuns să gândească astfel. O acceptă în mod 
automat, ca pe ceva deasupra oricărei discuţii. Tot aşa se întâmplă şi 
cu unele dintre credinţele tale. Faptul că în anumite situaţii sociale 
te crezi inferior altora, că ai tendinţa de a anticipa doar un rezultat 
negativ, că eşti atent numai la evenimente care ţi-ar putea ştirbi din 
reputaţie şi prestigiu, că te vezi inadecvat, subiect al glumelor răută- 
cioase, că ceilalţi îţi citesc slăbiciunile şi strădania ta de a le ascunde 
ca şi cum ai fi de sticlă, ei bine, toate acestea nu sunt decât credinţe 

preformate pe care nu le-ai examinat niciodată atent pentru că eşti 
convins de adevărul lor. Ele îţi fac viaţa amară şi totuşi nu le-ai pus 
niciodată la îndoială. De ce? Pentru că ele sunt active atât când eşti 
în situaţie, cât şi după situaţie, când analizezi ce ai făcut şi vorbit, ră- 
mânând în continuare jenat şi ruşinat, deşi nu mai eşti decât tu cu 
tine însuţi. Cum ai putea să iei suficientă distanţă faţă de schemele 
tale cognitive pentru a le putea privi critic? O să te învăţ o metodă 
prin care să-ţi confrunţi gândurile care susţin timiditatea şi frica so- 
cială. Deschide-ţi caietul la tabelele cu situaţiile sociale şi gânduri- 
le pe care ţi le provoacă. Pune toate aceste gânduri într-un tabel ca 
cel prezentat la nr. 8. Apoi, în dreptul fiecărui gând, pune pe două 
coloane evidențe, dovezi, criterii, justificări, motive care susţin gân- 
dul şi dovezi, criterii şi motive care nu susţin gândul respectiv. De 
exemplu, dacă ai avea un gând precum „Nu mă duc la întâlnire pen- 
tru că nu ştiu ce să vorbesc cu o fată“, atunci evidenţele care susțin 
acest gând ar putea fi: „Când mă întâlnesc cu o fată mă fâstâcesc, 
mă bâlbâi, mă înroşesc, nu mă uit în ochii ei şi stau mai mult tăcut“, 
iar evidențe împotriva acestui gând ar putea fi: „Chiar dacă nu a fost 
vorba de o întâlnire programată, am stat de mai multe ori de vorbă 
cu o fată, am conversat fluent şi m-am simţit bine.“ Ei bine, citeşte 
fiecare gând cu atenţie şi gândeşte-te la cum curge viaţa ta, cu bune 
şi rele, şi identifică cât mai multe evidențe care susţin gândul și pe 
cele care-l contrazic. Nu fi zgârcit sau grăbit, notează cât mai mul- 
te evidențe, adică dovezi din viaţa reală că au existat momente când 
gândul a fost susţinut de ceea ce s-a întâmplat aievea, dar există şi 
dovezi care-l contrazic. Dacă nu eşti capabil să faci acest exerciţiu 
chiar acum, lasă-ţi timp şi revino când eşti dispus să-l faci. Este ab- 
solut necesar să-l faci! Altfel vei rămâne prizonierul gândurilor tale 
prefabricate, fără să existe suficiente dovezi ca să le crezi. Să ştii că, 
din experienţa mea, nu există gând legat de anxietatea socială care să 
nu aibă şi dovezi că nu este cu totul adevărat. Problema este să nu te 
laşi cotropit de exerciţiu, să îţi aminteşti corect situaţiile petrecute, 
să fii lucid şi onest. În felul acesta, pe parcursul exerciţiului, multe 
dintre fricile şi criticile tale, din negativitatea şi izolarea ta vor apă- 
rea într-o lumină nouă. 

Tabelul 10. Examinarea dovezilor pro şi contra. 


Dovezi care susţin 
Gând că acesta este ade- 
vărat 


Dovezi care susţin că 
acesta nu este adevărat 


4. Legată de metoda anterioară este „tehnica construirii 
unui gând balansat“. Aşa cum îi spune şi numele, un gând ba- 
lansat este ceva care stă în echilibru, care nu ţine parte nimănui, 
un gând care pendulează între două extreme doar pentru a menţine 
acest echilibru. Este vorba despre echilibrul pe care-l cauţi chiar tu! 
Astfel, dacă uneşti dovezile pro şi dovezile contra unui gând oareca- 
re pe care îl acceptai fără rezerve, vei construi un gând balansat, adi- 
că un gând nou care îţi va da confort şi lumină. În exemplul anteri- 
or, cel cu individul care se gândea că nu merge la întâlnire pentru că 
nu ştie să vorbească cu o fată, s-au enumerat elemente pro: „Când 
mă întâlnesc cu o fată mă fâstâcesc, mă bâlbâi, mă înroşesc, nu mă 
uit în ochii ei şi stau mai mult tăcut“ şi altele contra: „Chiar dacă nu 
a fost vorba de o întâlnire programată, am stat de mai multe ori de 
vorbă cu o fată, am conversat fluent şi m-am simţit bine.“ Un gând 
balansat este un gând care uneşte într-o singură frază evidenţele, 
dovezile pro şi contra. În cazul nostru, acesta ar suna aşa: „Deşi cred 
că nu ar trebui să mă duc la o întâlnire cu o fată pentru că mă fâstâ- 
cesc, mă bâlbâi, mă înroşesc şi pun ochii în pământ, totuşi de multe 
ori am vorbit fluent cu fetele şi m-am simţit bine.“ Acum ia tabelul 
nr. 8, adaugă în partea dreaptă încă o coloană, ca în tabelul nr. 9 şi 
înregistrează pe fiecare rând un gând balansat, care pune laolaltă 
evidenţele în favoarea şi în defavoarea gândului corespunzător din 

prima coloană. După ce ai terminat întregul exerciţiu, în ritmul şi în 
timpul tău, cu corecturile de rigoare, priveşte în interiorul tău. S-a 
schimbat ceva, mai ai aceeaşi certitudine cu privire la gândurile ca- 
re te ţintuiau acasă, care te descriau în culori negre, care îi vedeau 
pe alţii ca judecătorii tăi? Cu această ocazie ai învăţat încă o meto- 
dă care să confrunte cu adevărat gândurile tale prefabricate. Toate 
acestea ţin şi de o anume tenacitate şi stăruinţă. Când apare un gând 
negativ, pune-l imediat sub focul evidenţelor pro şi contra şi apoi 
adaugă gândul balansat. 


Tabelul 11. Tabel cu înregistrarea gândurilor balansate. 


Gând Dovezi care Dovezi care Formularea 
susţin că susţin că unui gând 
acesta este acesta nu este balansat 
adevărat adevărat 


5. „Tehnica săgeţii orientate în jos“ este o metodă ase- 
mănătoare cu cea a reducerii la absurd. Conform acestei tehnici, 
orice adevăr poate fi „împins“ printr-un procedeu interogativ pâ- 
nă la limita credibilităţii, astfel încât el să-şi dezvăluie întreaga 
semnificaţie pentru un individ. Dacă cineva spune: 

— „Sunt bogat“, la care preopinentul îl întreabă: 

—  „Şice dacă?“, la care celălalt răspunde: 

— „Îmi pot permite orice“, după care aude următoare întrebare: 
—  „Şicedacă?, 

— „Fac ce vreau...“ 

— „Şice dacă?“ 

— „Nu depind de nimeni“ 

— „Şi ce dacă?“ 

— „Cum adică şi ce dacă, contează pentru mine...“ 

— „Şi ce dacă?“ 

Poate că în acest fel individul va vedea valoarea exactă a bogăției, 
poate va ajunge la concluzia că, în fond, este doar o deşertăciune, că 
a fi bogat nu se reflectă asupra naturii lui în niciun fel, că el rămâne 
acelaşi şi dacă este bogat, şi dacă este sărac. În cazul tău, încearcă să 
afirmi un gând legat de anxietatea ta socială, de exemplu: „Nu o să 
reuşesc“, şi trece-l prin avalanşa de „şi ce dacă“ până la ultima jus- 
tificare pe care poţi să o dai şi vezi ce iese (vezi Fig. 4). Este atât de 
importantă pentru tine afirmaţia „Nu o să reuşesc“? Te atinge atât 
de tare cum ai crezut? A nu reuşi înseamnă sfârşitul vieţii? 


Figura 4. Tehnica „săgeţii în jos“ (exemplu). 


Nu o să reuşesc 
Şi ce dacă? 
Oamenii o să râdă de mine. 
Şi ce dacă? 


O să pierd stima lor. 


Şi ce dacă? Y 
Nu o să se mai uite nimeni la mine. 
Şi ce dacă? 4 
O să mă simt rău. 
Şi ce dacă? y 


Cu această ocazie vei vedea dacă tot ce credeai este într-ade- 
văr important, te atinge sau contează cu adevărat. De eşti atât de 
„perfecţionist“, de ce crezi că nu trebuie să faci nicio greşeală, de ce 
trebuie să arăţi atât de bine, de ce crezi că trebuie să te placă toată 
lumea? De ce crezi că timiditatea, jena sau ruşinea sunt sfârşitul lu- 
mii? De ce crezi că altora le pasă de emoţiile tale? De ce crezi că oa- 
menii se uită la tine şi te evaluează? De ce te priveşti prin ochii lor? 

Aceste tehnici de confruntare a gândurilor tale negative nu sunt 
doar un exerciţiu de făcut o singură dată. Ele trebuie să intre în ritu- 
alul tău cognitiv prin care îţi gestionezi credinţele, astfel încât aces- 
tea să fie cât mai adaptate la realitate şi la nevoile tale. Aceasta în- 
seamnă se le exersezi mereu, să le utilizezi de fiecare dată când îţi 
apare un gând care ţi se adresează şi începe cu „nu“, „n-ar trebui“, 
„niciodată“ sau „întotdeauna“, ori când selful tău devine prea critic 
şi asupritor. 


7. Cum să confrunt emoțiile 
pe care le am 


7.1. CÂTEVA CONSIDERAŢII 
NEUROŞTIINŢIFICE DESPRE 
MINTE ŞI EMOŢII 


Voi începe cu o mică introducere despre cercetările de neuro- 
biologie care au influenţat modul în care privim astăzi relaţia din- 
tre creier, minte şi corp pentru a avea un răspuns satisfăcător la în- 
trebarea legitimă: Ce este mintea noastră? Este mintea produsul 
activităţii creierului sau e ceva diferit? Iar dacă da, poate fi schim- 
bată mintea noastră prin psihoterapie? 

Sunt aproape sigur că, de-a lungul istoriei tale de anxietate so- 
cială, te-ai întrebat dacă nu cumva este ceva rău în creierul tău şi da- 
că lucrul acesta s-ar putea rezolva cu un tratament medical. Ba mai 
mult, cred că au existat voci care te-au încurajat să te duci la medic, 
„să te cauţi“ pentru a găsi un tratament medicamentos. Vreau să te 
întreb dacă în acele ocazii te-ai gândit unde este localizată proble- 
ma, în creier sau în mintea ta? 

Pentru oricare dintre noi, mintea apare ca ceva foarte complex 
şi foarte diferit de corp şi de felul în care funcţionează el. Mintea, 
ca proprietate a fiinţei noastre ce strânge laolaltă facultăţi care îi 
sunt specifice, precum conştiinţa, percepţia, memoria, judecata, 
emoţiile, sentimentele şi voinţa, apare ca fiind altceva decât cor- 
pul, ca având o natură nematerială, iar funcţionarea ei pare a nu 

asculta de aceleaşi legi ca cele ale organismului. Dacă organismul 
are o natură materială indiscutabilă, adică poate fi „văzut la micro- 
scop“ sau testat cu alte metode obiective, mintea nu poate fi văzută 
la microscop şi nici cu alte metode „fizice“. Cu toate acestea, studi- 
ile de neurobiologie au demonstrat indubitabil că activităţii minţii 
îi corespunde o activitate a creierului, unui eveniment mental co- 
respunzându-i un eveniment cerebral. Orice om înţelege faptul că 
afecţiuni ale creierului conduc la modificări ale activităţii mentale 
sau că administrarea de substanţe chimice, medicamente ori extrac- 
te din plante cu acţiune asupra creierului conduce la modificări ale 
stării mentale. În acest sens, acţiunea alcoolului, drogurilor şi a me- 
dicamentelor psihotrope este lămuritoare pentru această problemă. 

Cu toate acestea, ceea ce se întâmplă cu mintea atunci când se 
petrece ceva în creier este doar echivalent, dar nu e acelaşi lucru. Un 
proces biologic se transformă într-un fapt subiectiv, pe care îl perce- 
pem a fi al nostru pentru că îl simţim şi trăim. Aceasta se datorează 
faptului că mintea percepe şi interpretează simbolic lumea materi- 
ală. Am putea spune că ea nu percepe fotografic lucrurile din lumea 
materială, ci le dă „o imagine mentală“ la care ataşează semnificaţii 
specifice, pe baza cărora le stochează în memorie, le compară une- 
le cu altele, le judecă, le sortează, transformându-le în evenimente 
mentale. 

Astfel, în viaţa de toate zilele noi adoptăm două poziţii: când 
vrem să ne vedem mintea, ne întoarcem cu faţa spre înlăuntrul nos- 
tru, deoarece ne este clar că gândurile noastre sunt produsul minţii, 
le putem prinde, denumi, înţelege, schimba, ceea ce ne dă sentimen- 
tul că suntem proprietarul minţii noastre, iar când vrem să ne vedem 
corpul, ne întoarcem spre exterior şi vedem trupul şi părţile lui con- 
stitutive. Cu toate acestea, mintea este o expresie a corpului nostru! 

Cu câteva secole înainte, marele filozof francez Descartes con- 
sidera că mintea şi creierul sunt două „substanţe“ diferite, concepţie 
care s-a numit „dualism“. Acest dualism persistă şi astăzi în „psi- 
hologia populară“ sau în diferite discuţii filozofice, dar este din ce 
în ce mai evident pentru oricine faptul că mintea nu poate exista în 
afara existenţei creierului. Cu toate că şi eu sunt convins de originea 

„materială“ a minţii noastre, folosesc termenul de minte, aşa cum 
ai văzut până acum, ca pe ceva care ar fi diferit de creier. O astfel de 
abordare permite să ne adresam „facultăţilor mintale“, adică lucru- 
rilor pe care le face mintea. 

Dar ce este creierul? Este un organ ca oricare altul al corpu- 
lui nostru, care e format din celule speciale ce se numesc neuroni. 
Aceşti neuroni au două prelungiri prin care intră în contact unii cu 
alţii sau cu celulele altor organe ale corpului. O prelungire este lun- 
gă şi se numeşte axon, iar cealaltă este mai scurtă, de formă arbores- 
centă, şi se numeşte dendrită. Această formă permite ca un neuron 
să se poată conecta la mai mulţi alţi neuroni. Legăturile dintre neu- 
roni se numesc sinapse. În creierul omului există câteva miliarde de 
neuroni şi câteva trilioane de legături între neuroni. Legăturile din- 
tre neuroni constituie rețeaua neuronală, care trebuie privită ca fi- 
ind altceva decât neuronii înşişi, deoarece în această reţea se găseşte 
originea minţii! Prin sinapse şi deci prin această reţea neuronală un 
semnal este transmis altor neuroni sau altor organe şi formaţiuni 
ale corpului. Tot prin aceste sinapse, informaţiile de la corp ajung 
la creier. Neurobiologia a reuşit să lege prin argumentele cercetării 
ştiinţifice mintea de creier, făcând din sediul, originea, prezenţa şi 
funcţionarea ei expresia activităţii neuronilor cerebrali şi a felului 
în care sunt legaţi aceştia în reţeaua neuronală. Iată de ce reţeaua 
neuronală reprezintă din punct de vederea funcţional altceva decât 
prezenţa propriu-zisă a neuronilor. 

De ce este nevoie de creier? În mare, toate vieţuitoarele au în- 
scrise în codul lor genetic acelaşi destin: să supravieţuiască pentru 
a se reproduce, astfel încât specia să nu dispară. Pentru a împlini 
acest destin, fiecare vieţuitoare se deplasează, se hrăneşte, se apără 
şi se înmulţeşte. Creierul reglează toate aceste funcţii, astfel încât 
ceea ce se petrece în interiorul organismului este coordonat cu ceea 
ce se petrece în exteriorul lui. Cu cât organismul este mai mare şi 
mai complex, cu atât creierul este mai mare, respectiv conţine mai 
mulţi neuroni şi reţeaua neuronală este mai largă. Astfel, se ajunge 
de la creierul unei insecte, care conţine doar câţiva neuroni, la cre- 
ierul omului, care conţine câteva miliarde de neuroni. Dar insecta 

are minte? Cât de complex trebuie să fie un creier pentru a apărea 
mintea sau numai omul are minte? La aceste întrebări suntem din 
ce în ce mai aproape de un răspuns satisfăcător. În cele de mai jos 
voi încerca să dau un răspuns simplu la întrebarea: ce condiţii tre- 
buie să îndeplinească creierul pentru a apărea mintea? 

Trebuie să ştim că viaţa este posibilă într-un corp atunci când 
nenumărate condiţii complexe sunt împlinite şi reglate fin. Printre 
acestea amintim: conţinutul de oxigen şi bioxid de carbon al sânge- 
lui, temperatura corpului, concentraţia în ioni a sângelui, echilibrul 
între acizi şi baze (pH-ul) şi multe altele. Totalitatea acestor condiţii 
ale mediului intern al organismului care face ca viaţa să existe se 
numeşte generic homeostazie. Contactul cu mediul extern tinde să 
modifice parametrii homeostaziei, dar mecanismele sale de control, 
conduse de către creier, fac ca aceştia să rămână în limitele compati- 
bile cu viaţa. Prin terminaţiile neuronale răspândite prin tot corpul, 
creierul ia notă în fiecare moment de modificările mediului intern şi 
astfel poate menţine homeostazia care garantează viaţa şi bunăsta- 
rea organismului. Cu cât organismul este mai performant, mai com- 
plex, mai voluminos, cu atât mecanismele de reglare ale homeosta- 
ziei sunt mai complexe şi rolul creierului mai mare. Neuronii asigură 
legătura dintre diferite organe şi sisteme ale organismului, făcân- 
du-le să lucreze împreună. Se poate spune că neuronii există în be- 
neficiul celulelor organismului. Ei sunt conectaţi la toate regiunile 
organismului şi astfel reţeaua neuronală a creierului conţine harta 
sau imaginea neuronală a acestuia. Această imagine mimează alcă- 
tuirea organismului în care există, deoarece relaţiile ce se stabilesc 
între neuroni depind de relaţiile care există între părțile componen- 
te ale organismului. 

La creier ajung şi alte informaţii, cele de la corp, ca structură de 
rezistenţă a organismului, adică de la mușchi, tendoane, articulaţii, 
piele. Şi în acest caz, creierul are o hartă complexă a corpului, o ima- 
gine a poziţiei şi mişcării corpului. Aceasta este mereu actualizată 
pe baza informaţiilor din corp, pentru că el cartografiază tot ce se 
întâmplă cu corpul şi ce este în jurul său. Această imagine dinami- 
că este cea de-a doua hartă construită de reţeaua neuronală, harta 

schemei corporale, a poziţiei şi mişcării corpului. Pe această bază 
creierul ştie în orice moment care este situaţia corpului în spaţiu şi 
face toate ajustările pentru asigurarea posturii, echilibrului şi de- 
plasării. 

Cea de-a treia imagine creată de creier este cea a lumii exteri- 
oare, cea care se realizează prin integrarea informaţiilor venite de la 
organele de simţ. În această imagine se adună informaţiile culese de 
auz, văz, pipăit, miros şi gust, iar această imagine este corespunză- 
toare atât lumii externe fizice, cât şi lumii externe sociale. 

Creierul cartografiază tot ce se întâmplă înlăuntrul şi în afa- 
ra sa, iar consecinţa acestor imagini perpetue, în continuă mişcare, 
este mintea. Mintea nu poate exista fără aceste imagini pe care le 
formează creierul, ele sunt motivul primar pentru care există min- 
te. Corpul este primul subiect la minţii, el este subiectul natural şi 
primordial al minţii. În minte sunt stocate toate imaginile pe baza 
cărora organismul ia deciziile de deplasare, apărare, evitare, hră- 
nire şi căutare a unui partener pentru reproducere. Pentru a putea 
gestiona aceste imagini în mod rapid şi creator, creierul le ataşează 
un simbol în funcţie de valoarea lor pentru individ şi astfel apare o 
„gramatică“ a funcţionării imaginilor mentale. 

Un prim nivel de simbolizare a imaginilor mentale corporale 
este de-a le da o valoare emoţională, ceea ce înseamnă că anumitor 
modificări corporale externe şi/sau interne le corespunde o emoție, 
o imagine mentală emoţională. Emoţiile sunt acţiuni programate 
ale corpului, organelor interne şi ale feţei, acompaniate de cogniţii 
specifice şi generate de stimuli specifici. Dacă voi vedea un tigru, mi 
se va opri pe moment respiraţia, pulsul se va accelera, muşchii mi 
se vor încorda, voi simţi o mare spaimă şi o voi lua la fugă, deoare- 
ce aceste modificări corporale generează emoția de frică. Dacă sunt 
într-un grup şi fac o gafă, mi se va înroşi faţa, voi lăsa capul şi privi- 
rea în jos, mă voi fâstâci, pulsul mi se va accelera şi voi simţi emoția 
de jenă pentru o perioadă. Astfel se poate spune că emoţiile sunt 
întotdeauna corporale şi/sau sociale, deoarece factorii declanşatori 
şi expresiile lor sunt atât corporale, cât şi sociale. O altă calitate a 

lor este aceea că sunt universale, adică sunt prezente la toţi oamenii 
aproape la fel, indiferent de cultura în care trăiesc. 

Un nivel superior este de a ataşa imaginilor corporale un sen- 
timent. Un sentiment reprezintă percepţia mentală a ceea ce se 
modifică în mintea noastră în timpul unei emoţii şi compararea ei 
cu experienţe anterioare, în vederea etichetării şi clasificării sale. 
Sentimentele sunt personale şi biografice, deoarece fiecare indi- 
vid are un set distinct de experienţe anterioare, propria biografie 
pe baza căreia va interpreta şi cataloga experienţele sale senzoria- 
le. Astfel, sentimentele sunt generate de percepţia şi interpretarea 
experienţei emoţionale, ele nu sunt altceva decât consecinţa per- 
ceptuală a emoţiilor. De exemplu, poţi vedea un tigru care îţi dă fi- 
ori de frică, dar ai şi sentimentul pericolului, din cauza faptului că 
vezi sau ştii că acest animal este un mare prădător. La fel, nu poţi 
spune că te-ai îndrăgostit dacă în prealabil nu ai trăit o emoție când 
ai văzut-o prima oară pe cea de care ulterior te-ai îndrăgostit. Nu 
poţi să ai vreun sentiment dacă nu ai trăit în prealabil emoția co- 
respunzătoare! 

La om, aceste imagini cerebrale sunt înalt simbolizate sub for- 
mă de cuvinte şi astfel ele intră în logica gândirii, adică sunt analiza- 
te, comparate, evocate, interpretate. Cuvintele sunt o versiune sim- 
bolică a imaginilor primordiale culese de terminaţiile nervoase şi 
transmise la diversele etaje ale construcţiei cerebrale. Odată câştigat 
limbajul, atât emoţiile, cât şi sentimentele capătă dimensiuni noi. 
Astfel, sentimentul devine o stare emoţională trăită sau evocată în 
cuvinte. În timp ce emoția este percepută corporal, sentimentul este 
trăit verbal. Emoţia nu este învățată, pe când sentimentul este auto- 
biografic şi narativ. Pentru a distinge mai bine emoţiile de sentimen- 
te, poţi să-ţi închipui că un nou-născut are emoţii, deoarece creierul 
său poate construi imagini mentale ale modificărilor corporale, dar 
nu are sentimente, pentru că nu are încă nici cuvinte şi nici biogra- 
fie. Când va dezvolta limbajul, copilul va începe să aibă sentimente, 
îşi va iubi mama care-l hrăneşte şi îi dă sentimentul de siguranţă. 

Mintea reprezintă procesul continuu de formare a acestor ima- 
gini şi de prelucrare a lor în termeni emoţionali şi cognitivi. Ceea ce 

este perceput în timp real va fi comparat instantaneu cu ceea ce a 
fost stocat în trecut sau va fi proiectat în viitor sub formă de antici- 
pare, tot procesul având o logică internă ce stă la baza deciziei de a 
acţiona. Acest proces reprezintă logica minţii. 

Aceste imagini din exteriorul şi interiorul organismului sunt 
filtrate în funcţie de valoarea lor pentru individ, ţin mintea trează 
şi dau individului sentimentul că există, că ceea ce simte este tră- 
it de el şi nu de altcineva. Lumea externă ajunge în mintea noastră 
prin intermediul corpului, pentru că toate simţurile sunt plasate şi 
integrate în structura corpului. Imaginea corpului şi a lumii duce 
la formarea conştiinţei şi a selfului. Imaginea corpului „meu“ duce 
la crearea sentimentului conştient de a fi protagonist, iar senzaţia 
existenţei corpului meu duce la construirea subiectivităţii, ca sen- 
timent propriu de existenţă, de fiinţare. Transformarea imaginilor 
corpului şi a contactului cu exteriorul aduce minţii conştiinţă, adică 
sentimentul că ele sunt simţite şi trăite. 

Fiecare dintre noi poate spune că este conştient de sine însuși şi 
de ambianța din afara lui. Astfel conştiinţa apare ca abilitatea unei 
persoane de a constata că este proprietarul minţii sale, că este pro- 
tagonistul propriei existenţe şi că are un „self“ ce observă şi inspec- 
tează viaţa din interiorul şi din afara lui. Pentru mine conştiinţa nu 
înseamnă numai să fiu treaz. Înseamnă şi faptul că ceea ce se pe- 
trece în mintea mea este conectat la mine, că eu sunt proprietarul 
minţii mele şi că simt aceasta, simt că exist. Conştiinţa este calitatea 
minţii de a percepe propria existenţă, de a percepe propriile stări 
mentale şi relaţiile dintre proprietarul minţii şi ambianţă, stări pe ca- 
re le trăieşte ca fiind ale sale proprii. Mintea simte propriile ei stări! 
Conştiinţa organizează conţinutul mental, îi dă o structură logică şi 
lingvistică, o structură simbolică şi de înţeles, adică comunicabilă. 

Astfel, pentru ca mintea să existe cu adevărat, nu este suficient 
să am emoţii şi sentimente, trebuie să existe şi conştiinţă, şi self. De 
ce self, de ce trebuie să existe acest „observator“ al vieţii mele in- 
terne, a ceea ce fac, simt şi gândesc? Eu cred că o minte conştientă 
există doar atunci când proceselor mentale de bază li se adaugă un 

self, pentru că mintea fără self nu este conştientă în sens propriu, 
adică nu poate afla că există cu mine şi pentru mine. Având un self, 
conştiinţa nu însemnă numai imaginile pe care le creează mintea pe 
baza informaţiilor din corp şi mediu, ci şi experienţa, trăirea. Astfel 
mintea se organizează nu numai pe baza influențelor existenţei fizi- 
ce, ci şi pe baza cunoaşterii că aceste imagini există în mine şi sunt 
ale mele. Mintea poate fi inconștientă atunci când nu are această din 
urmă calitate, iar conştientă este datorită selfului. 

Pe lângă faptul că selful îi dă individului sentimentul că este 
protagonistul minţii lui, acţionează şi ca martor sau observator al 
minţii sale şi astfel recunoaşte faptul că există, iar aceasta se reali- 
zează numai după ce limbajul se dezvoltă atât cât să poată pune în 
cuvinte faptul că mintea lui există. Noţiunile de martor şi de prota- 
gonist nu sunt numai metafore, ci exprimă rolurile pe care le joacă 
selful şi ne ajută să înţelegem cum funcţionează procesele mentale. 
O minte în care selful nu este martor al ei este tot o minte, dar nu 
are stăpân. Astfel, datorită faptului că selful este singurul mijloc na- 
tural de a cunoaşte mintea, noi suntem dependenţi de prezenţa sel- 
fului. Este extrem de dificil să ne imaginăm natura proceselor men- 
tale independent de self. 

Deşi vorbim despre self ca de un lucru, ca de ceva existent în 
afara minţii noastre, el este un proces mental, iar acest proces este 
prezent ori de câte ori suntem conştienţi. În afara rolului lui de a ne 
da sentimentul de protagonist şi de observator, el ne dă şi credinţa 
de „cunoscător“ şi „proprietar“, deoarece ne face să percepem trăi- 
rea, să cunoaştem experienţa ca fiind personală, secretă, ce nu poate 
fi cunoscută de alţii din afară. 

Ca şi mintea, selful se construieşte pe baza semnalelor venite 
de la corp. El apare odată cu primele emoţii şi sentimente primordi- 
ale, care sunt trăite ca o expresie a experienţei directe a individului 
fiinţând în propriul corp, deşi ele sunt nonverbale şi concentrate la 
nimic altceva decât la experienţa pură. Conştiinţa vine atunci când 
în minte apare selful. Mai departe, selful începe să vadă individul ca 


ye 


pe un obiect, el începe să „cunoască“ corpul în relație cu exteriorul şi 

să asambleze imaginile prezente ale corpului şi minţii cu cele trecu- 
te. Selful vorbeşte „despre mine“ şi înarmează mintea cu subiectivi- 
tate. Ultima etapă a dezvoltării selfului este dată de apariţia „selfului 
autobiografic“, când selful devine „curatorul“ trecutului şi viitorului 
corpului şi minţii individului, atât din punct de vedere biologic, fi- 
zic, cât şi social şi cultural. 

De-a lungul acestei expuneri am vrut să-ţi prezint argumente 
că mintea există şi că ea este produsul reţelei neuronale a creieru- 
lui care construieşte imagini ale corpului nostru şi lumii exterioa- 
re. Rolul ei este să ţină toate lucrurile în echilibru, adică să menţină 
„homeostazia“ internă şi cea externă, socială şi culturală, şi astfel 
organismul să supravieţuiască. Cu toate acestea, creierul şi mintea 
sunt două lucruri de care este bine să se vorbească separat. Unii oa- 
meni de ştiinţă cu vocaţie literară spun că mintea reprezintă pentru 
cei care o caută ceea ce reprezintă cerul pentru astronomi. Cu cât 
te apropii mai mult, cu atât constaţi că este mai departe! Totuşi, şi 
când vorbim serios, şi când glumim, noi ne folosim mintea... 

Atunci când descoperim ceva sau când vrem să indicăm ceva, 
noi îi dăm un nume, care este de fapt un cuvânt. Existenţa acestui 
cuvânt creează apoi probleme în ştiinţă, pentru că el aduce după si- 
ne definiţii, reguli care apoi sunt luate ca ceva ce trebuie cercetat, 
ceva ce trebuie găsit. Când denumim un lucru cu un cuvânt, acel 
cuvânt face ca de lucrul respectiv să se ataşeze alte cuvinte, care se 
subsumează înţelesului acelui cuvânt sau care împărtăşesc sensurile 
acelui cuvânt şi astfel se asistă la un fel de contaminare semantică şi 
ontologică. Aşa s-a întâmplat şi cu cuvântul „minte“. Pornind de la 
minte, creierul nu va putea fi găsit uşor, la fel ca în cazul în care por- 
nim de la creier în căutarea minţii. Este ceea ce l-a făcut pe Michael 
Levin, un filozof contemporan, să spună că există o „prăpastie ex- 
plicativă“ între felul în care pot fi înţelese subiectivitatea şi materia, 
respectiv mintea şi creierul. Se pune întrebarea cum poate fi cunos- 
cut creierul independent de mintea noastră, dacă ea este produsul 
creierului, şi cum poate fi cunoscută mintea independent de creier, 
dacă ea este produsul lui. Deci din punct de vedere epistemologic, 

ele vor rămâne de-a pururi diferite, fiecare dintre ele putând fi cu- 
noscute doar prin legile proprii. 

În cartea de faţă vom vorbi mereu despre minte şi despre self. 
În felul acesta vei înţelege că oricât de mult te-ai strădui să asimilezi 
tehnici, cât de mult le vei repeta şi automatiza, ele nu vor fi eficiente 
atâta timp cât nu vei accepta că ele se adresează minţii tale. Tu, ca 
observator şi protagonist al minţii tale, le vei aplica şi totodată vei 
asista la efectul lor. În cartea aceasta eşti încurajat să iei mintea ta 
ca obiect şi să o supui rigorilor tale. 

Dacă acceptăm că mintea este creaţia corpului şi mediului din 
jurul său, atunci putem gândi că, modificând ceea ce se petrece cu 
corpul şi mediul din jur, vom putea obţine modificări ale imaginilor 
din mintea noastră. De exemplu, dacă vom încerca să menţinem sub 
control reacţiile corporale, vom modifica emoţiile corespunzătoare 
lor. Cu alte cuvinte, imaginile pe care corpul şi mediul le creează în 
creierul nostru ar putea fi modificate prin schimbarea informaţiilor 
care vin de la corp şi mediul înconjurător. Faptul că imaginile men- 
tale pot fi modificate se bazează pe proprietatea creierului numită 
„neuroplasticitate“. Aceasta este proprietatea creierului de a forma 
noi imagini mentale atunci când ceea ce le susţine pe cele vechi se 
modifică. Astfel, dacă vom modifica ceva la periferie, se va produ- 
ce o modificare corespunzătoare şi la centru, iar dacă vom modifi- 
ca ceva la centru, se va modifica şi valoarea informaţiei corespun- 
zătoare de la periferie. În concluzie, dacă modificăm ceva în reacţia 
corporală sau reacţia comportamentală, putem spera că se va mo- 
difica ceva şi în starea emoţională şi cognitivă, iar dacă reuşim să 
tolerăm reactivitatea emoţională, vom face ca răsunetul corporal să 
scadă în amplitudine. Neuroplasticitatea, adică versatilitatea ima- 
ginilor mentale, este suportul teoretic care stă la baza următoarelor 
secţiuni din această carte: terapia emoţională, terapia comporta- 
mentală şi terapia corporală a anxietăţii sociale. Iată de ce e bine că 
ai avut răbdarea de a citi această introducere teoretică. 


133 


7.2. EMOŢIILE SUNT LA RĂDĂCINA 
PROBLEMELOR PE CARE LE AI 


Cred că eşti deja convins că problema pe care o ai este dată, în 
cea mai mare parte, de emoţiile pe care ţi le generează spaţiul soci- 
al, atunci când trebuie să interacţionezi cu alţii. Aceste emoţii sunt 
jena, ruşinea şi timiditatea. Cât de des ai trăit sentimentul de jenă 
şi ruşine când te-ai aflat într-un grup şi a trebuit să vorbeşti, când a 
trebuit să faci ceva în faţa altora, când ai vrut să vorbeşti cu o per- 
soană de sex opus, să ceri ceva la un ghişeu sau să apari în faţa unui 
şef? Au fost probabil o multitudine de situaţii care te-au făcut să-ţi 
fie jenă de cum te-ai prezentat şi au fost tot atâtea situaţii pe care 
ai încercat să le eviţi, în speranţa că astfel te pui la adăpost de sen- 
timentul de ruşine. Acestea sunt stări emoţionale pe care le trăieşti 
de ani de zile şi care interacționează constant cu comportamentul 
şi cu imaginea ta socială. Ai pierdut atât de mult din cauza aceasta! 
Uneori te predai, ca şi când nu i-ar mai păsa, încerci să te accepţi 
aşa cum eşti şi să navighezi astfel prin viaţă, dar sunt şi momente 
când te răzvrăteşti, când te simţi rănit, alteori vinovat, şi de cele mai 
multe ori porţi toate aceste probleme ca pe o dizabilitate pe care vrei 
să o ascunzi, ca nu cumva lumea să te arate cu degetul. Dar cum să 
ascunzi aşa ceva când emoţiile tale sunt legate de modificări corpo- 
rale evidente? Este atât de vizibil faptul că nu te poţi uita în ochii 
altora, că te înroşeşti la faţă, iar când vrei să ascunzi asta roşeşti şi 
mai tare, toată lumea îţi vede faţa care te trădează atât de mult, vo- 
cea care ţi se schimbă, devenind guturală şi ezitantă, cuvintele ca- 
re ies atât de greu, de parcă nu-ţi mai aparţin, corpul care parcă se 
face mai mic şi mai rigid, capul care încearcă să se ascundă între 
umeri, în timp ce tu doreşti mai bine să te înghită pământul decât 
să fii văzut aşa. Nu mai spun cât de tare îţi bate inima, o simţi de 
parcă ar fi în gât, respiraţia este rapidă, îţi transpiră fruntea şi mâi- 
nile, tremuri, ai fiori reci pe piele, bolboroseli în burtă și îţi vine să 
te duci la toaletă. Ai vrea să ascunzi toate aceste emoţii, dar modifi- 
cările corpului sunt mai greu de ascuns decât gândurile tale. Acum, 
când îţi aminteşti de toate acestea, îţi dai seama că trăirea corporală 

a emoţiilor de jenă şi ruşine este ceea ce te răpune mai mult decât 
gândurile pe care le ai concomitent. 

Cu timiditatea este puţin diferit, parcă este mai puţin o emoție 
şi mai mult ceva care vine chiar din miezul personalităţii tale. Este 
un lucru care te însoţeşte permanent, este un fundal ce te face să 
anticipezi faptul că te vei simţi jenat şi ruşinat oriunde vei fi sub 
privirea şi evaluarea altora. Din cauza timidităţii îţi imaginezi şi ca- 
taloghezi situaţiile sociale în funcţie de criteriile tale şi, astfel, pari 
pregătit să te salvezi de ridicol sau neputinţă. Timiditatea este şi ea 
o emoție, pe care o simţi corporal atât când îţi imaginezi o situaţie 
sau când îţi faci un plan, cât şi când eşti cu adevărat într-o situaţie 
de interacţiune socială dintre cele care te pun în inferioritate. În 
mare, trăieşti corporal timiditatea, la fel ca jena sau ruşinea, numai 
că aceasta nu te mai ia prin surprindere. Eşti pregătit să simţi toate 
acestea în corp când te duci la o întâlnire, când stai de vorbă cu şefi, 
când trebuie să participi la o întrunire şi să iei cuvântul. Şi mai e ce- 
va, în viaţa de toate zilele foloseşti aceste trei cuvinte, jenă, ruşine şi 
timiditate, ca sinonime, unul în locul altuia, în funcţie de cum îţi vin 
atunci când te destăinui unui prieten bun sau vorbeşti cu tine însuţi. 

Îţi aduci aminte de George, una dintre persoanele cu anxietate 
socială despre care am discutat? Îţi dai seama cât de greu îi era să su- 
porte frica de a nu greşi când spunea ceva într-un grup, de a nu râde 
nimeni de el, de a nu roşi şi mai ales dea nu i se citi gândurile des- 
pre nesiguranța şi lipsa de încredere? Sau de Monica, cea care pre- 
fera să evite aproape orice situaţie socială, doar ca să-şi salveze ima- 
ginea, punându-se singură în afara vieţii de zi cu zi? Ţi-l aminteşti 
pe Victor, studentul care prefera să stea toată ziua în camera de că- 
min, decât să dea ochii cu colegii sau profesorii, terifiat că ar putea 
greşi, că ar putea pierde reputaţia care şi-o câştigase în liceu? Dar de 
Barbara, care a acceptat să fie promovată într-o funcţie căreia îi făcea 
față cu greu, doar ca să aibă un birou separat şi să nu mai fie nevoi- 
tă să stea sub ochii altora, pe care îi considera iscoditori şi critici? O 
mai ţii minte şi pe Mirela, căreia îi era frică să nu pară proastă şi ast- 
fel nu putea să contrazică pe cineva sau să spună nu, ori pe Daniel, 
care prefera să stea în camera lui nefăcând mare lucru, evitând să se 

întâlnească cu tineri de vârsta lui? Toţi aceştia duceau o existenţă in- 
confortabilă, dată de emoţiile lor dureroase legate de prezenţa altora, 
care i-ar putea vedea într-o lumină negativă, critică, dezavantajoasă, 
aşa încât să existe riscul de a fi respinşi, minimalizaţi, ridiculizaţi. 

Cred că îţi dai seama că problemele tale date de aşa-zisa anxi- 
etate socială sunt mai mult de natură emoţională, decât de legătura 
lor cu gândurile pe care le ai. Ei bine, ca orice emoție, jena, ruşinea 
şi timiditatea au nevoie de un stimul emoţional competent, adică de 
o situaţie care să genereze modificări caracteristice în corp, pe care 
le cunoşti şi pe care le trăieşti ca emoție. Fiecare le are pe ale sale, 
dar, în mare, aceste situaţii sunt cam aceleaşi pentru persoanele ca- 
re sunt timide. Emoţia, aşa cum am vorbit în paragraful de neuro- 
biologie, este trăirea mentală a modificărilor corporale, pentru ca 
mai apoi să apară sentimentul emoţional, ca expresie a percepţiei 
dinamice a acestor modificări corporale şi a gândurilor însoţitoare, 
care încearcă să le găsească o explicaţie cauzală şi o semnificaţie 
pentru renumele şi reputaţia ta. Aşa cum am vorbit anterior, senti- 
mentele acestea vin din calitatea selfului de a privi mintea şi corpul 
ca „obiect“, din faptul că el este atât martor al acestor modificări, cât 
şi protagonistul care le trăieşte. 


7.3. CÂTE CEVA DESPRE REGLAREA 
EMOȚIONALĂ 


O întrebare care apare spontan după atâtea consideraţii teore- 
tice ar fi: „Ce aş putea face ca să am mai puţine emoţii, mai puţine 
reacţii corporale care mă fac să fiu anxios din punct de vedere so- 
cial? Este cineva capabil să le controleze, şi cum? Eu am încercat 
mereu, dar fără niciun rezultat. Din contră, cu cât mă gândesc mai 
mult la ele, cu atât le simt mai tare! Mie mi-e greu să le controlez.“ 

Se spune că una dintre cele mai mari provocări ale vieţii noas- 
tre este capacitatea de a ne controla emoţiile. Această capacitate 
este dată de abilitatea noastră de a înţelege şi echilibra propriile 
emoţii. Mai există un concept, cel de inteligență emoţională, care 

este capacitatea noastră de a ne percepe emoţiile, de a fi atent la ele, 
de a le memora, analiza şi de a lua decizii în funcţie de ele. 

Reglarea emoţională este un proces complex care cuprinde 
mai multe componente: a fi conştient de emoţiile trăite, a fi atent 
la evoluţia acestor emoţii, a le înţelege şi denumi, a le sorta şi cate- 
gorisi, a le dirija sau modifica, astfel încât individul să poată atinge 
scopul acţiunilor pe care le desfăşoară. O definiţie unanim acceptată 
spune că reglarea emoţională este procesul prin care factori din inte- 
riorul organismului sau din afara lui fac ca reacţia emoţională să fie 
redirecţionată, controlată, modulată şi modificată pentru a permi- 
te individului să funcţioneze adaptativ în situaţii emoţionale. Acest 
proces este în mare parte determinat genetic şi în mai mică măsu- 
ră învăţat în primii ani de viaţă. Prin acest proces, un individ poa- 
te diminua, intensifica sau menţine emoția în funcţie de scopurile 
lui. Cel mai adesea, reglarea emoţională vizează descreşterea dura- 
tei şi a intensității emoţiilor negative. Prin aceasta nu se pot evita 
emoţiile, ci doar se pot modula, în funcţie de necesităţile adaptative 
ale omului. 

De ce este importantă reglarea emoţională? Ea este un element 
important pe care se sprijină civilizaţia umană, căci societatea poate 
fi definită ca o sumă de interacțiuni sociale coordonate ale indivizi- 
lor care o compun, interacțiuni ce solicită reglări fine ale modului 
în care sunt trăite şi exprimate emoţiile acestora. Reglarea emoţiilor 
sociale, respectiv ruşinea, jena şi timiditatea, este cea care deter- 
mină până la urmă locul pe care îl ocupă cineva în societate, renu- 
mele şi reputaţia lui, formarea şi trăinicia relaţiilor pe baza cărora 
îşi alcătuieşte legăturile de ataşament, familia, prieteniile, relaţiile 
suportive şi ierarhiile. Iată de ce reglarea emoţională va fi o ţintă 
principală a metodelor de autoajutor pe care vreau să le dezbatem 
împreună. 

Ca să înţelegem de unde putem să pornim în reglarea proprii- 
lor emoţii, trebuie să ne amintim încă o dată cum iau naştere aces- 
tea. În Fig. 1 se prezintă modelul desfăşurării unei emoţii aşa cum 
l-a imaginat un important cercetător în domeniu, J.J. Gross: (i) mai 
întâi apare o situaţie relevantă (internă sau externă), un stimul care 

(ii) solicită atenţia individului, (iii) în vederea evaluării importanţei 
acestui stimul, evaluare care se finalizează prin atribuirea unei 
semnificaţii vizavi de integritatea, scopurile şi bunăstarea lui şi ca- 
re apoi (iv) generează un răspuns în concordanţă cu reprezentările 
lui mentale, experienţa anterioară ete. Răspunsul conduce la o anu- 
me trăire subiectivă şi la modificări comportamentale şi corporale. 
Conform teoriilor moderne ale neurobiologiei, stimulul emoţional 
generează imediat răspunsul corporal, care este perceput drept 
emoție, ca urmare a trăirii subiective a modificărilor corporale. 


Figura 5. Procesul secvențial al generării emoţiei. 


RĂSPUNSUL 
ITUAŢIA AT 
SITUA ENŢIA EVALUAREA CORPO 


HA 


Reglarea emoțională, despre care voi vorbi în continuare, este o 
încercare deliberată a fiecăruia de a influența emoţiile pe care le are, 
când şi cum să le aibă, dar şi cum şi când să le exprime. Se poate spu- 
ne că fiecare dintre noi are propriile strategii de reglare emoţională 
pe care le foloseşte în viaţa de zi cu zi. Şi tu ai încercat multe metode 
de a controla emoţiile sociale şi sunt sigur că cea mai frecvent utili- 
zată metodă a fost aceea de a evita situaţiile care îţi generează ruşine, 
jenă şi timiditate. Pot să-ţi spun de pe acum că utilizarea metodei 
evitării face mai mult rău decât bine. Cu cât eviţi mai mult situaţiile 
care ţi-ar putea provoca jenă sau ruşine, cu atât mai mult rămâi an- 
chilozat în această stare; mintea ta nu va fi în niciun fel provocată să 
găsească şi alte metode competente de a gestiona astfel de situaţii. 
Mai foloseşti şi alte mici „trucuri“, precum acela de a te plasa în lo- 
curi puţin vizibile, de a alege să stai de vorbă cu oameni care sunt ca 
şi tine, timizi şi sfioşi, de a adopta discuţii superficiale, de a fi me- 
reu de acord cu ce spun alţii, dar toate acestea nu te-au ajutat prea 

mult, ai rămas, mai ales faţă de tine, un individ vulnerabil la priviri- 
le, evaluarea şi critica altora, un individ politicos, manierat, dar sin- 
guratic şi retractil. 

Conform modelului lui Gross din figura nr. 1, există cinci căi 
prin care un individ şi-ar putea regla emoţiile. Acestea reprezintă de 
fapt acţiuni asupra celor cinci etape pe care le parcurge emoția pen- 
tru a ajunge la suprafaţă, sub forma unei reacţii comportamentale. 
O să ţi le descriu pe scurt, urmând ca mai apoi să ne concentrăm pe 
metodele pe care ţi le recomand ca fiind cele mai eficiente. Aceste 
cinci strategii reprezintă doar un exerciţiu prin care vei înţelege mai 
bine, cel puţin teoretic, cum îşi poate cineva controla emoţiile. 


7.3.1. Selectarea situaţiei 

Dacă se acceptă faptul că există situaţii tipice care generează 
emoţiile sociale, una dintre tehnicile de reglare emoţională ar fi re- 
ducerea contactului cu aceste situaţii până la evitarea lor completă. 
De fapt un individ cu anxietate socială nu poate să se sustragă de 
la participarea la toate evenimentele sociale care-i generează timi- 
ditate sau teama de a se simţi jenat sau ruşinat. În schimb, el poa- 
te selecta acele situaţii sociale în care riscul acesta este mai scăzut. 
Această selecţie solicită o înţelegere a componentelor situaţiei şi a 
aşteptărilor emoţionale. Se poate întâmpla ca subiectul să interpre- 
teze greşit sau să supraestimeze ceea ce s-ar întâmpla într-o anu- 
mită situaţie şi astfel să existe o discrepanţă între ceea ce aşteaptă 
şi ceea ce se petrece în realitate. Alegerile sunt legate de experienţe 
anterioare, de memoria lui, de aşteptările preliminare şi de balanţa 
între beneficiile pe termen scurt şi cele pe termen lung. Astfel, o 
persoană timidă poate accepta să participe la un eveniment social 
stânjenitor pentru sine dacă de acest lucru depinde păstrarea ser- 
viciului sau a altor beneficii, precum cele ale familiei sale. Aceeaşi 
persoană poate evita sub diferite pretexte participarea la unele eve- 
nimente sociale dacă nu există niciun beneficiu sau vreo presiune 
exterioară pentru a face asta. Mai există şi situaţia în care persoa- 
na respectivă participă la eveniment, dar scurtează participarea sau 

interacţiunea cu alţii cât de mult posibil, diminuând astfel contac- 
tul cu stimul emoţional. 


7.3.2. Modificarea situaţiei 

Modificarea situaţiei implică acţiunea subiectului de modifica- 
re a contextului care generează procesul emoţional, astfel încât să 
minimizeze emoţiile aşteptate. Astfel, un individ cu frica de a vorbi 
în public va prefera să citească un text în loc de a face o prezentare 
liberă, aşa cum ar fi de aşteptat. La fel, un bărbat timid care încear- 
că să-i facă curte unei femei care-l atrage va evita să rămână singur 
cu ea, o va invita în locuri în care vin şi cunoscuţi cu care el se sim- 
te în largul său. 


7.3.3. Deplasarea atenţiei 

Reglarea emoţiilor se poate realiza fără schimbarea sau alege- 
rea situaţiei. Deplasarea atenţiei permite individului cu anxietate 
socială să se focalizeze doar pe anumite componente sau trăsături 
ale situaţiei, cu scopul de a-şi diminua emoția. Deplasarea atenţiei 
se poate face fie prin distragerea atenţiei, fie prin concentrarea 
atenţiei asupra unor detalii. Astfel, persoana cu timiditate accentu- 
ată, aflată într-un grup, se poate focaliza doar pe un interlocutor pe 
care îl simte dezirabil, adică unul care nu pune întrebări, care rămâ- 
ne la o conversaţie superficială şi care poate trăda el însuşi trăsături 
de reticenţă şi evaziune socială. Se pare că oamenii timizi, ruşinoşi, 
jenaţi au un simţ particular în a detecta persoane asemănătoare cu 
care pot conversa, salvându-se astfel dintr-o situaţie în care ar pu- 
tea apărea izolaţi şi ridicoli. Sau există situaţia când un individ ti- 
mid, reticent, în loc să participe la conversaţia dinamică a grupului, 
preferă să contemple cărţile, tablourile sau fotografiile gazdei, ori 
pune întrebări politicoase care generează răspunsuri lungi, evitând 
astfel atenţia celorlalți. 


7.8.4. Schimbarea sau reevaluarea cognitivă 
Această strategie de reglare emoţională este o metodă 
conştientă care constă în schimbarea înţelesului percepţiei emoţiei 

în toate componentele sale. Aceasta se realizează prin schimbarea 
felului în care gândeşte individul despre situaţia declanşatoare, des- 
pre răsunetul corporal, despre consecinţele relaţionale etc. Această 
reglare este de sorginte cognitivă şi se bazează pe faptul că emoția 
este întotdeauna însoţită de o componentă cognitivă, care conferă 
emoţiei un înţeles pentru individ. Schimbarea cognitivă constă în 
fond în reevaluarea semnificației emoţiei, astfel încât ea să devină 
de înţeles, adică legată de cei doi versanţi între care se plasează ori- 
ce emoție: plăcere sau durere. Reevaluarea cognitivă a răspunsului 
emoţional aparţine tehnicilor cognitiv-comportamentale despre ca- 
re am discutat în capitolul anterior. 


7.3.5. Modularea răspunsului emoţional 
Modularea răspunsului este o strategie care se desfăşoară 
mai târziu, în faza elaborării răspunsului emoţional. Ea încearcă 
să influenţeze răspunsul subiectiv, comportamental şi fiziologic 
cât mai direct posibil. Astfel de tehnici de modulare a răspunsu- 
lui emoţional sunt: exerciţiile de relaxare, tehnicile de abatere a 
atenţiei, de autoliniştire, de tolerare a emoţiei, de control al expre- 
siei faciale etc. 
Toate aceste cinci modalităţi de reglare a emoţiilor necesită ca 
individul să dobândească anumite abilităţi de bază, precum: 
— abilitatea de identificare a emoţiilor şi denumirea acestora; 
— abilitatea de a accepta şi tolera emoţiile negative; 
— abilitatea de a modula comportamentul corporal emoţional; 
— abilitatea de a utiliza strategii flexibile de reglare emoţională, cu 
scopul de a modula răspunsul emoţional în concordanţă cu sco- 
purile individului în situaţia respectivă. 


7.4. PROGRAM DE REGLARE 
EMOŢIONALA PENTRU CEI CU 
ANXIETATE SOCIALA 


În această secţiune o să descriu pe larg un program de regla- 
re emoţională pe care îl recomand ca fiind foarte eficient pentru 

persoanele înclinate spre timiditate, jenă şi ruşine, pe scurt, persoa- 
nele cu anxietate socială. ÎI denumim program pentru că el conţine 
mai multe activităţi şi abilităţi care sunt legate între ele în mod 
funcţional şi care trebuie urmate în succesiunea în care sunt pre- 
zentate. 
Acest program conţine următorii paşi: 
combaterea comportamentului de evitare şi selectare a situaţiilor 
la care se participă; 
îndreptarea atenţiei spre stimuli dezirabili; 
tolerarea emoţiei prin tehnici de autoliniştire; 
— modularea răspunsului emoţional/corporal prin tehnici de min- 
dfulness”; 
— acceptarea radicală a emoţiei. 


l 


l 


7.4.1. Combaterea comportamentului de evitare şi 

selectare a situație la care participă: 

Primul lucru care trebuie făcut este să nu te „închizi în casă“. 
Oricât de greu ar fi să dai piept cu lumea, fă-o! Este de înţeles că 
sunt situaţii în care te simţi umilit, ruşinat, înfricoşat de eventua- 
litatea de a părea stupid şi neajutorat, sfios şi timid, ţinta posibilă 
a glumelor răutăcioase sau a comentariilor făcute pe la spate. Dar 
trebuie să ştii că evitând mereu situaţiile sociale, anxietatea socia- 
lă se adânceşte. Cu fiecare evitare se bătătoreşte în mintea ta o cale 
simplă şi periculoasă de reacţie: apariţia stimulului, a situaţiei care 
conduce instantaneu la tendinţa şi reacţia de evitare, iar evitarea te 
condamnă să nu experimentezi, să nu construieşti nicio abilitate sau 
tehnică de gestionare a unor astfel de situaţii. Vei rămâne o persoa- 
nă neiniţiată, neatinsă, neîntinată, care doreşte să trăiască sub un 
clopot de sticlă, să vadă viaţa, dar să nu participe la ea. Nu se poate 
aşa ceva! Dar nici nu pot să-ţi cer să te duci undeva unde te simţi 
inferior. Ceea ce îți recomand este să faci o listă de situaţii pe ca- 
re le selectezi ca fiind mai simple, mai uşor de gestionat emoţional, 


7 Mindfulness: termen din limba engleză care s-ar traduce prin „starea de a fi 
atent, prezent în momentul de față“. 

în care reuşeşti să faci faţă, chiar şi numai parţial. De exemplu, să 
mergi cu colegii de serviciu la o petrecere, la un meci, la cinemato- 
graf, într-o excursie sau chiar să-i inviţi la tine acasă. Oricum, cu ei 
eşti mai familiarizat şi e valabilă şi reciproca, ei sunt familiarizați cu 
tine. Având o astfel de listă, care să rămână deschisă, vei avea senti- 
mentul că nu eşti izolat, că poţi, vrei şi chiar participi. Angajează-te 
să respecţi această listă, să participi la întâlnirile cuprinse în ea şi 
să adaugi altele, în măsura în care ţi se oferă oportunităţi de situaţii 
sociale la care poţi şi îţi face plăcere să participi. 


7.4.2. Îndreptarea atenţiei spre stimulii dezirabili 

Noi putem aprecia o situaţie socială în mod global, adică să o 
considerăm în întregime un stimul competent emoţional. De exem- 
plu, eu trebuie să susţin o prezentare în faţa profesorilor de la ca- 
tedră şi a colegilor de facultate, ca parte a examenului de sfârşit de 
an, şi pot considera toată această prezentare ca pe o situaţie care 
îmi generează timiditate, ruşine şi jenă. Dar în aceeaşi măsură, pu- 
tem să privim această situaţie „pe bucățele“, adică să o divizăm în 
diferite componente şi să ne întrebăm cât de mult ne provoacă fie- 
care astfel de emoţii. Astfel, în exemplul de mai sus, voi constata că 
ruşinea şi jena nu sunt la fel de mari faţă de colegi ca faţă de profe- 
sori. Dacă eu îmi voi concentra atenţia asupra colegilor, prezentarea 
mea poate că va fi mai puţin anxiogenă. Un alt exemplu: şeful meu 
m-a invitat împreună cu alţi colegi la el acasă, la o masă prieteneas- 
că. Şeful este un tip tare, care te priveşte iscoditor şi rece şi care te 
judecă fără menajamente. Eu ştiu că am colegi dezinvolţi, care vor- 
besc mult, spun bancuri, sunt plăcuţi în societate, pe când eu sunt 
un tăcut, mi-e greu să rostesc câte ceva, am impresia că spun pros- 
tii şi că par stupid, mă simt mereu stânjenit şi ridicol. Dar nu am 
ce face, dacă nu mă duc, şeful va considera că este un afront şi risc 
să pierd statutul pe care îl am şi pe care mi l-am făcut cu greu. Ce 
să fac? Ei bine, în loc să stai cu „pieptul gol“ în faţa întregii situaţii, 
poţi să-ţi focalizezi atenţia numai pe anumite persoane sau situaţii 
particulare ale întâlnirii. De pildă, poţi să vorbeşti mai mult cu soţia 
şefului, care pare a fi o persoană prietenoasă şi caldă, sau poţi să stai 

lângă o persoană vorbăreaţă, iar atunci tăcerea ta va fi luată drept 
rezultat al faptului că „nu ai ajuns la vorbă“. Oricum, nu te retrage, 
nu sta numai într-un colt, încearcă să-ţi găseşti locul în funcţie de 
ce poţi face şi de cât poţi face. Focalizează-te pe porțiunile dezirabi- 
le ale situaţiei, cu siguranţă că sunt şi astfel de momente. Priveşte 
în jur şi îndreaptă-ţi atenţia spre zone mai blânde ale situaţiei, în 
care eşti bine-venit conform criteriilor tale. Nu le rata! O să ai mai 
puţine emoţii şi o să te simţi mult mai bine şi încrezător. Eşuezi doar 
atunci când iei situaţia generatoare de timiditate, jenă şi ruşine în 
mod global. 


7.4-3. Prinde mintea şi ţine-o în prezent 

Fiecare dintre noi înţelege că pentru a percepe ceva, pentru a 
trăi ceva, trebuie să fii atent, iar aceasta înseamnă „să fii prezent“, 
adică să fii în clipa de faţă, cu mintea „trează“. Toate aceste cuvinte 
din vocabularul curent aduc în discuţie calitatea minţii noastre de 
a fi undeva. Ea este întotdeauna undeva, în trecut, în prezent sau 
în viitor, nu stă niciodată prea mult într-un loc decât dacă suntem 
atenţi, dacă ne concentrăm, dacă ne focalizăm. Mintea este acolo 
unde o aducem pentru o perioadă, dar scapă din nou, pentru a „zbu- 
ra“ după o regulă pe care nu o putem formula. Unde zboară mintea? 
La întâmplare! 

„Mintea zboară“ sau „mintea rătăceşte“ sunt expresiile popula- 
re ale faptului că mintea noastră călătoreşte în timp şi spaţiu. Care 
este semnificaţia acestui fapt? Atunci când suntem atenţi la proce- 
sul perceptiv prin care informaţiile sunt aduse la creier de către or- 
ganele noastre de simţ şi de terminaţiile nervoase răspândite peste 
tot în corp, imaginile mentale se formează dinamic şi se „aprind“. 
Astfel se remarcă doar cele care ies în evidenţă faţă de fundal şi în 
felul acesta sunt percepute, adică trăite. La fel, imaginile mentale 
extrase în mod voit din memorie sunt percepute şi trăite atâta timp 
cât suntem atenţi la ele. În mod simplu, procesul de atenţie adu- 
ce o informaţie în câmpul conştiinţei pentru a putea fi identificată 
ca atare, numită, analizată, comparată, justificată etc. În limbajul 
popular, acest proces se numeşte „discernământ“. Se poate spune 

despre cineva că a dat dovadă de discernământ, adică a fost atent, a 
perceput informaţiile în mod conştient şi a luat deciziile pe care le-a 
dorit în mod conştient. A pierde discernământul înseamnă, cu alte 
cuvinte, a nu mai fi capabil să „discerni“ informaţiile. 

Atunci când nu mai suntem atenţi, când suntem „absenţi“, min- 
tea noastră zboară conform vieţii ei interne, la care nu avem acces, 
pentru că cea mai mare parte a ei este impenetrabilă introspecţiei, 
adică este „inconștientă“. Cercetările neuroştiinţifice au scos la ivea- 
lă faptul că mintea zboară atunci când reţeaua neuronală este pu- 
să pe treapta „parcare“, ca să folosim comparaţia cu un autoturism, 
motorul merge la „ralanti“, şoferul nu accelerează, nu o pune într-o 
treaptă de viteză, pentru că în acel moment şoferul face altceva de- 
cât să utilizeze motorul maşinii în care se află. Cercetările de neu- 
roimagistică au scos la iveală faptul că, în medie, mintea noastră 
rătăceşte cam 47% din timp, cu un maximum de 60% atunci când ne 
spălăm pe dinţi şi un minimum de 30% atunci când stăm de vorbă 
cu cineva. Imaginează-ţi, nici atunci când stai cu cineva de vorbă nu 
eşti 100% atent! Acest tip de cercetări a arătat că atunci când mintea 
zboară, rețeaua neuronală cerebrală este într-o poziţie de inacţiune, 
absenţă, pauză, nu face nimic din ceea ce ar trebui să facă, adică în- 
tr-o stare oarecum trează, dar inactivă. Asta semnifică faptul că noi 
suntem treji şi percepem ceva în mod inconştient, adică nu suntem 
în mod conştient acolo, nu trăim acolo unde are loc percepţia, sun- 
tem în altă parte. De exemplu, conducem maşina, vedem semnele 
de circulaţie, lumina semaforului, pe ceilalţi participanţi la trafic, 
dar mintea noastră este în altă parte, iar pentru perioada cât am fost 
absenţi, noi nu putem reproduce ce s-a întâmplat, deşi am condus 
corect. Un alt exemplu l-ar putea da un călugăr budist care te-ar su- 
pune la următorul experiment: „Închide ochii şi străduieşte-te să 
vezi cu mintea un elefant alb, timp de un minut.“ După un minut, 
el te-ar întreba dacă ai putut să faci acest lucru, iar tu i-ai răspunde 
în mod sigur că ai avut greutăţi să-ţi ţii mintea acolo, că ai văzut un 
elefant alb doar din când în când, atunci când ţi-ai adus mintea aco- 
lo, în rest ea a călătorit în altă parte. Apoi el ţi-ar spune: „Acum te 
rog ca timp de un minut să te străduieşti să nu vezi un elefant alb.“ 

După ce s-a scurs un minut, tu vei răspunde în mod sigur că nu ai 
putut, că au fost multe momente în care elefantul alb ţi-a apărut în 
minte deşi nu ai fi vrut şi că a trebuit să depui un efort pentru a ve- 
dea orice altceva decât un elefant alb. Da, în majoritatea timpului 
mintea face altceva decât vrei tu! Ţine minte acest lucru, la care eu 
mai adaug: „Nu crede tot ce-ţi spune mintea ta!“ 

Tot ce ţi-am spus până acum are scopul de a-ţi arăta că mintea 
ta va face numai ce vrea ea, cel puţin într-o treime din timpul în ca- 
re este trează. Şi este iluzoriu să crezi că tu eşti ea! 

Se poate spune că în perioada în care mintea rătăceşte, tu eşti 
pe „pilot automat“, adică nu conduci, nu eşti realmente în prezent 
decât atunci când îţi aduci mintea în prezent. 

Acum o să-ţi spun părerea mea fermă dobândită în mulţi ani de 
practică. În această fază călătoare a minţii noastre, în această fază 
care ne ţine pe pilot automat stau multe dintre relele de care sufe- 
rim. Tu crezi că eşti o persoana cu anxietate socială, că eşti dominat 
de emoţii precum timiditate, jenă şi ruşine. Ei bine, aceste probleme 
sălăşluiesc tocmai în „mintea călătoare“, care te ţine pe pilot auto- 
mat, care nu te lasă să influenţezi în niciun fel ceea ce crezi în mod 
automat, fără să pui nicio clipă la îndoială. Ai vrea să fii altfel, dar ai 
renunţat de mult timp, pentru că mintea aceasta nărăvaşă ţi-a spus 
de mii de ori ceea ce tu poate nu eşti. Dacă mă întrebi ce este de fă- 
cut, Îți răspund că „disciplinarea“ acestei minţi călătoare şi nărăvaşe 
se poate face numai prin atenţie, prin dorinţa noastră expresă de a o 
ţine în prezent, clipă de clipă, trează la ceea ce se petrece în jur, fără 
a judeca dacă e bine aşa sau nu. Dacă vei judeca, mintea va aluneca 
în mod automat spre procesul de apreciere, comparare, imaginaţie, 
dezbatere, va aluneca în trecut şi viitor şi toate acestea vor iniţia un 
lung monolog interior, care în final va obtura prezentul. Este proce- 
sul prin care, după un moment de atenţie şi interes, mintea alunecă, 
devine absentă şi rătăceşte departe de clipa de faţă. 

A aduce mintea în clipa de față reprezintă o activitate şi un an- 
gajament ce solicită un efort mental şi o anumită abilitate care se 
cultivă în mod specific. Acest proces înseamnă, în mod metaforic, 


Se 


să decuplăm pilotul automat şi să trecem „la manşă“. De câte ori 

„trecem la manşă“, adică suntem atenţi la ceea ce se întâmplă, noi 
devenim conştienţi de direcţia pe care o are viaţa noastră, moment 
de moment. Când alunecăm din nou, pe nesimţite, pe pilot automat, 
mintea preia conducerea şi noi pierdem contactul cu realitatea, pen- 
tru că nu mai suntem atenţi la ceea ce se întâmplă în jurul nostru. 
De multe ori suntem mândri că putem face mai multe lucruri de- 
odată, spunem cu emfază că suntem multitasking, adică rezolvăm 
mai multe sarcini în acelaşi timp, pentru că acesta pare un atribut 
al inteligenţei noastre şi o cerinţă a vieţii moderne. Dar nu este ade- 
vărat. A face mai multe lucruri deodată înseamnă a le lăsa pe rând 
pe unele dintre ele să meargă pe pilot automat şi a răspândi o cali- 
tate esenţială a activităţii mentale, atenţia, între mai multe sarcini, 
a nu o lăsa la întreaga capacitate doar pentru o singură sarcină. În 
fond, această rătăcire a atenţiei înseamnă distractibilitate sau lipsă 
de concentrare. 

De ce este mintea noastră atât de credibilă? De ce luăm de bun 
tot ce spune şi face ea, intuiţiile şi deciziile ei? Un răspuns ar fi acela 
că în ea am depozitat experienţa noastră trecută, abilităţile câştigate 
şi toate „ataşamentele“ la ideile şi practicile în care credem. Ea nu 
ia din realitate decât ceea ce se potriveşte acestor ataşamente for- 
mate în ani de zile, pe parcursul dezvoltării noastre. Noi putem să 
înregistrăm ceea ce este în jurul nostru, dar lăsăm mintea să inter- 
preteze, să cântărească, să aibă o părere. Acest lucru nu înseamnă 
să fii atent. A fi atent înseamnă a lua ca atare tot ce se întâmplă în 
jur, clipă de clipă, fără să interpretezi, fără să judeci, să accepţi re- 
alitatea aşa cum este ea şi să renunti la toate ataşamentele trecute. 
Doar în acest fel eşti atent şi imersat cu adevărat în realitate, parti- 
cipi la realitate, curgi odată cu ea, te scufunzi în ea cu toată fiinţa ta 
şi de-abia atunci afli adevărul vieţii tale. Altfel continui să trăieşti 
într-o ficţiune pe care ţi-o fabrică mintea ta. 

Kabat-Zinn, părintele terapiei mindfulness, terapie despre ca- 
re îţi vorbesc în aceste pagini, spunea că oriunde ai merge sau ai fi, 
acolo eşti, iar ceea ce se întâmplă cu tine în fiecare clipă se întâm- 
pla cu tine, nu cu altcineva. De aceea, a fi conştient înseamnă a şti 
unde eşti, a accepta unde eşti şi a accepta ce se întâmplă cu tine 

fără să judeci, ştiind că doar clipa de faţă te va purta în viitor şi nu 
imaginaţia ta. Nu ne putem conduce viaţa în mod senin dacă conti- 
nuăm să ne încredem într-o ficţiune, în felul în care mintea „deghi- 
zează realitatea“. Această ficțiune este creată de abilitatea minţii de a 
aduce la suprafaţă o mulţime de lucruri disparate, gânduri automate, 
frânturi de imagini, amintiri, probleme, experienţe trecute, pe care 
încearcă să le unească într-un înţeles. Mintea face acest lucru pentru 
că este „caleidoscopică“; din aceleaşi frânturi de viaţă ea poate face 
mereu altă imagine, altă ficţiune în care să credem. Iluzia că ideile, 
opiniile, grijile, fricile care se cuibăresc în noi sunt adevărul despre 
lume este doar produsul minţii noastre. Noi suntem scufundaţi în- 
tr-o ficţiune personală care se luptă cu proiectul nostru originar, au- 
tenticitatea personală. Doar când suntem atenţi, prezenţi, când par- 
ticipăm la clipa de faţă, doar atunci trăim viaţa reală. 

Metoda terapeutică numită mindfulness, aceea de a fi atent şi 
prezent la clipa de faţă, vine din practicile budiste care pun indivi- 
dul în postura de a trăi în armonie cu el însuşi şi cu lumea. Filozofia 
budistă consideră că suferinţa este inerentă existenţei umane, deoa- 
rece mintea omului ataşează fiecărei clipe care trece judecăţi şi in- 
terpretări ce denaturează esenţa lucrurilor şi a adevărului. Pentru 
ca omul să se elibereze de suferinţă, el trebuie să-şi cultive o anu- 
me stare mentală care presupune să aibă o prezenţă activă în rea- 
litate, în fiecare moment al vieţii, să participe atent şi să accepte 
fiecare clipă ca atare, fără interpretare sau judecată, şi să se dezan- 
gajeze de ataşamentele vechi, care-l ţin prizonier în preconcepţii şi 
evaluări preformate sau rutine rigide. Aceasta face ca individul să 
dobândească o seninătate a vieţii, un sentiment de împlinire legat 
de imersia lui în fiecare clipă ce vine. Se creează astfel o stare de 
vitalitate, claritate, de linişte şi pace interioară care deschide dru- 
mul spre realizarea transformării şi dezvoltării personale. Individul 
dobândeşte o legătură intimă cu adevărata natură a lucrurilor şi a 
lui însuşi. El devine capabil să perceapă nu numai realitatea din jur, 
dar şi sentimentele şi gândurile lui cu detaşare, fără să le cântăreas- 
că, fără să le interpreteze şi fără să acţioneze în consecinţă. Dacă va 
vedea o masă, aceea va fi doar o masă şi nimic altceva, dacă va auzi 

şuieratul vântului, acela va fi doar şuieratul vântului şi nimic altce- 
va, dacă va avea un gând oarecare, acela va fi doar un gând şi nimic 
altceva, dacă va avea o emoție, aceea va fi doar emoția respectivă şi 
nimic altceva. Un gând sau o emoție nu este un fapt! Un individ ca- 
re dobândeşte această atitudine se află întotdeauna în prezent, sen- 
sibil la context, perspectivă şi noi oportunităţi, detaşat de gânduri- 
le, emoţiile şi senzațiile corporale proprii. Nimic nu-l trage înapoi, 
nimic nu îl fixează în clipa care a trecut, el este senin şi avid, mo- 
ment cu moment, la curgerea vieţii, spectatorul privilegiat al unei 
existenţe pline de farmec şi adevăr. 

Metoda mindfulness ne învaţă că este mai bine să lăsăm 
experienţa să se petreacă decât să încercăm să o evităm, să o supri- 
măm sau să o schimbăm. În cazul tău, vei învăţa că este mai bine să 
trăieşti experienţele tale legate de anxietatea socială decât să încerci 
să le eviţi sau să le suprimi. Ai aflat deja că, pe măsură ce te lupţi cu 
ele, devin mai intense şi eşecul tău este mai mare. 

Marsha Linehan, poate cea mai prestigioasă figură a teoriei şi 
tehnicii mindfulness contemporane, spune că mindfulness este un 
act conştient de a concentra mintea pe momentul prezent, lăsând 
la o parte toate ataşamentele anterioare, este un efort repetat de a 
aduce mintea înapoi la momentul prezent fără a evalua şi de a lăsa 
să treacă gândurile, emoţiile, senzațiile, activităţile, evenimentele 
sau situaţiile de viaţă fără a interveni. Citind toate acestea, vei spu- 
ne că eşti o persoană care trăieşte cu ochii deschişi, de ce ai avea ne- 
voie de această „filozofie“. O să-mi permit să te contrazic şi o să-ţi 
spun că, în cea mai mare parte a timpului, te gândeşti la trecut şi la 
viitor, la grijile şi predicțiile tale, în majoritate negative, la altceva 
decât la clipa de faţă. Aşa lucrează mintea noastră şi mai ales a per- 
soanelor cu anxietate. 

Metoda terapeutică mindfulness presupune: 

(i) să fii atent şi să observi informaţiile din jurul tău, 

(ii) să nu le judeci, 

(iii) să le accepţi aşa cum sunt, 

(iv) să te delimitezi de orice interpretare anterioară a acestora, 
(v) să te concentrezi numai la un lucru o dată, 

(vi) să participi pe de-a-ntregul la curgerea clipei de față fără 
prejudecăți. 

Acest set de deprinderi îţi arată ce şi cum să faci pentru a-ţi 
prinde mintea rătăcitoare, anxioasă, îngrijorată, anticipativă, cri- 
tică şi neiertătoare şi să o aduci în prezent, adică în stăpânirea ta. 

Se consideră, pe bună dreptate, că anxietatea socială este ex- 
presia dorinţei individului de a controla sau evita emoţiile negati- 
ve dintr-un context social, a faptului că un astfel de individ rămâ- 
ne ataşat, fixat, în contact cvasipermanent cu senzațiile corporale, 
emoţiile, gândurile, amintirile şi comportamentele caracteristice 
anxietăţii sociale. Dacă un astfel de individ îşi schimbă relaţia cu 
aceste experienţe, atât prin scăderea timpului de contact cu acestea, 
cât şi prin modificarea înţelesului atribuit lor, starea lui de sănătate 
se îmbunătăţeşte simţitor. Tehnica de a fi atent şi prezent în momen- 
tul de faţă, de a accepta necritic momentul respectiv, provoacă aceas- 
tă schimbare, modifică modul de percepere, descriere şi interpre- 
tare a gândurilor, emoţiilor şi credințelor anxioase, îmbunătăţeşte 
percepţia de sine şi previne gândurile automate şi ruminative le- 
gate de incertitudine şi pericol faţă de reputaţia propriei persoane. 
Ținând mintea în prezent, doar observând, descriind şi nejudecând, 
te vei desprinde de interpretările care fac ca orice privire, gest, co- 
mentariu al altora să pară că ţi-e adresat ţie şi trădează critica şi lipsa 
de consideraţie care te înconjoară într-o situaţie socială. 

Mai jos îţi prezint recomandările standard făcute de Marsha 
Linehan. 


Observă: 
Ia notă de ceea ce trăieşti, nimic mai mult, 
Trăieşte clipă după clipă şi lasă-le să vină aşa cum vin, 
Nu lăsa ca experienţa și interpretările pe care ţi le generează 


aceasta să se „lipească“ de tine, lasă-le să curgă chiar dacă sunt 
penibile sau dureroase, 

Controlează-ţi atenţia, dacă vezi că pleacă, nu te critica, adu-ţi 
din nou atenţia la clipa de faţă, ai răbdare şi doar observă, 

— A fi atent înseamnă însuşi procesul de a aduce atenţia aici, ori 
de câte ori ea se duce altundeva; 

— Observă faptul că fiecare emoție este ca un val care creşte şi 
scade pentru a face loc altui val, 

— Ia notă exact de acest fenomen, 

— Observă toate acestea prin simţurile tale. 

De exemplu, eşti într-o sală cu mulți participanţi. Observă 
cum e sala, scaunele, luminile, oamenii, cum sunt îmbrăcați, ce 
este pe scenă, prezidiul, persoanele de acolo, cine vorbeşte, des- 
pre ce se vorbeşte, observă şi nu judeca. Dacă apare o emoție de 
jenă sau ruşine când intri în sală, senzatia că unii oameni întorc 
capul după tine, fii atent la această emoție, observ-o cum vine, 
ce evoluţie are şi cum se retrage ca un val. Nu o judeca, nu o ur- 
ma, rămâi prezent în fiecare clipă, moment de moment, aşa cum 
curg ele în acea sală. 

Descrie: 
Pune experienţele tale în cuvinte, 
Descrie-le în gând, cu cuvinte tale, fără a le alege, lasă-le să vi- 
nă aşa cum vin, 
Recunoaşte-ţi emoţiile, descrie-le şi dă-le doar un nume, 
Urmăreşte cum vine şi pleacă emoția prin corpul şi simţurile 
tale, 
Nu amesteca emoţiile cu gândurile însoţitoare, deoarece gân- 
durile judecă, 
O emoție e doar o emoție, un gând este doar un gând, nu le su- 
prapune, 
Emoţia şi gândul nu sunt fapte; faptele sunt fapte, iar emoţiile 
şi gândurile sunt doar ceea ce creează mintea, 
TU NU EȘTI NICI EMOŢIA ŞI NICI GÂNDUL, TU EȘTI DOAR 
TU! 

De exemplu, trebuie să vorbeşti de la prezidiul unei adunări, 
te simţi emoţionat, nu ai curajul să priveşti înainte, eşti intimi- 
dat, parcă nu mai eşti stăpân pe corpul tău, pe vocea ta, nu poţi 
să-ți aduni gândurile şi parcă ai uitat textul prezentării. Fii atent 
la ce simţi, observă aceste senzaţii, descrie-le repede şi dă-le un 
nume, nu le judeca, nu le da calificative, observă şi descrie clipă 
de clipă ce se petrece cu tine, tu nu eşti nici emoția şi nici gându- 
rile care însoțesc emotia (ce o să spună lumea, cum o să te faci 
de râs etc.), tu eşti tu, restul sunt producțiile minţii tale pe care 
încă nu o stăpâneşti, e încă pe pilot automat. Dacă continui să 
observi momentele şi să-ţi descrii experienţele, te vei desprinde 
de mintea îngrijorată şi anxioasă. 


Participă: 
Participă numai la experienţa ta prezentă, 
Lasă-te implicat în acel moment, fără a cântări şi a dezbate, 
Acţionează intuitiv, dintr-odată, 
Fă numai ceea ce este nevoie, 

— Nu te precipita, lasă ca participarea ta să curgă moment de mo- 
ment, ca după un metronom, 
— Participă şi nu judeca, 
— Mobilizează-ţi doar abilităţile de care este nevoie, nu fă nimic 
în plus, 
— Trăieşte momentul respectiv şi nu anticipa binele sau răul. 
Continuă să observi, să-ți descrii, să identifici emoțiile şi 
să le numeşti. Nu judeca, nu ataşa epitete, nu anticipa, menţine 
atenția numai pe clipa de faţă, participă la clipa prezentă aşa 
cum curge situaţia, fă ce ai de făcut, trăieşte ce ai de trăit, clipă 
de clipă, acționează intuitiv şi nu judeca. Vorbeşte dacă trebu- 
ie să vorbeşti, iar când faci aceasta, doar participă la proces şi 
nu califica felul în care vorbeşti, felul în care sună vocea, faptul 
că tremură, că nu articulezi bine cuvintele, că oare ce vor spune 
ceilalți etc. Fii acolo pentru ceea ce faci şi fă ce ai de făcut clipă 
de clipă; dacă vorbeşti, doar vorbeşte. 


Nu judeca: 
Priveşte, auzi, simte, dar nu cântări, 
Priveşte, auzi, simte cu simţurile tale şi nu cu simţurile altuia, 
Nu te gândi cum şi ce ar face altcineva, 
Ia numai faptele şi lasă afară opiniile personale, 
Centrează-te pe ceea ce se întâmplă, pe fapte, şi nu ataşa niciun 
calificativ, epitet sau atribut, 
Nu lipi opiniile tale pe fapte, oricare ar fi ele, 
— Acceptă fiecare moment aşa cum este, fiecare moment nu este 
nici bun, nici rău, 
Percepe ca atare ceea ce se petrece, 
Dacă totuşi te surprinzi judecând, nu te critica pentru asta, 
Revino la poziţia anterioară, de observator, narator şi actor, 
nu de judecător. 
Observă, descrie şi participă la procesul prezentării tale cli- 
pă de clipă, nu judeca nimic din ce se întâmplă. Dacă greşeşti ce- 
va, dacă te încurci cu ceva, lasă să treacă fără să judeci, pentru 

că deja eşti în altă clipă, iar cea în care eşti este deja alta. Rămâi 
doar în prezent şi nu judeca... observă, descrie şi participă la cli- 
pa de faţă... ceea ce se întâmplă este deja în clipa care a trecut... 
nu mai ai controlul ei... a trecut... dar nu judeca nici ceea ce va fi... 
rămâi în fiecare moment exact aşa cum curge! 


Fă numai un lucru o dată: 
Fii atent la un singur lucru o dată; dacă vorbeşti, doar vorbeşte, 
dacă asculţi, doar ascultă, dacă priveşti, doar priveşte, nu pune 
nimic în plus din mintea ta, 
Într-o conversaţie sau într-un grup fii atent în fiecare moment 
la persoana cu care eşti şi nu te gândi la altceva sau la altcineva, 
Fii atent la cuvinte şi nu le da alt înţeles, 
Dacă constaţi că faci două lucruri deodată, opreşte-te şi mergi 
înapoi la lucrul pe care-l făceai iniţial. 
Dacă prezinţi, doar prezintă, nu lăsa mintea să umble în al- 
tă parte, să se gândească în acelaşi timp la impresia pe care o 
laşi, la ce va spune lumea la sfârşit, la faptul că o să te faci de râs 
sau că nu o să mai ai curajul să te întâlneşti cu cei din auditoriu. 
Dacă vezi că mintea călătoreşte în altă parte, adu-o la momentul 
de față şi fă doar un lucru: prezintă. Dacă cineva tuşeşte, dacă 
scârţâie o uşă, tu doar prezintă. Observă, descrie, participă la fi- 
ecare clipă, la fiecare senzaţie sau percepţie, dar lasă-le să curgă 
şi fă numai ceea ce ai de făcut, un singur lucru o dată: prezintă! 


Fii eficace: 
A fi eficace înseamnă a fi atent, 
Fii atent la ceea ce faci, 
Fă doar ceea ce trebuie şi nimic în plus, 
Nu ataşa calificative de bine sau rău, corect sau greşit etc. 


Rămâi obiectiv, 

Rămâi în situaţie, 

Rămâi focalizat, 

Dacă te distrage ceva, ia notă de aceasta, vino înapoi şi nu te 
judeca pentru că ai fost distras, 

— Termină ce ai de terminat. 

Fii atent la prezentare, nu te preocupa de altceva, nu ţine 
nimic în mână, nu te juca cu vreun obiect, nu judeca ce şi cum 
prezinti, ca şi cum prezentarea s-ar întoarce înapoi spre mintea 


ta, trăieşte fiecare clipă aşa cum vine şi cum curge, ține mintea 
focalizată pe ceea ce prezinti, pe procesul de prezentare, şi nu te 
lăsa distras de nimic. Adu-ţi mereu mintea în prezent, la ceea ce 
ai de făcut, şi nu judeca. Termină ceea ce ai de terminat. 


Scrie toate cerinţele celor şase deprinderi pe un suport cores- 
punzător şi afişează-le în camera ta, la birou şi oriunde le poţi vedea. 
Ține-le şi pe ecranul laptopului sau al PC-ului, pentru a le avea la 
vedere. Nu uita, totul ţine de cât de mult înţelegi „filozofia“ aceasta 
şi de cât de mult o practici; dacă vrei să-ţi prinzi mintea rătăcitoa- 
re, numai aşa se poate. La început poate părea o corvoadă, pentru 
că mintea va zbura mereu acolo unde vrea ea, dar după un timp mai 
lung de practică, lucrurile vor apărea altfel, hazardul va lăsa loc unei 
discipline în modul de folosire a minţii. Toate acestea reprezintă un 
fel de a fi, un mod de a folosi mintea, de a înţelege şi a participa la 
realitate. Pe măsură ce le practici şi le exersezi, vei vedea că ele îţi 
folosesc din ce în ce mai mult pentru a te desprinde de felul tău de a 
judeca orice se petrece, de a gândi în termeni de bine şi rău, de suc- 
ces şi eşec, de cât de mult contează în ochii altora. Dispare îngrijora- 
rea, incertitudinea, anticiparea necazului, dubiul asupra capacităţii 
propriei persoane, dependenţa de aprobarea altora. 


7.4.4. Tolerează realitatea așa cum este 

Înainte de a vorbi despre cum să tolerăm emoţiile pe care le 
trăim, este important să analizăm de ce sunt ele atât de credibile. De 
ce ni se par mai adevărate decât gândurile. De ce emoţiile pe care le 
avem într-o situaţie socială ne copleşesc atât de tare, deşi ştim că nu 
există suficiente motive pentru a fi atât de emoţionaţi. Dacă stau în 
faţa unei fete frumoase, căreia i-aş face curte, de ce las ochii în jos 
şi nu pot articula niciun cuvânt, deşi ştiu că această inhibiţie nu se 

justifică cu nimic? Gândeşte-te la Rodica, pe care ţi-am prezentat-o 
în capitolul despre oamenii pe care i-am cunoscut, şi aminteşte-ţi 
cum emoţiile legate de frica de a nu fi judecată, de a nu fi criticată, 
se aşezau între ea şi lumea din afară, deşi ştia că aceste frici erau 
produsul minţii ei. Dar nu putea altfel, din cauză că emoţiile erau 
mai puternice decât judecata ei, şi astfel rămăsese o persoană izola- 
tă. Gândeşte-te şi la alte cunoştinţe de-ale noastre despre care ţi-am 
vorbit în acel capitol. 

Emoţiile par mai veridice decât judecata noastră pentru că ele 
se formează la etaje mai joase ale creierului, etaje la care ajunge pri- 
ma dată informaţia de la periferie. După cum ţi-am spus la începu- 
tul acestui capitol, emoţiile se formează în centrii de la baza creie- 
rului, în creierul „vechi“ (zis şi „reptilian“, pentru că împărtăşeşte 
cam aceeaşi structură cu creierul animalelor inferioare pe scara 
evoluţiei), loc în care vin informaţiile de la corp şi se construiesc 
imaginile dinamice ale hărţii corpului nostru. Nu uita că prin corp şi 
implicit prin organele de simţ noi luam contact cu lumea exterioară. 
În acest loc se formează ceea ce numim mintea noastră emoţională. 
De aici, informaţiile merg prin reţeaua neuronală la formațiunile su- 
perioare, precum scoarţa cerebrală, formaţiuni care reprezintă cre- 
ierul „nou“ pe scara evoluţiei (zis şi „mamalian“, pentru că, în ma- 
re, împarte aceeaşi structură cu creierul mamiferelor superioare, în 
special cu cel al maimuţelor). Aici emoţiile capătă o expresie lingvis- 
tică, simbolică, putând fi astfel numite, judecate, analizate, compa- 
rate şi făcând parte din gramatica minţii noastre raţionale. Dar din 
ce motiv ceea ce se naşte în mintea inferioară, emoţională, pare mai 
veridic? Pentru că ceea ce se naşte aici este „organic“, este „simţit“, 
deci „obiectiv“, deoarece este direct legat de biologia individului, 
de corpul şi funcţionarea lui; pe când ceea ce se naşte în mintea 
raţională este legat doar de cuvinte şi legăturile dintre ele, adevă- 
rul fiind doar „trăit subiectiv“. Adevărul născut din biologia corpu- 
lui pare, fără îndoială, mult mai veridic decât cel născut din cuvin- 
te, pentru că biologia generează doar două răspunsuri, da şi nu, pe 
când raţiunea generează dubiul. Cu ajutorul minţii emoţionale noi 
simţim adevărul, îl intuim, pe când cu ajutorul minţii raţionale noi 
aflăm adevărul; adevărul emoţional este în inima noastră, în timp 

ce adevărul raţional este în capul nostru! Adevărul emoţional ne fa- 
ce să reacţionăm instantaneu, pe când adevărul raţional determină 
decizii post-factum, adică o soluţie, nu o reacţie. Astfel, uneori avem 
regrete în legătură cu modul în care am reacţionat într-o situaţie, 
pentru că răspunsul nostru a fost unul emoţional. De fapt, străda- 
nia omului de a pune raţiunea deasupra inimii este o încercare şi un 
eşec perpetuu, pentru că cele două „adevăruri“ au origini, tempora- 
litate şi structură diferită. „Obiectul“ pe care ni-l aduce în faţa ochi- 
lor mintea emoţională este reprezentarea făcută din imagini cor- 
porale, pe când „obiectul“ pe care ni-l aduce mintea raţională este 
reprezentarea realizată de cuvinte. Astfel, înțelegem mai uşor min- 
tea pe care o credem mai repede, cea emoţională sau cea raţională. 

Este normal ca făcând toate aceste consideraţii să ne între- 
băm: emoţiile mele descriu cu adevărat situaţia în care mă aflu? 
Emoţiile de bază, precum frica, dezgustul, mania, surpriza, repre- 
zintă reacţiile corporale de răspuns rapid al organismului la provo- 
cările mediului care pun în pericol supraviețuirea. Ele ne ajută să 
supravieţuim biologic. Pentru a fi eficiente, aceste reacţii trebuie să 
fie rapide, automate, deasupra judecății de bine sau de rău. Ele au 
un suport organic, sunt determinate genetic şi sunt universale, adică 
nu depind de factorii sociali şi culturali. În schimb, emoţiile sociale, 
precum ruşinea, jena şi timiditatea, la care se mai adaugă vina, mân- 
dria, invidia şi gelozia, sunt emoţii care au atât un suport organic, 
înnăscut, cât şi unul cultural, învăţat, deci dobândit. Ele ne ajută să 
supravieţuim social. Dacă emoţiile bazale sunt „gardienii“ homeos- 
taziei mediului intern corporal, emoţiile sociale sunt „gardienii“ ho- 
meostaziei mediului extern, socio-cultural. Ne conduc aceste emoţii 
la aflarea adevărului? Ele sunt astfel construite de evoluţie pentru a 
fi adaptative, adică pentru a duce la supraviețuirea organică şi soci- 
ală a individului, şi fără îndoială împlinesc acest rol. Deci răspunsul 
ar fi da, aceste emoţii ne-ar ajuta să aflăm adevărul. Se poate spune 
cu certitudine că dacă unui om îi este frică de foc, focul este un peri- 
col adevărat? Da. Dar dacă unui om îi este frică de a vorbi în public, 
este vorbitul în public un pericol adevărat? Nu. Şi atunci de unde 
vine această diferenţă. Ea vine din existenţa creierului „mamalian“, 
un creier subiectiv, înzestrat cu minte, care reprezintă realitatea în 

mod simbolic, metaforic, prin care unui eveniment i se ataşează di- 
ferite atribute ce vin din interpretări, credinţe, scheme cognitive do- 
pândite în anii în care se formează legăturile neuronale şi imaginea 
realităţii socio-culturale; în cazul ruşinii, începând din luna 14-16 de 
viaţă, iar în cazul timidităţii, în jurul vârstei de 4-5 ani. Odată forma- 
te, ele se întăresc cu fiecare contact social şi astfel se „osifică“, pen- 
tru că acestea generează un comportament care face ca emoția să fie 
validată. Astfel, timiditatea generează comportamentul de evitare şi 
inhibiţie, iar acest comportament pune la adăpost individul de pe- 
ricolul de a fi înjosit, ridiculizat, criticat sau minimalizat, aşa cum 
crede cu tărie că s-ar întâmpla dacă s-ar expune la acea situaţie. În 
ochii acestui individ, comportamentul său nu face altceva decât să 
valideze emoția de timiditate: „Ce bine că nu m-am dus acolo, m-aş 
fi simţit prost, mi-ar fi fost ruşine de ce s-ar fi putut întâmpla.“ La 
prima vedere, şi emoţiile sociale ajută omul să supravieţuiască din 
punct de vedere social. Dacă eşti timid şi nu te duci acolo unde nu 
poţi ţine piept interacțiunii sociale, atunci eviţi şi astfel te salvezi. 
Da, dar cu ce preţ? 

Am văzut în secţiunea anterioară că aceste emoţii pot fi abătute 
din câmpul conştiinţei prin tehnicile mindfulness, când individual 
este atent la realitate în fiecare moment şi astfel nu are timpul nece- 
sar de a ataşa judecăţi situaţiei sociale în care se află. Observând şi 
descriind fiecare clipă, el este transportat mereu în realitatea goală, 
aşa cum este ea, şi nu în cea interpretată şi modificată de o minte 
care alunecă între trecut şi viitor. 

În această secţiune îţi voi descrie un alt set de metode prin 
care înveţi să tolerezi realitatea situaţiilor în care te duce viaţa. 
Învăţând să tolerezi realitatea, pe care de multe ori ai considerat-o 
amenințătoare, vei învăţa să tolerezi emoţiile pe care le ai. Această 
metodă reprezintă o prelungire naturală a metodelor mindfulness, 
pentru că, de acum încolo, a tolera va însemna pentru tine a accepta 
situaţia în care eşti, fără să judeci şi să faci predicții: 

— A tolera situaţia şi timiditatea sau jena pe care o ai înseam- 
nă a intra şi a percepe situaţia în care te afli fără a-i ataşa vreo 
cerinţă prealabilă, fără a încerca să o schimbi; 

Lasă-ţi emoţiile şi gândurile să curgă fără a te lupta cu ele, fără 
a le opri sau a le controla; 

Aceasta nu înseamnă şi a le aproba; tolerarea sau acceptarea 
realităţii nu este deloc echivalentă cu aprobarea ei; 

Învăţând să tolerezi realitatea situaţiei sociale şi a propriilor 
emoţii, înveţi să fii liber şi să laşi lucrurile să curgă pe lângă ti- 
ne fără să te afecteze la fel ca înainte; 

Dacă până acum privirile evaluative şi critice, întoarcerea capu- 
lui oamenilor spre tine, şoaptele dintre ei, ochii iscoditori, per- 
soanele dezinvolte, oamenii de succes, cei vorbăreţi şi multe al- 
tele te inhibau şi îţi generau sentimente de inferioritate, acum 
vei învăţa să te scufunzi în realitate şi să o tolerezi, să o laşi să 
curgă fără să o judeci, fără să anticipezi; vei învăţa să accepţi o 
situaţie socială fără să ai cerinţe care să te facă să te simţi con- 
fortabil; 

A tolera înseamnă, în mod simplu, a spune da situaţiei şi 
emoţiilor pe care le ai şi a le lăsa să treacă fără să judeci sau să 
încerci să le controlezi ori să le schimbi. Ai văzut de atâtea ori 
că atunci când ai vrut să schimbi ceva, să faci ca lucrurile să 
meargă mai bine, de fapt ai făcut ca lucrurile să fie mai rele, iar 
jena şi ruşinea te-au inundat cu amărăciune; 

Odată ce accepţi lucrurile aşa cum sunt, creezi posibilitatea de 
a merge mai departe. Când vrei să schimbi ceva, e nevoie să te 
opreşti şi să te străduieşti; astfel, lucrurile se acumulează, te 
copleşesc şi, toate laolaltă, fac clipa mai rea şi mai dureroasă; 
Când laşi situaţia să curgă aşa cum vrea ea, faci ca timpul de 
contact dintre tine şi situaţie să fie mai mic şi astfel emoţiile 
sunt mai scurte. Dacă rămâi cu ochii şi mintea într-o situaţie pe 
care o consideri înjositoare pentru tine, sentimentul de ruşine 
îți va persista în minte mult timp, pe când dacă tolerezi această 
situaţie fără să o judeci, o laşi să curgă aşa cum vrea ea în mod 
spontan, acceptând-o şi însoţind-o în curgerea ei, lucrurile vor 
fi mai simple şi mai uşoare; 

Aceasta nu înseamnă să nu răspunzi la situaţie. Fă tot ceea ce 
se cere, fii eficient, fii atent la ceea ce faci şi mergi odată cu 
situaţia, fie ea bună sau rea, prietenoasă sau ostilă; 

Uneori simţi nevoia să acţionezi rapid, chiar impulsiv, de exem- 
plu, să pleci, să te întorci din drum, să te ascunzi, să găseşti 
scuze etc. Tolerarea situaţiei şi a emoţiilor te va face să fii rela- 
xat, să opreşti acest tip de impulsuri şi să-ţi aduci linişte în su- 
flet spunându-ţi: „Iau lucrurile aşa cum sunt... aşa trebuie să 
fie... merg mai departe... fac doar ceea ce trebuie... voi trece cu 
bine prin asta... emoţiile şi gândurile sunt doar emoţii şi gân- 
duri, nu sunt FAPTE...“ 

Tolerarea situaţiei înseamnă uneori şi să poţi schimba reactivita- 
tea propriului corp atunci când eşti în situaţie, cotropit de emoţii 
pe care nu vrei să le ai sau care îţi întunecă realitatea. Cele mai 
eficiente metode sunt exerciţiile de respiraţie şi relaxarea mus- 
culară, metode care reduc reactivitatea sistemului nervos vege- 
tativ şi endocrin, conducând la o stare de calm. Mai jos, în două 
casete, vei găsi exerciţiile care te fac să stăpâneşti aceste tehnici. 
Relaxarea musculară şi exerciţiile de respiraţie, împreună cu 


deprinderea de a tolera realitatea emoţională şi socială, reprezin- 


tă un set de abilităţi eficiente de a diminua emoţiile sociale. Îţi re- 


comand practicarea cu tenacitate a acestor practici în viaţa de zi cu 


zi. Numai aşa vei avea prilejul să constaţi eficienţa lor, progresul 


obţinut şi încrederea că ele pot face parte din bagajul tău de abilităţi 


prin care controlezi vulnerabilităţile pe care le ai. 

Tehnica de tolerare a realităţii 
prin atenţia pe propria respiraţie: 
Adoptă o poziţie care să fie relaxantă pentru tine, de exemplu, 
pe un fotoliu sau pe o canapea, ţine-ţi picioarele sprijinite pe 
podea şi fii atent la propria respiraţie. Pune o mână pe abdo- 
men, în zona ombilicului, şi urmăreşte cum se mişcă aceasta 
odată cu respiraţia, deoarece abdomenul îşi măreşte 


circumferința în timpul inspiraţiei şi se micşorează în timpul 
expiraţiei; 

Rămâi în această poziţie relaxată, cu mâna pe abdomen, şi 
urmăreşte respiraţia. Apoi închide ochii şi urmăreşte cu min- 
tea tot ce se întâmplă. Când abdomenul se măreşte în volum, 
deci în inspiraţie, spune în gând un număr, pentru ca mai 
apoi să laşi aerul să iasă din plămâni în timpul expiraţiei; sim- 
te cum se micşorează circumferința abdomenului. În timpul 
expiraţiei spune cuvântul „relaxează-te“. La prima inspiraţie 
spune numărul „unu“, apoi urmează expiraţia şi spune cu- 
vântul „relaxează-te“. La următoarea inspiraţie spune „doi“ 
şi apoi cuvântul „relaxează-te“, apoi „trei“, „patru“ şi aşa mai 
departe. Când ajungi la „zece“, ia-o de la început spunând nu- 
mărul „unu“. În felul acesta eşti atent la respiraţie și te decu- 
plezi de la emoţiile şi gândurile tale anxioase; 

Repetă exerciţiul acesta ori de câte ori ai ocazia şi încearcă să-l 
automatizezi. Fii atent la respiraţie şi nu lăsa mintea să zboare 
în alte locuri; cheamă mintea înapoi ori de câte ori vezi că ea 
este în altă parte și nu deveni frustrat din cauza aceasta; 
Lasă aerul să intre şi să iasă din plămâni în mod natural, fără 
efort, nu te contracta, inspiră şi expiră rar, de preferinţă pe 
nas; 

În timp ce inspiri şi expiri, caută să fii atent la acest proces al 
respirației, gândeşte-te cum intră aerul în plămâni, cum eli- 
berează oxigenul în sânge şi cum expiraţia elimină bioxidul 
de carbon ce a rezultat din arderile care au produs energie în 
corp, şi cum acest proces este esenţa vieţii. Urmăreşte în gând 
cum se mişcă abdomenul conform acestui ciclu, mărindu-se 
la inspiraţie şi micşorându-se la expiraţie, în concordanţă cu 
mişcările muşchiului diafragmatic. Ţine palma pe el şi astfel 
îi simţi mai bine mişcările în timpul respirației; în felul acesta 
eşti mai atent la proces. Acest ritm va conduce la o frecvenţă 
a respirației de aproximativ 10-12 cicluri pe minut. De fiecare 
dată când expiri spune cuvântul „relaxează-te“; 

6. Fă acest de exerciţiu timp de 4-5 minute în fiecare zi, de mai 
multe ori, pe o durată de câteva săptămâni, până când devine 
automat. Vei observa că de fiecare dată când îl faci te linişteşti 
şi obţii o senzaţie de calm, cu condiţia de a-ţi ţine mintea în 
prezent cu fiecare respiraţie, urmărind drumul aerului în ci- 
clul respirator; 

7. Când eşti suficient de stăpân pe acest exerciţiu, poţi să-l faci 
în orice moment, cu scopul de a întrerupe o emoție care te 
cuprinde. Îl poţi face întrerupând pentru câteva secunde ori- 
ce fel de activitate şi în orice postură corporală te-ai afla. Vei 
constata că sunt suficiente 8-10 cicluri respiratorii sau chiar 
mai puţin pentru a te simţi relaxat şi calm, pentru a deveni 
stăpânul minţii tale „nărăvaşe“; 

8. Dacă eşti în timpul unui atac emoţional, începe un astfel de 
ciclu de atenţie pe respiraţie şi numără în gând inspiraţiile, 
spune la fiecare expiraţie cuvântul „relaxează-te“, până când 
te linişteşti. Monitorizează fiecare ciclu respirator. Vei vedea 
că emoţiile încep să dispară cam după câteva cicluri respira- 
torii, cu condiţia să fii atent la fiecare respiraţie; 

9. Apoi continuă ceea ce făceai, neuitând de noile tale abilităţi de 
a tolera realitatea, necazurile şi cursul vieţii, clipă de clipă; 

10. Vei întrerupe imediat ciclul de autoîntreţinere a jenei, ruginii 
şi timidităţii cauzate de mintea ta care „ruminează“, adică 
dezbate ceea ce spui, faci şi ce gândesc alţii despre tine; 

11. Reaminteşte-ţi că scopul acestui exerciţiu de atenţie pe 
respiraţie este să fii relaxat, calm şi să-ţi disciplinezi mintea, 
în sensul ţinerii ei în realitatea fiecărei clipe; astfel poţi să ob- 
servi, să descrii şi să numeşti tot ceea ce trăieşti, fără să fii cri- 
tic, evaluativ şi făcând doar un singur lucru o dată. 


Tehnica de tolerare a realităţii 
prin relaxare musculară progresivă 
Preambul: 
În mod normal, muşchii organismului sunt relaxaţi. Ei sunt 
activaţi conştient, atunci când individul trebuie să facă mişcări, 

sau inconştient, atunci când se declanşează reacţii emoţionale ca- 
re pregătesc individul pentru a face faţă unor pericole. Astfel, stă- 
rile emoţionale sunt trăite fizic şi se exprimă cel mai des printr-o 
tensiune în muşchii braţelor şi picioarelor, comportamentul mo- 
tor al unui individ modificându-se în mod evident. Alteori aceas- 
tă tensiune se manifestă şi la muşchii feţei şi astfel apar fiziono- 
mii specifice emoţiilor care le-au generat. Tu ştii foarte bine că, 
atunci când ai emoţii de jenă sau ruşine, tensiunea musculară este 
un simptom constant; ea se exprimă prin contractarea mușchilor, 
tremor şi fizionomii specifice ale feţei, pe care ai vrea să le ascunzi, 
dar nu prea reuşeşti. 

La opusul tensiunii este relaxarea. Ea înseamnă eliberare, 
destindere, slăbire, încetinire, repaus, recreere, uşurare, întreru- 
pere. De cele mai multe ori, relaxarea nu este o stare în care ajun- 
gem în mod spontan, ci se obţine în mod voit, cu o anumită tehni- 
că de eliberare a tensiunii, tehnică pe care o are fiecare dintre noi, 
mai mult sau mai puţin, în funcţie de particularităţile proprii. Cu 
toţii înţelegem că relaxarea este la antipodul tensiunii şi, în mod 
instinctiv, dorim să fim relaxaţi, dezinvolţi, destinşi şi eliberaţi de 
emoţiile care ne fac să părem altfel decât vrem. Dacă ai putea fi re- 
laxat în situaţiile sociale, ai reuşi să le depăşeşti foarte uşor şi să te 
comporți corespunzător. 

Pentru tine, o persoană cu anxietate socială, tensiunea psihică 
şi fizică sunt de cele mai multe ori evidente prin imaginea ta, care 
te trădează, exact imaginea pe care nu vrei să o dezvălui altora. Să 
ştii să te relaxezi, să dobândeşti abilitatea de a te detensiona sunt 
unele dintre dezideratele tale perpetue când eşti în situaţii sociale. 

Relaxarea corporală înseamnă detensionarea sau eliberarea 
încordării interne, musculare şi viscerale, astfel încât corpul, privit 
ca un întreg, să ajungă într-o poziţie neutră, de restaurare a echi- 
librului iniţial. Ea te ajută să ştii şi să simţi ceea ce înseamnă ade- 
vărata relaxare, prin alternarea încordării şi relaxării muşchilor, 
astfel încât să poţi obţine relaxare la comandă proprie, relaxare 
căreia îi corespunde şi o relaxare mentală. 

Pentru a stăpâni această metodă se recomandă şedinţe zilnice 
de relaxare musculară progresivă, până când se obţine o automati- 
zare a acestei tehnici, astfel încât să o poţi executa oricând şi oriun- 
de, conform dorinţei tale. Prin efectuarea unor secvenţe de relaxa- 
re musculară progresivă vei fi capabil să întrerupi lanţul generator 
al emoţiilor tale de anxietate socială, să-ţi aduci mintea rătăcitoare 
în prezent şi să obţii calmul, pentru a putea face faţă interacțiunii 
cu alţi participanţi la situaţia socială. 

În timpul executării tensionării şi relaxării musculare, trebu- 
ie să fii cât poţi de atent la senzațiile corporale pe care le ai atunci 
când contracţi şi relaxezi muşchii. Acest lucru este esenţial, deoa- 
rece această atenţie aduce mintea lângă corp şi astfel ea urmează 
secvenţa tensiune-relaxare. Această atenţie înseamnă să urmăreşti 
cu gândul senzaţia de tensiune şi de relaxare, atâta timp cât ţine 
fiecare, şi să-ţi aduci mintea înapoi ori de câte ori încearcă să se 
ducă în altă parte. 

Vei descoperi diferenţa dintre a fi tensionat şi a fi relaxat, iar 
această descoperire este crucială pentru modul în care vei dobândi 
relaxarea. Este total inacceptabil să automatizezi această procedu- 
ră şi să fii cu mintea în altă parte în timp ce execuţi secvențele de 
tensiune-relaxare. Lipsa de atenţie face ca această metodă să nu 
ducă la niciun rezultat. 

Se recomandă să continui zilnic acest antrenament timp de 
6-8 săptămâni, astfel încât să recunoşti uşor momentele când eşti 
tensionat, ce simţi când eşti relaxat şi în final să cauţi şi să chemi 
în mod activ, cu mintea, la comandă, starea de relaxare atunci 
când ai nevoie. 

Vei începe să recunoşti primele rezultate după 3-4 săptămâni. 


Tehnica de tolerare a realităţii 
prin relaxare musculară progresivă: 


1. Găseşte acasă un loc liniştit, ferit de zgomote; 


2. Stai pe un scaun, fotoliu sau canapea, cât mai confortabil, şi 
sprijină-ţi umerii pe spătarul scaunului sau fotoliului, lasă-ţi 

10. 


stil 


T25 


picioarele pe pardoseală, iar antebraţele şi mâinile ține-le în 
poală, sprijinite pe coapse; 

Poţi să adopţi şi o poziţie culcată, de preferinţă pe un covor 
moale, pe pardoseală; 

Poartă haine care să nu te strângă sau să-ţi provoace alte 
senzaţii care să-ţi distragă astfel atenţia de la exerciţiu; 
Rezervă-ţi următoarele 10-15 minute pentru acest exerciţiu; 
trebuie să nu ai ceva de făcut sau să te grăbeşti, să nu fii pre- 
ocupat de o problemă sau grijă care să te perturbe; încearcă 
să uiţi de toate pentru a putea sta cu mintea la exerciţiu; 
Încearcă să adopţi o atitudine naturală, neutră, nu încerca să 
te relaxezi în mod voit, să te forţezi să te relaxezi; lasă totul 
să curgă şi nu aştepta vreun rezultat anume; 

Îndreaptă-ţi atenţia asupra corpului şi vezi ce senzaţii vin 
dinspre el, nu trebuie să te aştepţi la ceva anume; 

Caută să respiri aşa cum ai învăţat la exerciţiile de atenţie 
asupra respirației; 

Spune cuvântul „încordează“ şi contractă-ţi un muşchi, în or- 
dinea din tabelul de mai jos, şi menţine această contracție 
pentru 5-7 secunde, timp în care eşti atent la ce simţi în 
mușchiul contractat şi în corp, în general; 

După ce ai contractat un muşchi şi astfel poziţia unui seg- 
ment al mâinilor sau picioarelor tale s-a schimbat, adu seg- 
mentul respectiv în poziţia de repaus de mai înainte, când 
contracția s-a terminat; 

Nu contracta muşchii în mod excesiv, astfel încât să-ţi pro- 
voace durere sau crampe musculare (cârcei); îţi recomand să 
utilizezi un nivel de contracție musculară de 60-70% din cea 
maximă pe care o poţi face; 

Când dai drumul la această contracție musculară spune cu- 
vântul „relaxează-te“ şi menţine această relaxare în jur de 20 
de secunde, timp în care eşti atent la ceea ce simţi în corp şi 
astfel înţelegi diferenţa dintre senzaţia de contractare şi cea 


165 


13. 


14. 


îl, 


16. 


17. 


18. 


19. 


166 


de relaxare; dă drumul instantaneu la tensiunea musculară, 
la comanda ta, şi nu treptat; în aceste 20 de secunde respiră 
lent, aşa cum ai învăţat, şi astfel integrezi cele două tehnici 
pe care le exersezi; 


Îndreaptă apoi atenţia către următorul grup de muşchi, spu- 
ne „încordează“ şi menţine contracția 5-7 secunde, urmată 
de „relaxează-te“ pentru 20 de secunde; 

Continuă tot aşa întregul exerciţiu de relaxare musculară pro- 
gresivă pe grupe de muşchi, mergând de sus în jos, de la cap, 
gât, membrele superioare, torace, abdomen și terminând cu 
membrele inferioare, după schema care este prezentată în ta- 
bel. Muşchii simetrici, cei care se găsesc atât pe partea stân- 
gă, cât şi pe partea dreaptă a corpului nu se încordează deo- 
dată, ci pe rând; 

Respectă ordinea aceasta cu fiecare exerciţiu şi nu sări vreo 
grupă musculară; la fel, respectă timpul alocat contracţiei 
(5-7 secunde) şi relaxării (20 de secunde); 

E posibil să nu poţi de la început să-ţi contractezi adecvat o 
grupă musculară, dar prin exerciţiu zilnic vei reuşi să ai con- 
trolul total al fiecărui muşchi pe care doreşti să-l contractezi; 
Nu uita să ţii atenţia focalizata pe senzațiile pe care le ai în 
timpul contracţiei şi relaxării; 

După 6-8 săptămâni de exerciţii zilnice poţi considera înche- 
iată practica acestei metode de relaxare musculară progresi- 
vă. Vei vedea cât de bine o să înţelegi ce înseamnă tensiune 
şi ce înseamnă relaxare şi vei putea chema cu mintea starea 
de relaxare doar spunând cuvântul „relaxează-te“; 

După ce ai stăpânit această metodă, poţi să faci exerciţii de 
contractare şi relaxare şi în spatii publice, de exemplu, atunci 
când stai într-o sală de aşteptare, când stai să-ţi vină rândul 
la ceva, când stai în maşină la stop sau chiar când stai pe o 
bancă într-un pare. Imaginează-ţi că eşti în timpul unui in- 
terviu de angajare şi eşti plin de emoţii negative; fă „pe furiș“ 

câteva exerciţii de relaxare musculară cu muşchii de la picioa- 
re şi va fi suficient pentru a întrerupe ciclul emoţiilor negati- 
ve şi a aduce mintea în prezent, clipă de clipă, fără critică, şi 
a putea fi calm şi atent la interviu; 

Când te afli într-o situaţie socială, plin de emoţii de jenă sau 
ruşine, când eşti dominat de timiditate, contractat şi gata să 
întorci spatele unei situaţii, spune în gând cuvântul „relaxea- 
ză-te“ şi îţi vei aduce calmul necesar pentru a continua şi a 
tolera emoţiile. De aceste emoţii nu te va putea scăpa nimeni 
altcineva decât tu, tolerându-le şi, în final, isnorându-le. Vei 
vedea că atunci ele vor pleca de la tine. Pe baza procesului de 
neuroplasticitate, în mintea ta se vor forma alte conexiuni, al- 
te imagini. 


Muşchiul ce urmează a 
fi contractat 


Comenzi pentru a încorda muşchiul 
respectiv 


Muşchii frunţii 


încreţeşte fruntea ridicând din sprâncene 


Muşchii pleoapelor 


închide ochii cu putere 


Muşchii din jurul gurii 


întinde colţurile gurii ca într-o grimasă 


Muşchii gâtului 


roteşte capul mult spre dreapta 


roteşte capul mult spre stânga 


înclină capul mult spre dreapta 


înclină capul mult spre stânga 


dă capul mult spre spate 


apleacă capul mult în faţă 


Muşchii umerilor 


trage umerii mult în spate 


strânge umerii mult în faţă 


ridică umerii mult în sus 


ridică braţul la nivelul umerilor şi ţine-l aşa 


ridică şi roteşte braţul spre înainte 


ridică şi roteşte braţul spre înapoi 

îndoaie antebraţul pe braţ, ca şi cum ai ri- 
Muşchii braţelor dica o greutate 


(cot) mult spre spate 


(pe rând, stânga şi dreapta) | întinde antebraţul din articulaţia braţului 


îndoaie mâna mult în sus 
Muşchii antebraţelor 


(pe rând, stânga şi dreapta) | îndoaie mâna mult în jos 


Muşchii pumnului strânge tare pumnul, ca şi cum ai vrea să 
(pe rând, stânga şi dreapta) | striveşti ceva 

Muşchii abdominali încordează muşchii abdominali anteriori 
Muşchii feselor încordează fesele 

Muşchii coapselor încordează muşchii coapsei, ca şi cum ai lo- 


(pe rând, stânga şi dreapta) | vi o minge cu piciorul 


mişcă laba piciorului în sus, ca şi cum ai sta 


Muşchii gambelor pe călcâie 
(pe rând, stânga şi dreapta) | mişcă laba piciorului în jos, ca și cum ai sta 
pe vârfuri 


Muşchii degetelor de la pi- | strânge bine degetele de la picioare 
cioare 
(pe rând, stânga şi dreapta) 


7.4.5. Alte metode de reglare emoţională 

După cum ţi-am spus, reglarea emoţională este o capacitate 
pe care o are fiecare om, mai mult sau mai puţin. Problema este că 
emoţiile noastre par uneori prea credibile, ne lasă impresia că ne 
oferă adevărul şi astfel ne lăsăm „pradă“ lor, reacţionăm în confor- 
mitate cu ele şi astfel devenim sclavii acestora. Este ceea ce se în- 
tâmplă în cazul persoanelor cu anxietate socială, ale căror reacţii la 
situaţiile sociale le îngustează semnificativ capacitatea de a se ex- 
prima şi a se bucura. Am vorbit până acum despre unele metode de 
a regla răspunsul tău emoţional, de a reduce şi stăpâni emoţiile de 
timiditate, ruşine şi jenă. Mai departe o să-ţi vorbesc despre meto- 
de auxiliare cu acelaşi scop. 

Cred că ai observat faptul că atunci când eşti sub influenţa 
emoţiilor, apar în corpul tău o serie de „impulsuri“ care trebu- 
ie satisfăcute neapărat. Satisfacerea acestor tendinţe imperioase 
îți aduce mulțumire, calm şi parcă te face să uiţi de emoția care 

le-a declanşat. Se întâmplă în acest mod deoarece în creierul nos- 
tru există un sistem aşa-zis de „premiere“, iar atunci când avem un 
astfel de impuls, acest sistem ne cere să ne premiem pe noi înşine 
ducându-l la îndeplinire, adică să ne aducem o bucurie care ne sati- 
sface foamea pentru astfel de emoţii. Cel mai la îndemână exemplu 
este dorinţa imperioasă a unora de a mânca compulsiv, atunci când 
sunt plini de emoţii. Aceştia nu se pot stăpâni şi mănâncă mai mult 
decât e nevoie, mănâncă ce nu trebuie şi la ore total nepotrivite. Ei 
sunt dintre aceia care au probleme cu controlul greutăţii, care-şi 
iau mereu angajamente de control al poftei de mâncare, de urma- 
re a unor regimuri alimentare drastice, dar care sunt mereu încăl- 
cate din cauză că emoţiile generează un apetit impulsiv căruia nu-i 
pot face faţă. Sistemul de premiere, de căutare a emoţiilor pozitive, 
este puternic şi învinge de fiecare dată raţiunea, pentru că el este 
localizat în creierul „vechi“, mai credibil şi cu mai multă forţă, iar 
raţiunea vine din creierul „nou“, mai slab, pentru că este subiectiv, 
instabil, plin de dubii şi de dezbateri. Impulsul de a mânca este foar- 
te rapid, cere o reacţie imediată, pe când o hotărâre raţională cere 
mai mult timp. Până să iei o decizie în faţa impulsului de a mânca, 
te trezeşti că de fapt ai şi mâncat! 

Cu aceste considerente în minte, o să mă întrebi ce este de făcut. 
Primul lucru este să înţelegi acest mecanism, să găseşti o explicaţie 
a impulsurilor pe care le ai uneori, a felului în care reacţionezi, să 
poţi să-ţi explici faptul că sunt momente când mănânci compulsiv, 
doar ca să-ţi aduci o experienţă pozitivă care s-o neutralizeze pe cea 
negativă de mai înainte. Să nu te condamni mai apoi pentru aceas- 
ta. Iar în al treilea rând, să faci altceva care să-ţi abată atenţia de la 
această cerere de emoție pozitivă. De exemplu, să faci nişte exerciţii 
de concentrare asupra respirației, de relaxare musculară progre- 
sivă, exerciţii fizice solicitante, să cauţi imediat alte emoţii care să 
schimbe focalizarea minţii tale emoţionale; de exemplu, să miroşi 
ceva puternic, să ţii câteva bucăţi de gheaţă în mână şi să le strângi 
energic, să faci un duş cu apă rece sau să asculţi muzică la intensita- 
te mare, să dai un telefon unui prieten şi să-l rogi să te ţină de vorbă, 

să bei 400-500 ml de apă rece într-un interval de 10-15 minute, să-ţi 
aplici cu degetele o presiune intermitentă pe globii oculari etc. Vei 
constata că, dacă ai răbdare, acest impuls dispare. Evoluţia lui este 
ca un val, apare, creşte rapid, ajunge la un maximum, pentru ca apoi 
să descrească şi să dispară. Această evoluţie durează câteva minu- 
te. Dacă eşti în stare să-ţi abaţi atenţia timp de câteva minute, te-ai 
sustras acestui impuls şi te-ai liniştit. 

Aceeaşi problemă este şi cu impulsul de a bea alcool. Foarte 
mulţi oameni emoţionali au constatat din experienţă proprie că in- 
gerarea de alcool le aduce o calmare rapidă. Din această cauză unii 
denumesc alcoolul „diazepam lichid“. El pare un remediu univer- 
sal pentru emoţiile negative, care se află la îndemână, atât acasă, 
cât şi în locuri publice, precum într-un bar, restaurant, magazine 
etc. Trebuie să ştim însă că alcoolul este de fapt un excitant pen- 
tru creierul nostru, pentru neuroni. Dacă acţiunea imediată este de 
„euforie“, chiar de calm, acţiunea pe termen mediu este de creştere 
a excitabilităţii cerebrale. Oamenii care consumă alcool sunt 
recunoscuţi ca fiind excitabili, impulsivi, reacţionează în mod in- 
tempestiv, trădând faptul că abilitatea lor de a controla emoţiile ne- 
gative a fost afectată. La unele persoane cu anxietate socială există şi 
credinţa că a lua o „doză“ de alcool înainte de a intra într-o situaţie 
socială prinde bine, aduce mai mult curaj şi neutralizează emoţiile 
negative dintr-o astfel de situaţie. Mai există şi ideea că alcoolul „lu- 
brifiază“ relaţiile dintre oameni, aceştia devenind mai dezinvolţi şi 
mai vorbăreţi. Mecanismul acesta se bazează pe efectul alcoolului 
de a crea un fel de „miopie“ a minţii noastre; multe dintre credinţele 
noastre, dintre scuturile noastre, dintre fricile noastre sunt adormi- 
te, nu le mai vedem şi atunci nu ne mai pasă de ele. Astfel, ne pu- 
tem permite să spunem anumite lucruri, să ne comportăm cum ne 
vine, pentru că „cenzorul“ din mintea noastră nu mai vede bine, a 
devenit miop. Este exact ceea ce vrea o persoană timidă, să nu mai 
fie atât de cenzurată de ceva care se află în mintea sa şi care-i spune 
ce să nu facă, care n-o lasă să fie liberă. Alcoolul descătuşează. Dar 
pentru cât timp? Pentru puţin timp, căci persoana se simte apoi je- 
nată, ruşinată pentru ceea ce s-a întâmplat, făcându-şi o mulţime 

de reproşuri. Alcoolul nu reprezintă nicidecum un remediu pentru 
anxietatea socială, ci mai degrabă o favorizează. Recomand cu tărie 
să-ţi controlezi dorinţa de a consuma alcool, atât în scopul de a ne- 
utraliza emoţiile negative, cât şi în scop „recreativ“. A continua să 
mănânci şi/sau să bei compulsiv alcool nu are niciun efect pozitiv 
asupra anxietăţii sociale; din contră, măreşte această emoție, adu- 
când un sentiment de înfrângere, de incapacitate de a reuşi ceea ce 
ţi-ai propus, întăreşte percepţia de victimă a propriilor slăbiciuni şi 
astfel contribuie la creşterea emoţiilor negative autocritice, care ori- 
cum domină câmpul conştiinţei tale. 

O altă „interdicţie“ este cea legată de consumul de cafea sau 
ceai, în special de ceai verde şi ciocolată. Aceste ingrediente care 
ne fac viaţa frumoasă, recomandate mereu în mass-media sub pre- 
textul multor efecte benefice, sunt contraindicate persoanelor cu 
anxietate socială şi în general persoanelor cu probleme de reglare 
emoţională. Motivul acestei interdicții este legat tot de efectul ex- 
citant pe care îl au aceste substanţe faţă de creierul nostru. A bea o 
cafea tare sau o ceaşcă de ceai verde înainte de a merge la o întâlnire 
ori la un „workshop“ unde se presupune să iei cuvântul nu va face 
decât să-ţi dea emoţii şi mai mari. Cel mai bine este să ei cu tine o 
sticlă cu apă plată şi, din când în când, ca într-un ritual, să mai bei 
câte o gură, timp în care poţi să-ţi spui „relaxează-te“, poţi să ob- 
servi 2-3 cicluri respiratorii şi să-ţi aduci mintea în prezent. 

În afară de interdicții, am şi recomandări. Îţi recomand cu tă- 
rie consumul de acizi graşi omega-3. Studii controlate, făcute du- 
pă toate regulile ştiinţifice, au arătat că persoanele care consumă 
acizi graşi nesaturaţi omega-3, în cantitate de 1 gram pe zi, prezintă 
o îmbunătăţire semnificativă a controlului emoţional. Acizii graşi 
omega-3 există sub formă de suplimente ca atare sau în uleiul de 
peşte şi se găseşte în farmacii ori în magazine cu produse naturis- 
te. Surse alternative de acizi graşi omega-3 sunt algele marine, ca- 
lamarii şi nucile. 

Practicarea de exerciţii fizice sau sporturi în mod regulat este o 
altă metodă de creştere a capacităţii de control emoţional. A învăţa 

să câştigi şi să pierzi, a respecta adversarul, a încerca să fii bun şi 
performant, a te strădui şi a te antrena, a progresa, a-ţi cunoaşte 
capacităţile şi limitele înseamnă a-ţi construi abilităţi pe care le 
poți folosi uşor în viaţa de toate zilele. În timpul exerciţiilor fizice, 
când corpul tău este folosit pentru a obţine o anumită performanţă, 
terminaţiile nervoase aduc permanent informaţii în creier, contri- 
buind la formarea imaginii dinamice a corpului. Mintea unui prac- 
ticant al sportului va integra mai bine informaţiile venite din corp, 
numite şi informaţii „proprioceptive“, despre starea sistemului os- 
teoarticular, activitatea muşchilor, poziţia şi echilibrul corpului. O 
astfel de persoană îşi va simţi mai bine corpul, va interpreta mai bi- 
ne senzațiile corporale, va tolera mai bine emoţiile, frustrările, se 
va acomoda mai bine cu imaginea propriului corp şi cu imaginea pe 
care o lasă în spaţiul social. Practicarea unui sport de echipă sau a 
unui sport de contact cu adversarul este o metaforă excelentă pentru 
ceea ce se petrece în viaţa socială. Despre toate acestea îţi voi vorbi 
pe larg în capitolul de terapie corporală. 

Altă recomandare este să dormi bine. Somnul este unul dintre 
cele mai importante lucruri pe care le poţi face pentru sănătatea ta 
şi mai ales pentru îmbunătăţirea controlului emoţional. În timpul 
somnului, rețeaua neuronală se repoziţionează corespunzător, min- 
tea se curăţă de tot felul de fragmente de reprezentări de peste zi. Ca 
o comparaţie cu lumea computerelor, hardul se defragmentează, se 
şterg fişierele temporare şi istoricul folosirii minţii din ziua trecută, 
apare mult spaţiu liber utilizabil pe hard-disk pentru o nouă zi, iar 
la trezire tu „rebootezi“ sistemul, care va rula mai repede progra- 
mele instalate. Pe scurt, dormind, noi ne reparăm mintea suficient 
pentru o nouă zi. A dormi bine înseamnă şi a respecta câteva reguli 
de igienă a somnului. În caseta de mai jos ai câteva dintre acestea. 


evită cafeaua, ciocolata sau ceaiul verde cu câteva ore înainte 
de a merge la culcare; sunt excitanţi care îţi menţin vigilita- 


tea ridicată; 

evită consumul de alcool înainte de culcare din aceleaşi mo- 
tive; 

evită să mănânci mult seara, pentru că o digestie greoaie te 
ţine treaz; 

înainte de a te băga în pat stinge luminile principale şi lasă 
doar o veioză; lumina prea multă ţine creierul treaz; 

stinge televizorul înainte de a te băga în pat; priveşte la tele- 
vizor din fotoliu, de pe canapea, dar nu din pat; 

încearcă să reduci informaţiile pe care le primeşte mintea ta 
înainte de culcare, precum discuţii aprinse, emisiuni TV cap- 
tivante, muzică ritmică, activităţi intelectuale solicitante etc. 
se recomandă să faci o baie înainte de culcare cu apa nici prea 
caldă, nici prea rece, pentru a ajuta la relaxarea tensiunii din 
corp; 

aeriseşte camera şi reglează temperatura astfel încât să ajun- 
gă în zona de confort pentru noapte, respectiv 19-21*C; 
aranjează patul astfel încât să fie cât mai confortabil şi îmbi- 
etor pentru relaxare şi somn; 

dacă ai obiceiul de a citi în pat, alege lecturi uşoare, care să 
nu te agite; 

alege o poziţie confortabilă în pat, relaxează muşchii şi res- 
piră rar; 

nu te gândi la ceea ce ai făcut azi, nici la planul pentru mâi- 
ne, nu-ţi face griji, mai bine spune-ţi o poveste, aminteşte-ţi 
imagini plăcute dintr-un concediu, dintr-un loc de vis sau re- 
memorează ceva plăcut şi vesel; 

aminteşte-ţi că somnul este nu numai o necesitate, ci şi o plă- 
cere şi o dorinţă. 


În acest capitol ţi-am prezentat o serie de metode de control 
emoţional a căror menire este de a diminua emoţiile pe care le ai în 
spaţiul social. Aceste metode reprezintă un tot, nu recomand să le 
alegi doar pe unele dintre ele; este bine să le exersezi pe toate, să-ţi 


devină automate, să le integrezi în viaţa de toate zilele, iar ele vor 

apărea la suprafaţă în mod spontan, în funcţie de cum curge viaţa ta. 
Se va alege singură metoda cea mai potrivită pentru situaţia în ca- 
re te afli. Dar nu vei face tu alegerea, lasă-le pe ele să se poziţioneze 
una în faţa altora, după ce tu le vei fi învăţat şi exersat pe toate la 
fel de bine. 


8. Cum să mă dezobișnuiesc 
de comportamentul de evitare 


Relaţia dintre emoţii şi comportament este atât de strânsă, 
încât mulţi cred că însăşi percepţia mentală a comportamentului 
reprezintă emoția. Comportamentul de fugă sau de luptă, inerent 
emoţiei de frică, îndeplineşte rolul pe care îl are această emoție în 
economia generală a organismului: supraviețuirea. Frica face parte 
din emoţiile de bază, emoţii ce se însoțesc de comportamente şi fi- 
zionomii specifice. Această expresie exterioară este universală, fapt 
care face să fie recunoscută de alţii şi, în felul acesta, emoţiile ca- 
pătă şi un rol comunicativ. Uitându-ne la faţa altora sau observând 
comportamentul lor putem să ne imaginăm ce trăieşte persoana re- 
spectivă. Cu toţii ştim cum comunicăm prin expresiile emoţionale şi 
comportamentale. De aceea, în multe situaţii, noi încercăm să modi- 
ficăm aceste expresii exterioare tocmai pentru a ascunde ce simţim 
şi gândim din diferite motive. Interesant este că şi animalele din 
proximitatea omului recunosc emoţiile umane tot pe baza compor- 
tamentului motor. Este suficient să ne amintim cum latră câinii mai 
degrabă la oamenii cărora le este frică, tocmai din cauză că recunosc 
schimbarea comportamentului motor al acestora când văd un câine. 

Pentru persoanele cu timiditate, ruşine sau jenă, problema 
recunoaşterii emoţiei după expresia exterioară este foarte de înţeles. 
Tu ştii că persoanele de genul acesta sunt foarte sensibile la im- 
presia pe care o lasă altora şi, astfel, ele vor fi foarte atente la ceea 
ce fac şi ce exprimă comportamentul lor facial, tocmai din dorinţa 

de a pune o faţadă convenabilă. Deoarece astfel de persoane nu 
sunt niciodată mulțumite cu capacitatea lor de a-şi controla expre- 
sivitatea, ele recurg la aşa-numitul „comportament de siguranţă“. 
Comportamentul de siguranţă reprezintă acele modificări compor- 
tamentale pe care un individ le face cu scopul de a preveni sau mi- 
nimaliza daunele pe care i le-ar putea produce situaţia în care se 
găseşte. Astfel, un individ cu anxietate socială va dezvolta un com- 
portament care răspunde mai puţin cerinţelor situaţiei sociale şi 
mai mult cerinţelor proprii legate de pretinsa salvare a reputației şi 
prestigiului persoanei sale. De exemplu, într-un grup, această per- 
soană va prefera să tacă, să se uite în altă parte, să pară neatentă 
sau să zâmbească aprobator la orice, decât să intervină în discuţie şi 
să-şi spună propriile păreri, căutând astfel să-şi minimizeze şansele 
de a părea ridicol. Alteori, persoana aceasta poate să părăsească 
grupul, sub diferite pretexte, pentru a preveni pericole de acest fel. 
Se înţelege că la baza acestor comportamente de siguranţă se află 
scheme cognitive specifice, gândurile, credinţele şi aşteptările spe- 
cifice ale anxiosului social. Legătura aceasta dintre structura cog- 
nitivă şi comportamentul de siguranţă declanşat în diferite situaţii 
sociale este foarte puternică, deoarece s-a automatizat de-a lungul 
nenumăratelor repetări în situaţii de viaţă, astfel încât este suficient 
să apară un stimul social pentru ca persoana să declanşeze aproape 
instantaneu comportamentul de siguranţă. Se poate spune că acest 
comportament de siguranţă a fost „condiţionat“, adică a devenit ca 
un reflex condiţionat declanşat de anumiţi stimuli externi. Folosesc 
aici termenul de „condiţionat“ deoarece acest comportament este 
învăţat şi automatizat datorită capacităţii creierului nostru de a me- 
mora imagini mentale, cu „condiţia“ de a fi repetate de suficient 
de multe ori în secvenţă identică. Comportamentele de siguranţă 
sunt specifice situaţiilor care le declanşează şi subiectului respectiv. 
Nu toate persoanele cu anxietate socială agreează aceleaşi tipuri de 
comportamente de siguranţă şi fiecare persoană prezintă specifici- 
tate proprie în faţa aceluiaşi stimul emoţional social. 

În funcţie de momentul în care se declanşează aceste compor- 
tamente de siguranţă, ele pot fi de trei feluri: 

— comportamente de siguranţă declanşate de anticiparea eveni- 
mentului social, de exemplu, declinarea unei invitaţii la un eve- 
niment social de teama că subiectul va fi ţinta evaluării altora; 

— comportamente de siguranţă declanșate în timpul evenimen- 
tului social, de exemplu, părăsirea intempestivă a unei situaţii 
de interacţiune interumană, cu sau fără a furniza pretexte; 

— comportamente de siguranţă dezvoltate după evenimentul so- 
cial, de exemplu, exprimarea de scuze exagerate faţă de o pre- 
tinsă gafă, încălcarea unor norme de politeţe etc. 

Această clasificare nu acoperă multitudinea de comportamen- 
te de siguranţă, ele fiind puternic individualizate în funcţie de per- 
sonalitatea celui în cauză, de schemele cognitive, de experienţa şi 
apartenenţa la o anume cultură sau religie. În mare, eu voi prezen- 
ta doar câteva dintre ele, care după părerea mea sunt mai frecvent 
întâlnite: 

— Evitarea situaţiei și a contactului social, când persoana, sub di- 
ferite pretexte, mai mult sau mai puţin credibile, caută să evi- 
te situaţia socială, contactul cu alte persoane sau cu un anumit 
eveniment social, cu scopul de a nu se declanşa jena, ruşinea 
şi timiditatea ce apar în circumstanţe în care s-ar putea face de 
râs, ar putea fi evaluată, criticată sau depăşită de interacţiunile 
cu ceilalţi participanţi. Aceşti participanţi pot fi luaţi în con- 
siderare împreună sau poate fi vorba doar de câteva persoa- 
ne ori chiar de una singură, a căror prezenţă generează astfel 
de emoţii sociale. De exemplu, nu doresc să particip pentru că 
mi-e ruşine de cum sunt îmbrăcat, de cum arăt, nu pot face faţă 
subiectului acelei adunări, nu vreau să dau ochii cu cineva faţă 
de care m-am făcut de râs cu alt prilej, care se uită la mine prea 
atent şi care mă pune într-o situaţie de inferioritate etc. 

— Refuzul contactului social sub diferite pretexte, de exemplu, re- 
fuzul unei invitaţii, al unei vizite, al unei sarcini care incumbă 
expunere socială, toate aceste pretexte colorate politicos sau în 
mod plauzibil; 

— Ruperea contactului social se întâmplă atunci când subiec- 
tul părăseşte intempestiv o situaţie, de exemplu, persoana 

respectivă părăseşte o adunare, o petrecere, un miting sau 
chiar o altă persoană în mod mai mult sau mai puţin brusc, 
prezentând sau nu un motiv ori cerându-i sau nu scuze pentru 
acest comportament. Într-o astfel de situaţie, persoana îşi ce- 
re scuze că trebuie să se ducă la toaletă, dar nu se mai întoarce 
sau spune că pleacă pentru că nu mai este interesată de subiect, 
nu se simte bine, a primit un telefon urgent sau pur şi simplu 
întoarce spatele şi pleacă, cu credinţa că nu va mai vedea nici- 
odată acele persoane; 

Repetarea şi învăţarea pe de rost a unor comportamente şi/sau 
a unor texte pe care vrea să le debiteze cu ocazia unei situaţii 
sociale specifice sau a unor interacțiuni anticipate. De exemplu, 
persoana se duce la o petrecere unde anticipează că se va întâl- 
ni cu persoane de sex opus şi caută să înveţe pe de rost diferite 
formule prin care să pară dezinvolt, atractiv, relaxat şi astfel să 
poată face faţă interacțiunii cu ele şi, de ce nu, să poată capta 
interesul unei persoane anume; 

Aprobarea automată, care este un comportament de siguranţă 
frecvent întâlnit în timpul participării în grup, când persoa- 
na exprimă aprobarea faţă de interlocutori, în loc să-şi expri- 
me opiniile personale. Prin acest comportament ea vrea să lase 
impresia că participă, când în fond face eforturi specifice de a 
evita să spună ceva diferit de ceea ce spun alţii, de frică să nu 
greşească sau să pară stupidă; 

Dorinţa expresă de a fi agreabil este un alt comportament de 
siguranţă prin care persoana expune o faţadă zâmbitoare, plă- 
cută oricui, care neutralizează orice sugestie conversaţională 
din partea altora, comportament care totuşi pare să arate par- 
ticipare; dar în fond persoana nu spune nimic, nu exprimă ni- 
cio opinie, ci doar întoarce zâmbete şi compune o fizionomie 
plăcută pentru interlocutor; 

Invitarea altuia să vorbească, precum punerea de întrebări sau 
emiterea de sugestii verbale ori non-verbale adresate altuia 
de a vorbi, de a continua, exprimând astfel un interes trucat, 
în speranţa că nu va ajunge la cuvânt şi în atenţia celorlalţi, 


situaţie în care ar putea fi evaluată şi interpretată ca inferioa- 

ră, stupidă sau ridicolă; 

— Exprimarea unui dezinteres prin întoarcerea capului sau a cor- 
pului în altă direcţie, îndreptarea atenţiei către un alt lucru cu 
scopul de a evita participarea. Prin îndreptarea atenţiei spre un 
obiectiv care pare interesant, care merită atenţia, persoana pa- 
re, cel puţin în opinia ei, îndrituită să nu participe, fără ca acest 
comportament să fie lipsit de consideraţie sau de politeţe; 

— Expresia neatenţiei sau a absenței, când persoana pare luată 
prin surprindere de o întrebare sau de invitaţia de a vorbi, ca 
şi când în acea clipă se gândea în altă parte şi astfel justifică de 
ce nu poate răspunde sau nu poate participa. 

Toate aceste comportamente de siguranţă sunt sprijinite de o 
strategie cognitivă de evitare a interacțiunii sociale, care se consti- 
tuie în stimul declanşator al emoţiilor sociale şi, în consecinţă, al 
anxietăţii sociale. Aceste „strategii“ presupun o atenţie sporită asu- 
pra componentelor situaţiei sociale şi alegerea celor mai bune stra- 
tageme de salvare a selfului. Dar, în fundal, persoana cu anxieta- 
te socială ştie că niciodată nu se poate salva sută la sută, ştie că nu 
există o modalitate prin care să se apere în totalitate. În plus, există 
şi manifestări pe care nu le poate controla, precum înroşirea feţei, 
transpiraţiile de pe frunte sau din palme, tremurul vocii, lipsa con- 
tactului vizual în timpul comunicării cu altcineva. Astfel, persoana 
cu anxietate socială este atentă atât la propria persoană, cât şi la 
situaţia din jur, lucru care o copleşeşte şi o face să-şi piardă senti- 
mentul de firesc şi natural. Dar există şi un alt înţeles al acestor lu- 
cruri. Persoanele cu anxietate socială ştiu că mai devreme sau mai 
târziu ele vor fi „citite“ de către ceilalţi ca timide, ruşinoase, sfioase, 
retractile, dar nu le este frică de această devoalare; ele ştiu că folosi- 
rea acestor comportamente de siguranţă reprezintă, într-un fel, un 
mod de a-şi cere scuze pentru felul lor de a fi. Aşa că vor merge mai 
departe cu aceste comportamente de siguranţă, indiferent cât de efi- 
cace sunt. 

Mai este o problemă pe care merită să o discutăm. Orice per- 
soană cu anxietate socială va putea să spună că există şi persoane 

şi situaţii faţă de care nu dezvoltă astfel de emoţii. Cine sunt aces- 
te persoane şi care sunt aceste situaţii? Sunt sigur că şi tu ai con- 
statat acelaşi lucru, există persoane şi locuri în care te simţi bine, 
în largul tău. Este vorba despre oameni și situaţii cu care eşti „fa- 
miliarizat“, adică persoane şi situaţii pe care le-ai întâlnit de multe 
ori şi au devenit comune, obişnuite pentru tine. De exemplu, dacă 
mergi în vizită la părinţi sau alţi membrii ai familiei tale te simţi 
bine şi nimic din timiditatea ta nu iese la suprafaţă. Sigur, dacă ei 
te vor chestiona mai mult decât de obicei, dacă vei simţi că eşti su- 
pus evaluării lor, se va naşte în tine ceva inconfortabil, dar oricum 
nu este vorba de anxietate socială. La fel, dacă ai un prieten bun, 
poate din copilărie sau de un timp îndelungat, poţi să te vezi cu el, 
poţi să discuţi cu el orice, eşti relaxat şi chiar poţi să îi împărtăşeşti 
multe dintre problemele tale. În aceeaşi situaţie pot să se găseas- 
că şi locuri sau evenimente sociale, de exemplu, poate mergi regu- 
lat la meciuri de fotbal sau baschet, te simţi în largul tău în tribu- 
nă şi interacţionezi cu ceilalţi susținând echipa favorită, strigând 
sloganele caracteristice şi trăind la aceeaşi intensitate victoriile şi 
eşecurile echipei tale. Ai putea spune că ai deja o listă de situaţii şi 
locuri în care preferi să mergi şi totul este în regulă. Dacă te-aş în- 
treba de ce te simţi bine cu unii oameni şi în unele locuri şi de ce te 
simţi emoţionat şi retractil cu alţii sau în alte locuri, ce ai răspunde? 
Probabil vei spune că ai fost de prea multe ori în locul acela sau te-ai 
văzut de nenumărate ori cu oamenii aceia ca să-ţi mai fie ruşine sau 
să te mai simţi jenat de ei. Ceea ce descoperim acum este faptul că 
repetiţia aceleiaşi secvenţe sociale face ca situaţia respectivă să-şi 
piardă treptat din calitatea de stimul declanşator pentru emoţiile 
tale sociale. Cu cât te vei afla mai des într-o situaţie, cu atât îţi va 
părea mai familiară, până la punctul în care nu-ţi va mai produce 
nicio emoție. De exemplu, dacă te-ai mutat într-o altă instituţie şi 
ai colegi noi, la început îţi va fi greu să interacţionezi cu ei, vei fi ti- 
mid, retras, atent la orice nuanţă, pentru ca mai apoi, cu fiecare zi 
care trece, să te simţi mai bine. Sigur, vor exista oameni cu care te 
vei simţi mai bine într-un timp mai scurt, iar cu alţii te vei simţi în 
continuare jenat, ezitant, retractil, tocmai din cauză că pe aceştia îi 

consideri iscoditori, critici, vânători de greşeli, ironici şi necruţători, 
gata să facă glume răutăcioase. După un timp, şi cu aceştia vei şti 
să te porţi, vei rafina diferite strategii prin care să-i neutralizezi sau 
să-i eviţi. Mecanismul prin care o situaţie considerată iniţial anxi- 
ogenă îşi pierde cu timpul această calitate se bazează pe abilitatea 
minţii noastre de a se obişnui, de a se familiariza cu un stimul ca- 
re se dovedeşte a nu fi atât de ameninţător pe cât părea la început. 
Dacă viaţa te „condiţionează“ să reacţionezi emoţional în situaţii 
sociale, tot viaţa te poate „decondiţiona“ de aceste situaţii, în mă- 
sura în care eşti obligat să repeţi expunerea la acestea şi să constaţi 
că ele nu sunt chiar atât de amenințătoare pentru reputaţia şi renu- 
mele tău pe cât credeai la început. Există totuşi o lege: pentru a te 
decondiţiona de aceste emoţii, trebuie să te „expui“ situaţiilor ca- 
re le provoacă şi să laşi ca aceste emoţii să te „inunde“ suficient de 
mult pentru ca mintea să înveţe că rezultatul asupra reputației şi re- 
numelui tău nu este cel pe care îl credeai la început. Dacă te vei ex- 
pune numai parţial sau dacă vei evita câtuşi de puţin emoţiile care 
rezultă de aici, această decondiţionare eşuează. 

După cum ţi-am spus şi cu altă ocazie, mintea are capacitatea 
de a învăţa, dacă un lucru este repetat de suficient de multe ori în 
aceeaşi succesiune; şi are şi capacitatea de a se dezvolta, dacă lucrul 
respectiv, creat sub un anume algoritm, este repetat de suficient de 
multe ori într-un alt algoritm, care infirmă rezultatul anterior. În 
limbaj popular se spune că „orice învăţ are şi un dezvăţ“. De exem- 
plu, dacă tu, cel căruia îi este frică să vorbească în public pentru că 
îşi imaginează că se va face de râs, vei vorbi totuşi de mai multe ori 
în astfel de condiţii, vei vedea cu fiecare ocazie că nu te-ai făcut de 
râs; până la urmă te vei „dezvăţa“ de această fobie socială. O să-mi 
spui că, de fapt, tu nu ai „învăţat“ nicio frică socială şi că ai desco- 
perit-o pe măsură ce ai pătruns mai adânc în viaţa socială. Da, aşa 
este, dar jena, ruşinea şi timiditatea sunt emoţii pe care le-ai do- 
bândit în perioada foarte timpurie a vieţii tale, când, sub anumite 
circumstanţe asociate cu o predispoziţie biologică, ai dezvoltat nişte 
mecanisme emoţionale şi cognitive prin care consideri întâlnirea so- 
cială un eveniment ce poate pune în discuţie reputaţia şi renumele 

persoanei tale, abilitatea eului tău de a-şi păstra integritatea în con- 
tact cu alți indivizi care intră în competiţie, real sau imaginar, în 
spaţiul social. Cum în fiecare întâlnire socială ai reacţionat la fel, 
conform emoţiilor tale sociale, mintea ta a învăţat acest comporta- 
ment, pentru că l-ai repetat mereu în aceeași formă. Însă tot ceea 
ce este învăţat poate fi şi dezvăţat. Există doar o condiţie: secvenţa 
care a dus la stabilirea unei anume aşteptări, a unui anume rezultat, 
de exemplu, credinţa că vei fi privit de sus, criticat, minimalizat, să 
fie repetată de atât de multe ori încât rezultatul, aşteptările iniţiale, 
să nu se confirme. Dacă ele se vor confirma, ceea ce a fost învăţat 
se va reîntări încă o dată şi poate pentru totdeauna. Dacă persoana 
cu anxietate socială nu se expune situaţiilor sociale care-i provoa- 
că jenă, ruşine şi timiditate, dacă va continua să le evite în mod ac- 
tiv de teama confirmării rezultatului anticipat, această persoană se 
sustrage din situaţia de viaţă care i-ar putea arăta că nu are drepta- 
te, din situaţii care i-ar infirma predicțiile anticipatorii. Cu fiecare 
evitare sau comportament de siguranţă, anxiosul social se menţine 
prizonier al preconcepţiei generalizatoare de a se vedea pe sine prin 
ochii unor oameni critici, fără să dorească să-şi ofere experienţele 
care ar putea să o infirme. 

Acum îţi voi spune două poveşti adevărate. Una este legată de 
numele fiziologului rus Pavlov, care a luat inclusiv premiul Nobel 
pentru cercetările sale asupra reflexului condiţionat. El a făcut ex- 
perimente pe câini, cărora le-a făcut o fistulă gastrică, adică le-a fă- 
cut o legătură între stomac şi exterior, astfel încât sucurile digestive 
din stomac să ajungă afară. De câte ori le arăta o farfurie cu mân- 
care, de atâtea ori suna şi o sonerie, iar sucurile stomacale se re- 
vărsau prin fistula gastrică. A repetat aceasta de foarte multe ori, 
până când creierul câinilor a învăţat că de fiecare dată când sună 
o sonerie, trebuie să apară şi mâncarea. Apoi a repetat experienţa 
inversă: sunetul soneriei nu mai era asociat cu apariţia farfuriei cu 
mâncare, dar câinii încă au secretat suc gastric pentru o perioadă, 
aşa cum fuseseră „condiţionaţi“. După câteva încercări de acest fel, 
câinii au început să secrete tot mai rar suc gastric la sunetul sone- 
riei, până când au încetat de tot. Ei s-au „decondiţionat“, deoarece 

sunetul soneriei nu a mai fost urmat de mâncare, cu alte cuvinte, 
legătura dintre stimul şi răspuns nu a mai fost reîntărită, ceea ce a 
făcut ca aceasta să se stingă. 

Altă poveste este legată de copiii care nu-şi pot controla 
micţiunea (urinarea) în timpul nopţii. Părinţii acestor copii, în ciu- 
da eforturilor de a-i face să-şi rețină urina peste noapte, constată 
ca dimineaţa, la trezire, copilul a pierdut totuşi urină, iar pijama- 
ua şi aşternutul sunt ude. Multe decenii aceşti copii au fost certaţi 
de părinţi, unii au fost chiar bătuţi, iar această „tehnică“ nu a dat 
niciun rezultat. Apoi s-a încercat cu medicamente, dar rezultatele 
pozitive au fost sporadice. Cel mai bun rezultat l-a avut o tehnică 
ce izvorăşte din aşa-numita teorie a comportamentului condiţionat 
operant. Dimineaţa, când se descoperea că cei mici au scăpat uri- 
nă în pat, părinţii se făceau că nu observă şi nu făceau niciun co- 
mentariu negativ. Când copiii reuşeau să-şi ţină urina şi dimineaţa 
aveau pijamaua uscată, părinţii îi lăudau în mod specific, de exem- 
plu: „Uite că te-ai făcut mare, poţi să rezişti peste noapte“ şi alte cu- 
vinte de genul acesta, exprimând căldură şi încurajare. După multe 
repetări, în care comportamentul negativ era ignorat, iar compor- 
tamentul pozitiv era apreciat, copilul nu mai urina în pat. Se poate 
spune că el a fost condiţionat pentru comportamentul aşteptat, prin 
premierea lui ori de câte ori îl executa. 


Ţi-am spus aceste două poveşti pentru a vedea eficienţa 
„condiţionării“ şi „decondiţionării“, procese care stau la baza tehni- 
cii pe care ţi-o propun mai departe. 

Esenţa metodei terapeutice comportamentale despre care am 
vorbit are la bază tehnica de „decondiţionare“ a răspunsului nega- 
tiv. Această tehnică presupune expunerea repetată a unui individ cu 
anxietate socială la acele situaţii sociale la care este sensibil, adică la 
cele la care dezvoltă jenă, ruşine şi timiditate. Repetarea se face de 
câte ori este necesar pentru că individul să nu mai fie sensibil la aces- 
tea, proces care se numeşte „desensibilizare“ sau „decondiţionare“. 
Această tehnică consideră că individul cu anxietate socială prezin- 
tă o anticipare neadevărată asupra deznodământului unei situaţii 

sociale. De exemplu, credinţa acestuia că dacă va vorbi în public va 
fi un eşec este neadevărată. Tehnica decondiţionării trebuie să ex- 
pună subiectul la experienţe care să decupleze situaţia de a vorbi în 
public de credinţa în eşecul unei astfel de activităţi. Cu fiecare ex- 
punere subiectul trebuie să constate că actul de a vorbi în public nu 
este neapărat urmat de eşec. Deci presupunerea iniţială este greşită. 
Este neapărat necesar ca tehnica de decondiţionare să fie aplicată 
în cazurile în care aşteptările individului sunt false, iar inundarea 
acestuia prin expunere repetată la stimuli îl va face să vadă că ceea 
ce credea odată era fals. Dacă unui individ îi este frică să se ducă la 
un interviu de teama unui eşec, iar prin decondiţionare este expus 
de suficient de mult ori la astfel de interviuri, în final el va învăţa că 
a se duce la un interviu nu este o chestiune care conduce neapărat la 
eşec, că poate trece peste interviu fără să i se întâmple ceva irepara- 
bil, că poate anticipa deopotrivă şi succesul, că drumul spre succes 
poate fi presărat de unele eşecuri; pe scurt, repetând de multe ori 
situaţia, nu mai este atât de sensibil la rezultat, priveşte cu maturita- 
te balanţa dintre succes şi eşec, fără să o treacă în registrul unei răni 
narcisiste iremediabile. 

Îţi propun un program de decondiţionare la situaţiile ca- 
re îţi provoacă emoţiile sociale. Programul are la bază teoria con- 
form căreia comportamentul de siguranță şi emoţiile însoţitoare 
au fost „învăţate“ prin repetarea lor de mii de ori şi astfel te-ai 
„condiţionat“. Dar printr-un lung şir de exerciţii, prin care constaţi 
că asocierea dintre situaţie, emoție şi comportament de siguranţă 
nu se justifică în realitate, vei putea să te „decondiţionezi“. Acest 
program are mai multe componente: 

1. inventarierea situaţiilor sociale generatoare de emoţii sociale şi 
ierarhizarea lor în funcţie de frecvenţă şi intensitate; 
2. expunerea graduală la aceste situaţii pe două planuri: 

2.1. expunerea în imaginar, prin vizualizarea mentală a 

situaţiilor sociale; 

2.2. expunerea în realitate, prin participarea în situaţii sociale 

din viaţa curentă; 

3. evaluarea scorului intensității emoţiilor sociale în timpul „in- 
undării“ repetate a subiectului cu emoţiile sociale din timpul 
expunerii, atât la expunerea prin vizualizare, cât şi la expune- 
rea în situaţii reale; 

4. întărirea răspunsului pozitiv. 

Trebuie să-ţi spun de la bun început că metoda decondiţionării 
este, de departe, cea mai eficientă pentru a scăpa de timiditate. Însă 
dacă vrei să urmezi acest program trebuie să ştii că el durează câteva 
luni şi nu acceptă nicio întrerupere sau modificare a lui. Rezultatele 
vor fi evidente şi se vor obţine treptat, în măsura în care eşti suficient 
de perseverent şi tenace pentru a-l continua neabătut. Nu există un 
termen limită până la care să execuţi acest program. Vei putea să-l 
opreşti atunci când crezi că ai obţinut rezultate bune, dar există în 
mod cert riscul ca timiditatea să revină, aşa cum a fost în exemplul 
cu Pavlov. Aceasta înseamnă că periodic trebuie să te mai întorci la 
program şi să faci câteva cicluri de decondiţionare pentru a „reîntă- 
ri“ progresele obţinute. Fără această reîntărire periodică a comporta- 
mentelor pozitive obţinute vei recădea în vechiul model. Timiditatea 
şi celelalte emoţii sociale sunt prea înrădăcinate în mintea ta, prea 
mulţi ani ai fost sub influenţa lor pentru a crede că un exerciţiu de 
câteva luni poate să le anuleze. Este la fel ca menţinerea formei unui 
sportiv. Dacă vei înceta antrenamentele, performanţa ta va scădea 
neîndoielnic. Intră în tiparul unui performer, fii propriul tău antre- 
nor şi bucură-te de rezultatele pe care le vei obţine cu siguranţă. Nu 
uita, terapia comportamentală reprezintă cel puţin 50% din succesul 
pe care ţi-l poate aduce programul înfățișat de mine în cartea de față. 


8.1. PRIMUL PAS — MINTEA GÂNDEŞTE 
ŞI ÎN IMAGINI 


Mintea noastră nu gândeşte numai în cuvinte, ci şi în imagini. 
Când călătoreşte, mintea duce cu ea nu numai cuvinte, ci şi imagini. 
Astfel luăm cu noi imaginile unor locuri în care am fost, imagini 
ale unor oameni pe care i-am cunoscut sau chiar imagini pe care le 

compunem din frânturi de imagini reale. La fel ca şi cuvintele, ima- 
ginile noastre sunt legate de emoţii. O emoție trezeşte o imagine, iar 
o imagine trezeşte o emoție sau chiar o dorinţă. Astfel avem imagi- 
nile dorințelor noastre, a locurilor unde vrem să ajungem, a lucruri- 
lor pe care dorim să le posedăm sau a oamenilor de care vrem să ne 
ataşăm. Cu alte cuvinte, noi putem gândi nu numai cu cuvinte, dar şi 
cu imagini. Deseori în procesul de gândire imaginile completează cu- 
vintele sau invers. Aşa cum prin cuvinte putem forma simboluri ori 
metafore, la fel putem construi şi prin imagini simboluri şi metafore. 
Pe de altă parte, imaginile ne pot aduce şi alte emoţii decât cele po- 
zitive — purtăm imaginile unor oameni dragi care au murit, ale unor 
oameni suferinzi sau ale unor accidente, ale oamenilor şi situaţiilor 
pe care le detestăm, imagini care ne dezgustă sau care ne timorează. 
Cineva spunea că omului îi este mai uşor să aducă în minte imagini 
ale emoţiilor negative decât imagini legate de emoţii pozitive. 

Mintea lucrează cu imagini asemănător modului în care lucrea- 
ză cu cuvinte. Din cuvinte mintea poate forma propoziţii şi texte, 
care au un înţeles ce poate fi transmis altora verbal sau în scris, 
ori poate fi subiect de dialog interior. În acelaşi mod, mintea poate 
crea din imagini o secvenţă vizuală sau chiar o poveste vizuală cu 
aspect cinematografic, prin care un înţeles, un mesaj, o metaforă 
sau o întâmplare este închegată în mod logic; este vorba tot despre 
o naraţiune, dar construită din imagini. Acestea din urmă, spre deo- 
sebire de naraţiunile verbale, pot fi comunicate prin vizualizare sau 
povestite. Când sunt povestite, imaginile sunt descrise în cuvinte. 

Aşa cum chemi un gând, formulându-l şi reformulându-l în di- 
verse cuvinte sau analizându-l din punct de vedere logic, tot aşa poţi 
chema o imagine în faţa „ochilor minţii“, poţi să o priveşti ca atare 
sau să o schimbi, să adaugi ceva, să o colorezi şi chiar să adaugi al- 
te ingrediente perceptuale, precum sunete, mirosuri, voci, cântece, 
făcând astfel imaginea mai vie, cinematografică. În plus, fără prea 
mult efort poţi să te transporţi în imagine, poţi deveni actorul sce- 
nei din imagine sau poţi să fii doar privitorul ei. 

Imaginile pe care ni le putem aduce sub ochii minţii pot fi de 
două feluri: imagini autobiografice, legate de istoria personală, şi 

imagini „semantice“, care poartă cu ele o semnificaţie specifică, o 
metaforă sau un concept, de exemplu, imaginea mâniei, imaginea 
dragostei, imaginea tristeţii, imagini ale căror conţinut este un pu- 
ternic evocator al acestor sentimente. 

Imaginile constituie un limbaj prin intermediul căruia putem 
comunica cu alţii sau putem dialoga cu noi înşine. Uneori acest lim- 
baj al imaginilor ne ajută să ne cunoaştem mai bine decât prin inter- 
mediul cuvintelor şi chiar să ameliorăm o suferinţă. S-a constatat că 
aducerea în minte a unei imagini, construirea uneia prin imaginaţie 
şi manipularea mentală a acestor imagini poate avea un efect bene- 
fic asupra individului. Pe baza acestei constatări s-au construit teh- 
nicile de vizualizare şi imagerie creativă, tehnici utilizate cu succes 
pentru decondiţionarea persoanelor cu anxietate socială de emoţiile 
pe care le au. 

La fel ca şi cuvintele, imaginile rememorate sau construi- 
te de noi vin şi pleacă din câmpul conştiinţei, aşa cum şi mintea 
călătoreşte în timp. Cu toate acestea, noi putem să ne aducem o 
imagine în faţa „ochilor minţii“ la fel de uşor cum ne-am uita la o 
fotografie scoasă dintr-un album, cu condiţia ca această imagine să 
fi fost stocată în memoria noastră. Calitatea acestei imagini men- 
tale depinde de cât de bine a fost fixată în mintea noastră, de con- 
textul în care a fost generată şi de semnificaţia care i s-a dat. Acest 
proces prin care o imagine este rememorată şi prezentată din nou 
conştiinţei noastre se numeşte „vizualizare“. 

Atunci când recuperăm din memorie şi contemplăm o imagine 
în mintea noastră, creierul foloseşte aceleaşi structuri şi mecanisme 
ca şi când am perceput-o pentru prima oară. În vizualizare, indivi- 
dul aduce în câmpul conştiinţei în mod conştient şi activ imagini 
reale, înregistrate în trecutul său imediat sau îndepărtat, imagini 
care sunt apoi contemplate. Procedeul de vizualizare este des folo- 
sit pentru a creşte performanţa, aşa cum fac sportivii — de exemplu, 
schiorii sau piloţii de formula 1 vizualizează mental, înainte de cur- 
să, traseul pe care îl au de parcurs, moment cu moment. S-a con- 
statat că prin această vizualizare obţin performanţe mult mai bune 
decât cei care nu practică această metodă. 

Prin tehnica de vizualizare se înţelege aducerea în faţa „ochilor 
minţii“ a unei imagini pe care tu o alegi dintre cele pe care le-ai vă- 
zut vreodată. Ca să se petreacă procesul de vizualizare, trebuie să te 
desprinzi de ceea ce auzi, vezi, simţi din mediul înconjurător, pen- 
tru a putea să ai liniştea interioară necesară declanşării procesului 
mental de reprezentare a unei imagini, iar mai apoi să te poţi trans- 
porta pe tine însuţi în acea imagine. Acest proces este la îndemâna 
oricăruia dintre noi, nu cere abilităţi speciale. Sunt convins că poţi 
să-ţi aduci în minte imagini frumoase din excursiile şi călătoriile pe 
care le-ai făcut. Este necesar să alegi doar o singură imagine pe ca- 
re să o vizualizezi ca pe o fotografie. O vei ţine în faţa ochilor minţii 
cât mai mult posibil şi o vei cerceta cu curiozitate, deşi va exista 
tendinţa ca atenţia minţii să slăbească. Când se întâmplă acest lu- 
cru, îţi aduci atenţia înapoi şi continui să vizualizezi imaginea aleasă 
cât mai „viu“ posibil, până când ajungi cu toate simţurile tale în ea. 
Dacă imaginea reprezintă o pădure, încearcă să auzi foşnetul copa- 
cilor, să simţi mirosul pădurii de brad, poate să auzi cântecele pă- 
sărilor. Prin acest proces mintea ta se va relaxa, problemele tale vor 
fi estompate şi te va cuprinde o stare de calm. 

Se vorbeşte de „imagerie mentală“ atunci când mintea manipu- 
lează o imagine stocata în memorie, astfel încât să poată schimba 
atât forma, cât şi conţinutul sau semnificaţia ei, obţinând o imagi- 
ne nouă. Imageria mentală este un proces prin care imaginile nou 
formate evocă structural proprietăţile imaginilor de bază, adică ale 
imaginilor ce reprezintă materialul din care s-a construit una no- 
uă. Se poate spune că prin imagerie mentală individul gândeşte în 
imagini. Imageria mentală este un proces parţial conştient, parţial 
inconştient, prin care mintea creează imagini în circumstanţe spon- 
tane sau provocate, imagini care nu au fost percepute ca atare în re- 
alitate; ele sunt doar produsul imaginaţiei, dar ar putea foarte bine 
să se suprapună peste realitate. Unii oameni obişnuiesc să-şi cree- 
ze astfel de imagini cu scop de „visare“, de transportare din reali- 
tatea constrângătoare într-una fabricată şi liniştită, un tărâm unde 
dorinţele şi visele se împlinesc mult mai uşor. 

Se spune că imageria este un limbaj al inconştientului, pentru 
că atunci când creăm imagini spunem câte ceva despre noi înşine, 
ceva ce nu am fi spus prin cuvinte. Ea furnizează o comunicare di- 
rectă între corp, minte şi spirit. Prin această comunicare noi pu- 
tem avea acces la straturile cele mai profunde ale autocunoaşterii 
şi conştiinţei. 

Studii experimentale au relevat faptul că atunci când un individ 
vizualizează o scenă imaginată, el reacţionează ca şi când ar vedea-o 
în realitate şi astfel are un efect asupra comportamentului său. De 
fapt, prin tehnicile de imagerie poţi învăţa cum să-ţi modifici com- 
portamentul. Astfel vei putea învăţa să te relaxezi, să-ți controlezi 
emoţiile negative, să elimini sau să reduci comportamentele nedo- 
rite, să depăşeșşti situaţii dificile sau să combaţi starea de stres. În 
cazul tău, imageria creativă îţi aduce o capacitate crescută de a te 
confrunta cu timiditatea, jena şi ruşinea. Mai mult, prin tehnicile de 
imagerie ai acces şi la zonele de memorie în care sunt stocate trau- 
mele, frustrările, eşecurile şi alte evenimente anxiogene. 

Studii experimentale şi clinice au demonstrat că atât procede- 
ele de vizualizare, cât şi imageria creativă produc linişte în mintea 
omului, reechilibrează procesele psihofizice cerebrale şi generează 
modele eficiente de control emoţional, ceea ce a făcut să fie introdu- 
se în tehnicile standard de combatere a stresului, a tulburărilor psi- 
hosomatice şi a anxietăţii. Aceste tehnici fac parte şi din metodele 
pe care ţi le recomand pentru a te decondiţiona de emoţiile sociale 
resimtite în diferite contexte de viaţă. 


8.2. PASUL DOI — ÎNVAŢĂ SĂ 
VIZUALIZEZI IMAGINI PLĂCUTE 


Acum te rog să îţi alegi o imagine frumoasă, plăcută, pe care 
vrei să o vizualizezi, adică să o chemi în minte, să o fixezi cu atenţie 
şi să te uiţi la ea cu „ochii minţii“, încercând să o receptezi cât mai 
fidel. Te rog să alegi o imagine în care ai fost implicat personal, 
imagine pe care ai memorat-o pentru că ţi-a plăcut, de exemplu, 

o imagine dintr-o călătorie, o imagine dintr-un loc anume pe ca- 


re poţi să-l denumeşti, pe care poţi să-l localizezi în timp şi spaţiu. 
Imaginea aceasta este statică, fotografică. Vezi în caseta de mai jos 


ce presupune această tehnică de vizualizare. 


Câteva dintre regulile de bază pe care trebuie să le urmezi 


atunci când utilizezi această tehnică. 


îl 

Primul lucru pe care trebuie să-l faci este să găseşti acasă un 
loc liniştit, ferit de zgomot şi de lumină prea puternică şi un- 
de să poţi să stai confortabil pe un scaun sau pe o canapea; 
Închide ochii încet, fără să strângi pleoapele; 

Stai în poziţia cea mai comodă şi respiră rar, aşa cum ai 
învăţat la exerciţiile de respiraţie, şi caută relaxarea; 
Urmăreşte-ţi corpul cu mintea, de la cap la picioare, şi vezi 
dacă există vreo tensiune în vreo parte a acestuia; 

Dacă există tensiune, fă câteva exerciţii de contracţie-relaxare 
pe care le-ai învăţat la relaxarea musculară progresivă, până 
obţii o stare de relaxare totală a corpului în poziţia pe care ai 
ales-o; 

Alege o imagine şi adu-o în minte cât mai viu şi adevărat, de 
exemplu, o imagine din natură; probabil că nu poţi să o prinzi 
de la început; caută să o aduci şi să o fixezi astfel încât să o 
poţi vedea în întregime, nu doar părţi din ea; de exemplu, 
adu-ţi în minte toată imaginea, nu doar o pasăre sau o floare 
care intră în alcătuirea ei; 

Nu schimba imaginea în timp ce te uiţi la ea, consider-o ca pe 
o fotografie; nu ai voie să schimbi ceva în această „fotografie“ 
în timp ce te uiţi la ea, deşi te-ar tenta; important este să te 
concentrezi şi să-ţi descrii ce este în această imagine, nu să o 
schimbi; 

Încearcă să o menţii în faţa ochilor minţii prin focalizarea 
atenţiei şi prin ignorarea oricăror provocări din mediul în- 
conjurător sau din corpul tău; concentrează-te şi nu te lăsa 
pradă frustrării dacă constaţi că uneori există momente când 
imaginea dispare, din cauză că atenţia ta fuge în altă parte; 


Acum priveşte imaginea şi descrie în cuvinte, în gând, ceea ce 
vezi şi ce te impresionează; descrie culorile, lumina, peisajul, 
personajele, tot ceea ce este în această imagine; de exemplu, 
descrie culoarea nisipului şi a mării, valurile lente şi spuma 
mării când se rostogolește la mal; 

Priveşte imaginea în întregime şi găseşte sensul acesteia, 
frumuseţea acelui peisaj; 

Pune cât mai multe detalii în imagine, copacii, florile, cerul şi 
forma norilor, dar şi sunete şi mirosuri, de exemplu, foşnetul 
frunzelor copacilor, mirosul florilor sau zgomotul fiecărui val 
care se sparge de mal, mirosul sărat al mării şi algelor, ţipătul 
unui pescăruş; 

Încearcă să te bucuri de imagine şi vezi cum te contopeşti în 
ea, cum îţi aduce liniștea; 

Practică acest exerciţiu pentru un minut şi repetă-l de trei ori 
pe zi, cu aceeaşi imagine; schimbă imaginea după câtva timp, 
pentru că te vei obişnui cu ea şi nu îţi va mai spune nimic in- 
teresant; 

Aminteşte-ţi de imaginile tale ori de câte ori eşti tensionat, 
când te chinuie simptomele de anxietate; adu-ţi în minte o 
imagine şi uită-te la ea, rămâi în ea până când te decuplezi de 
realitate şi de ceea ce este ameninţător. 

Fă acest exerciţiu cu imagini plăcute, pozitive, până când poţi 
să le vizualizezi uşor, la comandă, şi poţi să-ţi menţii atenţia 
asupra lor. 


8.3. PASUL TREI — ÎNVAŢĂ SĂ-ŢI 
IMAGINEZI IMAGINI PLĂCUTE 


Dacă în tehnica de mai înainte ai învăţat să vizualizezi o imagine 
pe care ai înregistrat-o cu o anumită ocazie, tehnica de imagerie crea- 
tivă te învaţă să creezi o imagine cu ajutorul imaginaţiei tale. Găseşti 
mai jos câteva dintre condiţiile pe care trebuie să le îndeplineşti pen- 
tru a putea crea o nouă imagine cu ajutorul imaginaţiei. 

Aşază-te într-un loc confortabil, liniştit şi fără lumină sau zgo- 
mot prea puternic; 

Închide ochii încet şi nu-i strânge; fă în aşa fel încât să nu-ţi 
bată lumina în ochi; 

Respiră lent şi urmăreşte cu mintea câteva cicluri respiratorii 
aşa cum ai învăţat în tehnica de atenţie pe respiraţie; 
Inspectează-ţi cu mintea tot corpul şi notează dacă ai vreo 
tensiune într-o parte a acestuia; în acest caz, fă câteva cicluri 
lente de contracţie-relaxare şi obţine detensionarea regiunii; 
Nu te grăbi în nicio privinţă; 

Angajează-ţi progresiv simţurile în câmpul conştiinţei: văzul 
(de exemplu, imaginează-ţi un trandafir şi vezi forma, petale- 
le şi culoarea), auzul (de exemplu, închipuie-ţi foşnetul cren- 
gilor şi frunzelor unui copac, ciripitul păsărelelor etc.); miro- 
sul (de exemplu, imaginează-ţi mirosul florilor de trandafir). 
Fă acest lucru încet şi păstrează-ţi capacitatea de a ţine treze 
aceste simţuri, la comandă; 

Fă o afirmaţie care să exprime capacitatea ta de a te relaxa şi 
de a te curăța de griji. De exemplu, spune-ţi în gând: „tensiu- 
nea din corp dispare“, „pot să mă relaxez când vreau“, „sunt 
în armonie cu lumea“, „simt pacea în fiinţa mea“ etc.; 
Construieşte-ţi o imagine în minte, o imagine aşa cum vrei tu 
şi nu una pe care ai văzut-o. Dacă mintea alunecă şi te duce 
la o imagine deja cunoscută, întoarce-te şi menţine-ţi atenţia 
asupra unei imagini pe care ai construit-o tu, de exemplu, să 
stai tolănit pe o plajă din Mările Sudului, să fii la timona unui 
iaht pe o mare liniştită, să stai pe prispa unei case de lemn, 
mirosind a răşină de brad, de la marginea unei păduri, să fii 
la manşa unui avion etc. 

Încearcă să menţii această imagine, să o detaliezi, să ţi-o de- 
scrii şi să intri în ea cu simţurile, să trăieşti în ea timp de un 
minut. 

A trăi în imagine înseamnă să o percepi cu toate simţurile, nu 
numai cu văzul, şi chiar să te mişti în această imagine, să o 
vezi în dinamică, cinematografic. 


Trebuie să-ţi spun că există mai multe tehnici de a crea o 
imagine folosindu-te de imaginaţia ta creatoare. Astfel, poţi să-ţi 
construieşti această imagine din frânturi de imagini trăite deja de 
tine. Dacă îţi creezi imaginea că stai pe o plajă din Mările Sudului, 
trebuie să-ţi imaginezi şi zgomotul valurilor, mirosul aerului, felul 
în care adie briza, palmierii aplecaţi de vânt, sunete muzicale carac- 
teristice şi multe altele. Trebuie să percepi toate acestea cât mai viu, 
iar scena să capete un aspect cinematografic, dinamic. Trebuie mai 
degrabă să experimentezi tot ce este în jurul tău decât să te vezi pe 
tine însuţi. Aici intervine creativitatea ta care dă şi numele acestei 
tehnici: metoda imageriei creative. Nu te grăbi, foloseşte cât timp ai 
nevoie pentru a-ţi imagina scena cât mai viu, pentru a trăi în ea, pen- 
tru a o percepe cu toate simţurile şi apoi a te relaxa. Dacă nu reuşeşti, 
ia o pauză, relaxează-te şi apoi cufundă-te din nou în imaginea creată 
de tine, ca într-un desen, în care eşti atât desenator, cât şi personaj. 
Pentru a-ţi menţine atenţia pe această imagine, observă şi descrie tot 
ce adaugi în imagine şi tot ce pretinzi că faci în această scenă. 

Fă acest exerciţiu de imagerie creatoare, de compunere a unei 
imagini sau a unei scene plăcute o dată pe zi şi scrie în caietul tău de 
teme pentru acasă, în fiecare zi, scenele pe care le-ai imaginat, iar în 
dreptul lor, cât de bine ţi-au reuşit pe o scală de la 1 la 10. Continuă 
să faci acest lucru pentru toată perioada cât exersezi imageria crea- 
tivă. Vei constata că această tehnică îţi reuşeşte tot mai bine de la o 
zi la alta, şi cu cât îţi iese mai bine o imagine, cu atât eşti mai calm 
şi mai relaxat după aceea. Îţi recomand să o execuţi ori de câte ori 
îți doreşti relaxarea, desprinderea de problemele care te frământă, 
de anxietate. Fă exerciţiul care ţi-a ieşit cel mai bine, adică imaginea 
care te relaxează cel mai bine. 


8.4. PASUL PATRU — INVENTARIAZĂ 
SITUAŢIILE SOCIALE CARE IŢI 
ADUC EMOŢII SOCIALE 


Acum te invit să-ţi aduci aminte de Capitolul 5, „Descoperă 
lanţul evenimentelor“, în care am discutat despre situaţiile care îţi 

provoacă timiditate, ruşine şi jenă, într-un cuvânt, anxietate soci- 
ală. Te rog să deschizi caietul de teme pentru acasă la pagina cu 
exerciţiul prin care trebuia să inventariezi situaţiile care-ţi provoacă 
anxietate socială şi pe care le-ai înregistrat în Tabelul 5. Pentru fie- 
care situaţie ai pus două note: o notă pentru frica declanșată de an- 
ticiparea situaţiei şi alta pentru frica de a participa la acea situaţie. 
Apoi ţi-am cerut să faci un tabel cu aceste situaţii, ordonându-le în 
funcţie de cât de mult doreşti să le eviţi, de la mic la mare. Aş vrea 
să copiezi acest tabel pe pagina care urmează din caietul tău de te- 
me pentru acasă. Citeşte atent situaţiile pe care le-ai inventariat şi 
actualizează-le, respectiv şterge unele care nu crezi că mai sunt ac- 
tuale şi adaugă altele. Oricum, pune-le în ordinea dorinţei tale de a 
le evita, de la scorul mic la cel mare. 


8.5. PASUL CINCI — EXPUNE-TE LA 
SITUAŢIILE DE ANXIETATE 
SOCIALA PRIN VIZUALIZARE 


În această etapă vom încerca să vizualizezi fiecare dintre aceste 
situaţii cât mai aievea posibil, să intri în ele şi să le trăieşti cât mai 
aproape de realitate. Pentru aceasta trebuie să le vezi, să le vizuali- 
zezi ca şi cum le-ai privi proiectate pe ecranul minţii, iar tu ai fi aco- 
lo. Vei încerca să vezi cu „ochii minţii“ fiecare situaţie în parte, astfel 
încât să te facă să participi la ea şi să-ţi creeze acelaşi tip de emoţii 
ca şi cum ai fi în această situaţie în mod real. Ia prima situaţie din 
tabel, cea care îţi provoacă cea mai mică dorinţă de evitare, şi vizua- 
lizeaz-o conform tehnicii pe care am descris-o mai înainte. Încearcă 
o dată sau de mai multe ori, până o prinzi bine şi o trăieşti aie- 
vea, până când este „vie“. Poate că la început ai greutăţi, nu-ţi poţi 
menţine atenţia pe această „scenă“ care reprezintă situaţia, poate o 
vezi prea static, dar nu te descuraja, totul ţine de cât de mult te-ai 
relaxat, cât de mult te-ai extras din mediul înconjurător şi cât de 
mult îţi poţi transporta propriile simţuri în situaţie. Poate fi uşor 
doar să o vezi, dar pentru a te transporta şi pe tine în situaţie e 

nevoie de un anumit efort şi concentrare. De exemplu, poţi să-ţi în- 
chipui o situaţie în care trebuie să vorbeşti în faţa unui auditoriu, 
vezi sala, oamenii din sală, pupitrul la care trebuie să vorbeşti, dar 
nu te vezi pe tine acolo şi astfel tu rămâi un observator, în loc să fii 
realmente un vorbitor. De aceea este bine să exersezi până reuşeşti. 

Exerciţiul de decondiţionare prin vizualizare începe prin a te 
aşeza într-un loc adecvat, aşa cum ai exersat deja. Apoi iei prima 
situaţie din tabelul general şi faci un alt tabel, după cum este pre- 
zentat mai jos. Cu caietul în faţă, vizualizează prima situaţie şi intră 
în ea. În felul acesta vei retrăi emoția pe care ţi-o trezeşte această 
situaţie în viaţa reală. Poate că emoția nu este atât de intensă, dar cu 
cât o vizualizezi mai bine, cu atât vei trăi mai adevărat şi emoția pe 
care ţi-o evocă. Scopul acestei metode este de a-ţi genera prin vizu- 
alizare emoția socială şi astfel a te expune la ea. Aşa cum am discu- 
tat mai înainte, dacă te vei expune de mai multe ori la situaţia „an- 
xiogenă“ se presupune că te poţi decondiţiona, respectiva situaţie îţi 
va produce din ce în ce mai puţină emoție pentru că te obişnuieşti 
cu ea, pentru că situaţia devine din ce în ce mai familiară şi nu te 
mai impresionează. Sensul acestei metode este de a te decondiţiona 
la stimuli anxiogeni, adică la situaţiile pe care le-ai trecut în tabel, 
prin expunerea repetată la emoţiile pe care ţi le produc şi care vor 
deveni din ce în ce mai puţin semnificative pentru tine. De exemplu, 
dacă prima situaţie este aceea când trebuie să mănânci în faţa cui- 
va, închide ochii și încearcă să vizualizezi scena, aminteşte-ţi când 
s-a întâmplat o situaţie ca aceasta, unde erai, cu cine erai, cum ară- 
ta locul respectiv, lumina, sunetele, toate detaliile şi pune-le în sce- 
na pe care o vezi, apoi intră şi tu în ea, ca şi cum ar fi în realitate. 
Nu uita participanţii, vizualizează-le privirile, poziţiile corpului, ex- 
presiile, tot ce te-a făcut să-ţi fie jenă să mănânci în faţa lor. Dacă 
ar fi fost numai zidurile şi mobilierul, tu nu ai fi avut nicio emoție. 
Pe măsură ce vizualizezi mai bine această scenă, în aceeaşi măsu- 
ră îţi vei provoca şi emoția de jenă sau ruşine. Este exact ceea ce 
trebuie să se întâmple. Rămâi în această scenă în jur de un minut, 
apoi deschide ochii. Dacă mintea se duce în altă parte, adu-o îna- 
poi, reconstruieşte scena, reintră în ea şi caută să suporţi emoția 

generată de retrăirea ei. După prima încercare, pune în dreptul ei 
nota de anxietate de la 1 la 10 şi continuă cu a doua încercare, care 
înseamnă vizualizarea cât mai exactă a aceleiaşi situaţii pe care ai 
ales-o pentru exerciţiu. Rămâi în această scenă cât mai aievea timp 
de un minut, trăieşte emoția, deschide ochii şi pune în dreptul ei o 
notă în ce priveşte anxietatea. Continuă să faci această vizualizare 
de şase ori în total şi notează de fiecare dată intensitatea emoţiei. 
Fă o pauză de 1-2 minute între încercări. La sfârşit uită-te la notele 
din tabel. S-ar putea ca nota emoţiei de la a doua vizualizare să fie 
mai mare decât la prima, dar sunt convins că notele de la ultimele 
încercări sunt mai mici decât la primele. Fă acest exerciţiu în fiecare 
zi, pentru aceeaşi situaţie, timp de 3-4 zile la rând, pentru fiecare zi 
alcătuind un tabel separat. Caută să nu te plictiseşti, să nu iei lucru- 
rile din ce în ce mai superficial, rămâi atent la situaţia pe care o vi- 
zualizezi, caută să fii din ce în ce mai performant şi intră în situaţie 
cât mai veridic, astfel încât să-ţi provoace o emoție similară cu cea 
din situaţia reală; repetă vizualizarea în fiecare şedinţă de şase ori. 
După fiecare încercare, notează nota de anxietate, iar la sfârşit ui- 
tă-te la evoluţia acestor note. Vei constata că notele de anxietate au 
tendinţa să scadă pe măsură ce se derulează exerciţiul şi, de aseme- 
nea, scad de la o zi la alta. Această evoluţie a notelor trădează pro- 
cesul de decondiţionare. Nu te lăsa influenţat de note, nu încerca să 
determini obţinerea unor note mai mici, încearcă să fii corect cu tine 
însuţi, vizualizează bine situaţia şi trăieşte-o aievea. Altfel, această 
tehnică nu va da niciun rezultat. 

După 3-4 zile, ia următorul caz din tabelul general al situaţiilor 
provocatoare de anxietate socială şi alcătuieşte un tabel pentru fie- 
care dintre cele 3-4 zile care urmează. Aşază-te corespunzător pen- 
tru exerciţiul de vizualizare şi începe să vezi cu ochii minţii situaţia 
aleasă. Să zicem că următoarea situaţie anxiogenă este să vorbeşti 
la telefon în prezenţa altora. Reaminteşte-ţi ultima oară când ai tră- 
it o astfel de situaţie şi vizualizeaz-o cât mai veridic, astfel încât să 
o trăieşti şi să simţi emoţiile pe care ţi le-a provocat. Nu uita, vizu- 
alizează participanţii la scenă, fără ei nu se întâmplă nimic. Rămâi 
un minut în imagine, adu-ţi mintea în prezentul situaţiei pe care o 

vizualizezi şi apoi notează intensitatea emoţiei în tabel. Repetă de 
şase ori această secvenţă, cu o pauză de 2-3 minute între repetiţii. 
La final observă evoluţia notelor înregistrate şi fă aceasta timp de 
3-4 zile la rând. Continuă tot aşa, în tranşe de 3-4 zile, în funcţie 
de cât de bine îţi iese exerciţiul, până ce termini toate situaţiile pe 
care le-ai notat în tabelul general. Dacă poţi vizualiza corect şi poţi 
obţine o emoție adevărată sunt suficiente 3 zile. Desigur că fieca- 
re situaţie care urmează este mai anxiogenă decât cea anterioară şi 
emoţiile pe care le produce sunt mai mari. Dacă ai probleme de vi- 
zualizare şi de trăire a emoţiilor, de exemplu, dacă îţi este greu să-ţi 
imaginezi situaţia, să suporţi emoția, atunci încearcă să prelungeşti 
exerciţiul cu 1-2 zile, până îţi iese aievea şi poţi trăi emoţiile, astfel 
încât să le poţi nota intensitatea. Nu uita, înainte de a vizualiza o 
situaţie, aminteşte-ţi de ultima oară când ai trăit-o în realitate şi ca- 
ută să o vezi cât mai exact. 


Tabelul ??. Tabel de înregistrare zilnică a exerciţiilor de vizualiza- 
re a situaţiei şi a trăirii anxietăţii. 


Situaţia Ziua Încercarea Nota de anxietate 
(1-10) 
A mânca în Ziua 1 |I. vizualizează acțiunea 
faţa altora de a mânca în faţa al- 
tora 
A mânca în II. vizualizează acţiunea 
faţa altora de a mânca în faţa al- 
tora 
A mânca în III. vizualizează 
fața altora acţiunea de a mânca în 
faţa altora 
A mânca în IV. vizualizează acţiunea |... 
faţa altora de a mânca în faţa al- 
tora 
A mânca în V. vizualizează acţiunea 
faţa altora de a mânca în faţa al- 
tora 
A mânca în VI. vizualizează acţiunea |... 
fața altora de a mânca în faţa al- 
tora 

Prin acest procedeu de expunere prin intermediul vizualiză- 
rii situaţiilor sociale la care tu eşti sensibil se caută să se obţină o 
decondiţionare, o desensibilizare faţă de emoţiile sociale pe care 
le ai în astfel de condiţii. În loc să realizezi această decondiţionare 
în situaţii de viață adevărate, lucru care este practic imposibil, tu 
le faci în minte, încercând să desfăşori aceste scene pe ecranul 
minţii. Scenele respective nu sunt imaginate, ele sunt reale, trăite 
de tine în trecutul apropriat, sunt cele care te determină să abor- 
dezi un comportament de siguranţă, în special pe cel de evitare. 
Decondiţionându-te la aceste situaţii se presupune că vei avea mai 
mult curaj să le înfrunţi, în loc de a le evita. 


8.6. PASUL ŞASE — EXPUNE-TE LA 
SITUAŢII DE ANXIETATE SOCIALĂ 
PRIN IMAGERIE CREATIVĂ 


Până acum ai făcut exerciţii de expunere şi decondiţionare 
prin vizualizarea unor situaţii reale, situaţii pe care le-ai întâlnit 
în viaţă şi în care ai simţit anxietatea socială. Vizualizarea lor repe- 
tată a făcut ca aceste situaţii să ţi se pară mai familiare, mai puţin 
amenințătoare pentru reputaţia ta, pentru imaginea pe care ţii să o 
ai în faţa altora. Însă în viaţă există şi situaţii în care nu te-ai mai 
aflat, dar care îţi provoacă emoţii sociale doar când te gândeşti că ar 
putea apărea. Astfel, poate nu ai fost niciodată la un interviu pentru 
a obţine un loc de muncă şi cu toate acestea ţi-e frică numai dacă te 
gândeşti la un asemenea eveniment. La fel, nu ai fost pusă niciodată 
în situaţia de a trebui să te întorci la un magazin şi de a cere retur- 
narea unui lucru pe care l-ai cumpărat, din cauză că nu funcţionează 
bine. Într-un astfel de caz, anxietatea socială este anticipatorie faţă 
de stimulii sociali la care încă nu ai fost expus. 

Te rog să te gândeşti la situaţii pe care le-ai evitat în ultimele 
luni din cauză că nu ai vrut să fii expus la evenimente penibile, la 
critici, la observaţiile altora, pe scurt, nu ai vrut să te simţi inferior, 
stupid sau ridicol. Apoi alege dintre acestea situaţiile în care nu te-ai 

aflat niciodată, dar pe care totuşi le-ai evitat, anticipând că timidi- 
tatea ta va fi pusă la grea încercare şi preferând să le întorci spatele. 
Care sunt acestea? Pune-le pe o listă şi apoi într-un tabel, aranjân- 
du-le de la mic la mare, în funcţie de scorul de evitare pe care l-ar 
avea. Evaluează acest scor după cum crezi că te-ai simţi dacă ai par- 
ticipa ipotetic la acea situaţie socială. Repet, nu ai fost pus nicioda- 
tă într-o astfel de situaţie pentru că le-ai evitat, dar situaţiile există 
în realitatea vieţii tale. 

Apoi alege situaţia care are cel mai mic scor de evitare şi în- 
cearcă să ţi-o închipui. Încearcă să faci o vizualizare creativă, să 
o construieşti din imaginaţie, deşi nu ai fost niciodată pus în ea. 
Încearcă să o construieşti punând-o în context, adică imaginează-ţi 
ce se află în jur, cum arată totul şi mai ales adaugă participanţii, 
pentru că în fond ei îţi creează emoţiile sociale, faţă de ei te simţi 
timid şi nu faţă de ziduri sau mobilier. Interacțiunea cu ei te 
emoţionează. Toate acestea fac parte din imageria creativă. Mai în- 
tâi reciteşte caseta care descrie cum se execută tehnica şi apoi ad- 
optă această metodă. 

Aşază-te într-un loc liniştit, relaxează-te, închide ochii şi înce- 
pe să construieşti o scenă. După ce ai reuşit să construieşti scena, 
intră în ea fără rezerve, încearcă să-ţi aduci emoţiile şi să le laşi să 
te cuprindă. Trăieşte scena aievea, aşa cum ţi-o imaginezi, şi lasă-te 
inundat de aceste emoţii doar câteva zeci de secunde. Vei observa 
că ele cresc, ajung la un maximum, pentru ca mai apoi să coboare. 
Deschide ochii, respiră, relaxează-te şi intră din nou în scenariu cât 
mai viu şi mai autentic. Fă toate acestea de şase ori şi acordă nota 
de anxietate ca în tehnica de vizualizare de mai înainte. 

A doua zi aplică aceeaşi tehnică situaţiei aflate pe locul doi. 
Încearcă să fii corect, ceea ce înseamnă să creezi imaginea cât mai 
autentic, să te străduieşti şi să ţii mintea atentă la procesul de al- 
cătuire a unei scene doar din imaginaţie. Apoi intră în imagine cu 
toată fiinţa ta, trăieşte-o ca şi cum ai fi acolo şi lasă emoția să te in- 
unde. Numai aşa această tehnică de imagerie constructivă va con- 
tribui la decondiţionarea şi desensibilizarea ta față de o paletă lar- 
gă de situaţii sociale care te timorează. Astfel vei fi pregătit pentru 

orice situaţie şi nu vei mai face un pas înapoi, aşa cum ai procedat 
până acum. Fiind pregătit să accepţi viaţa exact aşa cum decurge 
ea, cu bine şi rău, cu străluciri şi umbre, cu împliniri şi eşecuri, vei 
deveni o persoană capabilă să te bucuri de viaţă şi de întâmplări- 
le ei neprevăzute, care de fapt sunt oportunităţi. Ia pe rând toate 
situaţiile, exersează-le şi încearcă să nu-ţi mai pese de ele, încearcă 
să înţelegi și să accepţi faptul că în fiecare dintre acestea tu rămâi 
acelaşi. Exersează şi iar exersează, ori de câte ori ai ocazia şi timpul 
necesar. Cu cât vei sta mai mult în contact cu aceste situaţii sociale 
care îţi provoacă jenă, ruşine şi timiditate, cu atât mai mult acestea 
vor scădea în intensitate şi te vor face capabil să le înţelegi altfel şi 
să te comporțţi adecvat şi autentic. 

Această tehnică de decondiţionare bazată pe imagerie construc- 
tivă este un exerciţiu pentru toată viaţa. Oricând ai timp, fă câteva 
cicluri cu o situaţie socială anxiogenă, imagineaz-o de câteva ori ca 
să apară emoția, iar apoi, prin repetare, să-ţi devină mai puţin supă- 
rătoare. În felul acesta întăreşti comportamentul de decondiţionare 
care este bazat pe învăţare, deci pe repetiţie. În loc să intri în situaţii 
de viaţă cu tipare comportamentale preformate, copiate de la alţii, 
crezând că prin imitarea unor persoane lipsite de anxietate socială 
o să reuşeşti şi tu, mai bine te decondiţionezi de anxietate pentru o 
varietate largă de contexte şi astfel devii tu însuţi, liber să acţionezi 
în funcţie de interesele tale. 


8.7. PASUL ŞAPTE — EXPUNE-TE 
LA SITUAŢII REALE 


Viaţa decurge după legi care nu stau în controlul nostru. Am 
vrea să ştim ce se va petrece în clipa ce urmează, dar cu toate aces- 
tea nu avem de unde şti. Ea poate să vină sau nu în logica clipei ca- 
re a fost mai înainte. Oricum, fiecare clipă a vieţii noastre ne face 
să gândim că, de fapt, noi suntem dotați şi chiar pregătiţi pentru a-i 
face faţă şi, de cele mai multe ori, gândim că tocmai acest mister al 
clipei care urmează face ca viaţa să fie plină de farmec. 

Dar viaţa oamenilor cu anxietate socială nu este întotdeauna 
plină de farmec. Tu ştii foarte bine că sunt multe situaţii sociale ca- 
re te fac să te simţi stânjenit, care nu te lasă să arăţi altora cine eşti 
de fapt, că relaţiile pe care ai fi vrut să le închegi au trecut pe lângă 
tine, că de fapt ai pierdut o serie de oportunităţi. În funcţie de fe- 
lul cum te raportezi la aceste situaţii, poţi vorbi de trei categorii: (i) 
situaţii pe care le-ai întâlnit în viaţă şi pe care le-ai evitat, (ii) situaţii 
pe care le-ai întâlnit în viaţă şi la care ai participat pentru că nu ai 
avut încotro, dar te-au indispus sau jenat şi (iii) situaţii sociale pe 
care nu le-ai întâlnit, dar ştii că ţi-ar provoca anxietate socială, drept 
pentru care le-ai evita dacă ar fi în faţa ta. 

Acum, după ce ai făcut atâta vreme exerciţii de decondiţionare 
prin vizualizare şi exerciţii de decondiţionare prin imageria crea- 
tivă a unor situaţii compuse de imaginaţia ta, cred că a sosit tim- 
pul să participi pe de-a-ntregul la viață aşa cum decurge ea. Nu 
evita nicio situaţie dintre cele pe care le evitai sau dintre cele ca- 
re îți provocau timiditate. Participă la ele şi astfel încearcă să exer- 
sezi decondiţionarea în situaţii reale. Ai în faţa ta propriul tabel cu 
situaţii reale care îţi generau emoţii sociale. Caută în mod activ o 
astfel de situaţie şi expune-te acesteia. Încearcă să suporţi emoţiile 
şi gândeşte-te că dacă te expui repetat, te desensibilizezi şi situaţia 
devine familiară. De exemplu, dacă ţi-e ruşine să mergi la toaletă 
când sunt de faţă alte persoane, încearcă în mod activ să faci aceas- 
ta. Mergi la toaletă chiar dacă ai nevoie sau nu, doar în mod expe- 
rimental, şi vezi ce se întâmplă cu tine. Vei constata că, după atâ- 
ta decondiţionare, anxietatea este mult mai mică, mai ales dacă ai 
făcut exerciţii de decondiţionare prin vizualizare tocmai pe această 
situaţie. Eşti deja pregătit! Aceasta întăreşte ceea ce ai făcut prin vi- 
zualizare. De fapt, ai făcut decondiţionare prin vizualizare la toate 
situaţiile din tabelul tău. Caută în viaţa de toate zilele aceste situaţii 
şi scufundă-te în ele. În felul acesta continui cu decondiţionarea în 
viaţa reală. Dacă nu continui cu procesul de decondiţionare în viaţa 
reală, exerciţiile de decondiţionare prin vizualizare sau prin image- 
rie creatoare se vor stinge după o perioadă. Continuă în felul acesta 
şi astfel îţi vei întări procesul de desensibilizare. Aceasta este un pas 

esenţial. Încearcă să nu mai dezvolţi comportamente de siguranţă, 
mai ales evitarea. Intră în fiecare situaţie care se iveşte, ori de câ- 
te ori ţi se arată, şi familiarizează-te cu ea. Antrenează-ţi mintea, 
obişnuieşte-o cu anxietatea şi ea va învăţa o altfel de reacţie, aceea 
de a participa cu calm. 


8.8. PASUL OPT — EVALUEAZĂ 
ŞI REÎNTĂREȘTE POZITIV 


Evaluează fiecare participare din realitate şi acordă-ţi o notă. 
Vei constata că ai progresat față de momentul de dinaintea acestor 
exerciţii. Este foarte important să constaţi că ai progresat, chiar da- 
că acest progres este mai mic decât te aşteptai. Constatarea acestui 
progres întăreşte pozitiv comportamentul tău de decondiţionare, îţi 
dă o speranţă şi chiar o certitudine: numai repetând participarea în 
situaţie poţi să te decondiţionezi. Dacă vei minimaliza aceste mici 
progrese, dacă vei continua să te întorci cu spatele, dacă vei abdi- 
ca, dacă vei evita, te condamni să rămâi aşa cum eşti! Mergi acolo 
unde te duce viaţa şi nu judeca, ia situaţiile sociale aşa cum apar, 
nu le alege, nu fă predicții şi intră în ele. Lasă emoţiile să vină, la- 
să-le să curgă, fă ceea ce ai de făcut; emoţiile sunt doar emoţii, gân- 
durile sunt doar gânduri, iar faptele sunt fapte. Tu eşti în situaţia 
de a înfăptui ceea ce ai de înfăptuit. Dacă te duci să faci curte unei 
persoane, fă-i doar curte, fii autentic şi atunci vei fi şi performant, 
fii atent la ceea ce faci, nu la emoţii, şi nu căuta să citeşti gândurile 
celuilalt referitor la tine. Rămâi în situaţie şi caută ochii persoanei 
doar pentru a vedea dacă e bucurie, jovialitate, acceptare, încuraja- 
re. Dacă nu ai reuşit de prima dată nu înseamnă că eşti de vină. A 
cuceri o persoană înseamnă şi să dovedeşti perseverenţă, determi- 
nare, insistenţă, ceea ce semnifică sentimente durabile. Nu te critica 
şi caută să generezi o nouă situaţie. Vei constata că de la o situaţie 
la alta eşti mai firesc, mai relaxat, mai familiar. Remarcă fiecare 
mic progres şi pune-l pe talerul cântarului care generează decizia 
de a continua. Trebuie să ştii că una dintre cele mai mari greşeli ale 

unei persoane cu anxietate socială este tocmai ignorarea aspectelor 
pozitive pe care le obţine în interacţiunea cu alţii. Caută să decelezi 
ce este pozitiv, încurajator şi sprijină-te pe aceste aspecte. Ignoră 
tendinţa de a te critica, de a te minimaliza, de a te retrage şi a spune 
că nu poţi. Nu există nicio dovadă care să susţină astfel de evaluări. 
Există doar o singură cale: participă mereu şi ia ceea ce este pozitiv 
de la fiecare participare; transformă astfel un lucru de care ţi-e frică 
într-unul care îţi este familiar, natural. 


8.9. PASUL NOUĂ — PERSEVEREAZĂ 


Spune-ţi în fiecare dimineaţă că trebuie să participi şi să per- 
severezi. Fiecare participare într-o situaţie socială nu înseamnă 
nimic dacă nu-i ataşezi motivaţia de perseverenţă. În acest caz, 
perseverenţa înseamnă să accepţi şi să mergi mai departe, conştient 
că numai prin repetarea imersiei în situaţie te poţi decondiţiona de 
emoţiile sociale. Cu orice cost, perseverează să participi la situaţii 
care îţi provoacă ruşine, jenă şi timiditate. Cu fiecare participare 
eşti mai aproape de un deznodământ pozitiv. Nu uita, acesta este 
un proces care cere răbdare, timp şi mai ales perseverenţă. Este un 
proces care ţine toată viaţa, până ce natura ta se schimbă, dar nu es- 
te o corvoadă, ci un proces care îţi va aduce bucuria de a fi autentic. 


9. Cum să-mi simt corpul 


S-ar putea crede că creierul şi produsul acestuia, mintea, sunt 
cele mai importante lucruri din construcţia unei fiinţe umane. 
Despre creier se vorbeşte în aşa fel încât avem credinţa că el este cel 
care dirijează, care conduce, iar corpul este doar o construcţie pe ca- 
re se sprijină, ce asigură deplasarea şi conţine organele interne, care, 
metaforic vorbind, sunt doar o bucătărie în care i se face de mânca- 
re. Nu este deloc aşa! Creierul şi implicit mintea sunt creaţia corpu- 
lui. Mai întâi a fost corpul şi abia apoi creierul şi mintea. Întâi a fost 
corpul unei fiinţe vii, corp care a creat necesitatea deplasării, hrăni- 
rii, apărării şi reproducerii, şi astfel a apărut necesitatea specializării 
unor celule care să coordoneze realizarea acestor funcţii. Aşa a apă- 
rut neuronul. Cu cât corpul este mai mare, cu atât are nevoie de mai 
mulţi neuroni, pentru că primul lucru pe care-l fac neuronii este să 
creeze imagine corpului în care există. Câţiva neuroni laolaltă alcătu- 
iesc un „ganglion“ nervos, suficient pentru un organism inferior, dar 
mai departe, necesitatea multor sute şi mii de neuroni laolaltă con- 
duce la apariţia creierului unei ființe. Cu cât organismul este mai ma- 
re şi mai complex, cu atât şi creierul este mai mare şi mai complex. 
Creierul omului este format din câteva zeci de miliarde de neuroni. 

Legătura dintre corp şi creier/minte este atât de mare şi de im- 
portantă, încât s-ar putea spune că dacă tăiem o bucată din corp, în 
mod figurat tăiem şi o bucată din minte. Este suficient să-ţi aduc 
aminte de ce se întâmplă cu un individ căruia i se amputează un 
membru. Pentru o perioadă, acest individ va simţi membrul lipsă, 
va avea chiar dureri în el, nu va avea senzaţia că îi lipseşte şi acest 

fenomen a căpătat denumirea de „membru fantomă“. Apoi, treptat, 
acest membru lipsă dispare şi din mintea individului. Când dispare 
o bucată din corp, dispare şi ceea ce îi era corespondent în creier şi 
în minte. Putem spune, fără să exagerăm, că dacă trupul este nefe- 
ricit, atunci şi mintea va fi nefericită. 

Legătura dintre corp şi creier se face prin aşa-zisele informaţii 
senzoriomotorii, care pornesc din articulaţii şi muşchi şi care ajung 
la creier prin intermediul măduvei spinării şi al nervului vag sau 
pneumogastric, numit şi nerv parasimpatic, deoarece aparţine sis- 
temului nervos vegetativ parasimpatic, nerv al cărui traiect es- 
te paralel cu al măduvei spinării. Prin aceste informaţii creierul 
alcătuieşte imaginea dinamică a corpului şi află în fiecare moment 
care sunt poziţia, mişcarea şi echilibrul corpului. Tot pe aceleași căi, 
informaţiile de la regiunile superioare ale creierului ajung la perife- 
rie şi astfel se coordonează poziţia, echilibrul şi mişcarea cu scopu- 
rile urmărite de individ. 

Informaţiile de la periferia corpului ajung la baza creierului, în 
trunchiul cerebral, apoi la etajele superioare ale arhitecturii creie- 
rului, mai întâi în zona limbică, unde se formează emoţiile, apoi în 
scoarța cerebrală şi lobul frontal anterior, unde informaţiile despre 
corp sunt simţite, înţelese, trăite şi subiectivizate, adică devin pro- 
prietatea celui care le-a trăit. 

Antonio Damasio, un mare cercetător în domeniul neuroştiin- 
ţei, a vrut să ştie ce îi trebuie creierului ca să aibă „minte“, care sunt 
condiţiile anatomice minime pentru a genera minte. Se ştia că sti- 
mulii senzoriomotorii de la nivelul întregului corp şi alte informaţii 
de la organele interne ajung mai întâi la nivelul trunchiului cerebral, 
prin măduva spinării şi nervul vag, unde se asamblează, pentru ca 
mai apoi să se ducă la etajele superioare ale creierului. Damasio a 
examinat diferiţi indivizi cu leziuni importante la nivelul unor struc- 
turi ale creierului şi măduvei spinării, cu scopul de a afla cât de 
mari trebuie să fie afectările de neuroni şi în ce regiuni ale creie- 
rului pentru a conduce la dispariţia minţii. Astfel s-a văzut că nu 
e nevoie de întreaga măduvă a spinării pentru existenţa funcţiei 
de bază a minţii, conştiinţa. Pierderea totală a măduvei spinării 

provoacă paralizia muşchilor, a senzaţiilor corporale şi o aplatizare 
a emoţiilor şi sentimentelor. Totuşi, atâta timp cât nervul vag este 
întreg, există emoţii bazale şi un rudiment de conştiinţă. Se poate 
spune că senzațiile senzoriomotorii sunt materialul primordial din 
care se construieşte mintea, conştiinţa şi selful, pentru că ele fac ca 
o fiinţă să afle că există atât înlăuntrul, cât şi în afara ei. 

Faptul că organismul este cel care determină existenţa minţii 
conduce la ideea că mintea noastră este „incorporată“, emoţiile 
şi gândurile noastre sunt „incorporate“; ele sunt influențate deci- 
siv de existenţa, statutul şi mişcările corpului nostru. Majoritatea 
emoţiilor, gândurilor şi deciziilor minţii privesc corpul nostru şi sunt 
determinate de starea corpului nostru. Teoriile cogniţiei incorporate 
au arătat că lucrând asupra gândurilor noastre putem modifica ce- 
va în corpul nostru, aşa cum lucrând asupra corpului nostru putem 
schimba ceva în gândurile noastre. Mai mult, aceste teorii au arătat 
că trupul nostru nu influenţează doar propria minte, ci şi mintea al- 
tora, corpul fiind legătura noastră directă cu lumea exterioară şi cu 
ceilalţi. Separarea minţii de corp este acelaşi nonsens ca acela prin 
care cineva ar vrea să separe hard disk-ul unui computer de softwa- 
re-ul său, de vreme ce existenţa unuia depinde de existenţa celuilalt. 

Teoria senzoriomotorie explică modul în care percepţia cor- 
pului şi implicit percepţia obiectelor din spaţiul pericorporal 
influenţează felul cum gândim despre noi înşine şi despre lumea 
din jur. Conştiinţa noastră şi felul în care gândim despre realitate 
se schimbă în funcţie de stimulările sezoriale ambientale prin inter- 
mediul corpului, lucru care subliniază relaţia dintre structurile cog- 
nitive şi cele senzoriomotorii, ele fac parte din acelaşi „contingent“, 
se influenţează una pe cealaltă, sunt supraetajate şi se pot influenţa 
de „jos în sus“, adică de la corp la minte, sau de „sus în jos“, adică 
de la minte la corp. Mintea noastră transformă experienţele senzo- 
riomotorii în experienţe subiective prin sentimentul trăirii lor, prin 
reprezentări şi memorări, simbolizări, punere în cuvinte, metafo- 
rizări şi prin ataşarea unui înţeles abstract. Astfel experienţa fizică 
trăită de corp se „subiectivizează“. 

Toate acestea se petrec ca urmare a arhitecturii ierarhizate a 
creierului uman, care, mai în glumă, mai în serios, poate fi numit 

şi „trei-în-unul“ sau „creier cu un creier în alt creier“, deoarece pot 
fi descrise trei părţi ale acestuia, cu o apariţie progresivă pe sca- 
ra evoluţiei. Mai întâi a apărut „creierul reptilian“, cel mai de jos, 
compus din trunchiul cerebral şi cerebel, care guvernează printre 
altele vigilitatea, homeostazia, impulsurile sexuale, senzațiile şi 
experienţele senzoriomotorii. Al doilea creier, cel de la mijloc, este 
creierul „paleomamalian“ sau creierul limbic, deoarece se găseşte 
şi la alte mamifere, şi care din punct de vedere anatomic înconjoa- 
ră creierul reptilian şi serveşte la reglarea experienţei somatosen- 
zoriale, la generarea de emoţii, la memorare, comportament social 
şi învăţare. Ultimul apărut pe scara evoluţiei, cel de la etajul cel mai 
de sus, este „neocortexul“, care e capabil să proceseze informaţiile 
venite din etajele inferioare, este responsabil de apariţia conştiinţei 
de sine, de funcţiile executive şi de gândirea conceptuală, imaginaţie 
şi creativitate. Acest aranjament ierarhizat permite distingerea a do- 
uă direcţii de procesare a informaţiilor: de jos în sus şi de la vârf 
la bază. În mod normal, centrii corticali din zonele cele mai înal- 
te ale structurii ierarhice, precum cei aflaţi în ariile prefrontale, 
domină activitatea subcorticală, având un drept de „veto“ asupra 
informaţiilor ce pornesc din structurile limbice sau a celor senzori- 
omotorii de la baza creierului, adică le validează sau le invalidează. 
Totuşi, trebuie să fim convinşi că nicio formaţiune nu poate exista 
fără cealaltă, mai ales cele noi fără cele mai vechi. 

Deşi se află la nivelul de jos al arhitecturii creierului, siste- 
mul senzoriomotor contribuie decisiv la (i) formarea selfului, a 
identităţii, a experienţei personale, a sensului de proprietar şi ac- 
tor al senzaţiilor şi acţiunilor corpului şi (ii) dă acces la calitatea 
experienţei, trăirii, fiinţării. Nu poţi avea sentimentul că exişti fă- 
ră a avea un loc din care să exişti. Prin această teorie se înţelege de 
ce mintea este „incorporată“, de ce emoţiile sunt incorporate, de ce 
percepțiile sunt incorporate şi de ce orice încercare de a schimba 
ceva poate şi trebuie să înceapă cu schimbări de la corp, mergând 
în sus, pe traiectul parcurs de informaţiile senzoriomotorii. Iată de 
ce corpul devine ţinta unor activităţi psihoterapeutice. Această te- 
orie explică importanţa percepţiilor vizuale orientate în afară şi a 

celor tactile, orientate spre înăuntru, spre înţelegerea propriului 
corp şi pe al altora, ceea ce stă la baza configurării relaţiilor inte- 
rumane. Partizanii teoriei „incorporării minţii“ au înlocuit dicto- 
nul „Gândesc, deci exist“ cu „Acţionez, deci gândesc“. Marele filozof 
Nietzsche spunea: „În spatele gândurilor şi sentimentelor tale, dra- 
gul meu, stă un atotputernic şi inteligent conducător, al cărui nume 
este selful. El sălăşluieşte în corpul tău, el este corpul tău.“ 

Cunoaşterea lumii, cea fizică şi cea socială, se face prin corp, 
atât prin intermediul senzaţiilor senzoriomotorii, care adaptează 
poziţia şi mişcarea corpului în geografia mediului, cât şi prin incor- 
porarea tuturor celorlalte organe de simţ. Nu am şti niciodată ce e 
apa doar privind-o, până când corpul nu ia contact cu ea; nu am ști 
niciodată ce e focul doar privindu-l, până când corpul nu l-ar simţi; 
nu am şti niciodată ce e un deal doar privindu-l, până când corpul 
nu l-ar urca sau coborî. Realitatea şi sentimentul că locuim în ea es- 
te dată de percepţia corpului în contact cu ea. 

Emoţiile se realizează prin corp. Se consideră că emoţiile nu 
sunt altceva decât modificări corporale generate de contactul cu un 
stimul adecvat, modificări care sunt trăite la nivel mental. Originea 
lor este corporală! Chiar şi emoţiile sociale au o origine corporală. 
Darwin a scris o carte esenţială pentru înţelegerea relaţiilor dintre 
corp şi emoţii, arătând că pe măsură ce expresia corporală a fri- 
cii este mai mare, şi trăirea ei mentală va fi mai mare, iar dacă în- 
cercăm să reducem expresia corporală, trăirea mentală se va redu- 
ce. Avem exemple zilnice care arată legătura dintre emoţii şi corp. 
Astfel, plângem atunci când vedem sau auzim ceva trist, plângem 
când ne doare ceva în corp. Pe de altă parte, înţelegem emoţiile 
celorlalţi doar uitându-ne la expresia corpului lor şi mai ales a feţei. 
Această recunoaştere a emoţiilor celorlalţi generează imediat sim- 
patia şi dorinţa de a ajuta. E suficient să vedem pe cineva în nevo- 
ie pentru ca imediat să-i „sărim în ajutor“, fără prea multa delibe- 
rare mentală. Interesant este faptul că ne impresionează mai mult 
deficienţele corpului decât deficiențele mentale. Mai repede ne vi- 
ne să dăm ajutor unor oameni care nu pot trece strada sau care nu 
pot urca scările, decât celor care au probleme de sănătate mintală. 

După mai bine de 100 de ani de la cartea lui Darwin, a apărut 
terapia cu Botox a depresiei, care se bazează pe aceeaşi constatare, 
că modificând expresia corporală a emoţiei modificăm emoția în si- 
ne. Botoxul este o toxină produsă de bacilul botulinic, care, injectată 
într-un muşchi, produce paralizia acestuia. Terapia cu Botox a de- 
presiei presupune injectarea unei cantităţi foarte mici de substanţă 
în muşchii frunţii, care sunt în mod specific contractaţi atunci când 
un individ este depresiv. Această injectare produce paralizia tem- 
porară a acestor muşchi. S-a constatat că după obţinerea acestei 
paralizii, starea afectivă a depresivului se îmbunătăţeşte simţitor. 
Această terapie subliniază faptul că se poate obţine o modificare a 
emoţiei pornind de „jos în sus“, de la corp către etajele cerebrale un- 
de se produce sentimentul emoţional. Pe această constatare se ba- 
zează şi strategia terapiei corporale a emoţiilor: dacă învăţăm cor- 
pul să reacționeze mai puţin la stimuli emoţionali, atunci şi emoţiile 
trăite subiectiv vor fi mai mici. La fel, în cazul emoţiilor sociale, dacă 
vom învăţa muşchii corporali să reacționeze prin contracţii mai sla- 
be la stimuli emoţionali sociali, atunci şi timiditatea, jena şi ruşinea 
vor fi de o intensitate mai mică. În aceeaşi linie de gândire vreau să-l 
citez pe Lessing, celebrul filozof şi dramaturg german din secolul al 
XVIII-lea, care constata că artiştii care intrau în comportamentul şi 
fizionomia unui personaj aveau apoi în mod automat caracteristicile 
emoţionale şi de comportament ale acelui personaj. Astăzi este ceva 
obişnuit să-ţi compui un zâmbet şi să-l menţii pe faţă un timp, pen- 
tru ca după un scurt interval să ţi se modifice şi dispoziţia psihică în 
acord cu fizionomia. Dacă corpul se bucură, se va bucura şi mintea! 

Dar lucrurile se pot petrece şi „de sus în jos“, de la scoarţa ce- 
rebrală către corp. Problema aceasta cu „de jos în sus“ şi „de sus în 
jos“ vine din arhitectura specifică a corpului fiinţelor vii. Este uşor 
de constatat că începând de la insecte şi până la om, creierul este lo- 
calizat în cap, iar capul este plasat separat, de obicei în vârful corpu- 
lui sau deasupra lui, sugerând faptul că centrii de comandă trebuie 
să aibă o poziţie privilegiată. La fel şi ochii. Organele de simţ care 
ghidează orientarea şi mişcarea, principala funcţie a creierului, sunt 
plasați tot acolo. Un exemplu de relaţie „de sus în jos“ îl constituie 

activitatea „neuronilor-oglindă“. S-a constatat că atunci când un om 
priveşte ce face un alt om, în creierul acestuia se activează aceiaşi 
neuroni ca şi cum corpul său ar face acea acţiune pe care o priveşte. 
Aceşti neuroni care se activează „simetric“ cu cei ai unui alt individ 
care execută o acţiune se numesc „neuroni-oglindă“. Când ascultăm 
o melodie care ne place şi ale cărei versuri le ştim, corzile noastre 
vocale se mişcă imperceptibil ca şi cum am cânta această melodie, 
pentru că neuronii-oglindă se activează prin faptul că ei recunosc 
ceea ce se petrece în creierul celui care interpretează această melo- 
die şi comandă în jos o versiune ascunsă a acestei acţiuni. Pe baza 
faptului că aceşti neuroni-oglindă se aprind simetric cu cei ai per- 
soanei observate, noi putem înţelege, putem „citi“ mintea celuilalt, 
deoarece înţelegem că ceea ce se petrece cu corpul unui individ tră- 
dează ceea ce se petrece la nivelurile superioare ale creierului său, 
deci la nivelul minţii acestuia. 

Neuronii-oglindă contribuie şi la procesul de recunoaştere 
a feţei umane şi a ceea ce exprimă ea. Faţa umană este elementul 
pe care omul îl percepe cel mai repede comparativ cu alte „obiecte“ 
din jur, iar dintre toate fețele umane strânse laolaltă într-o aduna- 
re, omul recunoaşte cu cea mai mare viteză o faţă umană familia- 
ră. Această faţă familiară este recunoscută în 250 de milisecunde! 
Această sensibilitate deosebită faţă de feţele altora explică în mare 
măsură de ce este omul atât de sensibil la interacţiunile față-în-faţă. 
Pe faţa şi pe corpul nostru se văd emoţiile şi gândurile noastre, de 
aceea ne e de multe ori frică să nu fim deconspiraţi! Activitatea aces- 
tor neuroni-oglindă, împreună cu capacitatea derivată de aici, de 
citire a minţii celuilalt, fac ca oamenii să exprime empatie faţă de 
emoţiile şi situaţia altora, pot genera atracţie sau repulsie, pot să se 
afilieze sau să se respingă. 

Tot „de sus în jos“ sunt şi terapiile care se adresează cogniţiei 
sau emoţiilor, pentru că, în acest caz, punctul primar de adresa- 
re a terapiei este cogniţia, situată sus în arhitectura creierului, iar 
efectul este obţinut în etajele de mai jos. În terapia corporală sau 
senzoriomotorie de care îţi voi vorbi mai departe şi din care m-am 
inspirat pentru a construi programul pe care ţi-l voi recomanda, 

punctul primar de adresare este reprezentat de experienţele cor- 
porale, care sunt situate la nivelul de jos al sistemului nervos, iar 
direcţia acţiunii terapeutice este în sus, spre etajele superioare ale 
creierului. 

Psihoterapia senzoriomotorie este dezvoltată pentru a remedia 
experienţele corporale distorsionate şi, în felul acesta, pentru a de- 
termina un rezultat pozitiv asupra emoţiilor şi cogniţiilor care au la 
bază aceste experienţe. 

Psihoterapia corporală recomandată în aceste pagini este o 
metodă de facilitare a reacţiilor senzoriomotorii ale individului, 
pentru a rezolva distorsiuni ale legăturii acestora cu experienţa lui 
cognitivă şi emoţională. Reacţiile senzoriomotorii constau în mo- 
dele secvențiale fizice şi senzoriale care implică activarea sistemu- 
lui musculo-articular şi nervos autonom. Se presupune că indivi- 
zii cu anxietate socială prezintă reacţii senzoriomotorii defectuoase 
în timpul interacțiunii sociale, reacţii care s-au automatizat şi pot 
fi declanşate chiar la anticiparea sau imaginarea stimulilor soci- 
ali. Reacţiile senzoriomotorii distorsionate fac ca persoana să pro- 
ceseze în mod inadecvat informaţiile emoţionale şi cognitive. De 
exemplu, reacţii corporale precum aplecarea capului în jos sau 
nesusţinerea privirii celuilalt generează emoţii de frică şi retrage- 
re. Există şi situaţia inversă, când cogniţii distorsionate pot deteri- 
ora reacţiile senzoriomotorii. Astfel, credinţa referitoare la eşecul 
unei interacțiuni sociale, caracteristică timidităţii, face ca reacţiile 
senzoriomotorii ale corpului să se modifice, la fel ca şi activarea sis- 
temului vegetativ parasimpatic (se schimbă fizionomia şi vocaliza- 
rea) şi astfel individul doreşte să părăsească situaţia pentru că şi-a 
pierdut siguranţa. 

Intervenţiile senzoriomotorii pot reseta şi facilita procesele 
emoţionale şi cognitive. În această metodă folosim corpul ca „punct 
primar de intrare“ a terapiei. Astfel se folosesc mişcările şi senzațiile 
asociate lor, impulsurile motorii, tensiunea musculară, schimbările 
de postură ca elemente prin care reacţiile şi experienţele senzorio- 
motorii pot schimba într-un mod adecvat emoţionalitatea subiectu- 
lui. Experiențele căpătate prin manipulările acestor elemente fizice 

conduc la resetarea normală a reacţiilor senzoriomotorii şi a ecou- 
lui lor la etajele superioare ale creierului, subiectul recăpătându-şi 
sentimentul corpului, al imaginii şi schemei corporale, al trăirii cor- 
porale şi astfel al siguranţei în exprimarea selfului şi a identităţii în 
contact cu alţii. 

Aceste două căi de procesare a informaţiei, de sus în jos, adi- 
că de la creier spre corp, şi de jos în sus, de la corp spre creier, se 
intercondiţioneaza reciproc şi explică rolul corpului în anxietatea 
socială. Procesarea informaţiei se face de sus în jos atunci când ci- 
tirea feţelor altora, interpretarea prin ochii altora, frica de critică, 
de eşec şi inferioritate, obedienţă, generează reacţii senzoriomotorii 
caracteristice timidităţii, jenei şi ruşinii. Când informaţia se proce- 
sează de la corp la creier, reacţiile senzoriomotorii de retractilitate, 
contracția musculară, tendinţa de „micşorare“ a corpului, aplecarea 
în față a capului sau a corpului, modificările vocii şi ale expresiei fa- 
ciale conduc la sentimente de fobie socială. 

În psihoterapia senzoriomotorie subiectul se întoarce la 
senzațiile primare ale unui corp liber de constrângeri, eliberat de 
vetoul cortical, şi construieşte un sentiment de bunăstare fizică le- 
gată de expresia corporală neîngrădită, de îmbunătăţirea imaginii 
şi a schemei corporale, a simțului corpului, bucuria trăirii corpului 
şi înscăunarea corpului ca receptor al calmului, plăcerii şi reuşitei. 

În anxietatea socială, reacţiile senzoriomotirii sunt răspun- 
suri fizice defensive care au ca obiectiv reducerea stresului, maxi- 
mizarea şanselor de supravieţuire, semnalizarea supunerii şi evita- 
rea conflictului, toate cu scopul de salvare a selfului în ochii proprii 
şi ai altora. Aceste reacţii corporale sunt de tipul „imobilitate“ şi 
sunt mediate de sistemul nervos parasimpatic, spre deosebire de 
reacţiile care apar în starea de panică, de tipul „luptă sau fugi“, şi 
care sunt mediate de sistemul nervos simpatic. Reacţiile de „imobi- 
litate“ sunt caracteristice comportamentului de supunere a anxio- 
sului social. Este vorba de pasivitate musculară, tulburări ale voca- 
lizării, evitarea contactului vizual, micşorarea volumului corporal 
printr-o reacţie asemănătoare cu cea a unei broaște țestoase care 
caută să-şi ascundă capul în platoșă, modificări ale muşchilor feţei 


212 


cu coborârea colţurilor gurii, a colţurilor ochilor şi aplecarea capu- 
lui şi trunchiului în faţă. Acest comportament motor de supunere 
are un rol protector şi preventiv, deoarece semnalizează dorinţa de 
evitare a confruntării cu alţii, acceptarea celuilalt ca dominant, su- 
punerea faţă de dorinţele celuilalt, teama de respingere, dorinţa de 
includere în grup, solicitarea de ajutor sau de iertare. Aceste reacţii 
corporale defensive preced reacţiile emoţionale, cognitive şi com- 
portamentale caracteristice anxietăţii sociale. 

Terapia senzoriomotorie te ajută să identifici şi să reglezi 
senzațiile corporale fizice, cu scopul de a reduce apoi reacţiile 
emoţionale sau cognitive nedorite, care cu greu mai pot fi opri- 
te odată ce au fost declanşate. Această terapie te face conştient de 
senzațiile corporale, le poţi identifica în timpul interacțiunii soci- 
ale şi le poţi modula, tocmai pentru că le poţi identifica, verbaliza 
şi descrie. Chiar cultivarea acestei perceperi atente şi conştiente a 
reacţiilor senzoriomotorii şi abilitatea de a le descrie verbal fac ca 
acestea să ajungă sub control voluntar. Vei putea să observi şi să 
descrii modificări subtile ale acestor senzaţii corporale din timpul 
interacțiunii sociale, moment de moment, cum ar fi dilatarea nărilor, 
schimbarea culorii obrajilor, tensiunea musculară, tremorul, proble- 
mele de echilibru, postura, poziţia membrelor, înclinarea capului sau 
a trunchiului, mersul, coordonarea mişcărilor, evitarea obiectelor în- 
tâlnite în cale, precum şi a modificărilor corporale ale altora. Tehnica 
mindfulness este esenţială în obţinerea acestei abilităţi pentru că ea 
te face să-ţi îndrepţi atenţia către reacţiile corporale. 

Prin terapia pe care ţi-o recomand îţi dezvolţi o siguranţă a 
expresiei generale în contact cu lumea exterioară prin creşterea 
capacităţii de observare, descriere, denumire, curiozitate şi foca- 
lizare pe ceea ce se petrece clipă de clipă cu corpul tău. Observând 
şi raportându-ţi ţie însuţi senzațiile fizice, mişcările, impulsurile 
şi reacţiile interne somatice şi psihice îţi integrezi corpul cu min- 
tea în armonie. Vei putea să scoţi la lumină „inconştientul“ soma- 
tic, aşa cum spunea Jung. Notându-ţi gândurile şi emoţiile pe care 
le generează această focalizare asupra corpului şi reacţiilor tale îţi 
reorganizezi emoţiile şi semnificaţiile pe care le dai evenimentelor 

exterioare sociale, care sunt citite şi exprimate de corpul tău, dar şi 
de corpurile altora. Anxietatea ta socială va scădea în mod simţitor! 

În continuare îţi voi descrie programul meu de terapie senzo- 
riomotorie pe care îţi recomand să-l urmezi cât mai fidel posibil. 
Acest program conţine mai mulţi paşi, fiecare dintre aceştia repre- 
zentând o activitate corporală, fizică, care merge de la simplu la com- 
plex. Odată ce o activitate este împlinită, aceasta nu înseamnă că 
ea nu mai este executată în viitor. Fiecare activitate va rămâne în 
programul tău şi îţi recomand să nu le abandonezi niciodată. Prin 
perseverenţă vei reuşi să-ţi modifici reacţiile corporale senzoriomo- 
torii şi astfel să-ţi modifici emoţionalitatea din situaţiile sociale. Vei 
putea să participi cu seninătate şi calm la situaţii pe care până acum 
le-ai evitat sau care te-au speriat. 


9.1. PASUL 1 — ARBOREAZĂ UN ZÂMBET 
UŞOR 


În fiecare dimineaţă, încordează și relaxează mușchii feţei de 
câteva ori. Încordează şi relaxează muşchii frunţii, ai orbitelor, ai 
obrajilor şi colţurilor gurii şi sesizează discrepanţa dintre senzaţia 
de contractare şi relaxare a muşchilor feţei. Apoi relaxează aceşti 
muşchi şi arborează un zâmbet uşor. Uită-te în oglindă şi vezi cum 
îți stă, fii atent la zâmbet, notează ce simţi în zona feţei şi nu pier- 
de acest zâmbet şi senzaţie senzoriomotorie. Când constaţi că zâm- 
betul s-a şters, arborează-l din nou. Uită-te în oglindă de câte ori 
ai ocazia şi vezi dacă jumătatea de zâmbet se mai regăseşte pe faţă. 
Păstrează-l cum poţi mai bine, fiind atent la senzaţia senzoriomo- 
torie pornită din muşchii feţei care participă la zâmbetul uşor, fă-l 
să arate firesc, nu-l judeca, doar observă şi menţine-l cât poţi de 
mult, indiferent ce acţiune faci, indiferent dacă eşti singur sau te 
întâlneşti cu cineva. Încearcă să faci în aşa fel încât acest zâmbet pe 
jumătate să devină permanent pe faţa ta. Nu uita, acest zâmbet este 
o experienţă senzoriomotorie, memoreaz-o pentru totdeauna şi fă-o 
să facă parte din natura ta! 

9.2. PASUL 2 — DESCOPERĂ IMAGINEA 
CORPORALĂ CU SIMŢUL TACTIL 


În fiecare dimineaţă, când te trezești şi dai jos pijamaua ca să 
te speli şi să te îmbraci cu alte haine, creează-ţi următoarea rutină: 
lasă-te gol câteva minute, închide ochii şi plimbă-ţi mâinile pe pro- 
priul corp, mâna dreaptă pe partea dreaptă a corpului şi mâna stân- 
gă pe partea stângă a corpului. Stai în picioare şi caută să simţi cor- 
pul cu palmele, precum şi să-ţi simţi palmele cu ajutorul corpului. 
Începe de sus, de la cap şi faţă, mergi treptat în jos, până la picioa- 
re, iar apoi mergi înapoi spre cap. Este important să nu te grăbeşti, 
să faci mişcarea lent, astfel încât scanarea unei jumătăţi de corp să 
nu-ţi ia mai puţin de 30 de secunde. Mişcă-te adecvat pentru a pu- 
tea să abordezi regiunile corpului care vin la rând. De exemplu, ri- 
dică piciorul pentru a-l putea aborda cu palma sau apleacă-te pen- 
tru a face acelaşi lucru. Mai întâi faci această scanare a corpului cu 
o palmă, pentru jumătatea respectivă de corp, şi apoi cu cealaltă 
palmă pentru partea opusă. Nu aplica nicio presiune, doar mângâie 
suficient cât să simţi pe unde trec palmele tale. Fii atent, menţine-ţi 
mintea acolo şi nu o lăsa să rătăcească. Observă, descrie, numeşte 
ce regiune a corpului este sub palma ta şi nu judeca. Nu pune califi- 
cative, descoperă doar cum îţi simţi corpul şi evită să critici în vreun 
fel ceea ce simţi. Fii binevoitor cu corpul tău! 


9.3. PASUL 3 — DESCOPERĂ IMAGINEA 
CORPORALĂ CU AJUTORUL 
OCHILOR 


Deschide ochii şi fă acelaşi lucru cu palmele, dar acum urmăreşte 
şi cu privirea această scanare a corpului. Integrează ceea ce simt de- 
getele cu ceea ce văd ochii. Fii atent, ia notă de conturul corpului tău, 
de arhitectura generală, de consistenţa lui, doar descoperă, observă 
şi nu judeca. Dacă ai în vreo încăpere din casă o oglindă în care să-ţi 
poţi vedea tot corpul, poţi face această urmărire cu ochii uitându-te 

doar în oglindă. Realizează şi această scanare lent, fără să te grăbeşti, 
timp de cel puţin 30 secunde pentru o jumătate de corp. Caută să 
te obişnuieşti cu corpul tău, învaţă să-l simţi, să-l trăieşti, percepe 
senzațiile care vin de la el atunci când îl atingi şi atunci când îl vezi, 
nu critica, evită în mod special să-l califici precum: „Sunt prea gras, 
sunt slab, deşirat, prea scund, prea înalt, sunt urât, mi-e silă etc.“ Nu 
lua corpul tău ca pe ceva de la sine înţeles, ci descoperă-l şi învaţă să-l 
asculţi, să-l accepti, să-l iubeşti. Nu uita, menţine zâmbetul uşor pe 
față când faci acest lucru, ca şi în orice clipă şi în orice împrejurare. 


9.4. PASUL 4 — FĂ UN EXERCIŢIU 
DE RELAXARE MUSCULARĂ 
PROGRESIVĂ 


Din poziţia în care eşti, fă o secvenţă de relaxare musculară 
progresivă, încordând şi relaxând muşchii pornind de sus, de la cap, 
şi terminând la picioare. Spune cu voce tare, de fiecare dată când 
contracţi un muşchi, „contractă“ şi de fiecare dată când dai drumul 
la contracție, spune „relaxează“. Execută încet această relaxare mus- 
culară progresivă, lent şi priveşte cum se contractă şi se relaxează 
fiecare grupă musculară pe care o abordezi. Ca de fiecare dată, fii 
atent, observă, descrie şi nu judeca. Fii atent la senzațiile venite din 
corp, de la articulaţii şi muşchi, percepe diferenţa dintre tensiune 
şi relaxare în fiecare grupă musculară. Cu aceste exerciţii vei învăţa 
să trăieşti experienţele corporale şi astfel vei putea să-ţi simţi mai 
bine corpul, să descoperi nevoile şi dorinţele lui. Nu uita, pe faţa ta 
trebuie să se regăsească un mic zâmbet în fiecare moment. 


9.5. PASUL 5 — FĂ EXERCIŢII 
DE ECHILIBRU 


Fă de cel puţin de două ori pe zi următorul exerciţiu. Nu-ţi ia 
mai mult de 2-3 minute. Dă-ţi jos pantofii sau ce ai în picioare şi 

plasează-te în mijlocul camerei, pentru a nu avea ceva în imediata 
apropiere. Încearcă să te decuplezi de la grijile şi problemele zilni- 
ce prin nişte exerciţii de respiraţie şi relaxare musculară. Apoi ri- 
dică un picior, astfel încât să rămâi în echilibru pe piciorul de spri- 
jin. Poţi să-ţi ţii mâinile depărtate de corp, pentru a-ţi fi mai uşor să 
controlezi balansul corpului, dar apoi încearcă să le ţii pe şolduri, iar 
mai apoi pe lângă corp. În timpul acesta fă diferite mişcări cu picio- 
rul ridicat, în diferite planuri. Adu-l în faţă, în spate, în lateral, în- 
doaie-l, mişcă-l ca şi cum ai lovi ceva cu piciorul, obiect care se află 
în faţă, în spate sau lateral, inventează orice fel de mişcare ce-ţi pu- 
ne probleme de echilibru. Nu fi frustrat dacă pui piciorul jos pentru 
că ţi-ai pierdut echilibrul, reia poziţia şi mişcarea de unde s-a între- 
rupt. Caută să devii din ce în ce mai performant. După ce ai termi- 
nat cu un picior, continuă cu celălalt picior şi fă aceleaşi mişcări. În 
acest timp concentrează-te, încercă să-ţi ţii cât mai bine echilibrul şi 
vezi cum progresezi de la o zi la alta. Încearcă să faci acest exerciţiu 
din ce în ce mai lung, pe măsură ce devii mai performant. Poţi să-l 
faci în faţa unei oglinzi, privind cu atenţie la ceea ce se petrece cu 
corpul tău. Fii calm, senin şi nu judeca. Vei constata zi după zi cum 
corpul tău memorează mişcările şi secvențele musculare prin care 
îţi ţii echilibrul. În felul acesta, senzațiile tale senzoriomotorii acti- 
vează regiuni specifice din creier, care sunt învăţate prin repetare. 
Ceea ce realizezi continuu prin această secvenţă de exerciţii este să 
percepi propriile experienţe corporale şi să le integrezi în sentimen- 
tul general al corpului, ca fiinţă, ca bunăstare individuală, ca expre- 
sie socială. Menţine-ţi zâmbetul pe faţă. 


9.6. PASUL 6 — MERGI ŞI ALEARGĂ 


Îmbracă un costum de sport, ia-ţi zâmbetul cu tine şi ieşi din 
casă. Mergi pe trotuar şi urmăreşte-ţi cu gândul experienţele cor- 
porale atunci când faci această activitate. Cum se încordează ritmic 
muşchii picioarelor, cum se păstrează echilibrul şi cum se balansea- 
ză corpul cu fiecare mişcare. Fii atent, adu mereu mintea în clipa de 


217 


faţă, observă, descrie şi nu judeca. Nu face mai multe lucruri odată; 
dacă mergi, fă doar acest lucru. După ce ai intrat în această trăire, 
începe să alergi. Aleargă liniştit, nu prea repede, aleargă aşa cum 
îți spune corpul, nu impune nimic artificial, nimic din voinţă, lasă-l 
să se mişte natural şi nu judeca, nu critica. Fii atent la experienţele 
corporale atunci când alergi şi lasă respiraţia să se armonizeze cu 
paşii. Nu te gândi la oameni, la ce cred cei cu care te întâlneşti, sa- 
lută pe cine ai de salutat, iar în rest afişează-ţi zâmbetul uşor pentru 
toţi şi toate. Aleargă atât cât poţi, iar când respiraţia nu te mai lasă 
să continui, mergi la pas până când îţi recapeţi destul oxigen ca să 
mai poţi alerga un pic. În acest exerciţiu este important să-ţi simţi 
corpul, să trăieşti alergarea ca pe ceva firesc şi plăcut, nu ca pe o cor- 
voadă. Continuă să faci exerciţiul acesta cât mai des. Dacă nu poţi 
alerga în fiecare zi, atunci alternează zile în care mergi cu zile în care 
alergi. Caută să alergi pe stradă și nu pe stadion. Circulaţia stradală, 
traficul, zgomotul, vocile oamenilor sunt ambianța în care trebuie 
să-ţi scufunzi corpul. Vei constata că oamenii din jur te acceptă cu 
această expresie. Vei vedea că alergând, de fapt, comunici cu ceilalți. 
Nu trebuie să te laşi atras de fizionomiile sau privirile altora. Doar 
zâmbeşte, iar în rest trăieşte experienţele tale corporale. Cu timpul, 
perimetrul de alergat se va largi, vei putea alerga distanţe mai mari 
sau un timp mai îndelungat. Cu timpul, vei constata că atunci când 
plouă sau când ceva anume te ţine țintuit locului îţi va lipsi mersul 
şi alergarea. Ai câştigat! Iar zâmbetul tău va izvori mai uşor. 


9.7. PASUL 7 — ÎNVAŢĂ SĂ TE MIŞTI 
ÎMPREUNĂ CU ALŢII 


Du-te şi vizitează toate centrele de fitness din oraşul tău şi vezi 
ce programe oferă. Interesează-te dacă există vreun loc unde se fa- 
ce yoga. Ceea ce vreau să faci în acest pas terapeutic este să înveţi să 
te mişti împreună cu alţii, să simţi experienţa corporală în fuziune 
cu a altora. Trebuie să accepţi faptul că noi comunicăm cu mâinile, 
cu gestica, aceea care ne acompaniază peste tot, iar corpul este un 
mijloc fidel de comunicare între oameni, pentru că postura, mersul, 

mâinile, poziţia capului, pasul sunt întotdeauna expresia autentică 
a fiecăruia. Felul în care ne mişcăm, în care ne folosim corpul are 
un impact asupra felului în care gândim şi asupra deciziilor pe care 
le luăm. A-ţi armoniza corpul şi mişcările cu ale altora înseamnă a 
fi împreună şi a descoperi această bucurie, foarte importantă mai 
ales pentru tine, care eşti atât de des retractil, ezitant şi chiar opo- 
zant faţă de interacţiunea cu alţii. 

Descoperă unde există grupuri de Zumba, Pilates şi yoga. 

Zumba este un program de gimnastică sub formă de dans. Acest 
program cuprinde elemente de gimnastică cu consum moderat de 
energie şi de oxigen, numite şi aerobice, mişcări care presupun în- 
tindere musculară, contracție şi dinamică musculară. Exerciţiile se 
fac în grup, urmărind un instructor, şi pe muzică „latino“, care al- 
ternează ritmul rapid cu cel lent, elementele de dans fiind inspirate 
din dansurile salsa, merengue, samba, flamenco, cha-cha-cha etc. 
Această tehnică ţinteşte muşchii braţelor, ai picioarelor şi ai trun- 
chiului, obținându-se o creştere a tonusului acestor muşchi, o plas- 
ticitate generală a corpului, un simţ mai bun al echilibrului şi al ba- 
lansului, o dezvoltare a simțului ritmic prin armonizare cu muzica 
şi cu ceilalţi participanţi, prin crearea unei atmosfere entuziaste de 
voioşie şi participare colectivă. Treptat se obţine o coeziune a gru- 
pului prin nivelarea caracteristicilor psihofizice ale participanţilor, 
cei care rămân în urmă fiind ajutaţi de cei care sunt mai în faţă. 
Instructorul se asigură că participanţii respectă indicaţiile tehnice 
şi strategice ale acestui tip de fitness şi creează o atmosfera jovială, 
prietenoasă, lipsită de inhibiţii sau conflicte. 

Pilates este un program de gimnastică ce alternează exerciţiile 
musculare aerobice cu cele anaerobice, cu consum mai mare de 
energie. Acest program combină o serie de mişcări ritmice cu ce- 
le de balet şi de yoga într-un mod care să utilizeze simţul balan- 
sului şi echilibrului corpului. Programul nu foloseşte echipament 
special sau aparate de gimnastică. Scopul acestuia este de a creşte 
forţa musculară, rezistenţa în regim dinamic şi flexibilitatea. Pilates 
a fost dezvoltat iniţial pentru a ajuta la recuperarea fizică a sporti- 
vilor sau dansatorilor după ce au suferit accidente musculare şi/ 

sau articulare. Ulterior acest program a fost adaptat pentru a fi uti- 
lizat de către oameni cu o condiţie fizică obişnuită. Executarea pro- 
gramului se face în grup, sub îndrumarea unui antrenor şi necesi- 
tă concentrare pentru controlul mişcărilor, balansului, ritmului şi 
respirației. Mişcările sunt iniţiate de antrenor sub formă de exerciţii 
secvențiale, care apoi sunt repetate de grup de mai multe ori. 
Dintre beneficiile majore ale antrenamentului Pilates menţionez: 
creşterea controlului muscular general, a trăirii corporale, creşterea 
flexibilităţii, tonusului şi puterii musculare, în special a trunchiului 
şi a abdomenului, îmbunătăţirea balansului, echilibrului şi postu- 
rii, ameliorarea coordonării şi intensificarea concentrării. La toate 
acestea se adaugă un sentiment general de bunăstare corporală şi 
psihică. Şi în acest caz, executarea acestui program în grup creează 
o armonizare psihică şi fizică a participanţilor, o comunicare prin 
gestică şi plasticitate corporală. 

Yoga este o practică izvorâtă din filozofia indiană străveche ca- 
re presupune aducerea împreună a minţii şi a corpului, prin exerciţii 
fizice specifice, exerciţii de respiraţie şi meditaţie. S-a constatat că 
practicarea regulată a exerciţiilor yoga are un efect benefic asupra 
anxietăţii, împreună cu creşterea sentimentului de bunăstare şi îm- 
plinire. Practicarea exerciţiilor yoga încurajează efortul, inteligenţa, 
acurateţea, diligenţa, atenţia, angajamentul şi dedicaţia. Sunt mai 
multe variante de practici yoga. Eu îţi recomand Hatha Yoga, care 
este cea mai populară și care foloseşte diferite posturi ale corpului 
pentru a obţine creşterea sentimentului de control şi de trăire cor- 
porală. 

După ce ai aflat dacă există posibilitatea de a te afilia la vreun 
grup de fitness, Zumba sau Pilates, şi de Hatha Yoga, înscrie-te cu 
curaj şi practică. Recomandarea mea este să alegi un program de 
fitness şi să practici în paralel şi yoga. Urmează toate indicaţiile in- 
structorului şi caută să ajungi la nivelul grupului, integrează-te şi 
participă. Rezultatele nu vor întârzia să apară. Trebuie să ştii ur- 
mătorul lucru: cu cât te străduieşti mai mult fizic, cu cât îţi utilizezi 
mai mult corpul, cu atât mai mică va fi anxietatea ta socială. Nu ui- 
ta, păstrează-ţi zâmbetul pe faţă orice ai face şi oriunde te-ai uita. 

9.8. PASUL 8 — ÎNVAŢĂ SĂ TE 
ÎMPOTRIVEŞTI CORPULUI ALTUIA 


În viaţa de toate zilele noi suntem confruntaţi în mod continuu 
cu alţi oameni. Felul în care suntem priviţi, acceptaţi şi valorizaţi 
depinde de modul în care ne comportăm şi mişcăm. Următorul pas 
al programului îţi recomandă să cauţi contactul cu corpul altora, lu- 
cru care va aduce minţii tale experienţe senzoriomotorii care să in- 
tegreze mai bine corpul cu mintea ta. Astfel caută să practici spor- 
turi în care să ai contact cu corpul adversarului. Caută să practici 
sporturi cu mingea în care adversarul este în contact cu tine, pre- 
cum fotbal, baschet, handbal, sau sporturi de contact direct, pre- 
cum judo, lupte greco-romane sau lupte libere. S-ar putea să ţi se 
pară curios, poate ţi se va părea greu ori chiar insurmontabil. Dar 
greu este să rămâi aşa cum eşti, anxios, timid, sfios, ruşinos, retrac- 
til, evitant, condamnându-te la singurătate şi la un teritoriu soci- 
al restrâns. Încearcă, interesează-te şi găseşte grupuri de oameni 
care joacă regulat fotbal pe teren sau în sală, ori care practică alte 
sporturi în care ai contact direct cu adversarul. Este foarte impor- 
tant să simţi cum opozantul încearcă să câştige cu propriul corp, cu 
mişcările sale, cu abilităţile sale fizice. Vei învăţa să câştigi fără să te 
bucuri şi să pierzi fără să devii frustrat. Vei învăţa să respecţi corpul 
celuilalt la fel ca pe al tău. Chiar dacă o dată sau de două ori pe săp- 
tămână va trebui să mergi în localitatea învecinată, chiar dacă ar fi 
la capătul celălalt al oraşului, fă orice sacrificiu şi du-te şi practică 
judo, lupte, joacă baschet, fă tot ce poţi ca să înveţi să lupţi pentru 
tine şi pentru echipa ta prin propriul corp. 


9.9. PASUL 9 — ÎNVAŢĂ SĂ TE 
ARMONIZEZI CU CORPUL ALTUIA 


Se spune pe drept cuvânt că locul pe care îl ocupă corpul în 
fiinţa noastră este uneori ambiguu, pentru că el este receptacu- 
lul obiectivităţii, subiectivităţii şi intersubiectivităţii. Corpul este 

obiectiv, pentru că îl vedem şi simţim, este subiectiv, pentru că el 
este trăit şi simţit în mintea noastră în mod interpretabil, şi este 
intersubiectiv, pentru că e definit, trăit şi comunicat în funcţie de 
existenţa altor corpuri. Oricum ar fi, corpul nostru este un eveni- 
ment, pentru că starea lui este dinamică, schimbătoare în mod na- 
tural. Corpului i se descrie o „imagine“, care este percepţia noastră 
asupra felului cum arată în mod obiectiv şi cum este trăit în mod 
subiectiv, şi o „schemă“, care se referă atât la arhitectura lui, cât şi 
la organizarea şi funcţionarea lui. Schema corporală poate fi descri- 
să şi ea în mod obiectiv sau trăită în mod subiectiv, privat, ţinând 
atât de apartenenţa subiectului la acest corp, cât şi de sentimentul 
proprietăţii acelui corp. La toate acestea se adaugă faptul că pentru 
comunicarea interumană este necesară prezenţa obiectivă şi/sau su- 
biectivă a celor care comunică. Toate acestea se verifică în cel mai 
înalt grad în dans. 

În terapia corporală a anxietăţii sociale, dansul ocupă un rol 
foarte important datorită faptului că: (i) facilitează incorpora- 
rea emoţiei, corpul, mişcarea şi postura din dans fiind expresii ale 
emoţiei persoanei care dansează (ii); utilizarea anumitor mişcări, 
posturi, ipostaze ale corpului caracteristice dansului generează 
emoţii specifice temei dansului şi astfel se restructurează emoţiile 
nepotrivite; (iii) mişcarea, ritmul, tempoul sau spaţialitatea dansu- 
lui reprezintă mijloace de comunicare atât între cei care dansează, 
cât şi pentru cei care privesc, fiecare individ având propriul său stil 
comunicativ corporal; (iv) furnizează o fereastră deschisă asupra 
selfului persoanei care dansează; (v) ajută la o fuzionare armonioa- 
să a corpului, emoţiilor, cogniţiei şi spiritului. 

S-a constatat că practicarea dansului ca mijloc terapeutic 
îmbunătăţeşte în mod substanţial expresia şi postura corporală, sta- 
bilitatea emoţională, creativitatea şi imaginaţia, prestigiul şi stima 
de sine, ca şi comunicarea interumană. 

Te rog să identifici cluburi de dans în zona în care locuieşti şi 
să participi la lecţii de dans de societate. Este important să înveţi 
şi să practici dansuri în care eşti faţă în faţă cu partenerul, în ca- 
re ai contact corporal cu acesta. În felul acesta vei descoperi şi vei 

exersa moduri de comunicare directe, care includ privitul în ochi, 
potrivirea unei expresii faciale adecvate, ţinerea de mână a par- 
tenerului, luarea contactului cu corpul acestuia, potrivirea ritmu- 
lui şi a tempoul tău cu cele ale corpului partenerului, improviza- 
rea şi împărtăşirea bucuriei. Exersează şi nu abdica la primele mici 
eşecuri sau poticneli. Nu-ţi fie ruşine de nimic, nu te gândi că trebu- 
ie să fii într-un anume fel ca să dansezi. Mergi înainte şi descoperă 
bucuria naturaleţii interacțiunii cu ceilalţi. Fii tu însuţi şi nu ceea 
ce crezi că ar fi dezirabil pentru alţii. În dans nu poţi fi decât ceea ce 
îţi cere dansul, o experienţă corporală, emoţională şi spirituală care 
ţine de prezenţa activă a celuilalt. Nu uita, abordează un mic zâm- 
bet în orice împrejurare. Când vei dansa, vei constata că nu se poate 
dansa fără să zâmbeşti! 

Uite că ai ajuns şi la ultimul pas al programului de terapie cor- 
porală. Execută fiecare pas al acestui program cu seriozitate şi te- 
nacitate. Trecerea la pasul următor nu înseamnă să nu-l mai exer- 
sezi pe cel dinainte. Reuneşte toate tehnicile şi exerciţiile, descoperă 
„filozofia“ lor, adică încearcă să reconstruieşti emoţiile, gândurile şi 
stilul relaţional pornind de la eliberarea corpului de constrângeri- 
le timidităţii, ruşinii şi jenei. Bucură-te de viaţă, corpul te va ajuta 
mai mult decât mintea! 


10. Cum să comunic 


Tot ce am discutat şi am exersat până acum va fi turnat ca prin- 
tr-o pâlnie într-o singură acţiune — comunicarea interumană. 

Comunicarea ţine oamenii împreună. În fiecare zi ne întâlnim 
cu semenii noştri, cu oameni pe care-i cunoaştem sau nu. Această 
comunicare creează o reţea, la fel cum comunicarea între neuroni 
creează reţeaua neuronală. Reţeaua neuronală face mintea să existe 
şi, tot aşa, reţeaua de comunicare între oameni face să existe o minte 
mai mare, care este lumea în care trăim. În fond, toţi oamenii sunt 
conectaţi între ei, nu există un om care să nu fie conectat la alţii şi, 
astfel, putem spune că există un „network“ global al oamenilor, ca- 
re face să existe lumea, tot la fel cum un „network“ neuronal face 
să existe mintea. Lumea este o minte mai mare, pentru că şi în ca- 
zul acesteia se pot descrie conştiinţa, selful, identitatea, simbolurile, 
gândurile, emoţiile, conceptele, memoria etc. Iată de ce şi tu, cel care 
citeşti această carte, care ai probleme cu anxietatea socială, trebu- 
ie să rămâi în această reţea, conectat la ceilalţi, conectat la această 
„minte“ mare în care trăim, având astfel acces la toate minunile ei. 

A comunica înseamnă a folosi simboluri prin care transmitem 
înţelesuri ce pot fi împărtăşite. Dacă nu pot fi împărtăşite şi de alţii, 
înseamnă că nu ai comunicat nimic! Aceste simboluri pot fi sunete, 
mișcări ale corpului sau imagini. În cazul comunicării interperso- 
nale, oamenii folosesc cuvinte, gesturi, fizionomii, mişcări ale cor- 
pului, sunete şi imagini. 

În centrul comunicării interpersonale se află emoția 
interacțiunii cu altul. Această emoție poate să te motiveze sau nu să 

comunici, după cum este ea, pozitivă sau negativă. Această emoție 
te face să exclami: „Ce bine îmi pare să te vad, mă bucur că te-am 
întâlnit, îmi face plăcere că am vorbit cu tine“ şi influenţează felul 
în care sunt receptate, înţelese mesajele sau cum se generează al- 
te mesaje. Emoţiile reprezintă atât un ambalaj în care sunt învelite 
mesajele, dar și un miez al acestora. 

Dar de ce comunică oamenii între ei? În mod lapidar, s-ar putea 
spune că oamenii comunică între ei pentru: (i) a primi informaţii, 
(ii) a cere informaţii, (iii) a-şi exprima nevoi, (iv) a împărtăşi idei, 
(v) a stabili şi menţine relaţii cu ceilalţi, (vi) a negocia, (vii) a discu- 
ta situaţia în care se află sau în care se vor afla, (viii) a-şi exprima 
emoții şi griji, (ix) a se face înţeleşi şi a înţelege pe alţii, (x) a forma 
şi menţine relaţii strânse cu alţii, (xi) a se impune, (xii) a-şi forma 
identitatea. Dar dincolo de toate acestea, oamenii comunică între ei 
pentru a vorbi. A vorbi este o acţiune inerentă existenţei. Am putea 
spune că dacă nu vorbim parcă nu existăm. În aceste condiţii, pu- 
tem spune fără să exagerăm că oamenii comunică între ei pentru că 
le vine să vorbească. Când se întâlnesc, poate că trec unii pe lângă 
alţii în linişte, dar coardele lor vocale se mişcă imperceptibil pen- 
tru că mimează cuvinte. Oamenii sunt făcuţi să-şi vorbească atunci 
când se întâlnesc! 

Să-ţi spun o poveste adevărată de acum câteva secole, când 
Frederic I, împăratul Imperiului Roman de Apus, moştenitorul em- 
fatic al Imperiului Roman, credea că dacă copiii mici nu ar învăţa 
limba mamei lor, ei ar vorbi în mod spontan limba greacă, care este 
cea mai veche, şi apoi limba latină, care este limba dată de zei. El a 
ordonat să se ia copiii nou-născuţi din braţele mamelor lor imedi- 
at după naştere şi să fie încredinţaţi unor doici care să le acorde cea 
mai bună îngrijire posibilă, dar să nu vorbească cu ei. Presupunerea 
era că dacă nu vor auzi glasul mamei, ei vor începe să vorbească 
limba greacă şi apoi latina. Rezultatul a fost că niciun copil nu a 
supravieţuit mai mult de 18 luni! Ce demonstraţie mai bună se poa- 
te face pentru a arăta importanţa covârșitoare a cuvintelor pentru 
supraviețuirea omului. După secole, studiile de neurobiologie au ară- 
tat că fără cuvintele mamei, fără alintările verbale ale mamei imediat 

după naştere, neuronii nu se dezvoltă, factorul de creştere neuro- 
nală, hormonal, care face ca neuronii să se dezvolte, nu se secretă. 

Dacă mai e nevoie de ceva pentru a te convinge, îți mai spun 
faptul că această comunicare interumană este esenţială pentru că 
noi nu putem trăi singuri, nu muncim decât alături de alţi oameni, 
nu ne bucurăm decât împreună cu alţi oameni, pentru că dorim să 
ne găsim perechea şi prietenia printre aceştia, pentru că ne constru- 
im securitatea şi confortul cu ajutorul altora, pentru că dialogul cu 
alţii ne îmbogăţeşte şi ne dezvoltă, pentru că împreună ne atingem 
obiectivele şi scopurile în viaţă şi pentru că nici una dintre nevoile 
esenţiale supravieţuirii nu ţine numai de noi înşine, ci şi de prezenţa 
şi dialogul cu ceilalţi. 

Se poate spune că această comunicare este sângele care cur- 
ge prin venele oricărei relaţii interumane. O comunicare deschisă 
şi sensibilă duce la relaţii strânse, pe când o comunicare rece, dis- 
tantă şi săracă duce la singurătate, conflict, stres şi chiar tulburări 
psiho-somatice. 

Altă caracteristică a comunicării este faptul că mesajul se dez- 
văluie şi chiar se schimbă pe parcursul desfăşurării ei, mesajele 
anterioare afectând mesajele prezente sau viitoare; fiind un pro- 
ces dinamic, ea cere o permanentă interacţiune între cei care co- 
munică. Întotdeauna există un deznodământ al comunicării, astfel 
poţi să afli ceva, poţi să ceri ceva, să ajuţi cu ceva, să influenţezi, să 
relaţionezi, să generezi plăcere sau veselie, ori poţi să transmiţi ceva 
subtil. La toate acestea se adaugă faptul că ea este ireversibilă, odată 
ce mesajul a fost emis, el nu se mai poate lua înapoi sau şterge; ceea 
ce ai spus rămâne spus. De aceea comunicarea este imperfectă sau 
mai bine zis perfectibilă şi cu toţii am trăit sentimentul că ar fi fost 
bine să nu fi spus ceva ori să fi spus altceva. 

Se descriu mai multe feluri de mesaje pe care le comunică oa- 
menii: mesaje clare sau neclare, fragmentate sau parţiale, mesa- 
je directe sau indirecte, mesaje duble, mesaje ascunse sau crip- 
tate etc. Oricum ar fi, pentru ca cineva să emită un mesaj trebuie 
să fie conştient, treaz, cu conştiinţa propriei persoane, adică me- 
sajul să aibă proprietar, să aparţină celui care vorbeşte, iar cel ce 

recepționează mesajul trebuie la rândul lui să fie conştient, atent şi 
să exprime faptul că l-a auzit/recepţionat şi l-a înţeles. 

Comunicăm nu numai vorbind. Chiar dacă nu scoatem o vor- 
bă se poate considera că noi comunicăm ceva. Însuşi faptul de a 
nu spune nimic este un mesaj! Aceasta se numeşte comunicare 
non-verbală. Există două moduri de a comunica non-verbal: (i) fa- 
cial şi corporal: prin expresia feţei, gestică şi postura corpului; (ii) 
prin relaţia spaţială a corpurilor, respectiv distanţa dintre persoane, 
de exemplu, a sta cu faţa sau cu spatele, a sta aproape sau departe. 
În funcţie de această structură, Albert Mehrabian distinge următoa- 
rele componente ale unui mesaj verbal: 7% din mesaj este reprezen- 
tat de cuvinte, 38% este reprezentat de felul în care este vocalizat 
mesajul (volumul, înălţimea şi ritmul vorbirii), iar 55% din mesaj 
este dat de comunicarea corporală, în special cea facială. 

Faţa este cea mai expresivă parte a corpului în procesul comu- 
nicării. Atunci când comunică, oamenii sunt concentrați mai mult 
la faţa celuilalt, pentru că ea este ecranul cel mai fidel pe care se de- 
rulează emoţiile. La fizionomia ce însoţeşte comunicarea participă 
ochii, pleoapele, muşchii frunţii, muşchii colţurilor gurii. Expresia 
facială nu este niciodată singură, ea este însoţită întotdeauna de 
mişcările corpului şi de o schimbare în vocalizare. Se consideră că 
faţa exprimă starea mentală a subiectului, pe când corpul exprimă 
intenţia lui. 

Mişcarea corpului şi gestica însoțesc comunicarea. Există mo- 
dele gestuale de comunicare specifice grupurilor de vârstă, anumi- 
tor medii sociale, grupuri profesionale etc. Astfel se vede influența 
culturii în comunicarea extra-verbală, pentru că în cea mai mare 
parte ea este învățată în decursul vieţii. Mulţi cred că ea este în- 
născută, când de fapt noi învăţam mereu cum să comunicăm, ne 
şlefuim pe parcursul vieţii, învăţăm să comunicăm mai eficient sau 
după gusturile şi trebuinţele noastre; în plus, imităm diverse stiluri 
de comunicare de la cei pe care îi cunoaştem sau îi privim. Mişcarea 
corpului este foarte importantă pentru că ea ilustrează comunicarea 
verbală şi o reglează, în sensul că furnizează sugestii în vederea con- 
tinuării sau opririi comunicării. De exemplu, când o persoană dă din 

cap înseamnă că a înţeles, că se poate continua comunicarea, că es- 
te interesată şi atentă, sau ridică ochii, priveşte în altă parte atunci 
când nu o mai interesează. 

O problemă importantă care te interesează pe tine, ca persoană 
cu probleme de anxietate socială, este legătura dintre identitate şi 
comunicarea interpersonală. Oamenii sunt foarte diferiţi şi chiar şi 
gemenilor li se pot găsi diferenţe, iar comunicarea este unul dintre 
lucrurile care îi fac pe oameni să arate diferit. Faptul că este o tră- 
sătură atât de personală face ca ea să fie legată de identitatea unei 
persoane. Felul în care comunici, stilul, aparenţa ta în comunicare 
afectează felul cum te percepe lumea. Modul în care comunici şi te 
prezinţi în faţa altora când comunici afectează modul în care te vezi 
pe tine însuţi. La fel, felul în care comunici şi ceea ce crezi despre ti- 
ne poate afecta felul în care arăţi, cum te comporti şi cum vorbeşti. 
Pe scurt, experienţele căpătate în timpul comunicării cu alţii ne fur- 
nizează informaţii importante despre cine suntem. Când comuni- 
căm observăm propriul comportament prin activarea sistemului de 
supraveghere a selfului, despre care ţi-am vorbit în capitolele in- 
troductive, şi primim şi un feedback despre felul în care ne privesc 
alţii. Mai intervin aici şi amintirile experienţelor trecute, propriile 
caracteristici fizice, sentimentele despre tine însuţi şi credinţele pe 
care le ai despre reuşita în comunicarea cu alţii. Toate la un loc con- 
tribuie la formarea conceptului de self, a ceea ce eşti şi trăieşti. Am 
mai vorbit despre self, acea instanţă mintală care îţi conferă sen- 
sul proprietăţii senzaţiilor, emoţiilor, sentimentelor, gândurilor şi 
experienţelor, precum şi sensul de observator şi de participant în- 
tr-o situaţie. Finalmente, toate aceste experienţe, la care se adaugă 
compararea cu alţii şi cu modele teoretice sau ideale, îţi conferă sen- 
timentul valorii şi te plasează pe o scară proprie, într-o tipologie pe 
care ţi-ai construit-o cu mai mulţi ani înainte, uitându-te la oame- 
nii de vârsta ta, la eroii din filme, din cărţi sau poveşti. Şi în funcţie 
de aceasta, vei stabili care este valoarea ta ca persoană în ochii tăi şi 
ai altora, cum te vei plasa, comporta şi comunica în situaţii sociale. 

Comunicarea depinde de felul în care percepi situaţia, persoa- 
na cu care comunici, ce elemente percepi şi selectezi din tot câmpul 

perceptual, de exemplu, faţa, ochii, aparenţa fizică, intonaţia vocii 
persoanei. Intensitatea acestor stimuli, relevanţa lor pentru tine, 
interpretarea lor, fac ca tu să-ţi organizezi aceste informaţii într-un 
mod propriu, punându-ţi astfel amprenta pe felul în care comunici 
şi impresia pe care o laşi. Ca o persoană cu timiditate, jenă şi ruşine 
înţelegi faptul că stilul tău de comunicare spune cel mai ades altora 
ce fel de persoană eşti. 

Privind prin prisma particularităţilor individuale, fiecare din- 
tre noi are o anumită competenţă de comunicare interpersonală. 
Această competenţă reprezintă totalitatea abilităţilor individului de 
a folosi simboluri ce reprezintă idei şi de a crea legături cu o altă per- 
soană în scopul de a comunica. Această competenţă comunicaţională 
presupune realizarea unui grad de fidelitate în transmiterea mesa- 
jului, o adecvare a stilului de comunicare, urmărirea unei satisfacţii 
în ce priveşte deznodământul aşteptat al comunicării, precum şi 
eficienţa cu care se comunică, respectiv raportul dintre ceea ce s-a 
dorit a fi comunicat şi ce s-a comunicat în realitate. 


10.1. CARACTERISTICILE COMUNICĂRII 
INTERPERSONALE ÎN CAZUL 
PERSOANELOR CU ANXIETATE 
SOCIALĂ 


Caracteristicile comunicării interpersonale la anxioşii sociali 
sunt cauzate de distorsiunile cognitive, emoţiile sociale şi compor- 
tamentul de evitare şi scăpare specifice acestora. Despre toate aces- 
te probleme am vorbit pe larg în capitolele anterioare. 

Ceea ce defineşte în mod exemplar comunicarea interumană la 
anxiosul social se numeşte „anxietatea de comunicare verbală“. Ea 
reprezintă teama de a comunica verbal în situaţii sociale, reale sau 
anticipate. Aceasta se traduce prin evitarea contactului verbal cu 
alte persoane, scurtarea timpului de comunicare verbală şi distor- 
sionarea mesajului comunicat. Ea este mai mult situaţională, pen- 
tru că se manifestă în funcţie de contextul întâlnirii interumane, de 

situaţia socială. Astfel, persoana cu timiditate comunică bine cu cei 
cu care este familiarizată şi comunică prost cu persoane străine sau 
care îi trezesc emoţii sociale, prin activarea sistemului de alarmă şi 
de supraveghere a selfului. Frica de comunicare apare în perspec- 
tiva reală sau imaginară de a comunica, deci în situaţiile în care se 
presupune întâlnirea cu persoane străine. Aceste situaţii nu ar pro- 
voca anxietate dacă ele nu ar implica alţi participanţi sau dacă su- 
biectul nu ar trebui să vorbească cu nimeni. De exemplu, aş putea 
să mă duc fără frică acolo dacă aș şti că nu mă vede şi nu mă pro- 
voacă nimeni să intru în vorbă. În tabelul de mai jos vei găsi o serie 
de întrebări prin care îţi poţi evalua anxietatea de comunicare ver- 
bală, aşa cum le-a formulat James C. McCroskey, părintele acestui 
concept. Un scor mare la acest chestionar evidenţiază gradul tău de 
anxietate în ce priveşte comunicarea verbală. 

Anxietatea de comunicare este generată de emoţiile sociale şi 
de activarea sistemului de alertă şi supraveghere a selfului. Este vor- 
ba de frica de deznodământ negativ, de evaluare negativă şi critică, 
de aparenţă inferioară, de dorinţa de salvare a reputației şi a pre- 
stigiului social. Ca şi în cazul anxietăţii sociale în general, stimulii 
sociali specifici generează frica de participare, reacţia de „înlemni- 
re“, de înghețare, dorinţa de a scăpa, de a evada şi comportamen- 
tul de evitare. 

O persoană cu anxietate de comunicare verbală prezintă urmă- 
toarele caracteristici: 

— eficiență redusă în comunicare, cu mesaje puţine, vagi, lipsite 
de claritate, ambigue, impersonale, care nu antrenează persoa- 
na; 

— volumul vocii este redus la minimum; 

— tendință scăzută de comunicare verbală în ciuda încurajărilor 
celorlalţi; 

— evitarea comunicării verbale prin utilizarea diferitelor strata- 
geme; 

— toleranță scăzută la critică sau contrazicere, cu înclinaţie spre 
a fi de acord, de a zice da, de a folosi în exces fizionomia şi 
mişcarea corporală; 

Tabelul 10. Chestionar de autoevaluare a anxietăţii de comunica- 
re verbală. 


Scor 
Niciodată — 1 
Nr. |Întrebare Uneori —2 
Deseori — 3 
Întotdeauna — 4 
Nu-mi place să particip la discuţii în grup. 

2  |Sunt tensionat şi nervos când particip la o 
discuţie în grup. 

3 |Mă simt inconfortabil când în grupul la care 
particip sunt persoane noi. 


4 |Sunt nervos şi neliniștit când sunt într-o adu- 
nare. 


5 | Mi-e frică să-mi spun părerea într-o adunare. 
Mi-e frică să iau cuvântul într-o adunare. 

7 | Comunicarea verbală într-o adunare mă face 
agitat şi nervos. 

Mi-e frică să întreţin o conversaţie. 


9 | Dacăeste o persoană străină, mă simt stingherit 
şi evit să vorbesc. 


10 | Unele părți ale corpului meu sunt foarte tensio- 
nate când vorbesc în faţa altora. 


11 | Gândurile mele devin confuze când trebuie să 
vorbesc în faţa altora. 


12 | Sunt nervos, tensionat şi anxios atunci când tre- 
buie să vorbesc în faţa altora. 


Scor total (adună scorul fiecărei întrebări) = 


— nivel scăzut de asertivitate, respectiv de încredere în sine sau 
curaj în a susţine idei, de a spune nu sau de a-şi apăra drepturi- 
le. 

În afara emoţiilor sociale, la baza anxietăţii de comunicare 
stau aşa-numitele „prejudecăţi“. Prejudecăţile sunt procese cogni- 
tive prin care se interpretează o persoană sau o situaţie înainte de 
a avea suficiente informaţii pentru o evaluare exactă. Exemple de 
prejudecăţi sunt: prima impresie, o impresie bazată pe zvonuri, im- 
presii fondate pe informaţii distorsionate sau indirecte etc. Aceste 
prejudecăţi izvorăsc de fapt din aşteptările, credinţele şi schemele 


231 


cognitive caracteristice persoanelor cu anxietate socială prin care 
se anticipează un deznodământ negativ al comunicării. De exem- 
plu, un individ cu timiditate va evita să se ducă la o petrecere oa- 
recare deoarece presupune că va întâlni o persoană care o va pune 
într-o situaţie ridicolă. Deşi nu cunoaşte acea persoană, ia în calcul 
reputaţia acesteia — petrecăreţ care se ia de alţii, face glume proaste, 
vânează persoane pe care să le pună în situaţii ridicole etc. În acest 
caz, prejudecata vizează această persoană. 

Alte justificări care stau la baza anxietăţii de comunicare ver- 
bală pot fi frica de străini, frica de incertitudinea deznodământului 
comunicării, neîncrederea în propriile posibilităţi de comunicare, 
tendinţa de autoblamare, frica de respingere, frica de deteriorare a 
propriei imagini publice sau a reputației, înclinația de a pune răul 
în faţă, descalificarea experienţelor pozitive trecute. 

Într-un alt limbaj, aceste persoane cu anxietate de comunicare 
verbală au o deficiență în a-şi susţine imaginea publică, drepturile 
personale, în a-şi pune în lumină calităţile şi valoarea, preferând să 
rămână în umbră, de frica unui accident de comunicare. Aceasta vi- 
ne dintr-un stil comunicativ defectuos. În mare, se pot descrie trei 
stiluri de comunicare: 

(i) stilul pasiv, când cineva nu exprimă direct gândurile şi sen- 
timentele, nevoile, dorinţele, ci foloseşte mijloace indirecte 
precum plâns, strigăt, oftat, vorbit în şoaptă, grimase faciale, 
cuvinte sau întrebări care să-l facă pe altul să continue să co- 
munice şi astfel să nu-i vină rândul la vorbă. De exemplu: Și? 
Cum aşa? Când? Extraordinar! Da?; 

(ii) stilul agresiv, când cineva este capabil să spună ce gândeşte sau 
ce simte, dar încalcă drepturile şi sensibilităţile altuia, fiind ca- 
racterizat prin exprimare ostilă, sarcastică, critică, plină de re- 
sentimente; 

(iii) stilul asertiv, încrezător, confident, curajos, când cineva îşi co- 
munică exact sentimentele, gândurile, dorinţele, dar ţine cont 
de drepturile, interesele şi sentimentele altora; el se bazează pe 
compromis, pe empatie, pe negociere şi evită critica şi ostilita- 
tea. 

De cele mai multe ori, anxiosul social are un stil comunicativ 
lipsit de asertivitate. Însă, nici de un stil pasiv nu poate fi vorba. 

Pe lângă distorsiuni ale comunicării verbale, timidul, ruşinosul 
şi jenatul are probleme şi cu comunicarea corporală. De fapt, aceas- 
tă comunicare corporală este cea care-l trădează mai bine şi mai re- 
pede decât comunicarea verbală şi, de aceea, în mod instinctiv, an- 
xiosul social caută să evite contactul sau doreşte să se facă cât mai 
repede „nevăzut“. Dacă frica de comunicare verbală poate fi mascata 
prin diferite stratageme, expresia corporală şi mai ales cea facială 
nu pot fi disimulate, în ciuda eforturilor celor care sunt îngrijoraţi 
de acestea. Ele contribuie la creşterea nivelului de anxietate socială 
generală, atât anticipatorie, cât şi în situaţia de moment. Este bine 
ştiut cât de preocupat este un individ cu anxietate socială de faptul 
că ar putea roşi, că i s-ar vedea transpiraţia de pe frunte, tremurul 
mâinilor, tensiunea musculară, incapacitatea de a privi pe cineva 
în ochi şi expresia generală de sfioşenie şi jenă. Descrierea expresi- 
ei corporale a unei persoane tipice cu anxietate socială ar trebui să 
cuprindă: (i) expresia generală supusă, obedienţa, (ii) privirea co- 
borâtă, (iii) o mână flască, moale atunci când dă mâna cu cineva, 
(iv) afişarea unui zâmbet lipsit de nuanţă, uneori nepotrivit cu con- 
textul comunicării, (v) expunerea corpului doar într-un unghi față 
de privirea interlocutorului, (vi) menţinerea corpului într-o poziţie 
îngheţată, (vii) spre deosebire de degete, care se pot mişca neîntre- 
rupt, într-o gestică stereotipă sau convulsivă, (viii) evitarea privirii 
altuia, (xi) o faţă ce prezintă colţurile ochilor şi ale gurii lăsate în jos 
(x) şi o notă de neatenţie sau de distractibilitate ce trădează dezin- 
teresul față de continuarea comunicării verbale. 


10.2. PROGRAM DE ÎMBUNĂTĂȚIRE 
A COMUNICĂRII PENTRU O 
PERSOANĂ TIMIDĂ 


O să-ţi prezint programul meu de corectare a anxietăţii de 
comunicare verbală, program care are o consistenţă internă ce 

presupune executarea pas cu pas a unei secvenţe de activităţi. 
Ele pornesc de la expunerea la situaţii comunicaţionale în sco- 
pul desensibilizării, apoi se trece la stăpânirea expresiei corpora- 
le şi îmbunătăţirea reacției senzoriomotorii, după aceea la nivelul 


emoţional, iar în final la activităţi care se adresează corectării sti- 


lului comunicaţional. Acest program este întreţinut cu exerciţii de 


mindfulness care au ca scop menţinerea minţii în momentul prezent 


al comunicării, clipă de clipă, pentru că de fiecare dată când mintea 


zboară, anxietatea de comunicare apare în prim-plan, iar dorinţa de 
a rupe contactul comunicaţional este de nestăvilit. 

Participă şi nu evita, nu alege situaţiile, mergi împotriva 
prejudecăţilor, a aşteptărilor negative, decondiţionează-te. 
Nu alege situaţiile sociale în funcţie de faptul că va trebui să 
interacţionezi verbal sau nu, în funcţie de cine participă sau nu, 
ori de ce se presupune să faci sau nu. Nu te bucura când te duci 
undeva şi nu ai vorbit, considerând că „ai scăpat“! Din contră, 
participă, nu alege, lasă viaţa să curgă exact aşa cum curge. 
Reaminteşte-ţi că cu cât participi mai mult la situaţii la care 
eşti anxios, cu atât te vei decondiţiona de anxietatea care este 
consolidată tocmai prin faptul că ai evitat-o. Lasă-te scufundat 
în această anxietate, nu este nimic periculos, nu o să păţeşti ni- 
mic rău, stai cu faţa şi corpul la oameni, primeşte sugestiile lor 
de a comunica verbal şi vorbeşte. Salută, vorbeşte simplu, fii 
politicos, prezintă-te firesc şi bucură-te de faptul că eşti o co- 
nexiune în reţeaua ce formează mintea cea mare, despre care 
ţi-am vorbit la început, bucură-te că eşti parte din lume! 

Începe cu corpul, fii atent la expresia ta corporală şi lasă-te vă- 
zut. Stai cu capul drept, relaxează umerii, stai cu faţa spre oa- 
meni, afişează un zâmbet uşor şi arată-te. Când discuţi cu cineva 
întoarce-te cu faţa spre el, nu întoarce niciodată capul în spate, 
nu privi niciodată peste umăr. Dacă eşti tensionat, neliniștit, fă 
câteva exerciţii de respiraţie, urmăreşte cu mintea drumul ae- 
rului, iar astfel te decuplezi de anxietate. Dacă simţi tensiune în 
vreo parte a corpului, fă câteva exerciţii de relaxare musculară 
şi apoi spune cuvântul magic „relaxează“. Lasă liberi muşchii 


feţei, fă şi cu ei câteva secvenţe contracţie-relaxare şi apoi ar- 
borează din nou acel zâmbet uşor. Dacă dai mâna cu cineva, în- 
tinde braţul şi mâna, ţine palma dreaptă, atinge palma celuilalt 
pe toată suprafaţa şi strânge-o destul de ferm. Vei constata că 
acest contact ferm se prelungeşte într-o comunicare consisten- 
tă. Controlează-ţi mişcările degetelor, lasă muşchii liberi şi nu 
mişca din degete. Dacă observi că mintea „pleacă“ de lângă tine, 
nu te blama, adu-o încet înapoi în prezent şi păstrează corpul 
calm şi relaxat. Nu uita, dacă ţii mintea în prezent, atentă la fie- 
care clipă, nu poate judeca; ea nu poate să fie atentă şi să jude- 
ce în același timp; orice judecată, orice evaluare se face pentru 
clipa care a trecut deja, orice predicţie se face pentru clipa care 
vine, dar clipa în care te afli este lipsită de judecată, aşa că ţine 
mintea limpede în prezent. Deci observă, descrie şi nu judeca! 
Stai cu faţa şi lasă-te văzut, privit şi spune ceea ce ai de spus. 
Continuă cu ochii. Lasă ochii liberi, nu hotărî încotro să te uiţi. 
Priveşte unde te duc ochii. Fii cu mintea acolo şi doar priveşte, 
observă, descrie şi nu judeca. Dacă vei judeca, vei ataşa ima- 
ginilor anumite calităţi ce vin din subiectivitatea ta, din ataşa- 
mentele la ideile pe care le ai şi astfel ele se constituie în sti- 
muli emoţionali. Priveşte direct şi întoarce corpul în direcţia 
în care priveşti. Nu privi pieziş, nu privi în spate, întoarce-te 
astfel încât întotdeauna să priveşti în faţă. Păstrează-ţi zâmbe- 
tul şi fă ceea ce ai de făcut. Doar un singur lucru odată. Dacă 
e momentul salutului, fă doar acest lucru. Dacă trebuie să te 
opreşti în dreptul cuiva, opreşte-te, iar dacă trebuie să vorbeşti 
cu cineva, vorbeşte. Menţine-ţi privirea îndreptată acolo un- 
de faci ceva. Dacă saluţi, uită-te la omul pe care-l saluţi, dacă 
vorbeşti, uită-te la omul cu care vorbeşti. Nu ataşa imaginilor 
idei şi consideraţii, nu judeca, stai în prezent şi vorbeşte ceea ce 
ai de vorbit. 

Controlează-ţi emoţiile prin tehnica mindfulness. Stai cu min- 
tea în prezent, clipă de clipă, observă, descrie-ţi ceea ce faci şi fă 
ceea ce ai de făcut fără să ataşezi alte înţelesuri sau judecăţi. Fii 
atent la cuvinte. Când auzi ce vorbeşte celalalt, repetă fiecare 

cuvânt în mintea ta ca şi cum ar fi un ecou, iar când vorbeşti 
tu, vorbeşte rar şi limpede, astfel încât să poţi urmări cu atenţie 
ce vorbeşti. Nu lăsa mintea să zboare. În timp ce vorbeşti nu 
te gândi la ce gândeşte celălalt, la ce se vede pe faţa lui, la fe- 
lul în care te priveşte etc. Fii atent la vorbele tale, ignoră felul 
în care sună vocea ta, dacă sună bine sau e gâtuită, dacă sună 
emoţional sau nu, fii atent doar la cuvintele tale şi nu la voce. 
Fă doar un lucru o dată, dacă vorbeşti, doar vorbeşte. 
Fii asertiv când comunici, adică fii încrezător, curajos şi con- 
vins de dreptul tău de a-ţi exprima sentimentele, gânduri- 
le şi dorinţele; afirmă-le în faţa altora fără să afectezi drep- 
turile acestora la sentimentele, gândurile şi dorinţele lor 
proprii. Asertivitatea nu se moşteneşte, ea se învaţă exersând 
cu perseverenţă o comunicare dezbrăcată de propriile evalu- 
ări şi critici. Nu te simţi ruşinat atunci când nu eşti la nivelul 
aşteptărilor tale, mergi mai departe, ruşinea şi jena apar numai 
când mintea rămâne în urmă; dacă o ţii în prezent, clipă de cli- 
pă, mintea nu are timp să facă evaluările retrospective şi să-ţi 
aducă ruşinea şi jena în prim-plan. Nimeni nu poate fi conside- 
rat pe de-a-ntregul asertiv. Pot exista momente şi situaţii în ca- 
re nu eşti asertiv în comunicarea verbală, atunci când eşti pasiv 
sau când eşti agresiv. Fiecare are propriul său profil. Însă trebu- 
ie să ştii că în cazul anxietăţii sociale, lipsa asertivităţii poate fi 
considerată nucleul problemei în comunicarea verbală. Iată în 
continuare câteva dintre expresiile asertivităţii comunicaţionale 
pe care poţi să le consideri a fi dezideratele tale: 
— dreptul de a pune problemele tale înaintea problemelor al- 
tora, 
— dreptul de a face greşeli, 
— dreptul ca sentimentele şi gândurile tale să fie considerate 
legitime, 
— dreptul de a avea propriile opinii şi convingeri, 
— reptul dea te răzgândi şi a decide propriile acţiuni, 
— dreptul dea spune nu etc. 
Nimeni nu te poate considera deplasat, nimeni nu te poa- 
te judeca atunci când îţi susţii drepturile într-un mod în care 


să nu interacţioneze cu interesele altora. Din contră! Nu evita 
să-ţi comunici sentimentele, gândurile şi dorinţele doar pen- 
tru că ţi se pare că ai fi caraghios, ridicol, inferior sau demn 
de dispreţ. Acestea izvorăsc din convingerile tale distorsionate. 
Lasă-le să iasă la suprafaţa unei ape liniştite, exprimă-le clar, fii 
atent la cuvinte şi nu la voce, priveşte oamenii cărora te adre- 
sezi şi arată cu curaj cine eşti. 

Ascultă asertiv ceea ce spun alţii, adică concentrează-ţi atenţia 
asupra persoanei care vorbeşte, stai cu faţa la ea, exprimă-ţi in- 
teresul faţă de ceea ce spune prin intermediul ochilor, feţei şi 
corpului, nu te mişca în mod inutil, nu întrerupe; dacă vorbeşti, 
exprimă consideraţie faţă de poziţia, interesele şi sentimentele 
celuilalt. 

Dacă nu eşti de acord, nu trebuie să te contrazici, dimpotri- 
vă, „validează“ ceea ce spune altă persoană. Validarea este o 
tehnică de comunicare care conduce la evitarea unui conflict. 
Validarea este un mijloc de comunicare care valorizează me- 
sajele altuia, o modalitate prin care sunt luate în considerare 
experienţele şi trăirile altei persoane. Ea se realizează prin as- 
cultarea atentă a persoanei, prin exprimarea autentică a empa- 
tiei şi a deschiderii la dialog. Validarea conduce la comunicare 
directă şi fluidă, la descurajarea unei persoane agresive, reduce 
critica, consolidează încrederea şi respectul reciproc. 

Învață să răspunzi la critică, nu-ţi fie frică de ea, căci există 
metode să demontezi orice critică. Când cineva te critică, fii 
atent la cuvinte și nu la persoană. Repetă în gând ceea ce spu- 
ne, ca un ecou, şi fă doar un singur lucru odată. Când auzi cri- 
ticile, nu formula în acelaşi moment un răspuns, ci aşteaptă 
ca persoana să termine ce are de spus. Priveşte înainte, direct 
şi afişează-ţi zâmbetul. Nu-ţi mişca faţa, nu te încrunta, nu te 
foi, nu-ţi mişca mâinile; dacă eşti inundat de emoţii, fă câteva 
exerciţii de mindfulness (respiraţie şi relaxare musculară) pen- 
tru a întrerupe evoluţia unei emoţii. Nu considera critica un 
semn că persoana nu te place sau că vrea să te îndepărteze, ori 


Sc ya 


să te „distrugă“, să te „nimicească“. Nu folosi cuvintele acestea, 

înlocuieşte-le cu unele mai blânde, nu trage nici o concluzie. 

Când îţi vine rândul să vorbeşti, vorbeşte clar, rar şi fii atent 

doar la cuvinte, nu şi la vocea ta. Priveşte faţa şi ochii interlo- 

cutorului şi nu judeca, nu căuta să descoperi ceva acolo. Apoi 
foloseşte următoarele strategii de neutralizare a criticii: 

—  Recunoaște, fii de acord cu critica atunci când este adevă- 
rată sau are consistenţă, când este constructivă, dar nu te 
dispreţui, rămâi asertiv, mulţumeşte pentru opinia respec- 
tivă şi afirmă că o vei lua în considerare în cel mai serios 
mod; 

— Dacă critica nu a fost adecvată, găseşte totuşi ceva cu ca- 
re să fii de acord. În felul acesta dezamorsezi un conflict şi 
aduci calmul în comunicare; 

— Tot în scopul de a dezamorsa o tendinţă agresivă în comu- 
nicare poţi să fii de acord în principiu sau parţial cu critica 
adusă; această tehnică este în esenţă o tehnică manipulati- 
vă, dar are efect pe moment. 

A învăţa să spui „nu“. Este important să poţi spune nu, pentru 

că ai avut mereu tendinţa de a fi de acord cu orice, numai ca să 

scapi de o comunicare mai largă. Când cineva îţi cere ceva sau 
spune ceva cu care nu eşti de acord: 

— încearcă să treci repede în revistă sentimentele, gândurile 
şi drepturile tale în legătură cu contextul respectiv, 

— formulează o afirmaţie scurtă, uşor de înţeles, specifică, 
despre cum vezi problema respectivă, 

— nute scuza, nu oferi explicaţii, 

— nu spune niciodată că nu poţi, ci spune simplu nu, 

— foloseşte limbajul corporal în sprijinul negaţiei tale, 

—  Ppriveşte persoana în ochi, stai drept şi nu gesticula, 

— rămânând calm şi ferm, repetă negația de câte ori este ne- 
cesar pentru a te face înţeles, astfel încât persoana să pri- 
ceapă că nu te răzgândeşti. 

Comportă-te şi comunică în aşa fel încât să se reflecte felul în 

care doreşti să fii văzut, nu într-un mod fabricat de mintea ta, ci 

în proiectul autenticităţii despre care ţi-am vorbit la începutul 


acestei cărţi. În felul acesta îţi va creşte stima de sine, comuni- 

carea nu va mai fi o corvoadă, ci un mod firesc de a-ţi exprima 

identitatea, un mod de a-ţi arăta valoarea şi de a culege apreci- 
erile celor din jur.: 

— foloseşte propoziţii care încep cu „eu“, de exemplu: eu do- 
resc, eu aş vrea, eu cred, eu apreciez; 

—  Eexprimă verbal şi corporal empatia faţă de interlocutor; 

— rămâi concentrat asupra subiectului, ascultă atent; 

— evită ambiguităţile, exprimările extreme (groaznic, teribil, 
nemaipomenit etc.) şi „subtilităţile“, fii clar şi concis; 

— verifică în mod politicos dacă interlocutorul a înţeles 
conţinutul comunicat, repetă cu alte cuvinte ceea ce ai vrut 
să spui; 

— utilizează tăcerea în mod adecvat, lansând celuilalt invitaţia 
de a vorbi şi de a fi explicit; nu folosi tăcerea ca încheiere a 
comunicării verbale; 

—  arată-te dispus să primeşti sugestii şi chiar critici; 

— dacă e cazul, fii flexibil şi propune negocierea unui punct de 
vedere comun; 

—  validează punctul de vedere al celuilalt; 

— fii atent la limbajul tău corporal, stai relaxat, nu gesticula 
prea mult, priveşte în ochi interlocutorul şi controlează fi- 
zionomia feţei; 

— fii dispus să prezinţi scuze doar atunci când crezi că ai în- 
călcat drepturile altuia, nu când crezi că astfel vei fi mai bi- 
ne primit. 

În felul acesta nu vei mai fi prizonierul locuinţei tale, ci prota- 
gonistul vieţii tale. Nu te speria de slăbiciunile tale, nu uita că slă- 
biciunile noastre ne fac oameni. Încearcă să fii congruent cu ceea ce 
eşti, cu ciclul vieţii în care te afli, încearcă să fii autentic. 

Acum te rog să deschizi caietul de teme pentru acasă şi fă o lis- 
tă cu situaţiile sociale în care eşti timid. Copiază-le pe cele din tabe- 
lul 5 şi adaugă sau şterge situaţii dacă crezi că este cazul. Apoi scrie 
în dreptul fiecăreia felul în care doreşti să comunici atunci când 
eşti confruntat cu situaţia respectivă, ce fel de comunicare vrei să 

foloseşti, ce tehnici de comunicare verbală vrei să utilizezi din ce- 
le pe care le-ai învăţat, ce rezultate crezi că vei avea, dacă în urma 
acestor modificări vei mai evita sau nu acea situaţie. Evaluează ce 
nivel de anxietate socială vei avea după ce ţi-ai îmbunătăţit modul 
de comunicare verbală. Înţelege că toate se obţin numai prin prac- 
tică, perseverenţă şi iar practică. Aceste recomandări de comuni- 
care verbală nu reprezintă un experiment, ci un model de aplicat 
zilnic, cu tenacitate şi continuitate, un mod de comunicare pentru 
toată viaţa. 

APENDIX 
Demedicalizarea anxietății sociale - 
o abordare hermeneutică 
a ruşinii, a jenei și a timidității 


„INTRODUCERE: OMUL ACTUAL 
ŞI REGULILE SOCIALE ALE 
ÎNTÂLNIRII 


Agitaţia şi tumultul sunt constantele vieţii noastre cotidie- 
ne. Este suficient să ne gândim cât de emblematice sunt imaginile 
mulţimii de pe peroanele trenurilor de navetă din Tokio, Londra sau 
Toronto, de pe străzile Manhatan-ului la orele de vârf, de pe stadi- 
oane sau ale traficului auto de pe autostrăzi. Şi mai auzim de mii de 
ori că omul este o fiinţă gregară, adică cu tendinţa de a se strânge 
laolaltă şi a flecări. Nu tot atât de dese sunt însă imaginile unui om 
solitar, citind o carte pe o bancă într-un parc sau mergând pe o că- 
rare de munte. 

Încă din anul 1846 filozoful danez Soren Kierkegaard descria 
omul actual ca pe un individ cu spirit de turmă, conformist, obse- 
dat de vorbărie şi bârfă, căutând constant noutatea şi adăuga: „îmi 
imaginez un individ bine hrănit, suferind de plictiseală, căutând 
doar o intoxicație hedonică“; el este un „om al oamenilor“, un tip 
cu tendinţa de a se alinia unui model de individ confident şi volu- 
bil: „în timp ce aceia care sunt solitari, introspectivi şi tăcuţi sunt 
stigmatizați ca fiind oameni aparte“, aceasta din cauză că publi- 

cul este departe de a accepta caractere care nu sunt conforme cu 
standardul de normalitate al epocii (citat din Aho, 2010)". 

Dar lucrurile nu au stat totdeauna aşa. Unele dintre virtuțile din 
inima culturii creştine, şi nu numai, au fost modestia, temperanţa, 
ruşinea, timiditatea şi chiar umilinţa. Însuşi mitul esenţial al lui 
Adam şi Eva conotează ruşinea şi pedeapsa de a nu-ţi fi dirijat com- 
portamentul în conformitate cu ce e drept. Secole de-a rândul aces- 
te virtuţi au fost cultivate şi au dirijat relaţiile sociale ale oamenilor. 
A fi reticent, modest, rezervat sau reflexiv sau chiar solitar era un 
lucru de admirat. 

Îmi amintesc că în primii ani de şcoală învăţasem să cânt la 
pian şi părinţii mei avea obiceiul să mă invite să arăt ce ştiu atunci 
când aveau musafiri. Aceasta era un supliciu pentru că mi-era 
ruşine, consideram că nu ştiu aşa de bine să cânt încât să pot face 
aceasta în faţa altora. De fapt mi-era ruşine şi când părinţii vorbeau 
de realizările mele altora, pentru că eram convins astfel se viola o 
valoare în care credeam, cea a modestiei. Mi se părea deplasat să 
vorbeşti de ceea ce şti sau poţi fără să fie nevoie, nu era o „manie- 
ră“, toate aceste lucruri vor fi văzute de alţii la timpul potrivit sau 
niciodată, în fond toate abilităţile pe care le aveam, le aveam pentru 
mine, nu pentru a mă lăuda cu ele. Treptat, lumea s-a schimbat şi 
eu odată cu ea; poate am rămas un pic în spate, atât cât să pot scrie 
acest eseu. Oamenii s-au schimbat aliniindu-se tipologiei „moder- 
ne“, astfel că unii dintre noi, poate cea mai mare parte, se potrivesc 
pe de-a întregul cu tiparul actual şi aşa pot să se integreze social cu 
uşurinţă, alţii mai au de făcut ajustări şi rămân mai în urmă, într-un 
fel rămân în trecut. 

Manierele, adică acel comportament simbolic declanşat de 
prezenţa altora, au jucat un rol important în stabilirea şi menţinerea 
relaţiilor dintre oameni. Sociologii şi antropologii le-au dat diferite 
denumiri precum etichetă, comportament ceremonial, ritual soci- 
al, ritual interacţional sau simplu, politeţe. Această simplă politeţe 


1 Aho K. (2010): The psychopathology of American shyness: A hermeneutic 
reading, Journal of the Theory of Social Behaviour, 40(2): 190-206. 


244 


era învățată în familie şi, în cultura noastră, este sau era subsumată 
conceptului de „cei şapte ani de acasă“. Aceste maniere îndeplinesc 
trei funcţii sociale foarte importante: (i) reprezintă un mod subtil 
de reglare şi control a relaţiilor sociale, (ii) generează sentimentele 
care-i fac pe oameni să-şi asume roluri sociale şi (iii) comunică cine 
sunt şi ce loc ocupă în ordinea socială. Cel mai bine, aceste carac- 
teristici sunt întrupate în ceremonialul salutului, prin care se ex- 
primă curtoazia, respectul şi toate celelalte. Într-o întâlnire, fiecare 
salută sau este salutat în funcţie de relaţiile pe care le are cu celă- 
lalt. Manierele, sau ori cum le-am zice, aduc reconcilierea, pacea şi 
liniştea între oameni. Dallett Hemphill (1999) spunea: „Dacă ma- 
rile reguli sociale, precum sistemul de legi, moralitatea sau religia 
sunt necesare ca oamenii să trăiască în grup, micile reguli precum 
manierele sunt necesare pentru a valida ordinea socială cu fiecare 
întâlnire dintre ei. Manierele reprezintă şi un nivel mediatic dintre 
idealurile abstracte ale societăţii şi variatele comportamente ale 
membrilor săi. Aceste acte încărcate de semnificaţie sunt semnale 
ale întâlnirii prin care comunicăm, adesea non-verbal, cine sun- 
tem şi ce aşteptăm unul de la altul“. 

Însă nu putem vorbi de maniere și etichetă, de felul de a apărea 
în public, fără să spunem că la baza lor se afla emoţiile de ruşine, 
jenă, vină şi timiditate pe de-o parte şi aroganță, mândrie şi gelozie 
pe de altă parte. Aceste emoţii sunt considerate emoţiile conştiinţei 
sinelui sau selfului şi despre unele din ele vom vorbi mai departe. 
A nu fi salutat o persoană pe care o cunoşti şi o respecţi, pe un in- 
divid ierarhic superior, a face o gafă în public, a avea un compor- 
tament deplasat sau a eşua când era de presupus să realizezi ceva, 
sunt numai câteva exemple care-i fac pe oameni să le fie ruşine sau 
să se simtă jenaţi. Cât de mult un om are aceste emoţii este o pro- 
blemă individuală. 

Oricum ar fi şi am spune, noi trăim în această lume cu senti- 
mentul că suntem acasă la noi, o simţim ca ceva familiar şi din care 


> Dallett Hemphill C (1999): Bowing to Necessities: A History of Manners in 
America, 1620-1860, New York: Oxford University Press. 

facem parte nemijlocit. „Noi trăim în această atmosferă care ne în- 
conjoară constant. Noi suntem acasă oriunde în această lume, noi 
creăm istoria pe care o înțelegem; noi ştim înţelesul şi semnificaţia 
ei... noi înşine suntem parte a ei“ (Dilthey, 1976). „A fi acasă“ în 
această lume înseamnă că noi avem o înţelegere preconştientă a ceea 
ce înseamnă a fi în situaţiile de fiecare zi. Oricare ipostază a vieţii de 
fiecare zi este saturată de o semnificaţie. Aceste semnificaţii nu sunt 
produsul exclusiv al minţii noastre, ci sunt produsul activităţilor de 
fiecare zi, sunt create în istoria în care am crescut şi dezvoltat şi pe 
care o împărtăşim cu alţii. Această istorie operează în spatele nos- 
tru şi formează interpretările pe care le avem despre lume şi noi 
înşine şi deschide perspectiva în care vom fi în viitor. Orice am face 
noi, nu ne putem desprinde de aceste interpretări construite pe ba- 
za tradiţiei istorice şi familiale în care am crescut. Însă „a fi acasă“, 
a te simţi familiar în această lume, înseamnă să fii aşa cum vrea ea 
sau cum vrei tu? Să fii congruent cu lumea din afara ta sau cu cea 
dinăuntrul tău? Pentru majoritatea covârşitoare dintre noi a fi aca- 
să însemnă să fii autentic, adică să poţi să te arăţi aşa cum eşti în 
faţa ta şi a altora, fără să doreşti să te ascunzi, să eviţi sau să disi- 
mulezi. Dacă această aserţiune este adevărată, poate individul care 
este modest, timid, introspectiv să se simtă acasă în lumea din afa- 
ra lui sau se simte împins să rămână închis în lumea de dinăuntru 
pentru a nu-i fi ruşine de cine şi cum este? Lumea din afară i se pa- 
re acestuia suficient de familiară pentru a se dezvălui, sau trăieşte 
sentimentul de a se ascunde pentru a nu fi identificat ca străin şi 
inadecvat? Recunoaştem aici situaţia unui individ care astăzi este 
etichetat ca „suferind“ de anxietate socială sau de fobie socială, lu- 
cru care ridică alte întrebări: Un astfel de individ poate să se simtă 
acasă în lumea de astăzi? Poate fi el autentic? Şi dacă nu, această 
neautenticitate, această nepotrivire, se întâmplă din cauza lui sau 
a lumii exterioare? Dacă l-am pune în „tunelul timpului“ şi l-am 
transporta suficient de mult în trecut, ar exista o perioadă în istoria 


3 Dilthey W. (1976): Selected Writings. H.P. Rickman (ed. and trans.). 
Cambridge: Cambridge University Press. 

lumii în care el s-ar simţi acasă şi nu ar mai fi considerat ca „anxios 
social? Se pare că da! 


ÎNTRE A FI AUTENTIC ȘI 
A FI CONFORMIST 


Pentru a răspunde mai corect la întrebarea de mai sus o să în- 
cerc să întreprind o călătorie a selfului de-a lungul timpului, self 
ca depozitar al naturii nucleare a individului. În felul acesta o să 
înțelegem cum s-a despărţit ceea ce este public de ceea ce este privat 
din gândurile, emoţiile, credinţele şi dorinţele noastre şi tendinţa 
multora de a pune o „mască“ pentru a fi capabili să joace un rol so- 
cial fără a-şi altera interioritatea. Vom mai înţelege cât de împovă- 
rătoare este situaţia acelora la care ruşinea, jena şi timiditatea sunt 
emoţiile predominante din spaţiul social şi, în final, să decidem dacă 
pot fi ei medicalizaţi sub eticheta de fobici sociali sau anxioşi sociali. 

Autenticitatea poate fi înţeleasă ca un proiect personal, ca o în- 
tâlnire între vocea lumii interioare care-ţi spune cine eşti şi vocea 
lumii exterioare care-ţi spune cine ar trebui să fii. Am putea spune 
că există tendinţa naturală, internă, „genetică“, de a deveni ceea ce 
ţi-e dat să fii, printr-o predestinare inerentă fiinţei tale şi o tendinţă 
exterioară, ambientală, de sorginte socială în cea mai mare parte, de 
a deveni ceea ce se cere, ce se cade, ce este necesar din perspectiva 
altora sau, mai bine zis, din ceea ce crezi tu că ar fi în mintea alto- 
ra. Guignon (2004): spunea: „toate lucrurile din existența noastră 
socială ne abat din a fi noi înşine din simplul motiv că societa- 
tea funcţionează cel mai bine cu oameni care sunt doar rotiţe ale 
maşinăriei vieţii de zi cu zi. Lumea exterioară a activităților prac- 
tice funcționează cel mai bine când oamenii se identifică cu rolu- 
rile lor şi împlinesc funcţiile lor fără să întrebe sau să se împotri- 
vească faţă de ce fac. Presiunea socială ne împinge înspre roluri 
neautentice şi a deveni autentic înseamnă să faci un efort foarte 


4 Guignon C. (2004): On Being Authentic, London and New York: Routledge 

serios“. Cu toate aceste riscuri, oamenii continuă să presupună că 
numai prin exprimarea selfului adevărat, loc în care sălăşluiesc re- 
sursele înţelegerii şi ale scopurilor care merită trăite, noi putem do- 
bândi auto-realizarea şi auto-împlinirea şi se poate obţine astfel un 
fel de sinceritate faţă de noi înşine. 

Confruntat cu existenţa de fiecare zi, proiectul autenticităţii, 
resimţit în diferite proporţii de fiecare ca o „datorie“ faţă de tine 
însuţi în tranzacţie perpetuă cu datoriile față de ceilalţi, a fost narat 
diferit de-a lungul secolelor (Guignon, 2004). 

Grecii lui Socrate vedeau oamenii ca entităţi aparţinând unei 
ordini cosmice şi autenticitatea însemna strădania de a înlătura tot 
ce este particular şi distinctiv în tine, care te-ar putea ţine departe 
de modelul ideal al ordinii cosmice, care este mai mult o ordine a 
ideilor, „orice ființă fiind făcută de dragul întregului“. Noi nu ne 
aparţinem nouă înşine, ci unei realităţi mai largi, cosmice, iar a fi 
autentic însemnă mai mult a te situa în afară decât înăuntrul tău. 

Creştinismul, religie a cărţii, conduce la internalizarea narati- 
vă a poveştilor biblice şi astfel apar în sufletul oamenilor noţiuni ca 
fiinţare, eşec, vinovăţie, transformare etc. Acum dorinţa noastră de 
autenticitate se topeşte în dorinţa „să fim cu fața spre Dumnezeu“ 
şi în final să ne unim cu Dumnezeu. Toate dorinţele şi preocupări- 
le noastre nu sunt altceva decât tendinţe care ne abat de la aceasta 
şi doar căutarea şi strădania interioară pot reface această orientare. 
Selful dobândeşte sentimentul apartenenţei unui adevăr mai mare 
decât cel individual şi, astfel, proiectul autenticităţii individuale se 
obţine prin reverență, respect şi veneraţia faţă de cuvântul Cărţii 
Sfinte. Umilinţa, pioşenia, evlavia, vinovăția, modestia, timiditatea, 
ruşinea sunt emoţii şi virtuţi internalizate în proiectul autenticităţii 
şi sunt exprimate în afară doar în dorinţa întoarcerii cu faţa spre di- 
vinitate. Secole de-a rândul ele au colorat expresia relaţiilor sociale, 
făcând parte din manierele şi eticheta vremurilor. 

Epoca modernă aduce o complexificare a proiectului 
autenticităţii individuale, punând-o în termenii unei dileme 
existenţiale. Pe de o parte, odată cu reforma lui Luther şi primatul 
ştiinţei în cunoaşterea realităţii, proiectul autenticităţii se mută în 

centrul individului, el devenind ceea ce Foucault (1984); denumea 
„subiect al interiorităţii“ şi selful este văzut ca un subiect, un centru 
ale experienţei şi al acţiunii, plasat în opoziţie cu lumea obiectelor 
care trebuie cunoscută şi manipulată. Pe de altă parte, înţelegerea 
modernă a societăţii porneşte de la sensul că ea este ceva făcut de 
om, produsul relaţiilor şi al deciziilor umane ca angajamente con- 
tractuale, mai curând decât ceva natural şi preordonat, în care in- 
dividual are de jucat diferite partituri, de citit diferite texte în viaţa 
publică, texte care de cele mai multe ori nu sunt scrise de el, ci de 
alţii. Marşul triumfal al spiritului antreprenorial şi al industrializării 
aduce în conştiinţa publică importanţa relaţiilor cu alţii şi aşezarea 
individului pe o scară ierarhică. Acum devine evidentă importanţa 
„altuia“ în opoziţie cu cine realmente sunt eu, diferenţa între public 
şi privat, între a fi autentic sau conformist, între artificial şi natural. 
Spaţiul privat este privit ca depozitar al autenticităţii şi începe să fie 
considerat ca un refugiu, iar cineva este cu adevărat el însuşi doar 
când sălăşluieşte în viaţa privată, spaţiu al libertăţii şi devenirii per- 
sonale (Hannah Arendt, 1959). Apare evident ca în modernitate, 
pe măsură ce individul doreşte să participe şi să se realizeze în viaţa 
socială, în aceeaşi măsură realizează că selful şi interioritatea sunt 
cele care-l fac să fie mai aproape sau mai departe de lumea reală. 
Odată cu modernitatea, unitatea şi întregul în viaţă au fost pierdute. 
Rezultatul a fost că oamenii s-au trezit separați de natură, incapabili 
să experimenteze lumea naturală ca fiind căminul lor. Cunoaşterea 
aduce o fisură în unitatea persoanei. Societatea este văzută ca o ca- 
uză a pierderii sensului de întreg şi unitate caracteristice vieţii con- 
temporane. 

Rolurile sociale, convențiile sociale şi preocuparea constantă 
pentru existența materială blochează abilitatea noastră de a fi ceea 
ce suntem cu adevărat. A existat chiar şi o tendinţă „romantică“ de 
a considera că fericirea şi împlinirea nu pot fi atinse decât prin în- 
toarcerea spre înlăuntrul nostru, prin ascultarea vocii care izvorăşte 


5 The Foucault Reader (1984): Editor Paul Rabinow, New York: Pantheon. 
6 Arendt H (1959): The Human Condition, Garden City, New York: Doubleday. 

din natura noastră internă, proiectul autenticităţii devenind „o că- 
lătorie internă în căutarea căminului pierdut“ spre locul nostru de 
început, care este înlăuntrul nostru şi nu în afara noastră. Miller 
(1997) se face interpreta credinţei populare că selful autentic, na- 
tural, nealterat, sălăşluieşte doar în pieptul unui copil, ca mai apoi, 
prin procesul de maturare, el să se afle sub riscul denaturii datorită 
incitaţiilor sociale de a juca diferite roluri. 

Ce sunt eu? Cei mai mulţi vor spune că eu sunt ceea ce simt 
că sunt! Aici se face distincţia dintre adevărul subiectiv, dintre ade- 
vărurile pentru mine şi adevărul obiectiv, adevărul despre fapte. 
Starobinski spunea că „noi ne-am mutat de pe tărâmul adevăru- 
lui pe cel al autenticităţii“. Selful nu este o copie a subiectului, ci 
o reprezentare a căutării continue a adevărului selfului. Imaginea 
găsită este autentică pentru că selful este însăşi această căutare. 
Auto-descoperirea nu este o problemă de găsire a unei entităţi, ci 
o problemă de construire a selfului pe parcursul acestei căutări. 
Adevărul este descoperit în activitatea de auto-creare şi auto-con- 
struire în sine. Noi suntem ceea ce suntem de-a lungul acestui pro- 
ces de auto-definire. A fi tu însuţi nu înseamnă să fii în acord cu an- 
tecedentele tale, ci să accepţi că activitatea de autocreare este ultima 
sursă de propriei existenţe. „Să fii tu însuți este să te auto-creezi în- 
tr-un mod care este congruent cu sentimentele tale în fiecare mo- 
ment. În final, tu vei fi fost ori şi ce te-a exprimat pe tine însuţi în 
lume. Astfel, este mai important ce ai făcut decât cum ai făcut“ (du- 
pă Guignon, 2004). 

Rainer Maria Rilke (1954) în celebra lui „Scrisoare către un 
tânăr poet“ spunea că poţi fi tu însuţi dacă te întorci spre interior 
ca sursă esenţială. Când suntem în curentul vieţii cu propriile noas- 
tre sentimente, gânduri şi dorinţe, atunci suntem cu adevărat: când 
suntem implicaţi în convenţii, noi ne părăsim propriul loc şi devenim 


7 Miller A. (1997): The Drama of the Gifted Child: The Search for the True Self, 
New York: Basic Books. 

8 Guignon C. (2004): On Being Authentic, London and New York: Routledge. 
9 Rilke R.M. (1954): Letters to a Young, Poet, New York: W.W.Norton. 

„oameni fără cămin“. A fi autentic însemnă „să fii artist“, să faci ce- 
va creativ care să iasă la lumină fără să impui restricţii generate de 
experienţele sociale; doar o persoană creativă are acces la o viaţă in- 
ternă autentică, pentru că „a fi autentic înseamnă să fii în contact cu 
ceva care ţi-e ascuns din cauza acceptării poziţiei sociale“. 

În felul acesta Rilke aduce la lumină dilema dacă a fi autentic 
înseamnă să-ţi aparţii ţie însuţi sau să aparţii unei mulţimi. După 
Guignon (2004): „avem distincția dintre artificial şi natural, din- 
tre adânc şi superficial, dintre genuin şi trucat, între adevărat şi 
iluzoriu, dintre original şi simulat, între idealism şi materialism, 
între public şi privat, între pur, spontan şi inocent versus calcu- 
lat, deformat, alterat, contrafăcut... Distincția dintre realitatea 
din afară şi dinăuntrul nostru este legată de distincţia care o fa- 
cem între viaţa publică şi privată, care este legată la rândul ei şi 
de distincția dintre artificial şi natural, spiritual şi material, ge- 
nuin şi fals. Pare adevărat să presupunem că ceea ce este înăun- 
tru este adevărat, genuin, pur şi original, în timp ce ceea ce este 
în afară este derivat, periferic. Pe această bază autenticitatea se 
construieşte pe dihotomia înăuntru versus afară. Să fii autentic 
înseamnă să fii în contact cu adevăratul self“. Într-un fel, aceas- 
tă concepţie despre autenticitate se apropie de ceea ce Sf. Augustin 
spunea cu câteva secole înainte: „Înăuntru noi putem găsi ceva mai 
pur şi mai înalt decât afară“. 

Pare corect să spunem că în modernitate, a fi tu însuţi, ruşinos, 
timid sau jenat de ceea ce alţii ar putea vedea şi gândi despre tine, 
putea fi contrabalansat de gândul că aceste trăsături aparţin felu- 
lui tău autentic de a fi pentru că ele ţin de natura ta genuină, pu- 
ră, ceea ce conduce la acceptarea lor într-o identitate nealterată de 
convenţii sociale. 

Pe versantul celalalt, modernismul târziu al secolului XX ridi- 
că adevărul ştiinţei la statutul de universal şi Smart (1993): afirmă 
pe bună dreptate că „ceea ce a fost esenţial pentru epoca modernis- 
tă a fost clamarea descoperirii adevărului prin rațiune şi ştiinţă“. 


19 Smart B. (1993): Postmodernity, London: Routledge. 

Cunoaşterea ştiinţifică este promovată de „propagandiştii“ săi care 
sunt experţii, cei care dețin metodele, tehnologiile şi limbajul prin 
care acestea îşi fac loc în narativele publice. Ei deţin autoritatea şi 
ştiinţifică universală pentru că se baza pe fapte, date, evidențe, do- 
vezi, care, toate, pot fi dovedite oriunde experimentatorul s-ar pu- 
tea afla. În domeniul antropologiei, al ştiinţelor sociale, se încerca 
acelaşi gen de epistemologie. Vesternalizarea discursului ştiinţific 
a condus la obturarea cunoaşterii „locale“ şi a influenţei factorilor 
culturali. 

Pentru psihologie şi psihiatrie acest modernism târziu al seco- 
lului XX a însemnat absolutizarea unei fenomenologii psihopato- 
logice globaliste, universalizarea definiţiei bolii psihice, a „formei“ 
pe care o iau simptomele psihice, prin definiţii şi criterii dincolo 
de graniţe culturale, prin tehnologizarea diagnosticului şi a trata- 
mentului bolilor mintale datorită unui reducționism biologizant. 
Reducţionismul în psihiatrie se exprimă prin biologizarea ei, prin 
credinţa că diferitele simptome, diferitele expresii ale realităţii tul- 
burării mintale pot fi exprimate în termenii unui singur mod de 
cunoaştere, cea biologică. Datorită acestui lucru, oamenii din di- 
ferite părţi ale globului încep să fie presaţi să înţeleagă şi să-şi ex- 
prime viaţa, suferinţa şi necazul în termenii promovați de cei ce se 
presupune că îi vor îngriji atunci când vor avea nevoie. Ei renunţă 
la naraţiunea genuină a subiectivităţii lor, „o narațiune non-tehni- 
că, laică, individuală“, în favoarea unui limbaj promovat de psiho- 
patologia psihiatriei internaţionale legată de cei care aduc în dome- 
niul sănătăţii mintale tehnici şi mijloace de tratament, aduc ceea ce 
se numeşte o „narațiune tehnică şi globalistă“. În aceste condiţii, 
selful omului modern se află într-o continuă dezbatere între auten- 
ticitate şi unicitatea interioară, pe de-o parte, şi conformism şi uni- 
formitate exterioară, pe de altă parte. Peste tot sunt incitaţii ca omul 
modern să se uniformizeze, să se tipizeze, să se alinieze la cerinţe 
exterioare. Aşteptările faţă de el sunt normalizate sub formă de re- 
guli, legi şi ierarhie. De unde, secole de-a rândul selful se privea 
prin ochii lui însuşi sau a unei puteri transcendente, acuma selful 
începea să se „privească prin ochii altora“. Astfel, apar sursele de 

ameninţare ale selfului precum evaluarea negativă, rejecţia inter- 
personală, eşecul de a atinge standarde comune, frica de a nu fi ac- 
ceptat, toate acestea fiind şi sursele emoţiilor „auto-conştiente sau 
ale selfului“ precum ruşinea, jena şi timiditatea. Este momentul în 
care individul cu astfel de trăsături este medicalizat, iar problemele 
lui capătă eticheta de „anxietate socială“. Până în anul 1980 aceas- 
tă etichetă diagnostică nu era deloc cunoscută. 


APARIŢIA ANXIETĂŢII SOCIALE 
CA EXPRESIE A MEDICALIZĂRII 
TIMIDITĂȚII ŞI A ALTOR EMOŢII 
ALE SELFULUI 


În anul 1980 apare revizia a treia a clasificării bolilor minta- 
le formulată de Asociaţia Psihiatrilor Americani, cunoscută şi ca 
Diagnostic and Statistical Manual-III (APA, 1980)". Această versi- 
une se desprinde hotărâtor de versiunile anterioare şi declara că sco- 
pul ei este de a crea o uniformitate şi validitate a diagnosticelor psi- 
hiatrice, o standardizare a practicii diagnostice care să depăşească 
graniţele naţionale. Astfel, comitetul redacţional, condus de prof. 
Robert Spitzer, a preluat un număr de categorii diagnostice din ten- 
tativele anterioare, precum „Research Diagnostic Criteria“ (1978): 
şi „Feightner criteria“ (1972) la care au adăugat altele, construi- 
te ca şi categorii separate care se bazează pe criterii de diagnostic, 
neglijându-se complet considerentele etiologice. Această clasificare 
non-etiologică, non-biologică şi nonpsihologică s-a numit şi ateore- 
tică. Fiecare tulburare mintală a fost conceptualizată ca un sindrom 


4 American Psychiatric Association (1980): Diagnostic and Statistical Manual 
of Mental Disorders, Third Edition, Washington DC: American Psychiatric 
Association. 

12 Spitzer R.L., Robins E. (1978): Research diagnostic criteria: rationale and re- 
liability, Archives of General Psychiatry, 35(6): 773-782 

13 Feighner J.P., Robins E., Guze S.B., Woodruff R.A., Winokur G., Munoz R. 
(1972): Diagnostic criteria for use in psychiatric research, Archives of General 
Psychiatry, 26: 57-63 

clinic semnificativ din punct de vedere simptomatologic şi criterio- 
logic şi în spatele acestuia stătea doar presupunerea că fiecărei ca- 
tegorii îi corespunde o anume patologie subiacentă care încă nu a 
fost bine descoperită (Mayers şi Horwitz, 2005):+ 

Mai târziu s-au întreprins o multitudine de studii pentru a de- 
monstra că aceste entităţi clinice, alese oarecum intuitiv, au validi- 
tate şi confidenţa internă şi astfel au dreptul la existenţă, chiar îna- 
inte de a li se descoperi cauze şi mecanisme etiologice. Stabilirea 
acestor categorii a fost primul pas spre uniformizarea tratamente- 
lor tulburărilor psihiatrice şi a dus la apariţia ghidurilor practice de 
terapie bazate pe aşa-zise „dovezi“. Apariţia DSM-III şi a revizuiri- 
lor ulterioare a reprezentat un marş hotărât spre medicalizarea unei 
părţi din ce în ce mai mari din viaţa oamenilor. 

În DSM-III, pentru prima oară oameni cu frica de a fi ţinta 
criticii altora sau care se simt jenaţi în public au fost consideraţi 
ca bolnavi de anxietate socială. Despre aceasta Lane (2007) scria: 
„Transformarea timidităţii într-o boală s-a petrecut în spa- 
tele uşilor închise cu grijă. De-a lungul a şase ani, un mic grup 
auto-selectat de psihiatri americani a construit un nou con- 
sens: timiditatea este o trăsătură de anxietate şi de tulburare de 
personalitate. Şi aceasta nu este determinată de conflicte psiho- 
logice sau tensiune socială, ci mai curând de o dezordine chimi- 
că a neurotransmiţătorilor cerebrali“. Este adevărat că a existat o 
tendinţă de dinaintea apariţiei DSM-III de a include timiditatea şi 
ruşinea excesivă din situaţiile de performanţă socială printre tulbu- 
rările mentale, incluzându-le în clasa fobiilor speciale şi dându-le 
numele de fobii sociale. Sub această denumire se clasificau indivizii 
care aveau frică de a fi observați şi evaluaţi de către alţii. 

S-ar putea pune întrebarea referitor la înţelesul profesional ce 
se putea ascunde în includerea acestor comportamente sociale în 


14 Mayes R., Horwitz A.V. (2005): DSM-III and the revolution in the classificati- 
on of mental illness, Journal of History of Behavioral Sciences, 41(3): 249—267. 
15 Lane C. (2007): Shyness: How Normal Behavior Became a Sickness, New 
Haven, CT: Yale University Press, 2007 

categoria bolilor mintale? Credeau medicii că astfel de tulburări pot 
corespunde modelului medical al bolii, respectiv pot fi ele conside- 
rate boli care au criterii diagnostice specifice şi apoi tratate dedicat? 
Şi dacă da, cum? Care ar fi ţinta tratamentului şi care ar fi rezultatul 
acestuia? Ulterior, cele două denumiri, fobie socială sau anxietate 
socială au fost folosite în mod interşanjabil. 

Definiţia fobiei sociale din DSM-III era: „dorința imperioasă 
de evitare şi frică iraţională de situații în care individual este ex- 
pus la evaluarea sau observarea de către alţii... ceea ce conduce 
la jenă sau umilinţă, fiind recunoscută de individ ca excesivă sau 
neraţională“. După şapte ani, ediţia revizuită a DSM-lui (DSM-III-R, 
APA, 1987)*include 27 de entităţi clinice noi şi se vorbeşte iarăşi de 
fobia socială care menţine în linii mari aceeaşi definiţie: „o frică per- 
sistentă de una sau mai multe situaţii în care persoana este expusă 
la posibilă observare şi evaluare de către alții, atunci când el sau 
ea fac ceva sau acţionează într-un mod care va conduce la umilinţă 
sau jenă“. După încă şapte ani, apariţia DSM-IV (APA, 1994)” con- 
tinuă tendinţa de a mai acapara câte ceva din teritoriul normalităţii 
şi astfel apar şapte tulburări clinice noi. Cu această ocazie fobia so- 
cială îşi găseşte un sinonim în anxietatea socială, definiţia ei rămâ- 
ne aproape neschimbată, doar că nu se mai vorbeşte de tendinţa de 
evitare a situaţiilor sociale anxiogene şi astfel, o definiţie mai largă 
conduce la creşterea prevalenţei fobiei sociale de la 2,75% la 13% din 
populaţie, existând chiar un studiu care raportează că frica de a vorbi 
sau performa în public poate să afecteze până la 20% din populaţia 
generală (Aho, 2010)". 


16 American Psychiatric Association (1987): Diagnostic and Statistical Manual of 
Mental Disorders, Third Edition-Revised, Washington DC: American Psychiatric 
Association. 

17 American Psychiatric Association (1994): Diagnostic and Statistical Manual 
of Mental Disorders. 4th edition, Washington, DC: American Psychiatric 
Association, 2000. 

18 Aho K. (2010): The psychopathology of American shyness: A hermeneutic re- 
ading, Journal of the theory of Social behaviour, 40(2): 190-206. 

Dezvoltarea mai departe a DSM-ului consfinţeşte promovarea 
diagnosticului psihiatric doar pe baze fenomenologice, încurajând 
găsirea de simptome în comportamente mai mult sau mai puţin uzu- 
ale ale oamenilor şi astfel au mai apărut 68 de entităţi clinice diferi- 
te. În descrierea bolilor psihice, DSM-IV-TR (APA, 2000)» a folosit 
un limbaj accesibil publicului larg şi astfel el a început să fie asimilat 
cu o „carte de bucate“ în care fiecare putea să se includă sau să se 
excludă. S-a ajuns astfel la o trivializare a nosologiei psihiatrice şi la 
un mod generalizat de perpetuare a etichetării publice şi a stigmei 
sociale ataşate tulburărilor psihice. În DSM-IV-TR fobia socială sau 
anxietatea socială este prezentată ca „o frică persistentă şi marcată 
de situații şi activităţi sociale care pot să producă jenă şi un răs- 
puns anxios“. Printre trăsăturile descriptive ale acestei afecţiuni se 
menţionează: „hipersenzitivitate la critică, la evaluare negativă sau 
rejecţie, dificultăţi în a fi confident, stimă de sine scăzută şi senti- 
mente de inferioritate“. 

În recentul DSM-V (APA, 2013) se menţionează că anxieta- 
tea socială este „o frică marcată sau anxietate referitoare la una 
sau mai multe situaţii sociale în care individul este expus la o posi- 
bilă examinare de către alții... precum interacțiuni sociale, obser- 
vare, activitate în faţa altora... ca şi teama că simptomele lui de 
anxietate precum ruşinea sau jena pe care le exprimă în astfel de 
situaţii vor fi negativ interpretate de către alţii“. Printre trăsăturile 
comune ale acestei afecţiuni se menţionează: „indivizii cu anxieta- 
te socială pot exprima o lipsă de confidenţă sau comportament ex- 
cesiv de obedient... postură rigidă a corpului, contact vizual inadec- 
vat, conversație cu voce scăzută... aceştia sunt timizi sau rezervaţi, 
puțini comunicativi şi nu le place să vorbească despre ei înşişi“. 


19 American Psychiatric Association (2000): Diagnostic and Statistical Manual 
of Mental Disorders. 4th edition, text revised. Washington, DC: American 
Psychiatric Association. 
20 American Psychiatric Association (2013): Diagnostic and Statistical Manual 
of Mental Disorders. 5th edition, text revised. Washington, DC: American 

Dacă ar fi să utilizez o metaforă, aş putea spune că pe parcursul 
acestei evoluţii, DSM-ul a căutat să prindă cât mai bine în „cătarea 
puştii“ un individ „vulnerabil“ după criteriile de astăzi, adică un om 
ruşinos, timid, rezervat, politicos, gata să lase locul altuia, pentru 
a-l „medicaliza“ şi astfel a-l stigmatiza. Ce s-a întâmplat de-a lun- 
gul ultimilor decenii cu acest tip de comportament uman, apreciat, 
stimat, uneori chiar încurajat, de a ajuns să fie considerat ca pato- 
logic? Timiditatea este doar timiditate, jena nu este altceva decât o 
emoție pe care o poate resimţi orişicine în anumit context, ruşinea 
este doar un semnal că accepţi că ai greşit sau ai violat o regulă. 
Astfel de formulări, cu definiţii şi criterii diagnostice, ascund de fapt 
„tirania actuală a diagnosticului medical“, o dorinţa de a legitimiza 
boli şi de a ascunde modul artificial în care au fost construite. Aceste 
„boli“ sunt de fapt nişte prelungiri ale comportamentului normal 
sau simple dezadaptări (Rosenberg, 2002)=. 

La începutul anilor 1990 se considera că anxietatea socială ar 
fi „tulburarea deceniului“, ca cea de a treia tulburare psihiatrică 
după tulburarea depresivă şi dependenţa de alcool (Lane, 2007)». 
Timiditatea „patologică“, la care se referă tulburarea de anxieta- 
te socială, afectează 13% din populaţie, adică tot a opta persoană 
(Horwitz, 2002). Acest mod de medicalizare vizează un compor- 
tament care prezintă trăsături ca linişte, reticenţă, reflexivitate, 
umilinţă, care din punct de vedere istoric a fost privit ca valoros, 
în linie cu valorile religiei creştine. El a fost înlocuit de asertivitate, 
expresie personală vocală, volubilitate şi integrare socială în epoca 
consumatoristă. Mulţi consideră că americanii sunt cel mai gregar 
popor, intrând în vorbă cel mai uşor cu necunoscuţi, această trăsă- 
tură fiind considerată ca făcând parte din „caracterul american“ 
şi cu toate acestea încă 19% dintre ei au teama că vor fi judecaţi de 


21 Rosenberg C.E. (2002): The tyranny of diagnosis: specific disease entities and 
individual experience, Milbank Quarterly, 80:237-260. 

22 Lane C. (2007): Shyness: How Normal Behavior Became a Sickness, New 
Haven: Yale University Press. 

alţii, sau frica de a vorbi în public (Lane, 2007). Sunt aceşti oameni 
bolnavi? Lane (2007) citează o notă a lui Joseph Finnney adresa- 
tă lui Spitzer, părintele DSM-III, în care se spune că medicaliza- 
rea timidităţii reflectă „un prejudiciu cultural în sistemul de clasi- 
ficare diagnostică... cultura noastră este una extravertită şi avem 
tendinţa să stigmatizăm introvertiţii. ...în Japonia se întâmplă in- 
vers, introvertiţii sunt priviţi ca normali şi extrovertiţii ca anor- 
mali“. 

Este vorba aici de medicalizarea devianţei, de tendinţa de reca- 
tegorizare a perturbărilor din viaţa de toate zilele ca patologie. Prof. 
Sue Bailey, şefa Royal College of Psychiatrists, spunea că: „atunci 
când intri într-o profesie unde vrei să ajuţi oamenii şi nu ai niciun 
instrument prin care să faci asta, există tentaţia de a medicaliza 
problema“ (citat din Davis, 2013)2. Această relaţie între conceptul 
de tulburare psihiatrică şi problemele comportamentale cu expre- 
sivitate socială a fost contestată şi recontestată în diferite contexte 
clinice, birocratice şi administrative şi ele pun în discuţie de fapt le- 
gitimitatea epistemologică a categoriei de tulburare psihică aşa cum 
este stipulată în „hegemonicul“ DSM. 


CRITICA PSIHIATRIEI MODERNE ŞI 
POSTPSIHIATRIA 


Este legitim să ne întrebăm de ce psihiatria modernă a încer- 
cat cu obstinaţie să cucerească noi teritorii ale „normalității“ şi să 
le aducă pe tărâmul „alienării“? Pentru a răspunde la această între- 
bare o să redau mai jos unele dintre ideile lui Bracken şi Thomas 
(2005) când ei au formulat conceptul de „postpsihiatrie“. De la în- 
ceput, autorii clamează că psihiatria a fost creaţia epocii iluministe, 


24 Davies J. (2013): Cracked: Why psychiatry is doing more harm than good, 
London: Icon Books Ltd. 

25 Bracken P., Thomas Ph. (2005): Post-Psychiatry: Mental Health in a 
Postmodern World, International Perspectives in Philosophy & Psychiatry, 
London: Oxford University Press. 

când calea de a descoperi adevărul s-a mutat de la religie la rațiune, 
iar investigația ştiinţifică a devenit prioritară pentru cunoaştere în 
general. Tot ce ameninţă raţiunea şi ordinea era privit ca un pe- 
ricol împotriva societăţii, iar oamenii „iraționali“ puteau fi ţinta 
unor măsuri coercitive ale societăţii. Ei continuă afirmând că „în 
secolul XX psihiatria promitea controlul alienării prin utilizarea 
ştiinţei medicale, iar societatea a validat aceasta prin promulga- 
rea autorităţii şi a calităţii de expertiză tehnică a psihiatrilor... dis- 
cursul psihopatologic a devenit expresia acestei autorităţi şi prin 
acesta s-a înlocuit limbajul prin care se exprimă valenţele spiri- 
tuale, morale, politice şi culturale ale alienării şi ale suferinţei“. 

Lumea modernă a adus şi concepţia prin care individul a fost 
făcut responsabil de ce se întâmpla cu el, iar subiectivitatea a deve- 
nit laboratorul în care se naşte alienarea şi suferința. Karl Jaspers 
(1963) a dat psihiatriei moderne modalitatea de descriere a simp- 
tomelor, fenomenologia, şi a postulat că „forma“ simptomelor este 
universală, în contrast cu „conținutul“ lor, care poate fi influenţat de 
contextul cultural şi social. Astfel, fenomenologia a devenit funda- 
mentul pe care s-au clădit descrierile clinice şi clasificările moder- 
ne din psihiatrie. „Pe ea s-a clădit pozitivismul şi reducţionismul 
psihiatriei moderne... absolutizând valoarea experienţelor subiec- 
tive şi ignorând contextul în care trăieşte subiectul“ (Bracken şi 
Thomas, 2005). Reducţionismul în psihiatrie se exprimă prin biolo- 
gizarea ei, prin faptul că diferitele simptome, diferitele expresii ale 
realităţii tulburării mintale pot fi exprimate în termenii unui singur 
mod de cunoaştere, cea biologică, şi din această cauză bolile psihi- 
ce pot fi privite ca universale. În opinia autorilor citați, fenomeno- 
logia jasperiană impune un model descriptiv şi o interpretare rigidă 
a experienţei subiectului, rejetând interpretarea locală a alienării şi 
suferinţei. 

Se vede astfel că problema psihiatriei moderne este problema 
bazelor ei epistemologice, adică a felului cunoaşterii adevărului în 


26 Jaspers K. (1963): General Psychopathology, Manchester: Manchester 

psihiatrie. De la aceste fundamente nu a mai rămas decât un pas 
până la construirea de descrieri şi clasificări internaţionale, ghiduri 
de diagnostic, „practica bazată pe dovezi generalizabile“, algoritmi 
de terapie, care toate alcătuiesc astăzi „tehnologia psihiatrică mo- 
dernă“. Această tehnologie a generat un limbaj care determină în 
final felul în care vorbim despre noi înşine, despre emoţiile şi felul 
nostru de a gândi. Mai mult decât atâta, prin acest limbaj psihiatrul 
impune propria lui interpretare trăirilor subiectului, iar în întâl- 
nirea dintre medic şi pacient se aude doar vocea expertului, adică 
cea a psihiatrului, interpretarea individuală sau locală a tulburării 
mentale este înlocuită de cea a expertului, privită ca fiind una vali- 
dă, indubitabilă. Se înţelege astfel mai uşor de ce psihiatrul va privi 
înclinația spre timiditate şi jenă a pacientului lui ca fiind expresia 
unei tulburări psihice care se numeşte anxietate socială, lucru care 
va prevala în faţa interpretării personale şi culturale locale a acestor 
trăsături comportamentale. 

În măsura în care limbajul tehnologiei psihiatrice este univer- 
salizat, în aceeaşi măsură şi definiţia normalităţii şi a bolii se uni- 
formizează. Oamenii din diferite părţi ale globului încep să înţeleagă 
şi să-şi exprime viaţa, nevoile şi relaţiile lor în termenii promovați 
de cei ce produc servicii şi instituţii de îngrijire a sănătăţii mintale. 
Oamenii renunţă treptat la naraţiunea autentică a subiectivităţii lor, 
„0 naraţiune non-tehnică“ în favoarea unui limbaj promovat de psi- 
hopatologia modernă şi a psihiatriei internaţionale legate de indus- 
tria farmaceutică, care este o „narațiune tehnică“ (Frank, 1995)7. 
Toate acestea şi multe altele l-au făcut pe Foucault (1971): să spu- 
nă că „limbajul psihiatriei a fost un monolog al raţiunii despre ne- 
bunie“ pentru că vocea subiectului suferind nu se aude deloc sau se 
aude prin translaţia psihiatrului său. 


27 Frank A.W. (1995): The Wounded Storyteller: body, illness, and ethics. 
Chicago, IL: University of Chicago Press. 

28 Foucault M. (1971): Madness and Civilization: A History of Insanity in the Age 
of Reason, London: Tavistock. 

Reducţionismul în psihiatrie capătă şi aspectul interpretării 
alienării şi a suferinţei în termenii modelului biomedical. Kathleen 
Jones (1988) spunea că psihiatrii au rejetat toate celelalte modele 
explicative care îi angajau în realităţi sociale dureroase, în favoarea 
unui model îngust biomedical, transformându-i în „experți în far- 
macologie în loc de experţi în comportamentul uman“. Ea continuă 
afirmând că „folosirea fenomenologiei, uneori denumită ca psiho- 
patologie descriptivă, înlătură experienţele vii ale contextelor du- 
reroase umane şi serveşte scopului de a avea o strategie profesio- 
nală de evitare a obligaţiei de a se angaja în trăirile pacientului, 
altele decât cele absolut necesare pentru punerea diagnosticului. 
În acest sens, fenomenologia, în expresia sa de psihopatologie de- 
scriptivă, oferă o retragere în siguranţa a psihiatrului, într-o lume 
a cunoaşterii de expert care îl distanțează de suferinţa pacientului“. 

Este vorba aici de problema morală a psihiatriei. Psihiatria actu- 
ală este presupusă a fi ştiinţifică, neutră şi dezinteresată. Realitatea 
este că psihiatria actuală este încărcată cu preconcepțţiile lumii ves- 
tice despre relaţiile dintre minte şi corp, minte şi societate şi de 
credinţa că tehnologia şi ştiinţa sunt instrumentele de cunoaştere 
a adevărului universal. Toate aceste preconcepţii ne orbesc în a ve- 
dea particularităţile culturale, locale, individuale ale alienării şi 
suferinţei. Tocmai acest lucru este oferit de o nouă viziune a prac- 
ticii sănătăţii mintale promovată de mişcarea postpsihiatrică de în- 
ceput de secol al XXI-lea. „Adevărurile generale ale psihiatriei mo- 
derne sunt doar presupuneri, presupoziţii care trebuie interogate 
referitor la ceea ce determină apariţia lor, cui îi folosesc, ce a deter- 
minat apariţia metodelor şi tehnicilor utilizate în geneza lor. Astfel 
trebuie să se întrebe în ce măsură psihiatria de azi este determina- 
tă de instituţiile psihiatrice, în ce măsură este produsul culturii, ca- 
re este geneza stigmei, geneza autorității şi expertizei. Tehnologia 
psihiatrică, expertiza, autoritatea ei se bazează astăzi pe conceptul 
de „eficienţă clinică“ şi cel de „practicii bazate pe evidențe“. Aceste 
concepte se bazează la rândul lor pe analize care nu iau în calcul 

deloc problema scopurilor şi tehnicilor utilizate şi cui servesc ele“ 
(Bracken şi Thomas, 2005)%. Exemplul medicalizării timidităţii, a 
ruşinii şi a jenei este grăitor în acest sens. Apariţia anxietăţii sociale 
ca entitate clinică diagnosticabilă şi tratabilă nu este în niciun caz în 
favoarea oamenilor care se simt stigmatizaţi pentru a fi aparte față 
de o normativitate socială lipsită de autenticitate. Beneficiara aces- 
tei medicalizări este în fond menţinerea puterii psihiatriei în câmpul 
social, validarea calităţii de expert şi interpret al trăirilor umane sau 
cum spunea Nikolas Rose (1989): „O întreagă familie de noi pro- 
fesiuni s-a propagat, fiecare din ele afirmând virtuozitatea proprie 
în legătură cu selful, cu clasificarea şi măsurarea psyche-ului, în 
previziunea vicisitudinilor lui, în diagnosticul cauzelor şi tulbură- 
rilor lui şi în prescrierea de remedii... Multiplicarea puterii acestor 
«ingineri ai sufletului uman» pare să se manifeste în modul nou în 
care se stabilesc relaţiile autorităţii cu sufletul oamenilor... În acest 
context era normal să înflorească psihiatria şi psihologia ca expo- 
nente ale expertizei în subiectivitate“ . După Foucault (1977) pute- 
rea şi implicit puterea psihiatriei este legată de cunoaştere, puterea 
fiind produsul cunoaşterii. 

„Judecarea normalităţii este prezentă peste tot... Noi suntem 
într-o societate în care profesorul judecă, doctorul judecă, educa- 
torul judecă, lucrătorul social judecă... aceasta solicită implicarea 
în relaţia dintre cunoaştere şi putere“. Pentru Foucault puterea este 
exercitată cel mai ades prin „regimul adevărului“ şi, astfel, discur- 
sul expertului devine felul prin care noi ne înţelegem pe noi înşine 
şi motivele noastre, dorinţele şi comportamentele noastre. Experții 
acţionează ca sfătuitori, comentatori şi judecători. Noi trăim vieţile 
noastre prin aceste discursuri şi gândim despre priorităţile şi valorile 
noastre în termenii care ne sunt daţi de experţi. Ce este adevărat sau 
fals este stabilit de acest tip de discurs. Astfel, psihiatria a devenit 

ceva mai important decât simpla guvernare prin puterea instituţiilor 
ei, terapiile psihiatrice şi psihoterapiile au devenit ceva mai impor- 
tant şi mai influent decât instituţiile psihiatrice. Contactul cu siste- 
mul psihiatric înseamnă contactul cu sistemul investit cu astfel de 
putere şi cunoaştere prin care indivizilor li se dă nu numai o etiche- 
tă diagnostică, ci şi un mod de a se înţelege pe ei înşişi. Înțelegerea 
alienării şi a suferinţei este furnizată de acest discurs. În felul acesta 
putem explica de ce oamenii au renunţat la ceea ce credeau ei în mod 
natural, autentic, în favoarea interpretării expertului şi aici găsim 
raţiunea faptului că acei indivizi timizi, tăcuţi, retrași, ruşinoşi, jenaţi 
în diferite contexte sociale, au acceptat să fie catalogaţi ca anxioşi so- 
ciali şi să caute tratamente medicamentoase sau psihoterapice pen- 
tru a deveni ceea ce ei nu erau şi nu vor fi niciodată, nişte oameni 
făcuţi după tiparul altcuiva. 


CE SUNT EMOŢIILE SELFULUI 
ŞI LA CE SERVESC ELE 


Emoţia este un răspuns multifaţetat al organismului la o 
situaţie care are înţeles pentru subiect şi care conduce la modificări 
în trăirea subiectivă, în comportamentul şi fiziologia individului. Ea 
apare mai ales atunci când un individ este într-o situaţie relevantă 
pentru scopurile sale. Emoţiile sunt un semnal care indică nevoia 
unui răspuns cu caracter adaptativ, în sensul că orientează subiec- 
tul în mediul lui natural şi social. Fischer şi Tangney (1995) spu- 
neau că „emoțiile joacă un rol de bază, adaptativ în funcţionarea 
individului, organizând tendinţele care modelează, constrâng sau 
structurează activitatea şi gândirea omului“. 

Emoţiile sunt distincte unele de altele, depind de factorii cogni- 
tivi individuali care furnizează interpretarea şi evaluarea stimulului 


33 Fischer K.W., Tangney J.P. (1995): Self-conscious emotions and the affect 
revolution: Framework and overview, în J.P. Tangney, K.W. Fischer (Eds.), 
Self-conscious emotions: The psychology of shame, guilt, embarrassment, and 
pride, New York: Guilford Press. 

declanşator, intern sau extern, au o expresie exterioară facială şi vo- 
cală diferită, sunt măsurabile şi prezintă un răspuns fiziologic dife- 
rit. Există mai multe feluri de a clasifica emoţiile, dar pentru uzul 
eseului de faţă eu le voi împărţi doar în trei categorii: (i) emoţii de 
bază precum mânia, dezgustul, frica, fericirea, tristeţea şi surpri- 
za, emoţii care sunt spontane, nu cer conştiinţa de sine pentru a fi 
trăite, au o bază biologică, sunt înnăscute, sunt universal recunos- 
cute, puţin influențate de factorii culturali, prezintă expresii facia- 
le distincte şi se găsesc şi la mamiferele superioare; (ii) emoţii ale 
selfului sau ale conştiinţei de sine, precum ruşinea, jena, vina, timi- 
ditatea, mândria și invidia sau gelozia, care sunt emoţii legate de vi- 
ziunea despre noi înşine şi a relaţiilor cu ceilalţi, nu sunt universale, 
sunt influențate de factorii culturali şi nu au expresii faciale univer- 
sal identificabile; şi (iii) emoţiile secundare, precum dorul, dragos- 
tea, suferinţa, optimismul, extazul, simpatia, grija, afecțiunea, bu- 
curia, veselia, iritarea, supărarea etc., care sunt rezultatul judecării 
şi al interpretării conştiente sau inconştiente, pe termen mai lung, 
a emoţiilor din primele două categorii. 

Emoţiile bazale şi cele ale conştiinţei de sine au evoluat de-a 
lungul evoluţiei şi s-au rafinat ca să ajungă astăzi aşa cum le ştim cu 
toţii. Emoţiile bazale ajută individul să supravieţuiască biologic, iar 
cele ale selfului îl ajută să supravieţuiască social, promovând inclu- 
ziunea socială, participarea, reconcilierea şi stima de sine. Emoţiile 
bazale ne ajută să decelăm rapid pericolele sau oportunităţile 
de supravieţuire şi să generăm reacţii în consecinţă. Emoţiile 
conştiinţei de sine ne ajută să ne vedem cum apărem în faţa altora 
şi să înţelegem cum ne văd alţii. Ele sunt autoreflexive, privesc sel- 
ful, imaginea propriei noastre fiinţe şi identitatea, filtrate prin ochii 
altora şi a normelor şi regulilor comunităţii din care facem parte. În 
fapt, emoţiile conştiinţei selfului joacă un rol de control în motivarea 
şi reglarea gândurilor, a sentimentelor şi a comportamentului oame- 
nilor (Fischer şi Tangney, 1995). 

Majoritatea oamenilor consumă o mare parte din timp căutând 
aprobarea socială şi evitarea ruşinii şi a jenei. Noi suntem îngrijoraţi 
că ne putem pierde statutul social în ochii altora şi fiecare act social 

al nostru este influenţat de cea mai mică şansă de a fi ruşinaţi sau 
de a pierde „fața“ pe care o avem în societate (Goffman, 1955). 
Schell (1988, citat de Tracy şi Robins)*sspunea că „stăm mereu în- 
tre ruşine şi mândrie“. Jena, vina şi ruşinea împing oamenii să se 
străduiască să reuşească în diferite domenii şi să se comporte moral, 
adecvat social în interacţiunile cu alţii. 

Când individul este confruntat cu un eveniment, primul lucru pe 
care-l face este evaluarea în ceea ce priveşte supraviețuirea, respectiv 
se întreabă dacă evenimentul este relevant pentru supravieţuire şi/ 
sau reproducere. Dacă nu, el nu va genera niciuna dintre emoţiile de 
bază şi va trece la evaluarea pe următorul palier: este evenimentul 
relevant pentru identitatea mea şi pentru mine ca persoană? Dacă 
da, se activează procesele de atenţie direcționate către sine care per- 
mit autoreprezentarea şi autoevaluarea, ceea ce va duce în final la 
evaluarea modului cum evenimentul interferează cu obiectivele in- 
dividului, cu obligaţiile şi îndatoririle lui, faţă de el şi alţii. Astfel, se 
poate spune că există evenimente care vor activa procesul de atenţie 
focusată pe sine şi pe autoreprezentare, care vor genera emoţiile 
conştiinţei de sine. Deci se poate spune că emoţiile self-conştiente 
sunt emoţii atât izvorâte cât şi îndreptate către self (Tracy şi Robins, 
2007). 

Leary (2004)% consideră capacitatea omului de autoreflexie ca 
având repercusiuni extraordinare asupra abilității omului de a trăi 
în grup, lucru esenţial pentru supraviețuirea lui pe termen lung şi 
spunea: „capacitatea noastră de a fi conştienţi despre noi înşine 
permite să planificăm viitorul, să ne setăm scopuri şi să monito- 
rizăm progresele în dobândirea lor. Noi putem observa şi evalua 


34 Goffman E. (1955): On Face-work: An Analysis of Ritual Elements of Social 
Interaction, Psychiatry; Journal for the Study of Interpersonal Processes, 18 (3): 
213—231. 

35 Tracy J.L., Robins R.W. (2007): The Self in Self-Conscious Emotions: A 
Cognitive Appraisal Approach, în J.L. Tracy et al. (Eds.): The self-conscious 
Emotion, Theory and Research, New York: Guilford. 

36 Leary M.. (2004): The curse of the self: Self-awareness, egotism, and the qua- 
lity of human life, New York: Oxford University Press. 

gândurile şi comportamentele noastre şi ne putem imagina punc- 
tele de vedere ale altora, ce gândesc alții despre noi. Conştiinţa 
faţă de propria persoană se află la baza autocontrolului şi face 
civilizația posibilă“. 

Termenul de conştiinţă de sine a fost inventat de Duval şi 
Wicklund (1972) şi se referă la atenţia direcţionată asupra propri- 
ei persoane, propriului self. Ulterior, Fenigstein şi colab. (1975) 
diferenţiază între conştiinţa de sine publică şi privată. Conştiinţa 
de sine publică se referă la tendinţa de a fi atent la impresia pe ca- 
re o laşi altora, iar o persoană cu această trăsătură va fi totdeauna 
foarte interesată de ce impresie lasă. Conştiinţa de sine privată se 
referă la calitatea unui individ de a fi reflexiv, conştient de gânduri- 
le şi emoţiile sale, fiind atent la felul cum lumea se reflectă în sinea 
lui. Focusul atenţiei este îndreptat către sine, individul fiind înclinat 
să atribuie evenimentele, pozitive sau negative, selfului. Deci, el va 
resimţi ruşine sau jenă atunci când un eveniment negativ se petrece 
doar dacă el îl va lega de self şi de inconsistenţa acestuia. Ulterior, 
acest individ va fi timid şi retractil în situaţii publice tocmai de frica 
de a nu mai trăi ruşinea. Studiile au arăta că oamenii cu conştiinţa 
de sine privată sunt înclinați spre ruşine, jenă şi timiditate, iar cei 
cu autoconştiință publică sunt înclinați către vinovăţie. 

O persoană sensibilă la impresia pe care o lasă posedă atât o 
autoconştiință publică cât şi un comportament de automonitorizare. 
Astfel de persoane sunt foarte atente la sugestiile din relaţiile inter- 
personale, la dinamica situaţiilor şi la încălcarea normelor şi a regu- 
lilor presupuse a reglementa aceste relaţii, precum politeţea, respec- 
tul ierarhiei, morala. Ei tind să pună mare preţ pe autoprezentare 
şi sunt foarte sensibili la felul cum îi văd alţii. Se poate spune că 
aceştia se văd pe ei înşişi prin ochii altora. Aceasta îi face extrem 
de vulnerabili la experienţa de ruşine şi jenă. Când cineva resim- 
te ruşine faţă de o greşeală sau violare a unor reguli în care crede, 


37 Duval S., Wicklund R.A. (1972): A theory of objective self-awareness, New 
York: Academic Press. 

38 Fenigstein A., Scheier M.E., Buss A.H. (1975): Public and private self-conscio- 
usness: Assessment and theory, Journal of Consulting and Clinical Psychology, 
43: 522-527. 

ruşinea reflectă de fapt cine este această persoană, nu situaţia exte- 

rioară. Aceste persoane au tendinţa de a se retrage, din dorinţa de a 

scăpa de situaţiile care induc ruşine, de frica de a nu fi deconspiraţi 

cu această trăsătură care presupune o slăbiciune în faţa altuia. 

Se deosebesc mai multe trăsături distincte ale emoţiilor 
conştiinţei de sine sau ale selfului. După Tracy şi Robins (2007)% 
acestea ar fi: 

— ele solicită conştiinţă propriei persoane şi capacitatea de auto- 
reprezentare, emoţii prin care noi putem să avem reprezentarea 
noastră relaţionala, socială, putem să ne vedem în relaţie cu alţii 
şi să ne închipuim cum ne vad alţii; 

— apar mai târziu în viaţă decât emoţiile bazale, dezvoltându-se în 
jurul vârstei de 16-24 luni; 

— facilitează atingerea scopurilor sociale complexe, menţinerea şi 
creşterea statutului social, prevenirea rejecţiei, stabilirea ierar- 
hiei şi afirmarea statutului şi rolurilor într-un grup; de exemplu, 
ruşinea şi jena promovează comportamentele de reconciliere şi 
pacificare între indivizi atunci când unul dintre ei violează reguli 
sau norme presupus a fi respectate de toţi, şi predispun la confe- 
siune şi solicitarea de iertare; 

— nu au expresii faciale specifice, recunoscute în mod universal, aşa 
cum se întâmplă în cazul emoţiilor bazale; expresiile lor faciale 
depind de cultura şi de factori individuali; explicaţia ar fi că aces- 
te emoţii transmit mesaje complexe despre self în relaţie cu alţii 
şi cele mai multe persoana ar dori să fie ascunse sau disimulate; 

— sunt mai complexe din punct de vedere cognitiv decât emoţiile de 
bază, presupunând capacitate autoreflexivă, comparare socială şi 
recunoașterea standardelor. 

Pentru Leary (2007)% sunt trei calităţi ale selfului care susţin 
acest fel de emoţii: permit să se reflecteze asupra propriei persoane 


39 Tracy J.L., Robins R.W. (2007): The Self in Self-Conscious Emotions: A 
Cognitive Appraisal Approach, în J.L. Tracy et al. (Eds.): The self-conscious 
Emotion, Theory and Research, New York: Guilford. 

+9 Leary M.R. (2007): How the Self Became Involved in Affective Experience: 
Three Sources of Self-Reflective Emotions, în J.L. Tracy et al. (eds.): The 
self-conscious Emotion, Theory and Research, New York: Guilford. 

dincolo de momentul prezent, permit să se reflecteze asupra propri- 
ilor gânduri, sentimente şi intenţii şi pe baza aceasta să înțeleagă pe 
cele ale altuia şi permit autoreflexia abstractă, simbolică, care duce 
la o evaluare în funcţie de criterii culturale şi spirituale. Astfel, se 
poate spune că emoţiile conştiinţei de sine împărtăşesc mecanisme- 
le, abilităţile şi proprietăţile cerute pentru citirea minţii altora, lucru 
de care voi vorbi mai pe larg ceva mai departe. 


CE ESTE RUŞINEA? 


Conform Dicţionarului Explicativ al Limbii Romane (DEX, 
2009) ruşinea este un „sentiment penibil de sfială, de jenă, provo- 
cat de un insucces sau de o greşeală“. După NODEX (2002) ruşinea 
este o „senzație sau sentiment de neplăcere, amestecată cu jenă, 

cauzate de o situaţie penibilă“; ruşinea mai semnifică un „senti- 
ment de decenţă în relaţiile sociale; rezervă în comportare, deter- 
minată de bunăcuviinţă, pudoare“. Dicţionarul lui Seineanu (ed. 
VI, 1929) defineşte ruşinea ca „un sentiment penibil excitat în suflet 
prin ideea sau temerea de necinste“. 

Pentru a înţelege mai bine denotaţiile şi conotaţiile acestui 
sentiment, DEX furnizează şi diferite expresii curent folosite de ro- 
mâni: fără ruşine = fără jenă, cu obrăznicie; a muri de ruşine sau 
a-i plesni cuiva obrazul de ruşine se spune când cineva se simte 
foarte ruşinat; n-ai (sau n-are) ruşine sau nu-ţi (sau nu-i, nu le 
etc.) e ruşine (obrazului) se spune cuiva lipsit de bun-simt, obraz- 
nic, nesimtit, neruşinat; a păți o ruşine se spune când cineva a ajuns 
de ocară sau de batjocoră, când a suferit un lucru umilitor; a fi de 
ruşine, a rămâne de ruşine, a da pe cineva de ruşine semnifică că 
cineva este de batjocoră, este de ocară, este sau a ajuns de râs, es- 
te sau a ajuns într-o situaţie penibilă, de dezonoare sau umilinţă. 
După Dicţionarul de sinonime (2002) ruşine înseamnă: jenă, rezer- 
vă, modestie, reținere, timiditate, sfiiciune, bună-cuviinţă pe de-o 
parte sau nepotrivire, dezonoare, necinste, batjocoră, ocară pe de 
alta (extras din www.dexonline.ro/definitie/ruşine). 

Din cele de mai sus se vede limpede cum în limba română, 
ruşinea, jena şi timiditatea sunt sinonime şi folosite interşanjabil, 
iar în psihologie şi în eseul de față sunt emoţii distincte aparţinând 
categoriei de emoţii ale selfului sau ale conştiinţei de sine. 

Ruşinea este o emoție foarte importantă pentru individ şi pen- 
tru relaţiile lui cu ceilalţi. Ea se găseşte plasată şi printre emoţiile 
morale alături de vinovăţie sau dezgust. În faţa unei erori sau greşeli, 
în faţa unei violări a unei reguli morale, selful se întoarce spre el 
însuşi evaluându-se şi judecându-se. Astfel, experienţa ruşinii şi 
a vinovăţiei ghidează comportamentul nostru şi influenţează felul 
cum ne privim cu proprii noştri ochi. În faţa unor astfel de situaţii 
selful se evaluează şi prin ochii celorlalţi şi, astfel, această emoție 
influenţează felul în care stabilim şi menţinem relaţiile cu alții, felul 
cum ne găsim locul printre alţii şi cât de mult suntem acceptaţi sau 
rejetaţi într-o colectivitate. 

Helen Lewis (1987)" denumea ruşinea ca o „emoție ascunsă“ şi 
însăşi cuvântul „ruşine“ are la origine înţelesul de a te ascunde. Ea 
este o emoție involuntară ce poate schimba starea mintală anterioa- 
ră a individului. De cele mai multe ori, ruşinea generează anxietate 
şi este greu să concepi ruşinea fără senzaţia de tensiune, neliniște, 
roşeaţa feţei, tahicardie, respiraţie rapidă, transpiraţie şi mulţi au 
asemănat-o cu atacul de panică şi au vorbit de „atacul de ruşine“. 
Ruşinea poate conduce şi la depresie, mânie, iritabilitate, vinovăţie, 
retragere socială. 

Există un consens unanim în a considera că ruşinea se dezvol- 
tă la copilul mic în primele 16-24 luni de viaţă, când el devine foar- 
te atent şi sensibil la aprobarea celorlalţi şi mai ales a îngrijitorilor 
proximali. El priveşte faţa şi comportamentul celor care îl îngrijesc 
şi caută să găsească aprobarea şi validarea acestora, pe baza cărora 
va dezvolta un afect pozitiv. Va fi interesat să deceleze şi să urmă- 
rească reguli, să împlinească standarde şi să caute apoi aprobarea 
părinţilor /îngrijitorilor. Este foarte atent la rezultatul jocurilor şi 


+ Lewis H.B. (1987): Shame — the „sleeper“ in psychopathology, în H.B. Lewis 
(ed.): The role of shame in symptom formation, Hillsdale, NJ: Erlbaum. 

comportamentului lui, fiind sensibil la succes, ca expresie a interna- 
lizării standardelor şi dezvoltării capacităţii de autoevaluare. 

După vârsta de 16-18 luni, în medie, mama începe să emită pri- 
mele semnale negative sau chiar punitive față de copil, în încercarea 
de a dirija comportamentul acestuia. Acesta este momentul în care 
apar şi apoi se dezvoltă primele emoţii de ruşine, ca expresie a între- 
ruperii afectului pozitiv şi inhibiţiei comportamentale, în căutarea 
reconcilierii. El începe să vadă cum nevoile şi dorinţele lui se oglin- 
desc în alţii, începe să înveţe să se privească prin intermediul feţei 
altora. După câţiva ani va dezvolta capacitatea de „citire a minții“ 
altora, iar emoția de ruşine va fi dirijată de felul cum el gândeşte că 
este evaluat în mintea altora. Toate acestea constituie premisele ca 
ruşinea să devină o frică a individului de a fi expus, observat sau ju- 
decat negativ de alţii (Fischer şi Tangney, 1995)*. 

Conţinutul ruşinii se leagă de conceptul de „self transparent“ 
care presupune imaginaţia despre felul cum apărem în faţa altora, 
imaginaţia despre cum alţii ne judecă şi sentimentul de jenă sau 
mândrie faţă de aceste două ipostaze imaginare. Astfel, ruşinea 
se poate petrece în lumea externă sau cum ne privesc alţii, dar şi 
în lumea internă sau cum ne privim noi înşine. Ruşinea internă şi 
ruşinea externă sunt puternic corelate, dar nu totdeauna. Ruşinea 
externă cere anticiparea că alţii ar putea să-ţi judece comportamen- 
tul. Când comportamentul individului este controlat de ruşinea 
externă, acesta o să creadă că prin evitare nu poate fi descoperit. 
Evitarea nu este un mecanism prin care ruşinea internă poate fi 
depăşită uşor. Mulţi indivizi se vor simţi ruşinaţi chiar dacă nu îi 
vede nimeni pentru că evaluarea se face faţă de norme internalizate. 

Pentru a se declanşa emoția de ruşine trebuie să existe câteva 
condiţii precum: (i) atenţie focusată spre alţii sau pe propriul self, 
(ii) credinţa de a nu fi capabil de a îndeplini sau a se ridica la nive- 
lul standardelor altora sau a celor personale cu privire la valoare sau 


42 Fischer K.W., Tangney J.P. (1995): Self-Conscious emotions and the affect 
revolution: Framework and overview, în J.P. Tangney, K.W. Fischer (eds.): 
Self-Conscious emotions: The psychology of shame, guilt, embarrassment and 
pride, New York: Guilford Press. 

onoare, respectiv credinţa de a nu putea fi ceea ce ar dori să fie, (iii) 
tendinţa de autoblamare a propriului comportament şi (iv) compa- 
rarea socială prin care propriile standarde şi idealuri sunt luate ca 
termene de comparare socială între indivizi ca modalitate de vali- 
dare a propriilor acţiuni. 

Autoevaluarea ca inferior după un proces de comparare socia- 
lă este originea cea mai des invocată pentru ruşine. Oamenilor le e 
frică de evaluarea socială pentru că aceasta ar putea scoate la lumi- 
nă un defect, o inconsistenţă, o greşeală. Frica este mai ales faţă de 
judecata socială făcută în public. Astfel, cu cât sunt mai mulţi oa- 
meni de faţă, cu atât creşte probabilitatea de a fi făcuţi de ruşine, iar 
această ruşine va fi mult mai greu de suportat. Este vorba aici şi de 
o anticipare a criticii publice, de falsă atribuţie a interesului altora 
de a se uita critic la noi (Gilbert, 1998). 

Deşi nu există un comportament universal al ruşinii, el fiind de 
cele mai mult ori expresie a spaţiului cultural în care se petrece, se 
pot descrie câteva aspecte care fac parte mai totdeauna din expre- 
sia ruşinii. În primul rând este vorba de comportamentul nuclear, 
intrinsec, al ruşinii care constă în înclinarea capului în jos, privirea 
coborâtă, înroşirea obrajilor, tendinţa corpului de a se face mai mic 
şi a trece neobservat. În al doilea rând, din expresia ruşinii fac par- 
te şi expresiile mecanismelor de coping cu ruşinea, precum retrage- 
rea, ascunderea sau, din contră, mânia şi agresiunea. O constantă a 
comportamentului ruşinii este şi dorinţa de evitare a factorilor care 
ar putea declanşa emoția de ruşine precum anumite situaţii socia- 
le, competiţiile interindividuale care ar conduce la eşec, încălcarea 
unor norme sociale, ori evidenţierea unor deficienţe sau slăbiciuni 
individuale. De aceea, cei mai mulţi indivizi, mai ales cei înclinați 
să dezvolte emoţii de ruşine, vor căuta să secretizeze, să fie pregătiţi 
să o disimuleze prin diferite tehnici ca fabricarea de motive pen- 
tru a părăsi situaţia, schimbarea focusului în conversaţie, abaterea 


43 Gilbert P. (1998): What Is Shame? Some Core Issues and Controversies, în P. 

atenţiei spre alţi stimuli etc. În ultimă instanţă, mai toţi indivizii 
care au fost ruşinaţi vor căuta să repare într-un fel ruşinea, sau cu 
alte cuvinte să se „spele de ruşine“, prin recunoaşterea greşelii, ex- 
primarea vinovăţiei, confesiunea, cerutul iertării, reconcilierea unei 
relaţii interpersonale etc. Toate aceste strategii au ca scop repararea 
imaginii selfului în ochii proprii şi a celorlalţi. Se consideră că oa- 
menii care sunt înclinați spre ruşine socială au tehnici mai fine de a 
obţine reconciliere şi reparare a imaginii de sine. 

Există un munte pe care oamenii care dezvolta ruşine îl urcă 
ca mai apoi să-l coboare încet. Pe un versant se află dorinţa lor de a 
evita ruşinea sau cel puţin de a o ascunde, considerând că principa- 
la dorinţă a lor este de a-şi ascunde slăbiciunile, de a evita judecata 
celorlalţi, iar pe celălalt versant se află dorinţa de a prezenta ruşinea 
ca un mod de chemare la pacificare, de căutare a iertării, de cule- 
gere de simpatie şi dorinţă de reparare şi revenire la starea iniţială. 
Uneori dezvăluirea ruşinii se face în context lamentativ, vinovat, de- 
presiv, alteori în context de anxietate, ca raţionalizare a anxietăţii 
sau în cadrul anticipării pagubelor produse de acţiunea generatoa- 
re de ruşine, şi nu de puţine ori într-un mod expresiv, manipulativ. 
În general, dezvăluirea unei astfel de emoţii conduce la asimilarea 
situaţiei, raţionalizarea şi metabolizarea ei cognitivă şi astfel se cre- 
ează premisele pentru ştergerea ei. Deosebirea dintre ruşinea dez- 
văluită într-un proces autentic şi cea trucată, într-un proces în care 
se caută beneficiul secundar, se poate face în măsura în care ruşinea 
este însoţită de alte emoţii ale conştiinţei îndreptate spre sine, pre- 
cum jena, vinovăția, dezgustul (Gilbert, 1998)+. 

Din cele de mai sus se vede destul de limpede şi modul prin ca- 
re ruşinea semnalizează sau comunică cu ceilalţi. De fapt, pe baza 
acestui rol comunicativ s-a şi născut, din contactul faţă-în-faţă cu 
mama sau alt îngrijitor proximal permanent, când copilul oglindeşte 
fizionomia mamei şi învelişul sonor al cuvintelor acestuia. Evoluţia 


44 Gilbert P. (1998): What Is Shame? Some Core Issues and Controversies, în P. 
Gilbert, B. Andrews (eds.): Shame — Interpersonal Behavior, Psychopathology, 
and Culture, New York: Oxford University Press. 


272 


ne-a destinat să fim din primele zile ale vieții noastre ființe soci- 
ale. S-a constatat că nou-näscuții răspund la faţa umană şi la to- 
nul vocii din primele ore ale vieții (Trevarthen şi Aitken, 2001)%. 
Această comunicare diadică duce la maturarea regiunilor frontale 
prin iniţializarea procesului de mielinizare şi conectivitate cu cele- 
lalte structuri cerebrale. Prin asta se dezvoltă suportul neurocognitv 
al expresiei faciale a emoţiilor, posibilitatea citirii acestora pe faţa al- 
tora şi realizarea unui sistem de semnalizare emoţională care contri- 
buie la modularea interacțiunii sociale. Este vorba aici de sistemele 
de liniştire şi siguranţă pe care mama le instalează şi le lansează în 
mintea nou-născutului prin semnalele pe care le dă, precum atinge- 
re, legănări, săruturi, muzicalitatea vocii, expresie facială, hrănirea 
la sân, semnale pe baza cărora se stabileşte o relaţie reciproc reîn- 
tăritoare şi care conducla formarea legăturii de ataşament şi la con- 
struirea legăturii afective. Acum se setează formele de comunicare 
care stimulează afectul pozitiv şi creează premisele siguranţei şi ale 
liniştii. Copilul încearcă să se armonizeze cu emoţiile exprimate pe 
figura din faţa lui, cu scopul de a-i face pe plac ca recompensă pentru 
hrană, protecţie şi grijă. Dar tot această figură zâmbitoare, care i-a 
arătat dragoste şi grijă, îi va arăta în curând şi semnale de prohibiţie, 
semnale care determină copilul să genereze prima emoție socială, 
ruşinea, cam pe la vârsta de 14-16 luni. Acum, copilul începe să rea- 
lizeze că obiectul în care se oglindea, faţa mamei, poate arăta şi o ex- 
presie de necooperare, chiar de puniţie şi, astfel, afectul pozitiv poate 
fi întrerupt pentru ca să lase loc unei inhibiţii şi chiar unei frustrări. 
Pentru a nu rupe legătura de ataşament de care depind siguranţa şi 
protecţia, inhibiţia şi frustrarea lui se transformă în ruşine prin care 
încearcă să ţină sub control legătura de ataşament ca mod prin care 
poate obţine repararea acestei legături. „Se deschide astfel calea prin 
care selful va fi constant monitorizat în relaţiile cu ceilalți şi astfel 
ruşinea va căpăta treptat valenţele ei din viaţa matură, ca modali- 
tate centrală de reglare a relaţiilor emoționale cu ceilalți“ (Gilbert, 

1989)*%. Pe această baza copilul şi adultul de mai târziu vor înţelege 
şi răspunde la semnalele de căutare a siguranţei şi a liniştii, a căldurii 
umane şi vor căuta să dobândească un rol şi statut social. 

Pentru a fi în siguranţă, selful are nevoie de sentimentul de 
apartenenţă, de a fi acceptat şi valorizat de alţii. Sentimentul de 
siguranţă se formează din sentimentul de apartenenţă, sentiment 
care suferă în caz de ruşine şi rejecţie. Acest sentiment presupune 
capacitatea de a recunoaşte ierarhia, de a comunica cu cei superiori 
şi cei inferiori şi, astfel, de a concilia mereu poziţia şi relaţia, pentru 
că siguranţa depinde în fond de suportul oferit mutual. La fel, coo- 
perarea, învăţarea de la alţii, împărtăşirea resurselor, contribuţia, 
presupun aderarea la un set de norme şi reguli şi apoi identificarea 
categoriilor de lipsa de încredere, de moral corupt, leneş, lipsit de 
onestitate, toate contribuind la ordinea socială. Indivizii în căuta- 
rea siguranţei vor căuta să-şi apere reputaţia, afiliaţia, acceptarea 
şi respectul. Securizarea relaţiilor este asociată cu afectele pozitive 
şi de linişte cucerite pe vremea relaţiei cu mama nutritoare. Astfel, 
ruşinea şi alte emoţii autoconştiente joacă rolul de mesaje care sem- 
nalează calitatea individului, onestitatea, încrederea şi securizează 
aceste relaţii (Gilbert, 2007)”. Tendinţa de a crea sentimente şi gân- 
duri pozitive în mintea altora stă în centrul evoluţiei oamenilor ca 
fiinţe sociale (Barkow, 1989). 

Ar părea legitim să ne întrebăm dacă viaţa oamenilor ar fi mai 
bună dacă nu am avea emoţiile de ruşine. Beneficiază oamenii de 
ceva de pe urma ruşinii? Un răspuns la această întrebare trebu- 
ie să vină din privirea evoluționistă a rolului ruşinii în procesul de 
adaptare a omului la mediu. Din această perspectivă putem spune 

că noi ne deosebim de animalele superioare şi în special de prima- 
te, în mai multe moduri, dar mai ales prin capacitatea fără prece- 
dent de a transmite informaţii cu caracter social şi de a ne adapta la 
condiţiile sociale şi cooperarea dintre indivizi. Ruşinea face parte din 
emoţiile autoconştiente care sprijină aceste caracteristici pentru că 
ajută cooperarea, orientează relaţiile între superior şi inferior, con- 
duce la pacificarea relaţiilor, la integrarea în grup prin conformarea 
cu normele şi regulile grupului, la autoreflexie şi la cunoaşterea felu- 
lui în care alţii ne privesc şi ne înţeleg. Cu toate acestea, împărtăşim 
multe dintre trăsăturile ruşinii cu primatele superioare, ea fiind ex- 
primată prin coborârea trăsăturilor feţei, a umerilor, un mers şi o 
postură aplecată înainte, privire în jos. În opoziţie, mândria se ex- 
primă printr-o expresie corporală diferită, precum privirea directă, 
corp drept, umeri ridicaţi, mers apăsat. Acest comportament este un 
mod de comunicare cu alţii prin care se exprimă subordonarea sau 
ameninţarea şi intimidarea celorlalți. 

Din punct de vedere evoluționist ruşinea este generată de fap- 
tul că cineva recunoaşte că ocupă o poziţie inferioară în ierarhia so- 
cială, arătând celorlalţi că individul este supus sau că a eşuat. Actorii 
în regnul animal trebuie să fie capabili să descifreze această emoție 
doar pe baza comportamentului, dar la om presupune şi capacita- 
tea de a cunoaşte ceea ce gândeşte celalalt. După Fessler (2007)% 
ruşinea este o emoție care prezintă două părţi, una constând dintr-o 
componentă mai veche, ancestrală, care este comună primatelor, 
şi o componentă mai nouă, care este caracteristică speciei umane. 
Aceste două componente pot să se exprime izolat sau simultan: în 
mod ancestral, când ruşinea apare într-un context de dominanţă, şi 
în mod dobândit, când ruşinea apare în context de non-dominanţă 
ca în cazul competiţiei pentru prestigiu şi când cineva eşuează să 
împlinească un minimum de cerinţe sau eşuează să se conformeze 

unor standarde culturale, morale minime. Pe drept cuvânt, Keltner 
şi colab. (2006) au putut să afirme că emoţiile conştiinţei de sine 
s-au dezvoltat evoluționist, prin rafinare de-a lungul mileniilor, aju- 
tând oamenii să întâlnească oportunităţile favorabile legate de ma- 
turarea biologică şi psihologică şi pentru supraviețuirea şi dezvol- 
tarea lor în mediul social. 

În ultimele decenii paradigma geneticii s-a mutat de la biologie 
la funcţionalism. În această lumină, ceea ce se transmite genetic nu 
este o proteină sau o enzimă, ci este o funcţie, o adaptare. Conform 
acestei paradigme, ruşinea s-a perfecţionat evolutiv şi s-a transmis 
de-a lungul generaţiilor. Procesele neurobiologice de bază sunt cva- 
siuniversale la oameni, ceea ce garantează existenţa ei şi transmite- 
rea ei genetică, dar anumite trăsături variază în funcţie de cultură. 
Ceea ce mai variază este reprezentarea ei lexicală, gradul în care es- 
te considerată ca importantă, influenţa ei asupra stimei de sine şi a 
funcţionării în relaţiile interumane (Eibl-Eibesfeldt, 1989). Pentru 
a îndeplini diferitele sale roluri, ruşinea, ca şi celelalte emoţii ale 
selfului, au calitatea de a determina o comunicare verbală, dar mai 
ales o semnalizare nonverbală despre poziţia şi semnificaţia pe ca- 
re un individ le are într-un anume context interacţional. În această 
perspectivă funcționalistă, ruşinea are un rol comunicativ non-ver- 
bal foarte bine stabilit şi se bazează pe recunoaşterea semnelor exte- 
rioare citite pe faţă şi comportamentul corporal al indivizilor într-un 
spaţiu cultural dat. Astfel, privirea în jos care exprimă neplăcere, 
evitarea contactului vizual, colţurile gurii lăsate în jos, roşeaţa obra- 
jilor, vocea tremurată şi înceată, aplecarea în jos a capului, îndoirea 
şi plecarea în jos a umerilor, îndoirea corpului în faţă, mersul sfi- 
os şi lent sunt expresia codificată prin care se semnalizează ruşinea 
în cultura occidentală. Într-un anume sens, această expresie exte- 
rioară lasă să se întrevadă dacă individul este dominant sau supus, 

dacă este prieten sau opozant, dacă vrea să facă un pas înapoi sau 
unul înainte. Felul cum decriptăm înţelesul ruşinii ridică proble- 
ma funcţiilor ei. Una dintre cele mai importante funcţii este cea de 
reconciliere, de reparare a unei relaţii amenințate cu deteriorarea. 
Viaţa socială umană este guvernată de mii de reguli pe care indivizii 
le violează din când în când, amenințând armonia relaţiilor sociale 
şi chiar fundamentele ordinii sociale. Pentru remedierea relaţiilor 
sociale deteriorate de violarea regulilor sociale, oamenii se bazează 
pe cererea de iertare şi pe diferite gesturi de reconciliere prin care se 
exprimă obedienţa, docilitatea şi afiliaţia care conduc la rândul lor 
la iertare şi pacificarea relaţiilor sociale. Astfel, un individ ruşinat 
semnalizează dorinţa lui de a rămâne inclus în grup, frica de a nu fi 
rejetat, exprimarea docilităţii şi a pacifismului şi dorinţa de restau- 
rare a relaţiilor sociale prin reducerea agresivităţii şi a caracterului 
beligerant al celui/celor din faţa sa. Individul ruşinat exprimă re- 
gretul, dorinţa de a fi iertat, dorinţa de a evita conflictul, înjosirea şi 
umilirea. Aceasta explică de ce ruşinea de cele mai multe ori nu este 
ascunsă de indivizi, de ce ei încearcă să fie expliciţi prin mesajul lor 
nonverbal. Există însă şi cazul în care individul doreşte să ascundă 
ruşinea, mai ales atunci când există un conflict între ceea ce trăieşte 
selful şi felul în care vrea să se prezinte altora, cu alte cuvinte atunci 
când vrea să se camufleze. Problema aici este că expresia facială a 
ruşinii poate deconspira tendinţa internă de camuflare a ei. 

Altă funcţie a ruşinii este de a evidenția poziţia, rangul sau sta- 
tutul social al individului. În acest caz vorbim de felul cum ruşinea 
este legată de comportamentul de rol, de frica de a fi evaluat ca ne- 
adecvat pentru rolul presupus a-l îndeplini. În îndeplinirea unui 
rol social indivizii abordează diferite strategii precum împlinirea a 
ceea ce alţii aşteaptă de la ei, formarea de alianţe, comportament 
docil, evitarea conflictelor şi a pagubelor. În toate aceste strate- 
gii, ruşinea joacă un rol mediator, pacificator, reconciliant, repa- 
rator şi chiar de culegere a simpatiei. S-a constatat că indivizii ca- 
re exprimă ruşine sunt mai simpatizaţi decât cei care exprimă alte 
emoţii precum vinovăţie, umilinţă sau mândrie. Imaginea socia- 
lă este foarte importantă pentru individ pentru că de ea depinde 

menţinerea relaţiilor care sunt esenţiale pentru supravieţuire şi re- 
producere. Se spune că ruşinea este prima emoție socială (Scheff, 
2003): şi că experienţe ale ruşinii se petrec ca răspuns la situaţii sau 
circumstanţe care prezintă o ameninţare pentru legăturile sociale. 
Astfel, ruşinea este în principal un răspuns la perceperea scăderii 
atenţiei sociale, a atractivităţii sociale sau a statutului social, toate 
amenințând selful social. În acest caz, ruşinea se exprimă prin fap- 
tul că individul se simte mic, inferior altora şi izolat, cu dorinţa de 
a se ascunde sau de a pleca. 

A treia funcţie a ruşinii este de ordin moral. În măsura în care 
ruşinea, ca şi alte emoţii ale selfului, sunt generate de procesele de 
autoreflexie şi autoevaluare, prin această emoție individul obţine un 
feedback asupra propriului comportament sau atitudine faţă de nor- 
mele şi standardele morale împărtăşite cu alţii. Ea poate fi conside- 
rată ca un barometru emoţional moral pentru că ruşinea este strâns 
legată de încălcarea acestor norme, ceea ce face ca ea să exercite o 
influenţă puternică asupra alegerilor morale şi să contribuie la for- 
marea standardelor morale (Tangney şi colab. 2007). Este uşor de 
înţeles că un individ lipsit de ruşine va putea încălca aceste reguli 
morale fără să resimtă vreun regret sau frică de consecinţe. 

Tendinţa de a obţine aprobare socială, acceptare, reputaţie po- 
zitivă şi prestigiu este elementul cheie din comportamentul uman 
social. Din punct de vedere evoluționist oamenii au nevoie să fie 
valorizaţi, să aibă credinţa că au o bună imagine în mintea altora şi 
să aibă un sistem de autoevaluare care să promoveze competenţe 
personale şi ocuparea de poziţii sociale care să ducă la acceptare de 
către ceilalţi. De aceste nevoi se leagă şi ruşinea ca emoție ce reglea- 
ză gradul în care împlinim sau eşuăm în acest demers. 

A crea sentimente pozitive în mintea altora creşte şansa unui 
individ de a avea un rol social adecvat şi, astfel, de a face lumea 

mai sigură pentru el. Dar ce control putem avea noi asupra minţii 
celorlalţi? Totul începe din relaţia timpurie pe care copilul o are 
cu mama sa. Faptul că la specia umană copilăria, cu lipsa ei de 
siguranţă, durează atât de mult îi face pe copii să fie sensibili la co- 
municarea cu îngrijitorii şi în special cu mama. Să fie iubit şi îngrijit, 
să fie capabil să dezvolte relaţii suportive şi de siguranţă reprezintă 
obiectivul copilului şi această tendinţă domină pe tot parcursul ma- 
turării selfului. Să fie capabil să citească ce este în mintea mamei sa- 
le este un obiectiv foarte important şi pentru aceasta el caută să se 
reflecte empatic şi să rezoneze cu sentimentele şi mintea mamei sa- 
le. Acest proces prin care mintea mamei este capabilă să influenţeze 
mintea copilului şi invers, printr-un proces de rezonanţă empatică, 
este numit „intersubiectivitate“, proces prin care trăirea sentimen- 
telor altora se reflectă asupra subiectului. Această co-reglare dintre 
mintea mamei şi cea a copilului are influenţă asupra maturării creie- 
rului copilului, pentru formarea conexiunilor neuronale, dezvoltând 
abilitatea înţelegerii şi a reglării propriilor emoţii şi comportament 
(Gilbert, 2007)%. Intersubiectivitatea este modul subtil prin care in- 
divizii există în mintea altora. Emoţiile autoconştiente, din care face 
parte şi ruşinea, se dezvoltă din felul în care un individ se priveşte 
prin ochii altora, prin felul cum un individ există în mintea altora. 
Este aici vorba de procesul de „citire“ a minţii cuiva, proces care se 
mai numeşte și „teoria minţii“. Acest concept presupune abilitatea 
cuiva de a atribui stări mintale, credinţe, intenţii, dorinţe, cunoaştere 
etc. altcuiva, lucruri care sunt diferite de ale lui proprii şi, astfel, 
înţelege şi acceptă că există aceste discrepanțe. Noi înţelegem că nu 
putem avea acces la mintea altcuiva, dar acceptăm ca prin atenţie, 
limbaj, expresia emoţională, cunoaştere şi observarea comporta- 
mentului putem deduce şi înţelege gândurile, emoţiile, dorinţele 
şi intenţiile altora şi chiar să facem anumite predicții despre aces- 

tea (Wellman, 2014)5%. Datorită capacităţii de citire a minţii altora 
noi încercăm să „co-construim“ diferite roluri sociale şi să iniţiem 
activităţi mutual benefice. Siguranţa şi acceptarea izvorăsc din fap- 
tul că existăm pozitiv în mintea altora, iar ruşinea este o emoție ca- 
re ne atenționează că suntem pe cale de a pierde această siguranţă. 
Această aserţiune este în acord cu ideea mai veche că ruşinea este 
legată de pierderea capitalului de sentimente pozitive din mintea al- 
tora, capital în care investim permanent. Cu abilităţile teoriei minţii 
noi putem gândi despre altul, să motivam comportamentul lui, valo- 
rile lui, ce ştie şi ce nu ştie, ce doreşte şi ce nu, şi ce am putea face să 
ne placă. Pe baza acestei teorii a minţii noi ne „interpenetrăm“ unii 
cu alţii. Abilitatea de a intui ce gândesc alţii despre noi are în centrul 
ei problema reputației într-o interacţiune socială. 

Prestigiul şi reputaţia înseamnă crearea unei imagini pozitive a 
selfului în mintea altora. Este vorba de selful simbolic bazat pe abi- 
litatea de a imagina selful (sau pe alţii) ca pe un obiect şi de a jude- 
ca sau a-i da o valoare lui şi altora. Acest self simbolic creează sen- 
timentul de mândrie sau ruşine (Gilbert, 2007). 

Abilitatea de a citi ceea ce gândesc alţii despre noi pune în 
discuţie şi problema stigmatului. După Goffman (1963)7 stigmatul 
se referă la un „self deteriorat“ generat de dezaprobarea altora din 
cauza unei incapacităţi de a atinge anumite standarde şi norme de 
funcţionare. Pentru el stigmatul este un atribut, un comportament 
sau o reputaţie care contribuie la crearea unei identități sociale. 
Dacă luăm în considerare expresia ruşinii, putem spune că ea este 
o trăsătură psihologică puternic reliefată la mulţi oameni, un com- 
portament caracteristic pentru cei înclinați spre ea, comportament 
pe baza cărora unii pot avea o reputaţie de „ruşinoşi“ sau „sfioşi“. 

Se înţelege că, de cele multe ori, stigmatul se naşte în oamenii care 
se privesc prin ochii altora, cărora le atribuie o interpretare critică, 
peiorativă şi lipsită de consideraţie faţă de caracteristicile lor psi- 
hologice. Astfel, când oamenii trăiesc ruşinea externă, acea ruşine 
legată de incapacitatea de a împlini un rol sau o normă, ei o resimt 
ca un stigmat de care cu greu se pot elibera. La fel, indivizii înclinați 
spre a dezvolta emoţii de ruşine se simt stigmatizaţi pentru că au 
credinţa că expresia lor facială sau corporală a ruşinii îi va face să 
fie identificaţi şi etichetaţi ca atare şi, în final, priviţi ca inferiori sau 
slabi şi astfel rejetaţi de lume. Ei vor avea probleme de a întreţine 
relaţii sociale egale cu alţii. Nu de multe ori drumul spre stigmati- 
zare are un traseu invers, ceilalți considerând că oamenii care devin 
foarte repede ruşinaţi prezintă o „infirmitate socială“. În final o să-l 
citez pe Gilbert (2007): „Evoluţia ne-a făcut să fim încă din prime- 
le zile ale vieţii noastre finite foarte senzitivi şi atenţi la ce gândesc 
şi simt alții faţă de noi. Noi înțelegem că alții pot avea sentimente 
negative care i-ar conduce să ne critice, blameze, rănească sau să 
ne rejeteze şi că viaţa socială este o competiție pentru audienţă şi 
reputație. Autoreflecţia şi autoevaluarea ne ajută să navigăm prin 
aceste provocări şi ameninţări, dar ne fac foarte senzitivi la ruşine. 
Din această perspectivă, deşi ruşinea este legată de o ameninţare 
socială, nu trebuie privită doar ca atare, ci şi ca o activare a siste- 
mului de siguranţă, adică legată de abilitatea de a evidenția accep- 
tarea sau liniştirea. Astfel, când suntem confruntaţi cu rejecţie şi 
criticism, noi putem să experimentăm un prim val de emotie defen- 
sivă, dar apoi avem abilitatea de a activa sistemul de autoliniştire 
şi accesul la schemele pozitive ale altora, generate ca răspuns la 
ruşinea noastră“. 


CE ESTE JENA 


DEX-ul din 2009 furnizează următoarele definiţii pentru sub- 


stantivul „jenă“: (i) „sentiment de sfială de care este cuprins cine- 
va atunci când se află într-o situaţie penibilă; stinghereală“: (ii) 

„situație grea, neplăcută; încurcătură, strâmtoare“; (iii) „senzaţie 
supărătoare, durere organică uşoară; sâcâială“. A fi jenat înseam- 
nă „a avea un sentiment de reţinere faţă de ceva; a se ruşina; a se 
sfii“ (extras din www.dexonline.ro/definitie/jena). 

Spre deosebire de alte emoţii, jena este o emoție exprimată mai 
mult corporal decât verbal, ea este deci vizibilă şi tangibilă. Ea es- 
te caracteristică pentru situaţii în care comportamentul personal 
devine obiect de consideraţie şi judecată publică de care individual 
este conştient. Jena este legată atât de convențiile care guvernează 
expunerea publică a corpului, cât şi de convențiile sociale şi mora- 
le (Harre, 1990). Goffman (1956) spunea: „jena nu este un im- 
puls irațional care perturbă comportamentul social prescris ci face 
parte însăşi din acest comportament“. 

Jena este o emoție care apare brusc şi durează destul de puţin, 
dar care cauzează subiectului o stare de stânjeneală, de stinghereală 
şi neplăcere care apare în general după o mică violare a unor reguli 
sau norme consfinţite într-un anume grup sau spaţiu cultural. Este 
vorba de norme sau reguli care guvernează comportamentul sau care 
evidenţiază caracterul sau virtuțile unui individ şi violarea lor poate 
conduce la aprecieri negative cu privire la calitatea, valoarea sau me- 
ritele unui astfel de individ. Evenimentele care conduc la acest tip de 
violări pot fi reale sau imaginare, în majoritatea lor neaşteptate, su- 
biectul este luat prin surprindere şi, astfel, jena poate fi descrisă ca 
involuntară, apărând fără indicii premonitorii, după o situaţie de ne- 
anticipat. În felul acesta, spre deosebire de ruşine, noi nu putem evi- 
ta jena. Ea este pentru noi ca o surpriză neplăcută, de cele mai multe 
ori generată de sentimentul de a fi expus în faţa altora într-o postu- 
ră nepotrivită, într-o ipostază nedorită sau care are darul de a lăsa o 
impresie greşită. În felul acesta înţelegem că noi nu ne putem consi- 
dera ca pregătiţi pentru emoția de jenă. În majoritatea cazurilor, jena 

apare când cineva violează norme de manieră, civilitate, autocontrol 
sau eleganța, prin comiterea unei erori în aceste domenii. 

Important este ca cineva să fie prezent, martor al acestei încăl- 
cări a normelor. Jena nu se produce niciodată când persoana este 
singură sau dacă persoana de faţa nu împărtăşeşte standardul care 
a fost violat (Miller, 1996)%. 

În mare, jena se produce în două feluri de situaţii (Lewis, 
2001)“: situaţii când selful individului este expus şi situaţii când 
selful este evaluat de alţii. Astfel, oamenii pot să se simtă jenaţi când 
se simt expuşi în faţa altora, indiferent dacă situaţia este negativă 
sau pozitivă; chiar expunerea publică a unei realizări sau abilităţi 
personale poate provoca jenă. În cazul evaluării, jena este legată mai 
ales de probabilitatea de evidenţiere a unei trăsături negative sau a 
unei violări a unui standard sau a unei norme. 

Există de mai mult timp două modele explicative ale jenei, ca- 
re de fapt sunt cele două fațete ale jenei, unul public şi altul pri- 
vat, fațete care au avut rolul lor în originea şi, ulterior, în dezvolta- 
rea emoţiei de jenă. Un model este formulat de Edelmann (1987)* 
care spune că jena este un proces care se desfăşoară în două eta- 
pe în care „conştiinţa unei discrepanțe dintre starea prezentă şi 
standard conduce la îndreptarea focusului asupra selfului... iar 
prezența unei audienţe, indiferent că este reală sau imaginară, 
direcționează atenţia de la selful privat la public“. O persoană cu- 
fundată total într-o activitate are puţine şanse să dezvolta jenă pen- 
tru că nu are timpul să constate discrepanţa dintre selful privat şi 
modelul ideal social. Un alt model spune că nu este nimic social aici 
şi comparaţia dintre starea curentă a situaţiei şi propriul ideal este 
doar o problemă în întregime privată, cineva crezându-se doar ju- 
decat ca inadecvat de altul (Taylor, 1985)%. Este vorba aici doar de 

un fel de conştiinţă critică şi „trebuie făcută distincția dintre o per- 
soană care este un actor şi alta care se crede ca fiind privită ca un 
actor“. Mai există un model care consideră jena ca o stratagemă, 
ca o manevră utilizată de indivizi în apărarea unui sens precar al 
identităţii proprii (Shepperd şi Arkin, 1990)%. 

Modelul care a deschis poarta jenei către anxietatea socială es- 
te cel promovat de Goffman (1972)% care a subliniat originea so- 
cială a jenei. După el, jena este produsul întâlnirii faţă-în-faţă, în 
procesul de menţinere neîntreruptă a cursului interacțiunii sociale. 
Jena se produce când definirea unei situaţii, aşa cum participanţii 
la interacţiune au construit-o, nu mai poate fi susţinută de către 
unul dintre participanţi. Goffman spunea: „Jena are de-a face cu 
aşteptări neîmplinite... elementele unei întâlniri sociale constau în 
aşteptările anticipate de selful participantului şi confirmate din 
parte celorlalți participanţi. Când un eveniment aruncă un dubiu 
sau discreditează aceste aşteptări, atunci participantul se găseşte 
imersat în presupuneri care nu mai au susținere“. Mergând pe ur- 
mele acestui punct de vedere, mulţi autori au considerat că proble- 
ma centrală a jenei este interpretarea autoprezentării sociale şi că 
indivizii foarte senzitivi la semnificaţia socială a conduitei lor sunt 
motivaţi să se alinieze la un standard la care cu greu pot ajunge şi 
din această discrepanţă se nasc tensiunea, frustrarea, stima de sine 
scăzută, jena, ruşinea şi, în final, anxietatea socială. 

Problema principală cu care jena s-a confruntat a fost dacă ea 
este o emoție distinctă sau este doar o varietate a ruşinii. Lucrurile 
s-au tranşat atunci când s-au pus laolaltă antecedentele care preced 
jena, experienţa subiectivă a jenei, expresia facială şi repercusiunile 
asupra sistemului nervos vegetativ, elemente care o despart în mod 
calitativ de ruşine sau timiditate. Mai mult, s-a constatat că si meca- 
nismele jenei sunt oarecum diferite de ceea ce se întâmplă în ruşine 

sau timiditate. Astfel, în cazul jenei, reacţia emoţională este rapidă, 
punctiformă, cu valoare imediată şi spontană, pe când în ruşine, 
reacţia emoţională este de lung parcurs şi dirijează comportamen- 
tul individului în mod semnificativ. Keltner şi Buswell (1997)% in- 
ventariază cinci situaţii care conduc la jenă: (i) ameninţarea pier- 
derii stimei de sine, (ii) frica de a fi evaluat de alţii, (iii) absenţa 
regulilor care reglementează interacţiunea, (iv) nevoia de a corecta 
greşeala şi (v) dorinţa simbolică de a aduce reconcilierea după o vi- 
olare a normelor. O altă problemă este cea a faptului dacă jena este 
o stare dispoziţională a individului sau o trăsătură de personalita- 
te. S-a constatat că o persoană care este jenată față de un anume tip 
de situaţii poate fi extrem de confidentă în alte situaţii, ceea ce ar 
demonstra că jena nu poate fi considerată ca o trăsătură constan- 
tă şi generală a personalităţii unui individ. Acest tip de constatări 
a plasat jena ca un răspuns emoţional situaţional în apariţia căreia 
participă multiple mecanisme neuropsihologice, unele din ele sta- 
bile şi altele circumstanţiale sau învăţate ulterior. Este şi aici vor- 
ba de interacţiunea dintre biologie şi cultură, dintre împărtăşit şi 
neîmpărtăşit, dintre înnăscut şi dobândit. 

Ca şi în cazul celorlalte emoţii ale selfului, jena are o caracteris- 
tică facială care o face să fie recunoscută de către ceilalţi care sunt 
de faţă în contextul interacţional. Astfel, caracteristice jenei sunt 
înroşirea obrajilor, mai frecvent decât în cazul ruşinii, privire în jos, 
colţurile gurii lăsate în jos, buzele se subţiază şi apare un zâmbet ca- 
racteristic, sfios, umil, supus, căruia i-am spune „un zâmbet jenat“. 
Se mai constată tendinţa unor indivizi de a-şi ascunde faţa acope- 
rind-o cu palmele şi o uşoară dizartrie cu vorbire împleticită sau 
chiar bâlbâială. Acestei expresii exterioare îi corespund modificării 
fiziologice precum vasodilataţie la nivelul feţei, creşterea tensiunii 
arteriale şi a frecvenţei cardiace. Toate aceste modificări durează câ- 
teva secunde, tot atât cât durează şi emoția de jenă, dar ele sunt des- 
tul de caracteristice încât să se poată spune că jena nu a fost mimată 

sau trucată. Există şi diferenţe interindividuale, respectiv oameni 
înclinați să le fie jenă şi alţii care au un prag mai sus şi cărora le tre- 
buie mai mult ca să se simtă jenaţi. Aceste diferenţe interindividu- 
ale ţin de nevoia diferită a oamenilor de a aparţine la un grup, de a 
fi acceptaţi de alţii, de frica de rejecţie, de cât de alerţi sunt la felul 
cum sunt percepuți de alţii, de hipersensibilitatea la evaluarea so- 
cială. La acestea se mai pot adăuga nivelul de anxietate şi îngrijo- 
rare a unui individ (Miller, 2007)”. Ca şi ruşinea, jena are o origine 
în dezvoltare, apărând în al doilea an de viaţă. Este momentul când 
copilul interiorizează standardele altora, devine senzitiv la standar- 
dele normative şi manifestă un interes evident în a nu le viola. De 
exemplu, copilul doreşte să nu strice jucăriile, să nu rupă cărţile, să 
facă pe plac mamei, ca ulterior să arate chiar o responsabilitate în 
dobândirea situaţiilor în care este premiat pentru această grijă şi 
respect (Lagattuta şi Thompson, 2007)%. 

Apăruta în procesul dezvoltării şi rafinată pe parcursul 
evoluţiei, jena este generată de situaţii codificate cultural, dar fil- 
trate prin personalitatea şi caracterul persoanei, ea fiind nu numai 
o emoție a selfului, dar fiind şi una morală. Când un individ nu 
reuşeşte să fie la înălţimea propriilor aşteptări sau ale altora, se îm- 
plinesc condiţiile bazale pentru a apărea jena. 

Contează experienţele personale, familia de origine, influenţa 
egalilor şi alte contexte formative din primii ani de viaţă, experienţe 
care se stochează în memorie şi modulează sistemul de autoevalua- 
re şi monitorizare a propriei persoane în a fi adecvat sau inadecvat. 
Ca şi în cazul ruşinii, principala funcţie a jenei este de ordin comu- 
nicativ, ea este un indicator al veridicităţii şi al autenticităţii com- 
portamentelor sociale şi morale. Jena semnalează că individul a re- 
cunoscut violarea regulilor şi a normelor şi este gata să repare tot ce 

a greşit. Cei care roşesc semnalizează că îşi dau seama ce au făcut 
şi le pare rău, că le pasă, că le e frică de reacţia celorlalţi. Astfel, je- 
na ar putea fi considerată şi ca un mod simbolic de a-şi cere iertare. 
Cum spunea Miller (2007): „Este un fel de confesiune paraverbală, 
o scuză paraverbală cu scopul de a evita ostracizarea. Este un sem- 
nal de bune intenţii şi astfel se înţelege de ce oameni care prezintă 
ruşine sunt mai uşor acceptați de ceilalți“. Pentru aceste motive je- 
na promovează răspunsuri conciliatorii, motivează comportamentul 
de remediere a relaţiilor sociale. Aceasta determină şi faptul pentru 
care cei mai mulţi oameni nu îşi vor reprima jena, o vor lăsa să fie 
evidentă în contextul social. A exprima jenă, a fi jenat, face o bună 
impresie celor care o observă, aceşti oameni sunt trataţi mai bine şi 
uneori beneficiază chiar de circumstanţe atenuante. În schimb, cei 
care nu dezvoltă ruşine vor viola normele, fără să-şi dea seama de 
acest lucru sau fără să le pese de acest lucru. Într-o altă perspectivă, 
jena conduce şi la inhibarea pentru scurt timp a comportamentului 
prosocial, conduce la un anume conformism social şi chiar la amâ- 
narea satisfacerii intereselor personale. În discuţia despre funcţiile 
jenei, Babcock (1988)% introduce conceptul de persoană şi afirmă 
că de fapt jena ne vorbeşte despre cine suntem, este ca o „fereastră 
a selfului“. Oamenii care exprimă jenă sunt oamenii grijulii cu nor- 
mele convieţuirii, cu normele morale şi cu imaginea pe care aceştia 
vor să o lase în urma lor. 

Dar care sunt mecanismele care generează jena? De obicei in- 
tensitatea jenei este proporţională cu stimulul care o provoacă. Sunt 
însă şi indivizi senzitivi care dezvoltă jenă la cele mai mici greşeli, 
pe baza credinţei că acţiunea lor este vizibilă de către ceilalţi, gân- 
dind că sunt ţinta observaţiei celorlalţi. Ei sunt aceia care cred 
că alţii le vor observa şi judeca în mod critic acţiunile, mai ales 
eşecurile. Se consideră că această hipersensibilitate este susținută 
de credinţa că ei atrag atenţia altora, ceea ce se numeşte „efectul 
atragerii atenţiei“. Evident că nimănui nu-i pasă aşa de mult cum 

ne pasă nouă de ceva sau de noi înşine. Totuşi ideea unora că atra- 
gem atenţia ne lasă impresia că ceea ce gândim despre noi înşine 
este şi ceea ce gândesc alţii despre noi şi astfel această credinţă ne 
orientează comportamentul. Preocuparea faţă de impresia pe care 
o lăsăm ne face să fim jenaţi de greşelile noastre, chiar dacă alţii nu 
le-au observat realmente. La fel se întâmplă în cazul grijii excesi- 
ve faţă de evaluarea critică a celorlalţi, fiind vorba aici de frica de o 
evaluare negativă. Se vede încă o dată cum jena a ajuns să se aşeze 
la temelia anxietăţii sociale, aşa cum este ea definită astăzi de psi- 
hiatrie. Iluzia că selful nostru este transparent, iluzie pe care o are 
„ruşinosul sau jenatul“ ne conduce la ideea că trăirile noastre, mai 
ales emoţiile noastre sunt evidente şi pentru alţii. Pe această iluzie 
se construiesc meta-cogniţiile din jenă şi ruşine, frica de a te simţi 
jenat şi ruşinat, anticiparea că alţii îşi vor da seama de eforturile ta- 
le de a stăpâni jena şi ruşinea. În fond, este vorba aici despre frica 
de frică, ca şi în cazul atacului de panică. Această frică, expresie a 
legării ei de reputaţie, ne face să fim şi mai jenaţi de prezenţa jenei 
pe obrajii noştri. Frica de a fi percepuți de alţii ca jenaţi face ca jena 
să fie păguboasă. Noi credem, mai ales cei cărora le e jenă să vor- 
bească în public, că alţii sunt înclinați spre evaluări aspre şi neprie- 
tenoase şi asta ne face să nu ne comportăm firesc. În felul acesta ne 
închidem într-un cerc vicios al jenei şi al fricii că alţii vor descoperi 
jena noastră. Vreau să închei pe un ton pozitiv şi citez din Miller 
(2007): „Când este proporțională cu circumstanţele care au ge- 
nerat-o, jena este o emoție adaptativă care promovează un com- 
portament conciliant, generează evaluări favorabile în alții, rezol- 
vă situaţii sociale amenințătoare. Jena preîntâmpină excluderea 
potenţială şi ajută să se depăşească situaţii sociale neaşteptate. Ea 
este mai puţin avantajoasă când este nepotrivită sau nenecesară, 
când este generată de supraestimarea importanţei altora în eva- 
luarea proprie“. 

CE ESTE TIMIDITATEA 


După DEX (2009) a fi timid înseamnă „a fi lipsit de îndrăznea- 
lă, de încredere în sine; sfios, ruşinos, ceea ce presupune a avea 
o astfel de fire“. După NODEX (2002) timiditatea se manifestă ca 
„lipsă de îndrăzneală; sfioşenie, ruşine, lipsă de siguranţă şi cu- 
raj“. Dicţionarul de Sinonime (2002) menţionează următoarele si- 
nonime pentru a fi timid: a fi ruşinos, sfiicios, sfios, modest, lipsit 
de îndrăzneală, lipsit de încredere. TIMIDITATE ca substantiv fe- 
minin semnifică însuşirea de a fi timid; lipsit de îndrăzneală; cu 
sfială sau jenă. (extras din www.dexonline.ro/definitie/timid). 

Timiditatea a fost definită ca „ca o stare caracterizată de o 
preocupare egocentrică exagerată şi grija excesivă faţă de evalu- 
area socială cu consecinţe care duc la comportament de inhibitie, 
retragere şi evitare sau dorința de a scăpa din situaţie“ (Zimbardo, 
1982)". Ea este considerată o emoție distinctă care aparţine clasei 
de emoţii ale selfului sau ale conştiinţei de sine. Pentru Pilkonis 
(1977) timiditatea este definită de „tendinţa de a evita interacțiuni 
sociale şi de sentimentul de eşec în participarea adecvată în situații 
sociale“. El spunea că timiditatea este o problemă atât privată cât 
şi publică, generată de modul de autoevaluare a individului, care 
este exprimată public sau nu şi care se manifestă cel mai ades în 
interacţiunea cu persoane, locuri sau situaţii nefamiliare. 

Zimbardo (1977) clasifică timizii în introverţi şi extroverţi, în 
funcţie de nivelul de sociabilitate cu alţii. Timizii introverţi au sla- 
be abilităţi sociale şi le lipseşte dorinţa de abordare a altora, com- 
parativ cu cei extroverţi. Pentru Buss (1986) timizii sunt de două 


71 Zimbardo P.G. (1982): Shyness and the stresses of the human connection, în 
L. Goldberger, S. Breznitz (Eds.): Handbook of stress: Theoretical and clinical 
aspects, New York: Free Press. 

72 Pilkonis P.A. (1977): Shyness, public and private, and its relationship to other 
measures of social behaviour, Journal of Personality, 45:585-595. 

73 Zimbardo P.G. (1977): Shyness: What it is, what to do about it, Reading, MA: 
Addison-Wesley. 

74 Buss A.H. (1986): A theory of shyness, in W.H. Jones et al (Eds.): Shyness: 
Perspectives on research and treatment, New York: Plenum. 


289 


feluri: cei fricoşi, cu frică de situaţii noi, stimă de sine scăzută şi hi- 
per-reactivitate simpatică şi cei auto-critici, cu grijă faţă de cum se 
prezintă în situaţii sociale. Asendorpf (1990)5 consideră că timizii 
se întind pe un continuu care merge de la abordare la evitare soci- 
ală. Astfel, putem avea un timid social reticent, cu frică să se anga- 
jeze în interacţiune socială datorităin cauza grijii faţă de evaluare 
negativă şi un timid social ce evita interacţiunile sociale din cau- 
za inhibiţiei şi a retragerii sociale. Cheek şi Krasnoperova (1999) 
fac diferenţa între timizii dependenți şi cei retractili. Cei dependenţi 
sunt caracterizați de o mai mare nevoie de afiliaţie şi suport din par- 
tea celorlalţi, pe când cei retractili au nevoie de autonomie şi indi- 
vidualitate. 

În mod concis, se consideră că exista trei situaţii în care oa- 
menii pot prezenta timiditate: (i) în prezenţa persoanelor care sunt 
considerate ca având autoritate, ca fiind superioare sau care sunt 
înzestrate cu o poziţie sau abilitate critică sau evaluativă, (ii) în 
situaţii noi şi/sau în fața oamenilor necunoscuţi şi (iii) în situaţii 
care necesită luarea de iniţiative, precum exprimarea unei opinii, 
acţionarea ca leader în conversaţie sau în relaţia cu persoane de 
sex opus (Crozier, 1982)7. În toate aceste situaţii este vorba de o 
creştere a stării de alertă mentală, de frică de a părea inferior, de a 
nu fi capabil de a atinge anumite standarde, de a fi monitorizat sau 
de conştiinţa că selful devine un obiect al evaluării altora. 

Cât de răspândită este timiditatea ne spune Zimbardo şi co- 
lab. (1975) care au administrat o scală de autoevaluare unui nu- 
măr de 817 subiecţi tineri şi care au găsit că 40% dintre respondenţi 

s-au evaluat ca timizi, 25% s-au considerat ca fiind timizi în mod 
cronic, în timp ce 7% dintre ei au spus că nu au trăit niciodată 
senzaţia de timiditate. Mai târziu, lucrând cu un lot de studenţi, 
Bryant şi Trower (Crozier şi Alden, 2001)” au constatat că unul din 
trei studenți englezi raportează dificultăți în abordarea altora, în a 
lua inițiativa într-o conversație sau în a invita un partener la dans. 
Studii mai noi arată că incidența timidității în populația generală 
variază mult în funcție de factori culturali, astfel ajungând la 24% 
din populație la evreii americani şi 60% la populația din Hawaii 
sau din Japonia. Timiditatea este şi ea o emoție a selfului ca şi je- 
na sau ruşinea, dar spre deosebire de jenă, care ţine doar câteva 
secunde, timiditatea apare mai mult ca o trăsătură dispoziţională. 
Ea este legată de self prin trei mecanisme: (i) conştiinţa propriei 
persoane care este necesară pentru că timiditatea nu apare decât 
atunci când subiectul întoarce evaluarea spre el însuşi în situaţii 
sociale, (ii) evaluarea propriei persoane prin perspectivele altuia, 
care ţine de abilitatea simbolică a selfului şi (iii) timiditatea este 
susţinută de aparatul cognitiv al selfului, aşa numitele autoatribuţii, 
autoconcepţii şi scheme relaţionale care conduc la inhibiţia compor- 
tamentului în prezenţa unora care l-ar putea evalua sau observa. În 
aceeaşi măsura, timiditatea este şi o problemă socială. Pe această 
poziţie Zimbardo şi colab. (1975)% spuneau că „problema timidității 
nu este esențialmente o problemă personală. Ea este mai mult o 
problemă socială. Anumite feluri de valori culturale şi sociale con- 
duc oamenii să fie prizonieri în capcana egocentrică a timidității... 
ea este o consecinţă a normelor culturale care supravalorizează 
competiţia, succesul individual şi responsabilitatea personală faţă 
de eşec“. Astfel s-a constat că înţelesul timidităţii este diferit în cul- 
tura individualistă vestică faţă de cultura chineză, în care timidita- 
tea este considerată că reflectă o anumită maturitate şi înțelegere. 

Timiditatea din societatea vestică este legată de presiunea pe ca- 
re regulile şi convențiile sociale o exercită asupra membrilor săi. 
Eşecul în a recunoaşte sau în a se conforma acestor convenţii con- 
duce la rejecţie şi la forme de internalizare a acestei rejecţii, expri- 
mată prin ruşine şi vinovăţie. Aceste emoţii modulează comporta- 
mentul de autoreglare şi duc la iniţierea inhibiţiei comportamentale 
şi a anxietăţii care stau la baza timidităţii (Scheff, 1088)". 
Timiditatea apare devreme în copilărie când anumiţi copii în- 
cep să prezinte frică, anxietate şi comportament de retragere socială 
pentru că ei se simt evaluaţi sau în centrul atenţiei. Încă de la vâr- 
ste fragede se vede că în timiditate este vorba de un conflict între a 
interacţiona şi a evita contactul social. Primul lucru care se vede la 
aceşti copii este faptul că sunt prea liniștiți, nu vorbesc sau dialo- 
ghează cu dificultate, atât cu adulţii cât şi cu copii de aceeaşi vârstă. 
Abilitatea lor comunicaţională şi deprinderilor lor lingvistice par a 
fi rămase în urmă faţă de copii de aceeaşi vârstă (Coplan si Evans)*. 
Discuţia despre originea şi dezvoltarea timidităţii a identifi- 
cat trei rădăcini: (i) inhibiţia comportamentală, (ii) conştiinţa sel- 
fului şi (iii) familia. Astfel, cei mai mulţi autori consideră că originea 
timidităţii la copilul mic constă în inhibiţia comportamentală faţă 
de oameni, obiecte şi contexte nefamiliare (Crozier şi Alden, 2001)%. 
Confruntat cu „nefamiliaritatea“, copilul devine alert, suspicios şi 
retractil. Apariţia conştiinţei propriei persoane este obligatorie pen- 
tru dezvoltarea timidităţii. Ea apare cam pe la mijlocul celui de al 
doilea an de viață când se dezvoltă sensul selfului ca meta-reprezen- 
tare a propriei fiinţe, când apare şi ideea de „eu“, „mine“ şi „al meu“. 
Acest proces începe din momentul când copilul se recunoaşte pe el 

însuşi în oglindă, ulterior această oglindă mutându-se în ochii altora 
(Lewis, 1995)%. De aici încolo copii încep să-şi judece propriul com- 
portament cu referire la standardele oferite de cei din jur şi devin ca- 
pabili să exprime ruşine, mândrie, vină şi jenă; ulterior se dezvoltă 
şi timiditatea. Cam înainte de a împlini 4 ani copiii înţeleg cuvântul 
„timiditate“ şi după vârsta de 5 ani majoritatea copiilor pot oferi o 
definiţie rezonabilă a timidităţii (Yuill şi Banerjee, 2001)%. Toate cele 
de mai sus încep să se clădească de la această vârstă în interacţiunea 
cu egalii, interacţiune care oferă copilului contextul prin care va afla 
şi învăţa câte ceva despre self şi ceilalţi (Mead, 1934)%. 

Influenţa colegilor de clasă din primii ani de şcoală este de 
multe ori hotărâtoare în dezvoltarea timidităţii. De fapt, contextul 
întâlnirii cu ceilalţi va rămâne sursa utilizată de-a lungul întregii 
vieţi prin care noi ştim cine suntem. 

Influenţa familiei de origine se exercită prin activarea scheme- 
lor cognitive ale autoevaluării şi autoprezentării, ca modalităţi de 
reacţie a selfului la felul cum este privit de alţii. 

Comportamentul parental joacă un rol foarte important în dez- 
voltarea timidităţii la copil. Astfel, în cultura vestică există tendinţa 
părinţilor ca atunci când observa la copil note de retractibilitate, 
inhibiţie comportamentală şi lipsă de încredere să dezvolte un com- 
portament supraprotectiv şi de supracontrol. Această tendinţă duce 
la menţinerea sau chiar exacerbarea acestor trăsături ale copilului 
care, ulterior, se manifestă ca retras, însingurat și cu o autopercepţie 
negativă. Copilul dezvoltă pe mai departe scheme negative de au- 
toevaluare şi autopercepţie prin faptul că comportamentul parental 
supraprotectiv barează formarea unei imagini autentice a selfului. 

Astfel, stilul parental contribuie la dezvoltarea unui tempera- 
ment inhibitor la copil manifestat prin retragere socială, reticenţă 
şi timiditate (Yuill şi Banerjee, 2001). 

La copiii mici, timiditatea este legată mai mult de frica de nou, 
de frica de ceea ce este străin şi ameninţător, ceea ce se numeşte „ti- 
miditate infantilă“ sau „timiditate organică“ pentru că ea generează 
reacţii ale sistemului nervos simpatic şi este legată de o componentă 
genetică evidentă. Timiditatea poate să se permanentizeze şi, astfel, 
să se exprime în această formă şi mai târziu în viaţă. Printre factorii 
declanşanţi ai acestui fel de timiditate se pot enumera prezenţa stră- 
inilor, situaţii noi de rol, acţiuni şi activităţi neobişnuite în jur, iar 
dintre cauzele determinante se menţionează ereditatea, problemele 
de ataşament, izolarea sau abilităţile sociale deficitare. 

Începând cam de la vârsta de 4-5 ani, această formă de timidi- 
tate infantilă lasă locul alteia, mai matură, care se leagă de selful so- 
cial, de anticiparea felului cum poate fi privit de alţii. Această formă 
este denumită „timiditatea autoconştientă“. Este momentul când 
copilul mare sau adolescentul observă şi înţelege diferenţele inte- 
rindividuale, contribuţia emoţiei în apariţia timidităţii, felul cum 
situaţiile sociale contribuie la apariţia timidităţii şi chiar contribuţia 
factorilor cognitivi în susţinerea timidităţii. Această timiditate nu 
mai este trăită ca o frică, ci ca o dorinţă de evitare sau retragere din 
situaţii care ar pune selful în focusul social. Această timiditate gene- 
rează hiperactivitate parasimpatică şi printre factorii declanşatori se 
pot enumera situaţiile sociale noi, vizibilitate socială prea mare, lip- 
să de intimitate, situaţii în care individul este ridiculizat sau tachi- 
nat emoţional. Printre cauzele pe termen lung se mai menţionează 
situaţiile de socializare excesivă, istorie de ridiculizare şi traumă 
emoţională, înfăţişare corporală dezagreabilă (Buss, 1986)”. 

Există o componentă genetică în apariţia şi dezvoltarea timi- 
dităţii. Contribuţia genetică este importantă pentru acea timidi- 

tate numită şi „organică“, timiditate care se manifestă devreme 

în copilărie şi care este evidentă când copilul prezintă o stare de 
frică atunci când vede persoane sau lucruri nefamiliare. În cazul 
timidității care se bazează pe mecanismul cognitiv al proceselor de 
autocunoaştere şi autoprezentare, moştenirea genetică, sub forma 
trăsăturilor temperamentale, se aliază cu factori de dezvoltare, pre- 
cum cei legaţi de stilul parental şi relaţiile cu egali, pentru a gene- 
ra expresia pe care o ia timiditatea adolescentului (Schmidt şi co- 
lab., 2001)% şi (Schmidt şi Buss, 2010)%. Jocul dintre ceea ce este 
moştenit şi ceea ce este dobândit explică diferenţele interindividu- 
ale în expresia timidităţii sau, de ce nu, toţi oamenii care prezintă 
jenă au şi timiditate şi invers. 

Timiditatea moderată are efecte pozitive adaptative. Ea per- 
mite să se facă față indivizilor şi situaţiilor neanticipate şi să in- 
hibe comportamentele sociale inacceptabile favorizând astfel ac- 
ceptarea şi cooperarea. Expresia timidităţii semnalizează în mod 
nestructurat că individul recunoaşte nevoia de ierarhie şi de pa- 
cificare a relaţiilor sociale. Absența totală a ruşinii este o caracte- 
ristică a structurii antisociale a personalităţii. Timiditatea este mai 
curând o evitare decât o comunicare emoţională, timiditatea redu- 
când schimbul de mesaje emoţionale în relaţia interindividuală. Pe 
de altă parte, există la timizi şi o dorinţă de afiliaţie şi participare în 
relaţie şi, astfel, se creează condiţiile unei ambivalenţe a individului 
timid. El priveşte în jos sau ţine capul aplecat, dar pe de altă parte 
priveşte şi zâmbeşte, chiar dacă o face cu o notă stingheră. Aceasta 
se vede încă de la copilul timid care prezintă o combinaţie dintre 
comportamentul de afiliere şi cel de evitare. 

Timiditatea poate fi privită ca un sindrom psihologic care pre- 
zintă atât trăsături afective cât şi comportamentale. Din punct de 

vedere afectiv, timiditatea se manifestă ca o creştere a vigilităţii şi 
anxietăţii, când există credinţa că subiectul este ţinta unei evaluări 
în situaţii sociale reale sau imaginare, iar din punct de vedere com- 
portamental, se manifestă prin inhibiţie, reticenţă şi retragere so- 
cială, ce se poate traduce în special din întoarcerea privirii în altă 
direcţie şi senzaţia că se micşorează corpul. Faptul că indivizii timizi 
refuză să vorbească reflectă frica lor că ceea ce ar putea spune nu 
merită să fie auzit de alţii, nu are valoare sau că ar putea confirma 
credinţa altora că ei sunt persoane inferioare. 

Există diferite ipoteze care încearcă să explice mecanismul de 
apariţie a timidităţii. Unii autori susţin că timiditatea apare când 
există un deficit de abilităţi sociale, încercând să explice în acest 
fel evitarea sau reticenţa din diferite situaţii sociale, în timp ce alţii 
consideră ca stima de sine scăzută sau atenţia crescută față de pro- 
priul self face ca individul să adopte un comportament inhibat sau 
retractil de frica de a nu greşi sau părea inferior. Toate aceste teorii 
exprimă de fapt că la baza timidităţii stă credinţa unei diferenţe în- 
tre selful existent şi cerinţele presupuse a fi împlinite. Este unanim 
acceptat că timiditatea este doar o problemă a întâlnirii interumane, 
ea fiind inexistentă dacă cineva ar trăi pe o insulă pustie. 

Un model comprehensiv de explicare a timidităţii îl oferă 
Asendorpf (2008)%. El spune că există un sistem de inhibiţie com- 
portamentală care mediază răspunsurile la trei feluri de stimuli: 
noutate, pedeapsă şi frustrare. Aceste categorii de stimuli provoacă 
inhibiţie comportamentală, creşterea vigilităţii şi a atenţiei. Există 
diferenţe interindividuale cu privire la reactivitatea acestui sistem. 
Astfel, unii indivizi vor fi sensibili şi vor genera inhibiţie compor- 
tamentală la sugestii sociale minore privind noutatea, nefamilia- 
ritatea, frustrarea sau pedeapsa, pe când alţii vor fi mai rezistenți. 
Acest mecanism se află în spatele trăsăturilor temperamentale ca- 
re la rândul lor stau la baza dezvoltării timidităţii şi este la rândul 
lui modulat de abilitatea sau efortul de autoreglare care constă în 

capacitatea de a direcţiona sau de a abate focusul de la stimuli gene- 
ratori de inhibiţie comportamentală. Acest din urmă mecanism per- 
mite copiilor, şi mai târziu adulţilor, să dirijeze tendinţele inhibitorii 
şi deci timiditatea, în funcţie de circumstanţe, interese, intenţii etc. 
Desigur că sistemul de inhibiţie comportamentală este un sistem 
care acţionează deasupra controlului voluntar, dar efectul lui poate 
fi modulat de efortul de autoreglare. 

Timiditatea poate fi episodică, fiind legată de anumite situaţii, 
sau poate fi generalizată, când se manifestă indiferent de situaţia so- 
cială în care este prezent subiectul. În primul caz vorbim de timidi- 
tate ca stare, iar în al doilea caz ca dispoziţie, semnificând constanţa 
acestei trăsături, situaţie în care timiditatea poate fi considerată ca 
aparţinând personalităţii individului (Crozier, 1986). 

Din punct de vedere fenomenologic, timiditatea este o stare 
emoţională care se poate întinde pe o perioadă lungă de timp şi ca- 
re dispare treptat. Ea este mediată de cogniţii specifice şi este deter- 
minată de situaţii sociale intimidante pentru subiect. Aceste situaţii 
sunt totdeauna anticipate de subiect şi ele nu vor lua niciodată prin 
surprindere un timid, ca în cazul jenei. De obicei individul poate 
furniza o interpretare raţională timidităţii sale, de cele mai multe 
ori fiind vorba de o situaţie socială pe care el o judecă ca fiind eva- 
luativ-critică pentru calităţile sau valoarea lui. În aceste contexte, 
timidul pare să aibă puţin control asupra a ceea ce se petrece şi, ast- 
fel, el se simte îndrituit să anticipeze pericole asupra felului cum va 
fi privit de alţii. 

Nu există o fizionomie caracteristică timidităţii. Uneori timi- 
dul arată ca un individ care exprimă jenă, numai că fizionomia je- 
nei durează nu mai mult de cinci secunde, pe când cea a timidităţii 
durează mult mai mult, cât subiectul este expus situaţiei. Ca şi în 
cazul timidităţii, putem constata o privire plecată, evitarea con- 
tactului vizual cu alţii, un zâmbet supus, cu subţierea buzelor 
şi tragerea colţurilor buzelor în jos şi lăsarea capului în jos. Însă 

comportamentul caracteristic timidităţii este dat de tendinţa indi- 
vidului de a rupe contactul cu ceilalţi şi cu situaţia generatoare, evi- 
tarea interacțiunii, reticenţă de a conversa, de a răspunde la între- 
bări, dorinţa de a trece neobservat sau de a ocupa un spaţiu cât mai 
mic sau mai puţin vizibil. Fizionomia şi comportamentul non-verbal 
al timidităţii sunt uneori destul de uşor detectabile de către ceilalţi 
şi acesta nu este lucru pe care şi l-ar dori cel mai mult timidul. Pe 
de altă parte, timidul poate ascunde această emoție prin comporta- 
mentul său de evitare disimulat prin diferite motive şi stratageme. 

Din punctul de vedere al situaţiilor care o generează, timiditatea 
se deosebeşte de celelalte emoţii ale selfului. Ruşinea, jena şi timidi- 
tatea sunt înainte de toate experienţe sociale care doar excepţional 
apar când individul este singur. Nu ne putem închipui că cineva este 
timid în ambianta locuinţei sale, în schimb este de înţeles că timi- 
ditatea este totdeauna interactivă. Putem înţelege cât de neliniștit 
şi anxios va fi timidul în întâlnirea cu alţii atunci când consideră 
că va fi evaluat. Timiditatea este o emoție care apare când subiec- 
tul anticipează o evaluare nedorită conducând la judecăţi negative. 
Timidul nu va fi niciodată luat prin surprindere pentru că el ştie di- 
nainte situaţiile sau cel puţin tipul de situaţii care-l fac sau l-ar pu- 
tea face aşa; ceea ce uneşte aceste situaţii este lipsa lor de „familia- 
ritate“. Cu cât o situaţie interactivă este mai „străină“, mai atipică, 
cu atât timiditatea va apărea mai uşor. Pe măsură ce o situaţie se re- 
petă şi devine mai familiară, în aceeaşi măsură timiditatea lui va fi 
mai mică. Timidul va fi reticent să vorbească cu „necunoscuți“, dar 
va vorbi din ce în ce mai spontan şi mai mult pe măsură ce aceştia îi 
devin „cunoscuți“. Timpul care trebuie să treacă până când un eve- 
niment devine familiar pentru un individ timid este o chestiune ca- 
re depinde de diferenţele interindividuale. Se înţelege de ce timidi- 
tatea nu se manifestă în situaţiile rutinei zilnice, ci doar în acelea 
în care individul anticipează o evaluare nedorită sau cu un rezultat 
nedorit. Există în comportamentul uman şi alte situaţii în care indi- 
vidul evită contactele sociale, ca în cazul indivizilor introvertiţi sau 

al celor care au o personalitate evitantă. Copland şi Rubin (2010)» 
spun chiar că studiile asupra timidităţii nu vor putea progresa până 
când nu va exista o clarificare a termenilor folosiţi în diferite cazuri 
care au în comun solitudinea sau socializarea scăzută. Situaţii pre- 
cum inhibiţia comportamentală, retragerea socială, reticenţa socia- 
lă, introversia sau timiditatea sunt condiţii intricate şi pot contribui 
în anume proporţii la ceea ce se numeşte astăzi fobia socială. Fiecare 
dintre aceste condiţii comportamentale au criterii identificabile care 
le asigură independenţă, dar şi zone în care împărtăşesc lucruri co- 
mune unele cu altele (Schmidt şi Buss, 2010)%. 


EXISTĂ VREO DEOSEBIRE ÎNTRE 
RUŞINE, JENĂ ŞI TIMIDITATE? 


Am vorbit până acum de cele trei emoţii care împreună cu vi- 
na, umilinţa, mândria şi invidia/gelozia fac parte dintre emoţiile 
morale, emoţiile selfului sau emoţiile conştiinţei de sine. Emoţiile 
precum jena şi ruşinea sau timiditatea sunt esenţiale pentru stabi- 
lirea şi menţinerea relaţiilor interumane, ele servind printre altele 
la acceptare şi afiliaţie la grup, stabilirea şi menţinerea ierarhiei, la 
reconcilierea cu individul dominant şi semnalarea supunerii, la re- 
ducerea tensiunii şi a tendinţelor agresive şi la creşterea coeziunii. 
În fond, coeziunea umană se realizează prin interacţiunea diadică 
şi negocierea perpetuă a statutelor. 

Ruşinea, jena şi timiditatea îşi dispută dreptul de existenţă se- 
parată deşi limbajul folosit pentru descrierea lor, expresia lor faci- 
ală, factorii declanşanţi sau mecanismele cognitive de bază sunt în 


92 Copland R.J., Rubin K.H. (2010): Social Withdrawal and Shyness, in 

Copland (eds.): The Development of Shyness and Social Withdrawal, New York: 

multe privinţe asemănătoare. În limbajul popular ele sunt denumi- 
te diferit, dar oamenii le utilizează de cele mai multe ori ca sinoni- 
me. De exemplu, sunt oameni care nu vad nicio diferenţă între a fi 
jenat sau a fi timid sau între a fi ruşinos sau a te simţi jenat, deşi 
folosesc cuvinte diferite. Până şi în Dicţionarul Explicativ al Limbii 
Române emoția este definită prin cuvinte care sunt folosite la defi- 
nirea celorlalte două. Cu toate acestea, majoritatea oamenilor pot 
face o distincţie clară între aceste trei emoţii şi le utilizează adecvat, 
în contexte sociale şi emoţionale bine conturate. Tangney şi colab. 
(1996) au rugat 182 de studenţi care nu aveau o pregătire psiho- 
logică deosebită să descrie în cuvinte felul cum trăiesc jena, vina 
şi ruşinea. Analiza răspunsurilor lor a relevat în mod indubitabil 
că aceste trei cuvinte denumesc emoţii distincte, cu o fenomenolo- 
gie diferită şi cu moduri specifice de exprimare şi trăire subiectivă. 

Alţi autori pun aceste emoţii pe un continuum. Astfel, jena ar 
fi la un capăt, ca o formă mai uşoară a ruşinii, iar la celalalt capăt 
ar fi umilinţa ca o formă extremă a ruginii (Kroll şi Egan, 2004)%. 
Jena este generată de violări sociale mai mici, ruşinea de violări mai 
serioase, iar umilirea se petrece atunci când ruşinea este generată 
în mod voit de către alţii. Pentru fiecare din noi jena pare să fie în- 
rudită cu ruşinea şi timiditatea pentru că ea poate fi considerată ca 
o poartă prin care celelalte două emoţii intră în câmpul conştiinţei 
fiecăruia dintre noi. De foarte mult timp s-a considerat că ruşinea, 
jena şi timiditatea împărtăşesc multe trăsături în comun, precum 
lipsa de confort sau chiar anxietate în prezenţa altora şi tendinţa 
de evitare a acestora, dar în acelaşi timp ele diferă una de alta prin 
circumstanţele în care se produc şi prin fenomenologia lor specifică 
(Buss, 1980)%. Astfel, jena şi ruşinea nu coincid niciodată în timp; 


94 Tangney J.P., Miller R.S., Fliker L., Barlow D.H. (1996): Are Shame, Guilt, 

în ruşine activitatea parasimpatică este predominantă, iar în timi- 
ditate cea simpatică. 

Jena şi timiditatea, aşa de aproape una de alta, au fost studia- 
te separat pentru a evidenția dreptul lor de a fi considerate ca stări 
distincte. Astfel, timiditatea apare ca o trăsătură caracteristică per- 
soanei, în timp ce jena ca o emoție legată mai mult de interacţiunea 
socială, iar odată apărută durează doar câteva secunde. Apare clar 
că jena este o emoție care afectează brusc şi automat un individ, în 
timp de timiditatea operează ca o dispoziţie psihologică care ţine 
perioade lungi. Timiditatea este caracterizată de conştiinţa de a fi 
îngrijorat, de dezaprobarea care încă nu s-a produs, este o „stare 
dispozițională orientată spre viitor“ (Barlow şi colab., 1996)”, în 
timp ce jena este o reacţie la o ameninţare reală în prezent. La fel, 
ruşinea produce un dezgust şi desconsiderare faţă de o greşeala fă- 
cută, pe când jena produce doar o uşoară stinghereală. 

Timiditatea şi ruşinea sunt mai puţin dezirabile decât jena. În 
timp ce timiditatea face ca persoana să se retragă, în jenă persoana 
este conciliatoare şi semnalizează că este gata să facă pe plac altu- 
ia. Astfel, jena, timiditatea şi ruşinea apar ca emoţii autoconştiente 
care depind în parte de grija individului faţă de ce vor gândi oame- 
nii despre ei, dar care fenomenologic sunt diferite, cu expresii faci- 
ale şi comportamentale specifice şi declanșate de evenimente dife- 
rite şi cu efecte diferite asupra interacțiunii sociale (Miller, 2001)%. 
Totuşi există şi autori care propun o viziune unitară, considerând 
că atât jena cât şi timiditatea sunt doar aspecte diferite ale ruşinii 
(Crozier, 1990)%. 

RELAȚIA DINTRE EMOŢIILE 
AUTOCONȘŞTIENTE ŞI ANXIETATEA 
SOCIALA 


Oamenii sunt fiinţe eminamente sociale care au o nevoie pu- 
ternică de asociere şi, astfel, doresc să fie plăcuţi, valorizaţi şi 
aprobaţi de ceilalţi. În acest scop ei au dezvoltat un aparat sofis- 
ticat, emoţional-cognitiv, pe baza căruira se prezintă, se evaluează 
pe ei înşişi şi prin ochii altora, stabilesc criterii şi indicii când nor- 
mele şi regulile sunt violate, stabilesc ierarhii. În compunerea aces- 
tui aparat, emoţiile conştiinţei de sine, precum jena, ruşinea şi ti- 
miditatea, joacă un rol esenţial. Acest aparat pe baza căruia se face 
incluziunea socială, acceptarea şi afiliaţia s-a rafinat prin evoluţie 
şi conduce în mod auxiliar şi la anxietate sau frică. De foarte mult 
timp s-a observat că aceste emoţii autoconştiente sunt însoţite de 
multe dintre caracteristicile comportamentale ale anxietăţii precum 
tendinţa de evitare, reacţie de alertă cu activarea sistemului nervos 
autonom, şi, astfel, ruşinea, jena şi timiditatea s-au aliniat treptat 
sub umbrela conceptului de „anxietate socială“. Izard (1977) ve- 
dea anxietatea socială ca o mixtură de emoţii printre care îşi găsesc 
locul şi emoţiile selfului, existând multe similitudini fenomenologi- 
ce şi fiziologice între reacţiile anxioase şi aceste emoţii. Pe de altă 
parte, şi relaţia inversă este valabilă, în timiditate existând în mod 
constant anxietate (Croizier, 1982):«. 

Leitenberg (1990): arată că atunci când se vrea să se dea 
o definiţie a anxietăţii sociale apare o problemă de terminolo- 
gie: „Anxietatea socială a fost studiată sub diferite deghizări. 
Timiditatea, anxietatea de performanţă, fobia socială, tulburarea 
de personalitate evitantă, retragerea socială, izolarea socială, an- 
xietatea de a vorbi în public, frica de comunicare, frica de rejecţie 

interpersonală, frica de întâlnire cu persoane de sex opus, anxie- 
tatea de separare, frica de străini, ruşinea, jena, inhibiţia socială, 
timiditatea socială, toate acestea şi multe altele cad sub umbrela 
anxietăţii sociale“. Toate aceste condiţii au un înţeles similar, acela 
de anxietate, şi ele exprimă felul cum limbajul capturează diferite 
situaţii sociale în care individul se simte tensionat, neconfortabil, 
retractil, inhibat, ezitant, evitant sau timid. Aceşti termeni sunt de 
multe ori folosiţi în mod interşanjabil. Aici trebuie să se remarce 
că termenii de anxietate sau de fobie nu reprezintă în sine părți ale 
conceptului de boală sau tulburare aşa cum sunt înţeleşi în medici- 
nă sau psihologie, ci expresia unui limbaj psihologic laicizat. A spu- 
ne despre cineva că îi este frică de străini sau că are anxietate când 
vorbeşte în public nu înseamnă că acea persoană este bolnavă sau 
ineptă. După Wakefield şi colab. (2005): anxietatea socială este 
un produs al evoluţiei prin selecţie naturală. Ea poate fi considera- 
tă patologică numai dacă eşuează să facă ceea ce evoluţia a desem- 
nat să facă. Dezbaterea terminologica a tras în mijlocul ei timidita- 
tea ca emoție care uneşte toate aceste ipostaze ale anxietăţii omului 
în mediul social. Plasarea timidităţii în această poziţie l-a făcut pe 
McNeil (2010): să aşeze timiditatea pe un continuum al severităţii, 
având la un capăt absenţa totală a anxietăţii şi la celălalt anxietatea 
socială patologică, adică tulburarea de anxietate socială. Se spune 
că nu se poate discuta problema timidităţii în afara conceptului de 
anxietate socială ca termen umbrelă. 

Aici mai participă şi jena, pentru că ea împărtăşeşte foarte mul- 
te dintre trăsăturile atribuite condiţiilor care se subsumează clasei 
mari de anxietate socială. Nici jena şi nici anxietatea socială nu ar 
exista dacă oamenilor nu le-ar fi frică că sunt evaluaţi de către alţii. 

McNeil spune: „folosesc termenul de «anxietate socială» în 
încercarea de a cuprinde variate constructe din variate discipli- 
ne şi subdiscipline... iar termenul de «tulburare de anxietate soci- 
ală» pentru a descrie nivelul psihopatologic al acestei anxietăţi“. 
Construite astfel, anxietatea sau frica socială sunt stări psihologice 
răspândite în variate grade în populaţia generală, dar şi în tulburări 
psihopatologice precum tulburări anxioase, depresive, schizofrenie, 
tulburări de personalitate sau tulburări adictive. După Herbert şi 
colab. (2010) nu există o diferenţă calitativă între anxietatea so- 
cială, întâlnită în populaţia generală, şi cea întâlnită la „bolnavi“, ci 
doar una cantitativă. Kearney (2005):% face un inventar al carac- 
teristicilor comune, cognitive, comportamentale şi fiziologice, ale 
acestor condiţii subsumate conceptului de anxietate socială care 
sunt prezentate în Tabelul 1. 

Mult timp, cercetările asupra timidităţii şi conotaţiile ei anxioa- 
se din mediul social au fost făcute de psihologi pe oameni obişnuiţi, 
ca parte a vieţii lor de toate zilele şi etapa aceasta poate fi defini- 
tă ca etapa „descriptivă“ a timidităţii. Atunci când astfel de indivizi 
aveau nevoie de sprijin, ei se adresau psihologilor sau consilieri- 
lor. În anii 1980 apar primele criterii pe baza cărora acești indivizi 
au fost trecuţi în zona „clinică“ şi cercetările privind timiditatea şi, 
în consecinţă, cele despre jenă şi ruşine, au început să fie legate de 
conceptul de tulburare de anxietate socială şi făcute pe „bolnavi“. 
Studiile despre timiditate au trecut de la modelul psihologic la cel cli- 
nic, psihopatologic, lucru care marchează momentul când timidita- 
tea, jena şi ruşinea au fost medicalizate sub denumirea de tulburare 
de anxietate socială şi de acum încolo am început să avem timiditate 
normală şi timiditate patologică, jena normală şi jena patologică etc. 

Tabelul 1. Caracteristici comune stărilor de anxietate socială. 


Caracteristici Caracteristici Caracteristici 
cognitive comportamentale fiziologice 

Îngrijorarea față de Evitare Creşterea frecvenței 
daunele selfului cardiace 
Gânduri de a fi Separare Tremurături 
înspăimântat 
Frica de a părea prost | Căutarea suportului Respirație scurtă 
Gânduri autocritice | Lipsa de contact vizual | Tensiune musculară 
Gânduri de Plâns/criză de nervi Urinare frecventă 
inadecvare 
Gânduri de Voce tremurândă Greață/vărsături 
incompetență 
Tulburări de Perplexitate Dureri de cap/ 
concentrare tulburări gastrice 
Frică de evaluare Nevoia de persoană de | Ameţeală 
negativă acompaniament 
Frică de consecințe Ritualuri Transpirații 
negative 
Gânduri de lipsăde | Retragere socială Diaree 
prieteni 


Clark (2001) formalizează modelul cognitiv al anxietăţii 
sociale ca „frică de situaţii sociale... generată de standarde de 
performanță socială excesive... de credinţe condiționate, distorsi- 
onate privind consecinţele acțiunilor subiectului... şi de credinţele 
negative necondiționate privind selful“. După el, anxiosul social 
prezintă 10 distorsiuni cognitive: (i) va interpreta evenimentele so- 
ciale externe într-un mod negativ excesiv, (ii) va avea o atenţie spo- 
rită asupra lui însuşi în prezenţa acestor evenimente, (iii) va pro- 
cesa informaţional superficial astfel de evenimente, (iv) va genera 
imagini distorsionate asupra felului în care este privit de alţii, (v) 
va accesa imagini negative despre el însuşi stocate deja în memorie, 
(vi) va declanşa un comportament de căutare a siguranţei înainte 

de a avea certitudinea că selful este în pericol, (vii) va fi absorbit de 
atenţia faţă de propria persoană şi de comportamentul de scăpare, 
ceea ce îl face puţin atent la interacţiune, retras şi puţin vorbăreţ, 
(viii) va procesa distorsionat informaţiile de la alţii ca fiind sem- 
ne de dezaprobare, (ix) va prezenta anticipări negative ale situaţiei 
înainte de a fi în ele şi (x) va prezenta prelucrări negative post-eve- 
niment. La o citire mai atentă a acestui model, se vede că, de fapt, 
el se suprapune exact pe un ipotetic model cognitiv al timidităţii! 
În acest moment al discuţiei trebuie să ne amintim că mai mulţi 
autori au confirmat acest lucru spunând că de fapt tulburarea de an- 
xietate socială este doar capătul extrem la continuumului de severi- 
tate al timidităţii. Că şi în timiditate, în tulburarea de anxietate soci- 
ală este vorba de frica de evaluare negativă şi atenţia excesivă asupra 
selfului cu anticiparea negativă a calităţii şi a abilității propriei per- 
soane. Tot pe acest continuum se plasează şi tulburarea evitantă de 
personalitate aşa cum se vede în Fig. 1 (Chavira şi colab. 2002)'%. 


Figura 1. Modelul spectru al timidităţii şi înrudirea cu tulburarea 
de anxietate socială (TAS) (după Chavira şi colab., 2002). 


Timiditate Timiditate Timiditate 
pi = $ > 
minimă moderată mare 
TAS forma TAS for- ia 
Fără TAS —> negenera- ———> ma gene- ——> sonal 
lizată ralizată p 


tate 


Existenţa acestor modele, precum şi privirea critică a felului 
cum se construiesc astăzi entităţile clinice în psihiatrie, au indus 
multe dubii asupra existenţei vreunei deosebiri între timiditate şi 
tulburarea de anxietate socială (Stein, 1999):%. În lumina acestei 
preocupări, Chavira şi colab. (2002) studiază relaţiile dintre timi- 

ditate şi anxietatea socială pe baza evaluărilor la 2202 subiecţi din 
populaţia generală şi constată că 49% dintre indivizii care sunt foar- 
te timizi îndeplinesc şi criteriile de tulburare de anxietate socială, 
comparativ cu doar 18% dintre cei care au note de timiditate nor- 
mală. Autorii ajung la concluzia că timiditatea şi tulburarea de an- 
xietate socială, mai ales tipul generalizat, sunt constructe înrudite, 
dar nu sinonime, existând şi indivizi foarte timizi care nu îndepli- 
nesc criteriile de tulburare socială de anxietate (!). Ceea ce ar dis- 
tinge tulburarea de anxietate socială de timiditate ar fi severitatea 
comportamentului de evitare şi nivelul de afectare a funcţionării 
sociale şi ocupaţionale, deci doar aspecte cantitative şi nimic calita- 
tiv. În opinia mea, acest studiu, ca şi altele la fel au unele deficienţe 
metodologice care fac rezultatele prezentate să fie luate sub semnul 
întrebării. Subiecţii au fost evaluaţi cu scala de autoevaluare pentru 
timiditate „Revised Cheek and Buss Shyness Scale“ cu 13 itemi şi cu 
scala de autoevaluare „Social Phobia Scale“ cu 20 de itemi, iar dia- 
gnosticul s-a pus conform criteriilor din „Composite International 
Diagnostic Interview“. Toate acesta instrumente conţin aceiaşi ter- 
meni sau termeni care au înţelesuri identice, cu definiţii construite 
din aceleaşi cuvinte. Ele au măsurat şi evaluat acelaşi lucru, a fost 
cu un fel de „tautologie metrologică“. 

Se pune atunci întrebarea: au dreptul de a fi considerate di- 
ferite două categorii care se deosebesc doar prin severitatea unora 
dintre trăsăturilor lor comun-constitutive? Heiser şi colab. (2003): 
consideră că prevalența anxietăţii sociale printre persoanele timi- 
de este de 18%, comparativ cu 3% cât este în populaţia generală şi 
că 82% dintre indivizii cu timiditate nu fac tulburare de anxieta- 
te socială. După aceşti autori anxietatea socială nu este acelaşi lu- 
cru cu timiditatea şi aduc în sprijinul acestei afirmaţii constatarea 
că indivizii cu anxietate socială prezintă note înalte de introversie 
şi „neuroticism“. Autorii par să uite că introversia face parte din 

„sindromul“ de timiditate, aşa cum arată Zimbardo (1977), iar ne- 
uroticismul nu poate să deosebească cele două condiţii, el fiind ex- 
presia însăşi a prezentei anxietăţii. Rapee (1998) nota că: „multe 
cuvinte şi termeni au fost utilizaţi pentru a descrie timiditatea, in- 
cluzând fobia socială, anxietatea socială, personalitatea evitantă... 
ele se referă în fond la acelaşi lucru“. 

Unele dintre problemele de aici îşi au rădăcina în faptul că 
timiditatea este uneori privită ca o condiţie trecătoare şi nu ca o 
dispoziţie continuă, pe când anxietatea socială ar fi un „sindrom“, 
o colecţie de trăsături care ar putea căpăta calitatea de simptome. 
Turner şi colab. (1990): au comparat diverse studii care descriu ti- 
miditatea şi fobia socială şi au găsit că ambele par similare în ce- 
ea ce priveşte caracteristicile somatice (tremurături, transpiraţii, 
roşeaţă), cognitive (frica de evaluare negativă) şi comportamentale 
(evitare, lipsă de contact vizual, izolare). 

Pentru mine, ceea ce este de fapt şi scopul principal al aces- 
tui eseu, timiditatea este o condiţie naturală umană care se expri- 
mă mai mult sau mai puţin evident, în funcţie de contextul social 
şi de particularităţile individului în care a apărut şi s-a dezvoltat. 
Anxietatea socială nu este o boală, ea este un construct cultural 
cu expresie lingvistică caracteristică, şi rezultatul medicalizării 
timidităţii şi al trecerii limbajului tehnic medical în limbajul laic ca 
parte a „discursului terapeutic“, acel vocabular prin care oamenii 
de astăzi îşi descriu subiectivitatea şi tribulaţiile selfului, atât între 
ei, cât şi în cabinetul de terapie psihiatrică sau psihologică (Illuz, 
2008:; Furedi, 2004:5). 

O privire evoluționistă asupra aşa-zisei anxietăți sociale pune 
această condiție în poziția normală, funcțională, pentru omul mo- 
dern. Astfel, Leary (2001): susține că anxietatea socială este un sis- 
tem prin care indivizii sunt alertați cu privire la o iminentă exclude- 
re socială în interacțiunea cu alții. Pentru Gilbert (2001)'” anxietatea 
socială rezultă din statutele omniprezente ale ierarhiei sociale ex- 
primând eşecul unui individ de a se angaja într-o întâlnire cu un al- 
tul considerat cu un statut social mai înalt. În mod sintetic, anxie- 
tatea socială îndeplineşte două funcţii principale: (i) identificarea 
interacțiunii sociale care conține pericolul evaluării negative şi (ii) 
minimizarea riscurilor subsecvente ale evaluării negative (prin evi- 
tare, semnalizarea obedienţei, supunerii, retragerii, inhibiţiei etc.). 

Ideea pe care vreau să o subliniez este că nu există decât anxi- 
etate socială dată de timiditate, iar aceasta „nu este o boală, ci doar 
expresia eşecului nostru în proiectul autenticității“. Conţinutul, 
severitatea, durata în timp sau consecinţele funcţionale sunt doar 
funcţie de contextul în care apare. Despre importanţa „contextului“ 
în existenţa unei tulburări psihice voi vorbi în secţiunile următoare. 


CE ESTE ANXIETATEA SOCIALĂ ÎN 
VIZIUNEA POSTPSIHIATRIEI 


Este legitim să ne întrebăm de ce mereu se mai muşcă ceva din 
viaţa normală ca să fie apoi transportat pe tărâmul psihiatriei sub 
forma unei noi forme de boală mintală. Cine dirijează acest pro- 
ces, cine beneficiază şi cine îl supervizează? Hardt şi Negri (2000)"5 


"16 Leary M.R. (2001): Social anxiety as an early warning system: A refine- 
ment and extension of the selfpresentation theory of social anxiety, în S.G. 
Hoffmann, P.M. DiBartolo (eds.): From social anxiety to social phobia: Multiple 
Perspectives, Needham Heights, MA: Allyn & Bacon. 

"7 Gilbert P. (2001): Evolution and social anxiety: The role of attraction, so- 
cial competition, and social hierarchies, Psychiatric Clinics of North America, 
24: 723-751. 

u8 Hardt M., Negri A. (2000): Empire, Cambridge, MA: Harvard University 
Press. 

spuneau că „puterea industrială şi financiară produc nu numai 
comodităţi, dar şi subiectivități... produc noi nevoi, relații socia- 
le, corpuri şi minţi“. Din ce în ce mai mulţi oameni înţeleg vieţile 
lor în termenii livraţi de cei ce produc bunuri, servicii şi distracţii, 
în cazul nostru de cei care produc „bunuri şi servicii“ de îngrijire a 
sănătăţii mintale, respectiv psihiatria şi industria de medicamente 
căreia îi este aservită. Postpsihiatria oferă o versiune diferită asupra 
alienării şi suferinţei care îşi au rădăcinile în narativele postmoder- 
nismului. În această viziune nu mai există un singur adevăr care să 
explice lumea şi contradicţiile ei, deci nu există legi universale care 
să se aplice tulburărilor psihice. În schimb, putem formula un nou 
discurs despre self care să-l aşeze şi prezinte în multiple feluri. Acest 
discurs despre self şi suferinţă trebuie inserat în lumea locală, „în 
context“, pentru că suferinţa nu va exista niciodată într-o lume ge- 
nerală, universală. Reducţionismul biologic al psihiatriei, respectiv 
credinţa că numai prin biologie şi genetică se poate obţine adevă- 
rul despre bolile psihice şi că administrarea medicamentelor poate 
elibera individul din suferinţa depresiei sau a anxietăţii, este fals. 
Dacă se compară selful din narativele din psihoterapia depresiei cu 
narativele lui din teoria biologică a depresiei, se vede cum în acest 
din urmă caz selful este construit din uitări, omisiuni şi evitări, din 
abisuri şi umbre, în loc să fie construit din amintiri pe baza cărora 
să se poată rescrie, reconstrui (Bullard, 2002):*. 

Problema medicalizării treptate a unor bucăţi mari din nor- 
malitate poate fi explicată şi prin importanţa diagnosticului în psi- 
hiatrie. Timp de două secole, psihiatria şi-a exercitat puterea prin 
coerciţie; în schimb, în zilele noastre caută să-şi exercite puterea 
prin metode mai subtile precum diagnosticul. Psihiatria este astăzi 
îndrituită să ofere criterii prin care cineva poate fi considerat bol- 
nav, poate obţine circumstanţe atenuante, poate primi compensaţii 
sau beneficii, poate să funcţioneze sau nu. Diagnosticul este funda- 
mental pentru practica psihiatrică pentru că dă un nume condiţiei 


"9 Bullard A. (2002): From vastation to Prozac nation, Transcultural Psychiatry, 
39:267-294. 


310 


subiectului şi aduce un cadru explicativ pentru trăirile acestuia ca- 
re sunt descrise „fenomenologie“ şi luat ca simptome în credinţa 
că simptomele sunt universale şi totdeauna aceleaşi pentru aceeaşi 
etichetă diagnostică. Tot acest demers al psihiatriei moderne se ba- 
zează pe „individualismul metodologic“, care este concepţia prin 
care stările psihopatologice pot fi examinate în izolare faţă de lu- 
mea în care au apărut. Acest proces ignoră complet contextul în care 
„simptomele“ au apărut, uitând că existența umană este „încorpo- 
rată“ (înrădăcinată în biologia corpului uman), „in-culturată“ (în- 
rădăcinată în relaţiile lingvistice, culturale şi politice ale societăţii) 
şi „temporală“ (niciodată fixă, în mod constant în flux şi totdeauna 
transportată între trecut şi viitor) (Bracken, 2003). 

Abordarea fenomenologică lansată de Karl Jaspers (1963) a 
ghidat psihiatria modernă prin faptul că a creat un cadru prin care 
simptomele sunt identificate şi clasificate. Ele fac parte din discur- 
sul psihopatologic al psihiatriei care vehiculează termeni şi concepte 
gândite a fi universal valabile în „formă“, dar deosebite în „conținut“, 
cele două concepte jasperiene. Simptomele sunt extrase din spusele 
pacientului, din experienţele lui şi reformulate în limbajul psihopa- 
tologiei care are pretenţia de a fi universală. Astfel, psihopatologia 
psihiatrică se dovedeşte „incapabilă să cuprindă dinamica gându- 
rilor şi a sentimentelor care sunt în fiecare zi altfel în funcţie de 
circumstanţele vieţii şi care călătoresc în trecut şi viitor în mintea 
subiecților. Ele alcătuiesc goblenul din care este făcută viaţa. Ele se 
exprima în limbajul şi cultura din care se întrupează. Ele fac intrin- 
sec parte din reţeaua de înțelesuri care nu sunt imediat evidente, 
uneori contradictorii, dar totdeauna prezente şi în relaţie cu limba- 
jul. Conceptele folosite de oameni pentru a descrie suferința lor psi- 
hică foloseşte cuvinte dintr-o familie de cuvinte bazată pe asemă- 
nări între ele, pe baza împărtăşirii lumii practice. Aceste înțelesuri 


120 Bracken P. (2003): Postmodernism and psychiatry, Current Opinion in 
Psychiatry, 16:673-677. 

121 Jaspers K. (1963): General Psychopathology, Manchester: Manchester 
University Press. 

se interconectează cu altele din viaţa practică, în diferite moduri 
precum analogii, metafore, sugestii, comparații etc. şi depind de 
contextul în care sunt exprimate. Fără specificarea acestui con- 
text în care sunt expuse, înțelesurile se pierd sau se denaturează“ 
(Brachen şi Thomas, 2005). 

Din cauza ambiţiei lui Jaspers şi a discipolilor lui din psihiatria 
modernă de a da o aparenţă ştiinţifică psihopatologiei, psihiatria es- 
te obsesiv legată de validarea, confidenţa şi clasificarea bolilor min- 
tale. Această strădanie a făcut-o să trăiască în izolare de contextul şi 
semnificaţiile în care trăieşte subiectul, de relaţiile culturale, ling- 
vistice şi sociale ale acestuia şi să pună suferinţa subiectului într-o 
fotografie „în timp real“ narată de vorbele psihiatrului. 

DSM-ul şi alte clasificări „internaționale“ nu sunt altceva decât 
expresia acestei situaţii. Cele de mai sus pot constitui o explicaţie a 
felului cum anxietatea socială a fost construită de limbajul psihiatric 
ce ignoră contextul social şi cultural în care apare şi înțelesurile pe 
care le generează, care nu sunt fixe şi care călătoresc în timp în min- 
tea subiectului aflat în căutarea unei expresii autentice a selfului, 
în căutarea unei păci între ceea ce este în interiorul şi în afara lui. 

Conform „părinţilor“ ei, postpsihiatria propune abandonarea 
fenomenologiei jasperiene pentru că ea fixează psihiatria într-o 
poziţie descriptivă, staţionară şi fotografică. 

Fenomenologia ne prezintă doar fragmente izolate ale vieţii in- 
terne a subiectului. Ea implică doar o explorare a minţii pacientu- 
lui fără să facă interpretări sau să se caute înţelesuri. Ea este doar 
tehnologie psihiatrică şi nimic mai mult. Trebuie făcut un pas sem- 
nificativ pentru a trece de la ce este analizabil, categorizabil şi de- 
scriptibil la ceea ce este narativ, etic şi semnificabil (“hermeneu- 
tic“). Pentru aceasta, Brachen şi Thomas (2005) propun trecerea la 
fenomenologia lui Heidegger ca un pas necesar spre hermeneutica 
lui Wittgenstein. 


122 Bracken P., Thomas Ph. (2005): Post-Psychiatry: Mental Health in a 
Postmodern World, International Perspectives in Philosophy & Psychiatry, 
London: Oxford University Press. 

Faptul că suntem aşa cum suntem este pentru că un anume tip 
de lume s-a deschis pentru noi şi acest tip de lume se deschide pen- 
tru că noi o vedem şi o auzim în felul nostru specific. Această lume 
este adusă în fiinţa noastră prin proprietăţile fiziologice ale noastre, 
filtrate prin cultura şi istoria noastră. Noi percepem lumea nu ca o 
colecţie de lucruri, ci în totalitatea lor, „luate împreună“, şi le trăim 
ca înţeles, semnificative prin înţelesul lor. Aşa şi societatea, nu este 
o colecţie de oameni. Astfel, realitatea la Heidegger este o realitate 
încorporată datorită felului nostru de a fi în lume. Această realitate 
este funcţie de timp, de finitudinea noastră şi „acum“ este diferit în 
fiecare moment, şi pentru acest lucru avem un trecut, prezent şi vii- 
tor (Owen, 2006)». Astfel şi cuvintele noastre sunt configurate pen- 
tru trecut, prezent şi viitor şi nu ne putem reprezenta prezentul doar 
prin cuvintele puse numai la timpul prezent, ne trebuie şi viitorul şi / 
sau trecutul. Lumea în care ființăm ni se deschide în funcţie de felul 
cum suntem, de lumea căreia îi dăm un înţeles şi pe care o creăm în 
cuvinte şi, astfel, realitatea este întotdeauna în legătura cu contextul. 
Mai mult, doar dinspre context se poate înţelege realitatea individu- 
ală. Doar dinspre contextul social, cultural, temporal şi corporal se 
poate ajunge la sensul unei probleme. 

În acest sens, este greu de înţeles cum poate anxietatea socială 
să se aşeze ca o problemă atâta timp cât ea nu răspunde decât unor 
criterii statice, unei fotografii a individului, lipsită de înțelesurile 
mereu altele ale contextului social şi narativ sau ale temporalităţii 
individului. Etalate în timp, vorbele individului cu anxietate socială 
nu sunt mereu aceleaşi, ci în funcţie de context. După Wittgenstein 
(Proudfoot, 2009): limbajul nu mai este un tablou al lumii exteri- 
oare, ci un instrument prin care individul vorbeşte de viaţa interi- 
oară, este un „joc lingvistic“. Înţelesul cuvintelor nu este fix atunci 
când vorbim de viaţa mentală, nu o putem şti pe baza cuvintelor 


123 Owen I.R. (2006): Psychotherapy and Phenomenology: On Freud, Husserl 
and Heidegger, Lincold, NE: iUniverse. 

313 


altuia. Fiecare are înțelesurile proprii pe baza experienţei proprii. 
Aceasta plasează propria experienţă asupra stărilor mele într-o 
poziţie epistemologic privilegiată. 

Atunci cui îi aparţine adevărul, subiectului sau celui care 
vorbeşte despre subiect, respectiv psihiatru? A cui voce trebuie să se 
audă, a subiectului sau a celui care îi interpretează vorbele, adică psi- 
hiatrului? Astfel se stabilesc premisele separării epistemologice din- 
tre lumea internă şi cea externă a individului. Când vorbim de lumea 
exterioară noi denumim cu aceleaşi cuvinte obiectele şi relaţiile din- 
tre ele, dar în cazul raportării stărilor interne nu este acelaşi lucru, 
cuvintele pe care le folosesc doi oameni cu aceeaşi problemă sunt di- 
ferite, ei nu le folosesc ca şi cum amândoi ar vedea acelaşi lucru, ca şi 
cum ar fi universale. Ei vor folosi cuvinte diferite, conform „jocului 
lingvistic“. Diferenţa vine tocmai din contextul diferit în care fiecare 
trăieşte, în care limbajul dă sens vieţii interne respective. Aceasta are 
importanţă în psihiatrie când evaluăm stările mintale ale pacienţilor, 
de exemplu cu interviuri standardizate, cu scale de evaluare etc., toa- 
te instrumente de evaluare care sunt construite pornind de la ideea 
că fiecare dintre noi va vorbi la fel despre aceeaşi stare psihică. 

Folosirea limbajului în descrierea vieţii interne nu este acelaşi 
lucru ca folosirea lui în descrierea unor lucruri sau obiecte din lu- 
mea fizică. Conform criticii psihiatriei moderne, diagnosticul psi- 
hiatric este modul de interpretare a experienţelor pe care oamenii 
le au. El este modelul şi cadrul de interpretare a experienţei de ali- 
enare şi suferinţă. Acest cadru are limbajul şi conceptele sale spe- 
cifice, tehnice, ce rezidă în terminologie, definiţii, evaluare, inter- 
pretare şi, astfel, problema este mai mult tehnică, cerând prezenţa 
şi intervenţia unui expert, decât de descifrare a înţelesurilor şi 
rosturilor suferinţei. „Viaţa pacientului este înlocuită cu discur- 
sul psihopatologic depersonalizat şi al tehnologiilor terapeutice. 
Pacientul este tratat cu metode «bazate pe evidențe», în care viaţa 
şi experienţele lui particulare nu se regăsesc decât fragmentar şi 
iluzoriu. Conceptualizarea problemelor de sănătate mintală ca 
entităţi discrete de boală mută focusul automat spre diagnostic şi 
tratament şi autorizează expertul ca individ care posedă ştiinţa, 

tehnologia şi autoritatea în fața autorităţii pacientului. Relaţia 
profesionist-pacient este bazată pe aceste presupoziţii. Intervenţiile 
psihiatrice în psihiatria modernă sunt bazate pe manipularea 
înțelesurilor, a speranţelor şi a aşteptărilor. Postpsihiatria merge 
dincolo de această interpretare punând accentul pe aspectele etice 
ale acestei relaţii. Relaţia dintre pacient şi profesionist îşi schimbă 
focusul spre probleme precum speranța, încrederea, demnitatea, 
încurajarea, găsirea de înțelesuri, împuternicire şi autorizare, em- 
patie şi îngrijire. Succesul se măsoară aici în angajamentul reci- 
proc faţă de aceste chestiuni“ (Brachen şi Thomas, 2005). În felul 
acesta anxietatea socială, expresia autorităţii punitive a psihiatrului, 
apare ca un abuz asupra modului de expresie a unui subiect care nu 
mai este purtătorul unor calităţi temporar apreciate sau „la modă“. 
În loc să-i insufle speranţă, putere, încredere, în loc să-l ajute să-şi 
găsească autenticitatea, psihiatrul de astăzi îl medicalizeaza punân- 
du-i un diagnostic şi făcându-l obiect de tratament. În felul acesta, 
individului i se ştirbeşte libertatea! 

Când psihiatrul sau terapeutul se întâlneşte cu un pacient, ei 
cred în neutralitatea lor, adică în faptul că ar fi obiectivi şi corecţi în 
a afla şi spune adevărul. Cu toate acestea, cunoaşterea pacientului 
nu poate fi neutră (“value-free“) din cauza că această interacţiune se 
desfăşoară într-un spaţiu „clinic“, bazat pe existenţa categoriilor de 
pacient şi clinician şi de scopurile lor diferite. De aici rezultă faptul 
că clinicianul nu va putea vedea pacientul în contextualitatea vieţii 
lui sociale şi culturale. Conform postpsihiatriei narativele genera- 
te de această întâlnire trebuie să creeze un spaţiu emancipator în 
care oamenii pot să se cunoască şi să exploreze experienţa lor pro- 
prie. Aici se ridică şi problema autenticităţii clinicianului şi a repre- 
zentării: cine pe cine reprezintă, cine şi despre cine şi ce vorbeşte. 
Psihiatria modernă ţine întâlnirea dintre pacient şi psihiatru într-o 
relaţie de putere, de superioritate de partea „expertului“, fără ca el 

să fi trăit măcar un moment ceea ce a trăit subiectul. Cineva se poate 
întreba cum poate observatorul să fie conştient de propriile limitări 
când portretizează pe altul, cum poate fi obiectiv. Cum poate să evite 
violarea şi interpretarea greşită a narativelor altuia datorită poziţiei 
şi propriei epistemologii. Problema vine din faptul că subiectul es- 
te luat ca obiect. În momentul când subiectul este considerat obiect 
al interpretării el îşi pierde controlul, identitatea. Identitatea lui se 
pierde în spatele interpretării, al protocolului de evaluare clinică, ca- 
re înlătură specificitatea în favoare universalităţii şi generabilităţii. 
Unde şi cum poate vorbi un individ despre timiditatea lui, despre 
contextele în care o trăieste, când pe clinician nu-l va interesa decât 
să surprindă doar criteriile diagnostice care să-l elibereze de răspun- 
derea suferinţei celuilalt. Este contextul clinic locul în care indivi- 
dul cu aşa-zisă anxietate socială poate să vorbească despre el însuşi, 
despre cum societatea îl obligă să abandoneze proiectul propriu al 
autenticităţii, de a fi şi a se arăta aşa cum este, în favoarea unei alte 
„fizionomii sociale“, construite arbitrar? Nu se predă el psihiatrului 
doar din dorinţa ascunsă de a rămâne acceptat de ceilalţi, de lumea 
în care trăieşte şi care nu este capabilă să-l ia aşa cum este? 

Analiza hermeneutică ne îndepărtează de „adevărul şi obiecti- 
vitatea“ psihiatriei moderne şi ne face capabili să ne îndreptăm spre 
subiecţi ca persoane reale, autentice şi irepetabile. Analiza herme- 
neutică nu se poate face decât prin analiza limbajului. Doar limbajul 
reflectă varietatea infinită a vieţii umane, el este expresia condiţiei 
umane. Prin limbaj există lucruri pe care le împărtăşim cu toţii şi 
lucruri care sunt doar ale fiecăruia. După Bakhtin (1981): limbajul 
ne ajută să ne organizam în dialog „eu“ cu „altul“, se construieşte al- 
teritatea. 

Tot prin limbaj se construieşte un „punct de vedere“. Această 
poziţie nu este fixă în timp. Orice punct de vedere este prin definiţie 
un punct de vedere dintr-un anume loc şi într-un anumit context. 
Orice eveniment este văzut dintr-o poziţie socio-istorică anume, 

care are un set de valori şi trebuie înţeleasă în relaţie cu o infinită va- 
rietate de alte poziţii, fiecare dintre ele având propriile presupoziţii. 
Astfel, anxietatea socială este o problemă determinată de setul de 
valori din momentul de faţă, este un punct de vedere (“value-la- 
den“). Este acest punct de vedere cel al individului sau este indus şi 
chiar impus lui de către ceilalţi? Bakhtin utiliza metafora polifoni- 
ei pentru a transmite ideea că tot ce este văzut şi auzit este doar un 
punct de vedere într-un infinit spectru de poziţii posibile. Şi atunci 
revin cu întrebarea, care voce trebuie să se audă, cea a subiectului 
sau cea a interpretului său? Puustinen (2000): spunea că aceste 
voci multiple fac ca narativele bolii să reflecte o mare diversitate de 
credinţe, valori, convingeri şi temeri. Modelul medical al bolii re- 
duce această polifonie doar la vocea medicului (de unde monologul 
psihiatriei de care vorbea Foucault...). Nu este corect, nu e drept, nu 
e etic! Postpsihiatria încearcă să facă psihiatria să accepte ambigu- 
itatea, contradicţiile şi incertitudinile în care este învelită alienarea 
şi suferinţa, şi să lase să iasă la iveală înțelesurile pe care cel care 
suferă le dă suferinţei sale. Mai departe, postpsihiatria ne spune că 
anxietatea socială nu este nici mai mult nici mai puţin decât o voce 
care se aude printre atâtea voci! Nu e nimic patologic în sine, ci un 
mod de a fi în lume în anumite contexte, în anume timp. 


HERMENEUTICA ANXIETĂŢII SOCIALE 


În cazul anxietăţii sociale hermeneutica ne dezvăluie modul în 
care noi, inconştient, dăm un sens propriilor noastre preconcepţii 
despre timiditate, acum la început de secol al XXI-lea. Astfel, se 
decopertează modul cum pe nesimţite am participat la produce- 
rea normelor sociale pe baza cărora a fi timid, jenat sau ruşinos 
într-un context social te face să te consideri nepotrivit şi chiar bol- 
nav. Hermeneutica ne lasă să obţinem o distanţă obiectivă pentru 

a determina dacă un astfel de comportament este patologic sau nu. 
Şi cum spuneam mai sus, problema vine din contextul social actual 
în care trăim. Vechile tradiţii care ghidau acţiunile noastre au de- 
venit caduce şi existenţa a devenit fragmentară. A apărut o nouă 
configuraţie a identităţii personale care nu mai are legătură cu is- 
toria familiei. „S-a terminat cu sensul religios al caracterului ca- 
re implică respectul faţă de reguli morale, cu rejecția mândriei şi 
cu promovarea umilinţei. O nouă formă de personalitate apare, 
în care individualismul predomină. Se promovează abilitatea in- 
dividuală de a fi atractiv şi şarmant, de a fi plăcut pentru alții şi 
de a putea sta cu alţii împreună. Reticenţa în situaţiile publice nu 
a mai fost considerată ca promovând un succes în economia capi- 
talistă. Prin emergenţa cultului personalității din noul capitalism, 
selful a fost în mod tacit reconfigurat într-un agent de vânzări con- 
fident, în căutarea bunăstării, a succesului interpersonal şi pro- 
fesional şi a puterii. El ştie să se vândă pe el însuşi, adică să vân- 
dă capacităţile şi abilitățile lui interpersonale, mai ales. Oamenii 
încep să îmbrăţțişeze un nou set de expectaţii sociale precum a fi 
gregar, confident şi optimist. Dar în spatele acestora a crescut un 
sentiment de insecuritate şi anxietate. Nu mai există ordinea co- 
munală care furniza un rol social stabil, selful actual este dezrădă- 
cinat şi anonim. În economia capitalistă noi suntem forţaţi să fim 
autosuficienți şi creativi... Rezultatul este un sentiment de expune- 
re la risc... Aceasta creează şi intensifică un sentiment de jenă şi de 
îngrijorare privitor la cum ne comportăm în public. Cu această in- 
certitudine existenţială în suflet, cu existenţa aşteptării sociale de a 
fi confident şi stăpân pe sine, noi suntem împinşi să ne conformăm 
unor aşteptări, să repetăm continuu, să fim gata pentru evaluare 
publică, cu scopul de a mânui interacţiunile sociale fragmentate şi 
rapid schimbătoare. Confidenţa şi încrederea în sine sunt în mare 
parte iluzia folosită de a acoperi o anxietate bazală că noi nu mai 
avem un sens stabil şi coeziv a ceea ce suntem. Aceasta a creat o 
buclă de feedback prin care noi încercăm mereu să fim confidenţi, 
unici şi sociabili, cu scopul de a compensa propria insecuritate. 
Suferinta celor cu temperamente timide şi liniştite este exacerbată 

din cauză că ei nu sunt capabili de a împlini aceste expectații soci- 
ale“ (Aho, 2010);%. 

Diagnosticul psihiatric şi standardele de normalitate sunt lu- 
cruri constituite, iar psihiatria şi industria de medicamente din spa- 
tele ei va continua să perpetueze ideologia status quo-ului, a selfu- 
lui unui individ care trebuie de a fi stăpân, asertiv, autoîncrezător în 
succes. Această ideologie va amplifica în mod continuu anxietatea 
socială, sentimentul că nu aparţinem niciunui loc, ca şi cum am avea 
nevoie continuă să ne recreăm, reinventăm, ca şi cum am fi mereu 
judecaţi şi evaluaţi de alţii. Noi nu mai suntem capabili să vedem fe- 
nomenul timidităţii dintr-o perspectivă istorică, ca un răspuns nor- 
mal şi probabil sănătos al proiectului autenticităţii personale. Din 
contră, vom crea un context în care timiditatea este pusă în discuţie 
ca fiind o piedică în exprimarea individuală, ca o barieră în succesul 
funcţional şi ca un stigmat al izolării. 


SUB PRESIUNEA DE A FI CEEA CE 
NU EŞTI, MAI ESTE PROIECTUL 
AUTENTICITĂȚII ACTUAL? 


Cum să mai fii „tu“ dacă eşti continuu supus unei presiuni de 
a fi ceea ce „se cere“, dacă ai mereu în față un model fabricat în ca- 
re nu te regăseşti? Cum rezolvi distanţa dintre ceea ce eşti şi ce ai 
vrea să fii şi şabloanele sociale promovate de o putere difuză, nei- 
dentificabilă, dar mereu prezentă şi asupritoare? Să rămân ceea ce 
sunt sau ceea ce ar trebuie să fiu conform standardelor sociale? Pot 
eu asta? Nu cumva voi rămâne singur, izolat, împins spre margine? 
Sunt gata să plătesc preţul acesta? Am eu puterea asta? Dar dacă 
mă schimb voi rămâne „eu“? 

Ca să răspund la toate aceste întrebări eu o să creez un dialog 
imaginar, o dezbatere între Erwin Goffman din Behavior in Public 


128 Aho K. (2010): The Psychopathology of American Shyness: A hermeneutic 
reading, Journal for the Theory of Social Behaviour, 40: 190-206. 

Places (1963), Charles Guignon din On Being Authentic (2005): şi 
un Radu ca un „moderator“ binevoitor. Astfel, voi reproduce cuvânt 
cu cuvânt, pasaje din aceste două texte excepţionale, cu credinţa că 
ceva nou, o provocare sau poate un adevăr va ieşi de aici. 


— Erwin: Este important să văd faţa celuilalt când vorbesc cu ci- 
neva: „Schimbul de cuvinte şi priviri dintre oameni, atunci când 
se întâlnesc, este ceva inerent naturii noastre şi este dificil de a 
ne desprinde de aceasta într-un fel oarecare. Un subiect poa- 
te transmite mesaje prin vorbă, dar şi prin expresie facială. În 
timp ce mesajele lingvistice pot fi despre orice, mesajele expre- 
sive sunt în mod necesar despre persoana care le emite... aces- 
tea sunt volatile, involuntare, spontane, necalculate. Întâlnirea 
faţă în faţă este întrupată... fiecare dintre interlocutori se ex- 
perimentează pe sine şi pe celalalt... întâlnirea este astfel trăi- 
ta de ei. Pe stradă şi în alte locuri publice, prezența mutuală nu 
poate fi clar experimentată decât atunci când persoanele pot să 
se observe bine. Există şi cazul când o persoană este observată 
fără să fie conştientă de asta, cu un scop sau în mod spontan, 
involuntar. Este şi cazul când o persoană este observată şi exa- 
minată în mod voalat, secretizat, adică spionată. La fel şi cazul 
persoanelor care au o sensibilitate deosebită şi se cred exami- 
nate, observate fără ca să existe în mod real o astfel de intenţie 
din parte altora“. 


— Radu: Ar putea fi cazul persoanelor cu așa-zisă anxietate so- 
cială... faptul că trăim întâlnirea faţă în faţă ne face să fim atenţi 
la felul cum suntem priviţi şi interpretaţi de celălalt, de unde ar 
putea veni frica că nu suntem ceea ar trebui să fim... 


— Charles: „O să citez din Rousseau, din «Discurs despre origi- 
nea inegalității», care spunea că noi suntem fiinţe libere, cu bu- 
curii simple şi vieţi necomplicate şi numai apariția societății, cu 
dependenţă mutuală, inegalitatea, servitudinea şi opresiunea 


129 Goffman E. (1963): Behavior in Public Places, New York: Simon & Schuster 
Inc. 
130 Guignon Ch. (2004): On Being Authentic, New York & London: Routledge. 

ce o caracterizează a dus la deformarea naturii noastre origi- 
nare. Viaţa pe care o ducem în societatea modernă creează bo- 
lile noastre: «multe dintre bolile noastre sunt propria noastră 
creaţie». Reflexia constantă şi raţiunea calculată distorsionea- 
ză şi ne desprind de simpla înţelegere a ceea ce este drept sau 
strâmb. «Starea de reflexie este contrară naturii». Rouseau ca- 
ută să separe ceea ce este original de ce este artificial în natura 
omului modern. Astfel, pentru noi, rolurile sociale, convențiile 
sociale calcificate şi neliniştita preocupare a existenței materi- 
ale blochează abilitatea noastră de a fi ceea ce suntem“. 


— Radu: Am putea crede că individul plăteşte un preţ pentru 
interacţiunea socială... 

— Edwin: „Sfârşitul comunicării faţă în faţă se termină prin 
dezangajarea fizică a persoanelor, dar poate continua în su- 
biectivitatea lor printr-un schimb de replici în imaginar şi, ast- 
fel, cineva poate termina realmente comunicarea. Sunt persoa- 
ne care ulterior evaluează comunicarea directă şi indirectă şi îi 
ataşează alte înţelesuri precum stânjeneală, vinovăţie, mânie, 
dorința de revanşă. Această comunicare este de cele mai mul- 
te ori tipizată, organizată în funcţie de ocaziile sociale şi astfel 
diferiţi indivizi vor avea comportamente diferite în situaţii so- 
ciale diferite... am putea spune că în multe privinţe ea este ri- 
tualizată în funcţie de spațiul cultural în care se petrece. Şi or- 
dinea traficului comunicării, respectiv cine salută primul, cine 
zâmbeşte primul, cine vorbeşte primul, cine determină când se 
încheie comunicarea, cine tace, cine şi în ce situaţie se arată 
mai supus, etc. Situaţiile sociale sunt scena în care întâlnirile şi 
comunicarea socială tinde să fie codificate şi în care pot apare 
conformarea, non-conformarea, supunerea sau nesupunerea, 
buna-creştere sau „proasta-creştere“ etc. Cultura stabileşte în 
cea mai mare parte cutumele după care comunicarea între in- 
divizi se desfăşoară. De la salut şi zâmbet, în cazul întâlnirii cu 
necunoscuţi sau cunoscuţi, până la a te opri sau nu să comu- 
nici verbal, toate aceste obiceiuri sunt formate cultural istoric. 

Alinierea la aceste cutume poate lăsa sentimentul de adecva- 
re sau inadecvare celor care experimentează această întâlnire. 
Ne putem simti ofensaţi că nu am fost salutati sau să ne simţim 
vinovaţi că nu ne-am oprit să schimbăm câteva cuvinte cu un 
cunoscut pe care nu l-am văzut de mult. În foarte multe cazuri 
codificarea comportamentului public a fost denumit „etichetă“ 
sau „maniere“... pe care cultura şi societatea au căutat să le 
promoveze într-o anume perioadă istorică. Am putea spune că 
aceste încercări au izvorât şi din dorinţa de a promova o „pa- 
ce socială“, un cod de conduită care să exprime poziţia fiecăru- 
ia în reţeaua socială, bărbați şi femei, tineri şi bătrâni, bogaţi 
şi săraci, şefi şi subalterni, căsătoriţi şi celibatari etc. Această 
relație conduce la sentimentul de superioritate şi putere la unii 
şi la cel de umilință şi inferioritate la alţii. Curios este că în 
acest joc de putere şi autoritate al întâlnirii, mesajele expresi- 
ve, aparenţa, joacă uneori un rol mai important decât mesaje- 
le verbale. Impresia este uneori mai puternică decât evidenţa 
obiectivă. De aici vin în mare parte emoțiile, pagubele, rănile 
întâlnirii în spațiul social“. 

— Radu: Să fii şi să exprimi ceea eşti poate reprezenta un risc... 


— Charles: „Concepţia prin care viaţa trebuie dedicată unei 
ocupații în viața socială, dezrădăcinează viaţa din origi- 
nile ei existenţiale ca nucleu al unei vieţi trăite realmente. 
Funcționarea în viaţa modernă cere să fi capabil să împlineşti 
rutine standard, să joci roluri, însă noi avem nevoie de ceva 
mai mult, de a fi în contact cu ceea ce suntem noi cu adevărat, 
să dezvoltăm talentele, să înflorească creativitatea, să formăm 
relații intime şi emoţionale adevărate şi să descoperim dimen- 
siunea spirituală a existenţei...“ 

— Edwin: „Ordinea socială este consecința unui set de norme 
sociale care reglează modul în care o persoană îşi urmăreşte 
obiectivele...“ 


— Radu: Aş putea gândi că o persoană nu este realmente liberă... 


— Charles: „Condamnarea existenţei sociale ne este familiară... 
Devenind adulţi, noi suntem forțați să ne punem o mască şi să 
jucăm un joc pentru a satisface cerinţele vieţii sociale, într-un 
fel ne pierdem selful originar. Noi devenim o scoică goală. Când 
regretăm că ne-am irosit viaţa, noi recunoaştem că viaţa este 
un dar preţios şi avem obligația să aducem selful nostru îna- 
poi, în stare pură, aşa cum l-am luat când ne-am născut... adi- 
ca autentici...“ 


— Edwin: „Se poate spune că individul trebuie să posede pro- 
priul echipament pentru a face faţă întâlnirii şi comunicării so- 
ciale, indiferent că este specifică, respectiv are un scop prede- 
terminat, sau nespecifică... Astăzi aceasta se numeşte de către 
unii inteligență emoţională care, cu alte cuvinte, înseamnă a ci- 
ti cu spontaneitate întâlnirea şi a fi adecvat la ea, a fi responsiv 
la comunicarea altuia şi a fi capabil să exprimi ceea ce vrei să 
fii în anume situaţie cu claritate conforma cutumelor cultura- 
le. A eşua în această întâlnire socială poate fi un semn al lipsei 
de interes faţă de locul şi participanții la aceasta, o răzvrătire 
faţă de ordinea socială sau din contră, incapacitatea de a ad- 
opta şi internaliza astfel de răspunsuri. Se acceptă că astfel de 
comportamente sociale se învaţă, ele fac parte din educaţie la 
diferite nivele şi, astfel, cel care nu le respectă poate fi conside- 
rat nepoliticos, răzvrătit, rebel, needucat, necioplit, arogant, 
asocial sau există o problemă psihologică care-l face să regre- 
seze sau să se destructureze“. 


— Radu: Recunosc în aceste cuvinte rădăcina „sociologică şi po- 
litică“ a medicalizării anxietăţii sociale, care, pentru unii, face 
parte din politica de control exercitată de putere... 


— Charles: „Foucault spunea că înţelegerea noastră moder- 
nă ca subiecţi ne subjugă şi ne îndeamnă să ne angajăm con- 
stant în autosupraveghere şi străduinţa de a fi normali. Noi 
suntem bombardaţi cu o intensitate crescută de imaginile şi 
acţiunile altora şi, astfel, devine dificil să ni le regăsim pe ale 
noastre... şi atunci subiectul apare din ce în ce mai mult ca un 


323 


construct, rezultatul unei convenții... dacă selful este văzut ca 
un «efect-scundar» al existenţei sociale şi culturii atunci nu mai 
este loc pentru «eu» ca ceva real... 


— Edwin: „...de aici apare o anume tensiune a comunicării. Am 
putea spune că comunicarea se desfăşoară pe două planuri, 
unul obiectiv şi altul subiectiv, în care individul caută să ve- 
rifice în ce măsura se suprapun înțelesurile mesajelor verbale 
cu cele expresive. Sistemul de supraveghere a comunicării su- 
biective, metalingvistice, este țintit asupra subiectului însuşi. 
El încearcă să deceleze impresiile pe care le lasă, cât de intere- 
sat este cel din faţa lui, cât de bine primit este, cât de prezent 
şi autentic este celalalt, şi în funcţie de aceasta îşi modulează 
comunicarea verbală, lungimea ei, subiectul etc. Comunicarea 
trăieşte în subiectivitatea individului şi după ce s-a încheiat, cu 
atât mai mult cu cât discrepanta dintre cele două tipuri de sem- 
nale este mai mare, atât cu privire la cel care a comunicat cât şi 
la cel care a receptat. Și, astfel, ea poate fi etichetată emoţional 
ca satisfăcătoare, nereuşită, favorabilă, a lăsat o bună impre- 
sie, a fost un eşec, s-a făcut de ruşine, e neterminată, ar fi tre- 
buit să fie condusă altfel, nu a fost bine înţeles etc.“ 

— Charles: „Trăind vieţile noastre, fiecare dintre noi compune 
o identitate personală din materialul pe care îl găseşte în con- 
textul cultural înconjurător. La fel cum compunerea narativelor 
este formată din extrase din limbaj, genuri şi poveşti ce circu- 
lă în lumea publică, tot aşa poveştile vieţii noastre trebuie să se 
tragă din interpretările şi modurile de acţiune pe care le folosim 
vieţuind într-o cultură oarecare. Şi aşa cum limbajul povestito- 
rului este o condiţie care deschide uşa la ceva original şi crea- 
tiv, tot aşa accesul la modurile împărtăşite de gândire şi acțiune 
deschide uşa spre moduri creative şi originale de viaţă. Ceea ce 
face posibil să fim inovativi şi creativi trăind într-un context so- 
cial este să fim departe de orice constrângeri... Povestitorul tot- 
deauna îşi compune povestea sa pe baza concepției despre fe- 


SA 


lul cum evenimentele curg în timp. Este astfel o diferenţă între 

povestitorul unei ficțiuni şi viata trăita ca o poveste de viaţă. 
Povestitorul cunoaşte deznodământul şi are controlul asupra 
evenimentelor povestite. În trăirea vieţii noastre, din contră, ce- 
ea ce ştim noi este doar că viaţa va merge înainte. Noi luăm în 
considerare anumite scopuri şi idealuri de realizat, restul ră- 
mânând la voia întâmplării vieţii reale. Rămâne să decidem ce 
înţeles vrem să dăm poveştii vieții noastre...“ 

— Radu: Asta ar înseamnă să rămâi tu însuţi, autentic, împotriva 
presiunii contactului cu celălalt şi cu lumea din jur... 


— Charles: Da, „autenticitatea este încapsulată în ceea ce 
Nietzsch denumea «a deveni ceea cea tu eşti»... Charles Taylor 
în «The Ethics of Authenticity» spunea că a avea un self înseam- 
nă că cineva să-şi trăiască viaţa ca pe o poveste care se dezvă- 
luie în termenii prin care cineva poate înțelege ce este, ce vrea 
să devină şi în ce direcţie merge. Pentru el, trăirea vieţii ca pe o 
poveste ce se dezvăluie este necesară pentru a avea o identitate 
în sensul deplin al acestui cuvânt. Ca să ai o identitate, să răs- 
punzi la întrebarea «cine eşti tu», trebuie să ai o înțelegere a ce- 
ea ce este important pentru tine şi aceasta înseamnă să cunoşti 
unde eşti tu în contextul chestionării despre ce merită cu adevă- 
rat să fie urmărit în viaţă. Cu alte cuvinte, să ai o identitate în- 
seamnă să ai o orientare în ceea ce el numea «spatiul moral», 
unde termenul moral se referă la ce dă semnificaţie şi direcţie 
vieţii. Pentru Taylor, identitatea mea este definită de angaja- 
mentele şi identificările cu ceea ce furnizează un cadru sau un 
orizont prin care eu determin, în fiecare caz, ceea ce este bine, 
valabil, valoros sau ce ar trebui să fie făcut, sau ceea ce eu ac- 
cept sau nu... Problema centrală este autonomia, autodirecția, 
a fi căpitan pe propria corabie. Ceea ce sperăm să dobândim în 
viaţă nu este onoarea, ci mai curând demnitatea care izvorăşte 
din a fi legat de selful autonom... sentimentul de proprie valoa- 
re este baza demnității şi a direcţiei proprii ca actor în lume. Ce 
contează aici este cât de tari ni se par sentimentele şi credințele 
noastre de a fi independenţi şi autonomi. În limbajul virtuţilor, 

autenticitatea aici pare a fi o virtute mai mult legată de împli- 
nirea personală decât de cea socială. De aceea ea a fost asociată 
aici de sinceritate, sinceritatea faţă de tine însuţi...“ 


— Radu: acum văd marea dilemă: din urmărirea proiectului 
autenticităţi poate să se extragă atât anxietatea cât şi realizarea 
personală... 

